# verses

text:
Eshi ka ya mo onguloshi ndele ka aluka ongula, ka ya kongulu onhivali yovakainhu ya diininwa kuSaaskas, elenga lohamba, tali pashukile ovalikadi vohamba vopomunghulo. Itaka ka ya mo vali kohamba okuninga ohamba ye ka hokwa ndele tai ka ifana padina.


text:
Olufo laEster, omona okakadona kaAbigail, xekulu yaMordekai, eshi la fika a ye mo kohamba, ko inaka hala sha shimwe, osho ashike Hegai, elenga lohamba, lo la pashukila ovakainhu, le ka lombwela. Ndele Ester okwa pandwa kwaaveshe ovo ve mu mona.


text:
Ester okwa tambulwa kohamba Ahasveros mongulu yayo youhamba mohani onhimulongo nokutya, mohani Tebet, momudo omutiheyali wepangelo layo.


text:
Nohamba ya li i hole Ester komesho yovakainhu aveshe noye mu hokwa ndele ye mu fila onghenda komesho youkadona aveshe. Ndele yo oye mu dika komutwe waye oshishani shohamba ndele ye mu ninga omumbada ponhele yaVasti.


text:
Nohamba ya telekela omalenga ayo aeshe novapiya vayo aveshe oitendele inene, oitendele yaEster. Ndele yo ya shiivifila oitukulwalongo i dane efiku letulumuko ndele ya yandja eeshali di fike pakuyandja kohamba.


text:
Ester ina holola oshiwana shaye noludi laye, ngaashi Mordekai e mu lombwela. Ndele Ester okwa ninga ngaashi Mordekai e mu lombwela ngaashi mefimbo linya a kala mouteku waye.


text:
Pomafiku tuu enya fimbo Mordekai a kala omutumba poshivelo shohamba, Bigtan naTeres, omalenga avali ohamba, ovanangeli vopoivelo, va handuka ndele va konga omhito va kwate ohamba Ahasveros.


text:
Ndelenee Mordekai okwe shi uda nokwe shi shiivifila omumbada Ester. Ndele Ester e shi lombwela ohamba medina laMordekai.


text:
Oshinima osho eshi sha konakonwa ndele sha monika osho oshili, venya vavali va endjelelifwa komuti. Ndele osho sha shangelwa membo omafimbo koshipala shohamba.


text:
Konima yoinima oyo ohamba Ahasveros ya nenepeka Haman yaHammedata, Omuagag, ndele ye mu lenga ndele ya tula oshipundi shaye komesho yomalenga aeshe aa a kala puyo.


text:
Novapiya aveshe vohamba, ovo va li poshivelo shohamba ve linyongamena ndele va wila eombe koshipala shaHaman, osheshi ohamba osho e va lombwela molwaye. Mordekai ine linyongamena ndele ina wa eombe.


text:
Novapiya vohamba ava va li poshivelo shohamba, va lombwela Mordekai: Omolwashike ho tauluka oshipango shohamba?


text:
Ndele eshi ve shi mu lombwela efiku keshe ndele ye ine va uda, ove shi shiivifila Haman, va tale elipopilo laMordekai ngeenge tali mu popile shili, osheshi ye e va shiivifila, nokutya ye Omujuda.


text:
Haman eshi a mona, nokutya Mordekai ite linyongamene ndele ita wile eombe koshipala shaye, Haman okwa yada ehandu.


text:
Ndelenee eshi a shiivifilwa oshiwana shaMordekai, okwa dina ekwafo laMordekai aeke. Onghee hano Haman a konga omhito a hanaune po Ovajuda aveshe nokutya, oshiwana shaMordekai sho shi li moshilongo shaAhasveros.


text:
Mohani yotete, nokutya muNisan, momudo omutimulongo nomutivali wohamba Ahasveros, ova umba Pur, nokutya oshihoololifo, koshipala shaHaman efiku keshe mohani keshe fiyo okohani onhimulongo nonhivali, nokutya ohani yaAdar.


text:
Opo nee Haman ta ti kohamba Ahasveros: “Moitukulwalongo aishe yomoshilongo shoye omu noshiwana shimwe she lihana ndele tashi likalele mokati koiwana, neemhango dasho odi lili hangaashi eemhango doiwana ikwao aishe. Ndele ihava diinine yo eemhango dohamba, onghee itashi dulika ohamba tai va efa va kale po.


text:
Ngeenge tashi wapalele ohamba, napa shangwe oshipango, nokutya vo ve nokuhanaunwa po. Naame ohandi ka yeleka oshisiliveli shi dule eekilograma omayovi omafele atatu nomafele omilongo nhee momake omalenga e i wedele komamona ohamba.”


text:
Opo nee ohamba ya xukula okalinga kayo koshihako komunwe wayo ndele ye ka pa Haman yaHammedata, Omuagag, omutondadi wOvajuda.


text:
Nohamba ya lombwela Haman: “Oisiliveli nai ninge yoye nosho yo ovanhu ovo, u va ningile ngaashi sha wapala momesho oye.”


text:
Opo nee ovashangi vohamba va ifanwa mefiku etimulongo netitatu mohani yotete, ndele va shanga ngaashi Haman e va lombwela, oshipango kovapangeli vohamba nokomalenga omoshitukulwalongo keshe nokeehamba doiwana adishe, koshitukulwalongo keshe panghedi yasho okushanga nokoshiwana keshe melaka lasho vene. Sha shangelwa medina lohamba Ahasveros ndele sha hakifwa nokalinga kohamba kokuhakifa.


text:
Neenhumwafo da tumwa neenhondoki koitukulwalongo aishe yohamba va hanaune po Ovajuda aveshe, okudipaa nokukomba po ovanyasha novakulunhu, ovana novalikadi, mefiku limwe, mefiku etimulongo netitatu lohani onhimulongo nonhivali, nokutya mohani Adar, nomamona avo e nokutikishwa oixuulwa.


text:
Eshangululo loshipango sha shangwa nali hololwe ngaashi omhango moshitukulwalongo keshe oiwana aishe i li shiive, opo va kale ve lilongekida mefiku tuu olo.


text:
Eenhondoki da fikama divadiva kelombwelo lohamba shamha tuu omhango ya yandjwa mohotengulu yomuSusa. Ohamba naHaman va kala omutumba ndele tava nu ndelenee oshilando shaSusa sha li sha haluka.


text:
Mordekai eshi a uda ashishe osho sha ningwa, Mordekai okwa pombaula oikutu ndele a djala oikutu yeefya, ndele e liunda omute komutwe waye, nokwa ya mokati koshilando ndele ta ingida pombada eendjovo douyehame.


text:
Osho ngaha e uya fiyo oposhivelo shohamba, ndelenee inashi itavelelwa omunhu ta i moshivelo shohamba a djala oikutu yeefya.


text:
Ndele moitukulwalongo aishe omo oshipango shohamba nomhango yayo ya fika, mwa li oluhodi linene mokati kOvajuda: ve lidilika, va lila nokukema. Vahapu va yala koshi yavo oshako nomute.


text:
Ovapiya ovakainhu vaEster nomalenga aye omouhamba eshi ve shi mu shiivifila, omumbada a kwatwa koluhodi linene. Nokwa tuma oikutu, opo Mordekai e i djale ndele e lidule oikutu yaye yeefya. Ndelenee ine i tambula.


text:
Opo nee Ester a ifana Hatak womomalenga ohamba, ou a tulwa po kohamba oku mu yakula, nokwe li lombwela li ye kuMordekai a ude osho tashi ti shike nomolwashike e shi ninga.


text:
Opo nee Mordekai e mu shiivifila ashishe osho she mu hanga, nosho yo oisiliveli i fike peni Haman a udaneka a yelekele momamona ohamba ofuto, Ovajuda eshi tava hanaunwa po.


text:
NaMordekai okwe mu pa eshangululo lomhango ya shangwa muSusa yoku va hanauna po, opo e li hololele Ester ndele e mu shiivifile oshinima osho ndele e mu fininike okuya kohamba a indile onghenda ndele a popile oshiwana shaye kuyo.


text:
“Ovapiya aveshe vohamba novanhu vomoitukulwalongo yohamba ve shi shii, nokutya keshe omulumenhu ile omukainhu ta i kohamba kehale lomeni ngeenge ina ifanwa, ta tokolelwa pamhango imwe: e nokudipawa, okuninga ohamba tai mu ulike nepangelodibo layo loshingoldo, a kale e nomwenyo. Ndele pomafiku omilongo nhatu inandi ifanwa ndi ye mo kohamba.”


text:
Opo nee Mordekai te va lombwele, va nyamukule Ester: “Ino diladila, nokutya ove eshi u li mongulu yohamba to ka xupifwa oove auke mOvajuda,


text:
osheshi ove ngeenge to mwena, Ovajuda tava ka mona ekwafo nexupifo pamwe pe lili, ndelenee ove neumbo loye tamu ka hanaunwa po, ndele olyelye e shi shii kashiimba wa pewa oumbada wohamba omolwefimbo tuu eli?”


text:
“Inda u ongele Ovajuda aveshe ava tava monika muSusa, ndele lidilikeni molwange. Ndele momafiku atatu oufiku nomutenya inamu lya ndele inamu nwa. Naame yo pamwe novapiya vange ovakainhu hatu ke lidilika. Opo nee handi i mo kohamba, osho nande kashi li pamhango, ndele ngeenge ndi nokufya, ondi nokufya.”


text:
Mefiku etitatu Ester okwa djala ngaashi ohamba nokwa ya a ka kale ofika mehale lomeni longulu yohamba a yukilila olupale lohamba, fimbo ohamba tai kala omutumba kolukalwapangelo layo molupale louhamba, ya shaama noshivelo sholupale.


text:
Ndele ohamba eshi ya mona omumbada Ester ta kala ofika mehale, ye a filwa onghenda kuyo. Nohamba ya ulika Ester nepangelodibo loshingoldo olo la li meke layo. Ndele Ester okwa ehena ko nokwa kuma omutwe wepangelodibo.


text:
Opo nee ohamba tai ti kuye: “Omumbada Ester, wa hala shike ile to kongo shike? Keshe eshi we shi hala, handi shi ku pe, nande etata loshilongo.”


text:
Opo nee Ester ta nyamukula: “Ngeenge tashi wapalele ohamba, ohamba naHaman nave uye nena koitelekela ame nde i telekela ohamba.”


text:
Nohamba tai ti: “Ifaneni Haman divadiva, opo tu wanife ehalo laEster!” Nohamba naHaman va ya koitelekela yaEster.


text:
Ndele fimbo hava nu omaviinyu, ohamba tai ti kuEster: “To indile shike? Oto shi pewa. Ndele oto pula shike? Keshe eshi we shi hala handi shi ku pe, nande etata loshilongo.”


text:
Ame ngeenge nda filwa onghenda moipafi yohamba, ngeenge tashi wapalele ohamba okwiitavelela eindilo lange nokuwanifa osho nde shi hala, ohamba naHaman nave uye koitelekela handi ke i va telekela mongula. Ame ohandi ka ninga pahalo lohamba.”


text:
Ndele mefiku tuu olo Haman okwa hafa nokwa shambukwa unene komwenyo. Ndelenee Haman eshi a mona Mordekai poshivelo shohamba ndele ye ina kala ofika ile ine mu tila, Haman okwa yada ehandu molwaMordekai.


text:
Ndelenee Haman okwe lidiinika. Ndele ye eshi e uya keumbo laye okwa ifana ookaume kaye nomwalikadi waye Seres.


text:
Ndele Haman ote va hepaululile ta popi efimano laye noupuna waye nouhapu wovana vaye ovamati, nanhumbi ohamba ye mu nenepeka mwaashishe noku mu lenga kombada yomalenga noyovapiya vohamba.


text:
Haman ta ti vali: “Nomumbada Ester mwene eshi a teleka oitelekela ina itavelela vamwe okuuya koitelekela, aame andike. Nosho mongula ame nda ifanwa ndi ye ko pamwe nohamba.


text:
Ndelenee osho ashishe inashi wanena nge fimbo handi mono Omujuda Mordekai ta kala omutumba poshivelo shohamba.”


text:
Opo nee omwalikadi waye Seres nookaume kaye aveshe tava ti kuye: “Mu ningila hano omuti wokumangeleka mo, oule wao omaludimbo omilongo itano u lombwele ohamba mongula inene, vo va endjelelife Mordekai muwo. Opo nee to i nehafo pamwe nohamba koitelekela.” Ondjovo oyo ya wapalela Haman, nokwa pangelifa omuti wokumangeleka mo.


text:
Oufiku tuu ou eemhofi da londoka ohamba ndele ya tya, eteni oidimbulukifoshango nokutya, embo lomafimbo. Ndele lo eshi la leshelwa ohamba,


text:
ova mona, nokutya mwa shangwa Mordekai okwa holola ekengelelo lomalenga avali ohamba omovanangeli vopoivelo, Bigtana naTeres, nokutya va konga omhito yokupyaifa omake avo kohamba Ahasveros.


text:
Opo nee ohamba tai ti: “Mordekai okwe shi fimanekelwa nokwe shi lengelwa ngahelipi?” Ovapiya vohamba, ava tave i yakula, va nyamukula: “Ina ningilwa sha!”


text:
Opo nee ohamba tai ti: “Olyelye e li kehale?” Pefimbo tuu olo Haman e uya mehale lopondjelela yongulu yohamba, e uya a lombwele ohamba, nokutya Mordekai e nokweendjelelifwa komuti wokumangeleka mo, oo ye e u mu dikila.


text:
Novapiya vohamba ve i nyamukula: “Penya pa kala ofika Haman mehale lokomesho.” Opo nee ohamba tai ti: “Ne uye mo.”


text:
Haman eshi e uya mo, ohamba tai mu pula: “Omulumenhu ou ohamba ya hala oku mu fimanekifa, ota ningwa ngahelipi?” Haman nokwe lidiladila ye mwene: “Olyelye vali ngeno e nokufimanekwa kohamba komesho yange, haame?”


text:
ye na djalekwe oshikutu shohamba ya li ye shi djala, nonghambe oyo hai londwa kohamba, komutwe wayo kwa tulwa oshishani shohamba;


text:
noshikutu nonghambe nai pewe umwe womomalenga ohamba, ovalumenhu ovafimanekwa.” Omulumenhu ou ohamba ya hala oku mu fimanekifa, ne shi djalekwe ndele na londe konghambe ndele ta endaendifwa momapandavanda oshilando ndele komesho yaye naku ingidwe ku tiwe: “Omulumenhu ou ohamba ya hala oku mu fimaneka, osho ta ningwa.”


text:
Opo nee ohamba tai ti kuHaman: “Kufa divadiva oshikutu nonghambe ngaashi wa tonga, ndele osho ningila Omujuda Mordekai, ou ta kala omutumba poshivelo shohamba. Ino xupifa ondjovo nande imwe mwaado adishe we di popya.”


text:
Ndele Haman okwa kufa oshikutu nonghambe, nokwa djaleka Mordekai nokwe mu endaendifa a londa konghambe momapandavanda omoshilando ndele a ingida komesho yaye: “Osho ngaha omulumenhu ta ningwa, ou ohamba ya hala oku mu fimaneka.”


text:
Opo nee Mordekai a shuna koshivelo shohamba, ndelenee Haman okwa endelela nokuya keumbo laye e noluhodi nomutwe wa uvikwa.


text:
Ndele Haman okwa hepaululila omwalikadi waye Seres nookaume kaye aveshe, ashishe osho she mu hanga. Opo nee ovalumenhu ovanongo nomwalikadi waye Seres ve mu lombwela: “Ngeenge Mordekai, koshipala shaye wa hovela nokuli okuxutuka, ngeenge ye owomoludi lOvajuda, ito ka dula sha, ndelenee okuwila po ashike koshipala shaye.”


text:
Fimbo vo tava popi naye, ovapiya vohamba ve uya, ndele va twala Haman divadiva koitelekela, Ester e i teleka.


text:
Ndele mefiku etivali, fimbo tava nu omaviinyu ohamba tai ti kuEster: “Omumbada Ester, to indile shike? Eindilo loye tali ka wanifwa. Ndele wa hala shike? Keshe eshi we shi hala, handi shi ku pe nande etata loshilongo.”


text:
Nomumbada Ester ta nyamukula ndele ta ti: “Akutu ohamba! Ame ngeenge nda mona onghenda koshipala shoye, ndele ngeenge tashi wapalele ohamba, nandi xupifilwe omwenyo wange omolweindilo lange, nowoshiwana shange, eshi handi shi indile.


text:
Osheshi fye twa landifwa po, ame noshiwana shange, tu hanaunwe po, tu dipawe ndele tu kombwe po. Ngeno twa landifwa po tu ninge ovapika ovalumenhu novakainhu, ngeno nda mwena, ndelenee omupya ou itau ka mona ewanifo mokunyekwa kwohamba.”


text:
Opo nee ohamba Ahasveros ta ti komumbada Ester: “Ye olyelye, ndele openi e li, ou a diladila momutima waye oku shi ninga?”


text:
Ndele Ester ta ti: Omunandubo nomutondadi ou Haman, omunawii! Opo nee Haman a haluka koshipala shohamba noshomumbada.


text:
Nohamba mehandu layo ya fikama poikunwa yomaviinyu ndele tai i koshikunino shongulu yayo, fimbo Haman a fyaala po e liindilile omwenyo waye komumbada Ester. Osheshi a mona, nokutya ohamba ye mu tokolela omupya.


text:
Ohamba eshi ya dja mo moshikunino shongulu yohamba, ya aluka vali molupale loikunwa, ndele Haman okwa li te liwilike komutala wetulumuko oko omumbada Ester a kala omutumba, ohamba tai ti: “Ye a hala yo okunangala nomumbada moipafi yange mongulu?” Shamha tuu ondjovo ya dja mokanya kohamba, ova uvika oshipala shaHaman.


text:
Opo nee Harbona, umwe womovapiya vohamba ta ti kohamba: “Oko ku nomuti wokumangeleka mo, wa dikwa kuHaman, e u dikila Mordekai, ou a popila ohamba, u li pongulu yaye, oule wao omaludimbo omilongo nhano.” Opo nee ohamba tai ti: “Mu endjelelifa ko!”


text:
Ndele va endjelelifa Haman komuti wokumangeleka mo, ou ye e u dikila Mordekai, nehandu lohamba la lota.


text:
Mefiku tuu olo ohamba Ahasveros ya yandja kuEster eumbo laHaman, omutondadi wOvajuda. Ndele Mordekai okwe uya koshipala shohamba, osheshi Ester a hepaulula oye olyelye, nokutya omukwao.


text:
Nohamba ya xukula mo okalinga kayo kokuhakifa aka ye ka kufa kuHaman, ndele ye ka pa Mordekai. Ndele Ester okwa tula po Mordekai a pangele eumbo laHaman.


text:
Ndele Ester okwa popya vali koshipala shohamba ndele a wila eombe keemhadi dayo ndele ta lili noku i indila, nokutya a alule owii waHaman, Omuagag, nomhangela e i pangelele okuhanauna po Ovajuda,


text:
Nohamba ya nanena Ester epangelodibo loshingoldo, naEster okwa penduka po ndele a kala ofika koshipala shohamba


text:
ndele ta ti: “Ngeenge tashi wapalele ohamba ndele nda filwa onghenda kuyo ndele ohamba tai tale osho osha yuka ndele nda hokiwa kuyo, nai shangife oshipango shokwaalula omhangela yaHaman yaHammedata womepata laAgag neenhumwafo odo da shangwa kuye, a hanaune Ovajuda aveshe ve li moitukulwalongo aishe yohamba.


text:
Osheshi ohandi dulu ngahelipi okutala omupya ou tau ka hanga oshiwana shange? Ndele handi dulu ngahelipi okutala ehanauno loludi letu?”


text:
Opo nee ohamba Ahasveros tai ti komumbada Ester nokOmujuda Mordekai: “Tala, eumbo laHaman nde li yandja kuEster, ndele a endjelelifwa komuti wokumangeleka mo, shaashi a nanena eke laye okukwata Ovajuda.


text:
Ndelenee shangeni medina lohamba oshipango tashi popile Ovajuda, ngaashi mwe shi tala tashi mu wapalele, ndele shi hakifeni nokalinga kohamba. Osheshi eshango olo la shangwa medina lohamba ndele la hakifwa nokalinga kohamba, itali lundululwa.”


text:
Opo nee mefimbo tuu olo ovashangi vohamba va ifanwa, mohani onhinhatu, nokutya mohani Sivan, mefiku etimilongo mbali netitatu lomuyo. Ndele va shanga ngaashi Mordekai e va lombwela kOvajuda nomalenga nokovapangeli voitukulwalongo yo i li po okudja kuIndia fiyo okuEtiopia, oitukulwalongo efele nomilongo mbali naiheyali, kukeshe oshitukulwalongo panghedi yasho okushanga nokukeshe oshiwana melaka lasho, nokOvajuda panghedi yavo okushanga nomelaka lavo.


text:
Nokwa shanga medina lohamba Ahasveros nokwe li hakifa nokalinga kohamba kokuhakifa. Nokwa tuma eenhumwafo novalondi veenghambe da dja moyuunda yeenghambe da deulwa dokufiyafana po;


text:
nokutya ohamba otai shi itavelele Ovajuda moshilando keshe omo ve li va ongale kumwe va popile eemwenyo davo nokuhanauna po nokudipaa nokukomba po ovanhu aveshe vomoitukulwalongo, ovo ve noiti tave va fininike, nounona yo novalikadi nokukufa omamona avo ngaashi oixuulwa,


text:
mefiku limwe alike moitukulwalongo aishe yohamba Ahasveros, mefiku etimulongo netitatu lohani onhimulongo nonhivali nokutya, mohani Adar.


text:
Eshangululo leshango li nokushiivifilwa ovanhu aveshe vomoshitukulwalongo keshe, kutya olo omhango, opo Ovajuda va kale ve lilongekidila okuhandukila ovatondadi vavo.


text:
Eenhondoki da londa eenghambe dohamba di nonhapo oda fikama kelombwelo lohamba ndele va endelela divadiva. Nomhango ya shangwa mohotengulu yaSusa.


text:
Ndele Mordekai okwa pita mo mongulu yohamba a djala oshikutu shopauhamba shitoka shi nomavala, noshishani shinene shoshingoldo nelwakani loshiyata sholiina noshapurpuri, fimbo oshilando shaSusa sha hafa nokukuwilila.


text:
nomoitukulwalongo aishe nomoilando aishe omo oshipango shohamba nomhango yayo ya fika, omwa li ehafo nelao mokati kOvajuda, noitelekela nefiku loshivilo. Ndele vahapu vomovanhu va ninga Ovajuda, osheshi ehaluko molwOvajuda ve uya kombada yavo.


text:
Ndele mohani onhimulongo nambali nokutya, ohani Adar, mefiku etimulongo netitatu lomuyo, eshi oshipango shohamba nomhango yayo ya li i nokuwanifwa, efiku tuu olo ovatondadi vOvajuda va li ve li teelela ve va kwate, ndelenee mefiku tuu olo Ovajuda va kwata ovatondadi vavo,


text:
Ovajuda va ongala moilando yavo yomoitukulwalongo aishe yohamba Ahasveros okukwata ovo va li ve va halela oshiponga. Ndele kaku na ou a dula okukala a pama koshipala shavo, osheshi ehaluko omolwavo la kwata ovanhu aveshe.


text:
Nomalenga aeshe omoitukulwalongo novapangeli ovapiya vohamba va ama kOvajuda, osheshi va haluka molwaMordekai.


text:
Osheshi Mordekai kwa li a kula mouhamba wohamba, netumbalo laye la tandavela moitukulwalongo aishe, shaashi omulumenhu Mordekai okwa ehena komesho moulenga.


text:
NOvajuda va taataa ovatondadi vavo noku va twa nomaongamukonda noku va hanauna po noku va dipaa, ndele va ningila ovatondadi vavo ngaashi va hala.


text:
ovana omulongo ovalumenhu vaHaman yaHammedata, omutondadi wOvajuda, Ovajuda ve va dipaa, ndelenee inava kuma omamona.


text:
Nohamba tai ti komumbada Ester: “Mohotengulu yaSusa Ovajuda va dipaa ovalumenhu omafele atano novana ovamati omulongo vaHaman. Ova ninga shike moitukulwalongo ikwao yohamba? Ove to indile shike? Otashi ke ku wanifilwa. Ndele wa hala shike vali? Tashi ka wanifwa.”


text:
Opo nee Ester ta ti: “Ngeenge tashi wapalele ohamba, Ovajuda vomuSusa nava itavelelwe okuninga nongula pamhango oyo va ninga nena. Novana omulongo ovalumenhu vaHaman nava endjelelifwe komuti wokumangeleka mo.”


text:
Nohamba ya yandja oshipango ve shi ninge. Nomhango ya shangwa muSusa, ndele ovana omulongo vaHaman ve va endjelelifa komuti.


text:
NOvajuda vomuSusa va ongala vali mefiku etimulongo netine mohani Adar. Ndele muSusa va dipaa ovalumenhu omafele atatu, ndelenee inava kuma omamona.


text:
NOvajuda vakwao ovo va kala moitukulwalongo yohamba, va ongala okulipopila ndele va mona etulumuko kovatondadi vavo. Ndele va dipaa movatondadi vavo ovalumenhu omilongo heyali navatano, ndelenee inava kuma omamona.


text:
Eshi sha ningwa mefiku etimulongo netitatu mohani Adar. Ndele va tulumukwa mefiku etimulongo netine ndele ve li ninga efiku loitelekela nolokuhafa.


text:
Ndelenee Ovajuda vomuSusa va ongala mefiku etimulongo netitatu nomefiku etimulongo netine, ndele mefiku etimulongo netitano lomuyo va tulumukwa, onghee ve li ninga efiku loitelekela nolokuhafa.


text:
Onghee hano Ovajuda ovo va kala momikunda dihe neehotekuma, efiku etimulongo netitatu lohani Adar ve li ninga efiku lehafo noloitelekela yoshivilo omo hava tuminafana eendja dinyenye.


text:
Ndelenee Mordekai okwa shangela membo oinima ei nokwa tumina Ovajuda vomoitukulwalongo aishe yohamba Ahasveros, ovo ve li popepi naavenya vokokule, eenhumwafo,


text:
ndele e va pangelela, nokutya omido adishe mefiku etimulongo netine lohani Adar nefiku etimulongo netitano lomuyo ve nokudana oshivilo,


text:
shaashi momafiku tuu oo nomohani tuu oyo Ovajuda va mona etulumuko kovatondadi vavo. Oluhodi la shituka ehafo, nokulila kwa shituka efiku loshivilo, opo omafiku aa ve a ninge omafiku oitelekela nokuhafa ndele va tuminafane eendja dinyenye nokutumina eehepele eeshali.


text:
Ndele osho ve shi hovela okuninga naasho Mordekai e shi va shangela, Ovajuda ve shi ninga onghedimhango.


text:
Osheshi Haman yaHammedata, Omuagag, omutondadi wOvajuda aveshe okwa pangela omhangela okuhanauna po Ovajuda, ndele a umba Pur nokutya, oshihoololifo e va hanaune po noku va komba po.


text:
Ndelenee osho eshi sha udika kohamba, yo oya shanga ndele ya yandja oshipango, nokutya omhangela yaye youkolokoshi ye e i diladilila Ovajuda, i nokuwila komutwe waye mwene. Ndele ve mu endelelifa novana vaye ovalumenhu komuti wokumangeleka mo.


text:
Onghee hano ohava luku omafiku oo Purim molwedina Pur. Onghee hano molweendjovo adishe odo domonhumwafo oyo, nomolwaasho voovene ve shi mona mo muyo naasho ve shi ningilwa,


text:
Ovajuda ve shi pangela omhangela ndele ve shi tala eufomhango lavo nololudalo lavo nolaaveshe have litula muvo, opo li kale itali lundululwa, nokutya va diinine omafiku oo avali omudo keshe papukululoshango mefimbo la pangelwa.


text:
Ndele epupi keshe lOvajuda nepata keshe noitukulwalongo noilando i dimbulukwe omafiku oo noku a diinina, nomafiku aPurim aha efiwe nokudimbulukiwa kwao mokati komaludalo avo kuha xule.


text:
Nomumbada Ester, omona okakadona kaAbigail nOmujuda Mordekai ova shanga nokufinda mo movanhu onhumwafo oyo onhivali va pameke oshivilo Purim.


text:
Ndele ye okwa shangela Ovajuda aveshe vomoitukulwalongo efele nomilongo mbali naiheyali yomoshilongo shaAhasveros, eenhumwafo di neendjovo dombili nodoshili,


text:
opo a pameke omafiku aa aPurim pomafimbo ao a pangelwa ngaashi Omujuda Mordekai nomumbada Ester e va lombwela nongaashi kuvo nokomaludalo avo va pameka omapukululoshango taa tongo efimbo lelidiliko nolokukema.


text:
Noilonga aishe yeenghono dayo noyepangelo layo nehepaululo tali hepaulula etumbalo laMordekai, omo ohamba ye mu lenga, inai shangelwa mbela membo lomafimbo eehamba daMedia nodaPersia?


text:
Osheshi Mordekai okwa li omutivali moulenga mepangelo lohamba Ahasveros. Nokwa li omunene mokati kOvajuda nomuholike mokati kavakwao vahapu, shaashi a konga exupifo loshiwana shaye nokwa popila epata laye alishe.


text:
Moshilongo shaUs mwa li mu nomulumenhu edina laye Job. Nomulumenhu ou kwa li ehe noshipo nomuyuki ta tila Kalunga ndele ta kukuma owii.


text:
Nokwa li e noimuna eedi di fike pomayovi aheyali, neengamelo omayovi atatu neengobe deendjoko omafele atano, neendongi eenghadi omafele atano nongulu inene yovapika, onghee hano omulumenhu ou okwa li oshipuna e dule ovalumenhu aveshe vomoushilo.


text:
Novana vaye ovalumenhu va li ve nonghedi okuteleka oitelekela meumbo lakeshe umwe mefiku lolufo laye. Opo nee va tuma ko ndele tava shivi ovamwaina vatatu ovakainhu va kale pamwe navo nokulya nokunwa.


text:
Ndele omafiku oitelekela eshi a pita po, Job okwa tuma ko ndele te va yapula. Opo nee Job ta fikama ongula inene ndele ta yambe omaxwikiloyambo akeshe umwe womuvo. Osheshi Job a diladila: Ovamwange kashiimba va nyona ndele va sheka Kalunga momitima davo! Osho Job a ninga alushe.


text:
Ndele efiku limwe ovana ovamati vaKalunga eshi ve uya ndele va kala ofika koshipala shOmwene, naSatana yo e uya pamwe navo.


text:
Opo nee Omwene ta pula Satana: “Ove to di peni?” Ndele Satana ta nyamukula Omwene ndele ta ti: “Okokweendaenda kombada yedu nokweelaela.”


text:
NOmwene ta pula Satana: “Ove wa didilika tuu omupiya wange Job? Osheshi kombada yedu kaku na nande umwe ngaashi ye: omulumenhu ehe noshipo, nomuyuki ndele ta tila Kalunga ndele ta kukuma owii.”


text:
Ove mwene, ndishi, we mu amena keembinga adishe neumbo laye naaishe e i kwete. Ove wa nangeka noupuna oilonga yomake aye noimuna yaye ya hapupala neenghono moshilongo.


text:
Opo nee Omwene ta ti kuSatana: “Tala, aishe e i kwete, oi li meke loye. Ashike ye mwene ino mu kuma neke loye.” Ndele Satana okwa dja po koshipala shOmwene.


text:
Ndele mefiku limwe ovana vaye ovalumenhu novakainhu va li tava li ndele tava nu omaviinyu meumbo loshiveli shavo,


text:
Ovasaba va homona ndele ve di kwata, ndele va dipaa neongamukonda ovapiya. Aame andike nda xupa po ndi shi ku shiivifile.”


text:
Fimbo ta popi, umwe okwe uya vali ndele ta ti: “Omundilo waKalunga wa wa keulu ndele wa xwika po eedi novapiya ndele we va lungwinifa po. Ndele aame andike nda xupa po ndi shi ku shiivifile.”


text:
Fimbo ta popi, umwe okwe uya vali ndele ta ti: “Ovakaldea va li meengudu nhatu va tanda ombinga ndele va nhukila eengamelo ndele ve di kwata oixuulwa, ndelenee ovapiya ve va dipaa neongamukonda. Naame andike nda xupa po ndi shi ku shiivifile.”


text:
Fimbo ta popi natango, umwe okwe uya vali ndele ta ti: “Ovana voye ovamati noukadona va li tava li ndele tava nu omaviinyu meumbo loshiveli shavo,


text:
opo omhepo inene ye uya ya dja kombinga inya yombuwa ndele ya twa keekolonela nhee dongulu, ndele ya wila kombada yovanyasha ndele va fya. Naame nda xupa po ndi shi ku shiivifile.”


text:
Opo nee Job a fikama, ta pombaula oshikutu shaye shokombada, a kulula eexwiki daye dokomutwe, nokwa wila poshi ta indile,


text:
ndele ta ti: “Hamunghele nda dja medimo lameme, hamunghele ohandi ka shuna ko. Omwene okwa pele nge, nOmwene okwa kufa nge. Edina lOmwene nali hambelelwe!”


text:
Ndele mefiku limwe ovana ovamati vaKalunga eshi ve uya koshipala shOmwene, Satana yo e uya pamwe navo a kale ofika koshipala shOmwene.


text:
Opo nee Omwene ta pula Satana: “Oto di peni?” Ndele Satana ta nyamukula Omwene ndele ta ti: “Okokweendaenda kombada yedu nokweelaela.”


text:
NOmwene ta pula Satana: “Ove wa didilika tuu omupiya wange Job? Osheshi kombada yedu kaku na nande umwe ngaashi ye: omulumenhu ehe noshipo nomuyuki, ta tila Kalunga ndele ta kukuma owii, ndele natango tuu ta anyene mouyuki waye, nande ove we mu shindila nge ndi mu nyone po, nande ehe nombedi.”


text:
Opo nee Satana ta nyamukula Omwene ndele ta ti: “Oshipa omoshipa! Omunhu keshe osho e shi na, te shi yandjele omwenyo waye.


text:
Ndele shamha to nane eke loye u kume omakipa aye nombelela yaye, ndele ye ote ke ku liteeka shili moipafi yoye!”


text:
Ndele Satana okwa dja po koshipala shOmwene, nokwa umbila Job oidinda ii koshi yomhadi fiyo okombada yomutwe.


text:
Ndelenee ye te mu nyamukula: “Ove to popi ngaashi elai tali popi! Fye ohatu tambula ouwa kuKalunga, nowii ngeno tuhe u tambule?” Pwaaishe oyo Job ina nyona sha nomilungu daye.


text:
Nookaume vatatu vaJob, eshi va uda oiponga aishe oyo ye mu hanga, ove uya, keshe umwe konhele yaye: Elifas, Omuteman, naBildad, Omusuhi, naSofar, Omunaamati. Ndele va ongala paudafano ve ke mu pendule noku mu hekeleka.


text:
Ndele eshi va li kokule ndele tava yelula omesho avo, va nyengwa oku mu dimbulukwa. Onghee hano va yelula ondaka yavo ndele tava lili. Keshe umwe womuvo a pombaula elwakani laye, ndele va unda ondwi komitwe davo.


text:
Opo nee va kala omutumba poshi puye omafiku aheyali nomaufiku aheyali ndele nande umwe ina popya naye etumbulo nande limwe, shaashi va mona nokutya, ouyehame waye wa li mudjuu.


text:
Nau kwetiwe komilaulu nokomudidimbe wefyo. Oshilemo shilaula nashi ke li uvike. Aishe oyo tai laulike efiku, nai li tilife.


text:
Oufiku winya nau hakanwe po komilaulu. Liha hafe pamwe momafiku omomudo. Li ha valulwe momafiku eehani.


text:
Eenyofi dongula dalo nadi laulikwe, lo li teelele ouyelele itau uya. Lo liha mone eefeleisho deluwa,


text:
Omolwashike inandi fila mo mekolo lameme? Omolwashike inandi fuda mo omhepo yange mokudja kwange medimo?


text:
Osheshi ame ngeno paife handi nangala ndele handi kala nombili ngeno nda kofa ndele nda mona etulumuko


text:
Omolwashike ta yandje ouyelele komulumenhu e nondjila ya holekwa, komulumenhu ou Kalunga e mu kondeka keembinga adishe?


text:
“Ino ninga omwenyo mwii ngeenge ope na ou ta hetekele oku ku popifa. Ndelenee olyelye ta dulu okumwena?


text:
Ndelenee paife oudjuu eshi we ku hanga, ove wa kanifa eyombamo loye. Paife eshi tau ku tu, ove wa limbililwa.


text:
Osho nde shi tala, nokutya ovo hava pulula osho inashi yuka, ndele hava kunu ehanauno, ovo tave li teya yo.


text:
“Ekumbo longhoshi nondaka yonghoshi inene tai mwenekwa, heeno, omayoo eenghoshi deenyasha taa teyaulwa po.


text:
Oya kala ofika moipafi yange, ndelenee olupe layo inandi li dimbulukwa. Nda uda ondaka tai nongofola, tai ti:


text:
‘Omunhu ta dulu tuu okukala omuyuki koshipala shaKalunga? Omulumenhu ta dulu tuu okukala omukoshoki koshipala shOmushiti waye?


text:
Unene hano mwaava hava kala momatwali edu, neefina dokukala kwavo odi li mondwi! Vo otava teyaulwa po ngaashi eenhwishi,


text:
opokati kongula nonguloshi tava teyaulwa po. Vo otava hanaunwa po fiyo alushe ndele kape na ou te va dimbulukwa.


text:
Ame mwene nda mona elai nhumbi la twama omidi da pama. Ndelenee divadiva nda li ndi nokutula omutima eumbo lalo.


text:
Eteyo lavo olokukutifa omunandjala, ndelenee Kalunga te li kufa mo momakanya avo. Naava ve nenota tava lalakanene emona lalo.


text:
“Ndelenee ame, kombinga yange nda hala ndi konge Kalunga ndele ndi twale oshinima shange koshipala shaKalunga,


text:
Ye ota hanauna po omadiladilo ovakengeleli, onghee hano omake avo itaa dulu okukwata osho tashi kalelele.


text:
Ndelenee omukwanaluhepo Ye ote mu xupifa mo meongamukonda, te va kwafa mo meke lomulumenhu omunaenghono.


text:
“Tala, omunelao omulumenhu ou ta handukilwa kuKalunga. Ino dina hano outekuhandu waau wOmunaenghono adishe.


text:
Momaudjuu ahamano Ye ote ku xupifa mo, heeno, momaudjuu aheyali, oshiponga nande shimwe itashi ku hange.


text:
Ove oto ka mona nhumbi eumbo loye tali kala nombili, ndele ngeenge ho talatala onhele yoye, ito pumbwa sha.


text:
Osheshi oikuti yOmunaenghono adishe i li mwaame, omhepo yange ya nwa oudiyo womuyo. Omatilifo aKalunga taa fininike nge.


text:
Ngeno ndi kale ndi nehekeleko lange, nondi nhuke nehafo koshi youdjuu kau nolukeno, shaashi inandi lidimbika eendjovo dOmuyapuki.


text:
“Omunhu e li molwoodi fimbo ye ta kala kombada yedu. Nomafiku aye e li ngaashi omafiku oonakulilongela?


text:
Ame eshi handi ka nangala, ohandi diladila: Onaini handi ka penduka? Ndelenee onguloshi otai ningi ile, ndele ame ohandi loloka mokupiluka fiyo eluwa tali tende.


text:
Ombelela yange ya djalekwa omainyo nomakuma ondwi. Oshipa shange tashi kukuta ndele tashi eta otwila.


text:
Omafiku ange taa endelele e nonhapo e dule onhisho yomutungi woshiyata ndele taa xulu po ehe neteelelo.


text:
“Dimbulukwa nokutya, okukalamwenyo kwange oku li omufudo womhepo. Omesho ange itaa ka mona vali elao.


text:
“Nosho naame yo ihandi ka kelela okanya kange, ame nda hala okupopya mefininiko lomhepo yange, ame nda hala okukema moululu womwenyo wange.


text:
Eshi nda diladila: ‘Ombete yange tai etele nge ehekeleko, onhele yange yokunangala tai pupaleke oudjuu wange,’


text:
Nda kuta! Inandi hala okukala nomwenyo fiyo alushe: Itavelele nge ndi tulumukwe osheshi omafiku ange ongahoelela.


text:
Nande nda nyona, ame onde ku ningila shike, Oove omupashukili wovanhu? Omolwashike wa tula nge etanga loye lokuyasha, nomolwashike ame nda ninga omutengi woye munene?


text:
Nomolwashike ito dimine nge po omanyono ange? Ndele ito kufa po oshilonga shange shii? Osheshi paife handi ka nangala mondwi yedu. Opo nee Ove to ka konga nge, ndelenee ame nghi po vali.”


text:
ove ngeenge wa koshoka ndele oove omuyuki, opo nee ta fikama oku ku kwafa ndele eumbo louyuki woye te li ku dikululile.


text:
“Oshili, ondi shi shii, oyo oyoshili. Omunhu ota dulu ngahelipi okumonika omuyuki koshipala shaKalunga.


text:
Omunhu ngeno a hala okutwa eemhata naye, ngeno ita dulu oku mu nyamukula nande ondjovo imwe yomeendjovo eyovi.


text:
Ye omunongo weendunge nomunaenghono weenghono. Olyelye ou e mu twila ondubo, ndelenee ina handukilwa ngeno?


text:
“Tala, Ye ota ende po pwaame ndelenee kandi mu wete. Ye ta telaana ta koya nge po, ndelenee ame itandi mu dimbulukwa.


text:
Nande ndi kale ndimuyuki, handi nyengwa okunyamukula. Ame ndi nokwiindila omutokoli wange a file nge onghenda.


text:
Ngeenge taku pulwa eenghono domunaenghono, Ye ta ti: Aame ou! Ndelenee ngeenge ouyuki tau pulwa, ta ti: Olyelye ta dulu okuhokololifa nge?


text:
Nande ndi kale ndimuyuki, okanya kange mwene taka pe nge oushima. Nande ndi kale ndihe nombedi, Ye ota mono owii mwaame.


text:
Edu ola yandjwa mepangelonghono lovakolokoshi, Ye ota uvike oipala yovatokoli vaye. Ngeenge haye, olyelye hano?


text:
Ngeenge handi ti: Nda hala okudimbwa oluhodi lange, nda hala okulundulula oshipala shange nokunyakukwa,


text:
“Osheshi Ye ke fi omunhu ngaashi ame, ndi shiive oku mu nyamukula, tu shiive ngeno okuya pamwe koihokolola.


text:
“Ame ohandi nyonyodola okukalamwenyo kwange. Onda hala, okukema kwange ku udike. Nda hala okupopya mouyehame wokomwenyo,


text:
handi lombwele Kalunga: Ino tokola nge ndi pewe oushima. Shiivifile nge: molwashike ho twile nge eemhata?


text:
Ove to lilikolele shike mokufininika nge, eshi to ekeleshi oshilonga shomake oye, ndelenee ho minikile eemhangela dovahenakalunga?


text:
Ngeenge ndi nombedi, woo ame! Ndele ngeenge ndimuyuki, ame nda nyengwa okuyelula omutwe wange, eshi nda kuta ohoni nokutala oluhepo lange.


text:
Ove ho kongele nge alushe ovahokololifi vape tava hokololifa nge, ndele to hapupalifile nge oupyuhandu woye, omatanga mape ovakwaita va homone nge!


text:
Omolwashike wa shilila nge mo moshidalelo shameme? Ngeno nda fya fimbo eisho nande limwe inali mona nge!


text:
koshilongo shomulaulu ngaashi pokati koufiku, oshomudidimbe wefyo noshehanauno oko ouyelele u li ngaashi omulaulu.”


text:
ndele te ku hololele oiholekwa younongo, nokutya Ye e neendunge dihapu! Opo to shiiva, nokutya Kalunga okwa hala okudimbwa dimwe domeembedi doye.


text:
U shi, ove to dulu okukonakona oule wounongo waKalunga? Ile to dulu okuhanga ouyadi wOmunaenghono adishe?


text:
Owo u fike poule weulu; ove to dulu shike? Owo u dule oule woposhi woshovafi; ove to dulu okushiiva shike?


text:
Ye ngeenge te uya ta ingaana ndele ta kwata onghwate ndele ta shivi oshiongalele shoihokolola, olyelye te mu kelele?


text:
opo to dulu okuyelula oshipala shoye shihe nokavala kohoni, ndele to kala wa pama nokupamenena, ku noku tila sha.


text:
Okukalamwenyo kwoye taku ka kala ku nouyelele u dule ou wopokati komutenya; ndele nande naku laule, tau kala ngaashi etango longula.


text:
Ndelenee omesho ovakolokoshi taa ka loloka, onhele yavo yokuhondama ve i kanifa. Eteelelo lavo okufuda mo omufudo waxuuninwa.”


text:
Aame oshiyolifa sho kaume kange, ame ou nda ifana Kalunga ndele a uda nge. Omuyuki nomuhenashipo a ninga oshiyolifa.


text:
Ou e li meameno, ta diladila, nokutya osha wapala okudina oshiponga. Osha longekidilwa ovo omhadi yavo tai tengauka.


text:
Ye ota nenepekifa oiwana, ndele te i hanauna po. Ye ta tandavelifa oiwana ndele te i twala koilongo.


text:
Otashi ka eta po tuu ouwa, Ye eshi ta hovele oku mu konakona? Ile tamu dulu tuu oku mu kengelela, omunhu ngaashi ta kengelelwa?


text:
Taleni, nande Ye a hala okudipaa nge, Oye handi mu lineekele. Nda hala ashike okupopila okweenda kwange koshipala shaye.


text:
Shaashi wa sheyelela nge oshipewa shilula, noilonga yange ii yomounyasha wange i ninge oshifyuululwa shange.


text:
Osheshi Ove ho tula eemhadi dange meti ndele to nangele eendjila dange adishe, ndele to findi omufinda peemhadi dange,


text:
Omafiku aye a pangelwa nomhangela, nomuvalu weehani daye wa shiivika kwoove. Ove we mu tulila ongaba, ita dulu oku i tauluka.


text:
Kufa muye oshipala shoye a tulumukwe, opo a shiive okuhafa ngaashi omulongeli wondjabi pexulilo lefiku.


text:
“Nokuli, nomuti u neteelelo, nande tau kewa po, otau tutuma oitutumine ipe, noitwiyuka yomidi inai pumba.


text:
ndelenee okedimba lomeva otau tutuma vali ndele tau twiyuka oitai ngaashi onhwika italala ya twikwa.


text:
Ndelenee omulumenhu ta fi, ke neenghono, heeno, omunhu ta fuda mo omufudo waye ndele ye oku li peni?


text:
Nosho yo omunhu ta nangala, ita penduka vali. Fimbo omaulu inaa xula po, itava ka papuduka, ndele itava ka penduka meemhofi davo.


text:
Akutu, ngeno u holeke nge moshovafi, heeno, u holeke nge fiyo ehandu loye la lota, u pangelele nge efimbo opo nee u dimbulukwe nge vali.


text:
Omunhu ngeenge ta fi, ota ka nyumuka tuu vali? Ngeno ndi kale nokunangela omafiku aeshe oukwaita wange fiyo olufo lange lokumangululwa la fika.


text:
nomeva taa kweshula po omamanya, noshikungulu shodula tashi lafa po edu, osho Ove to mane po elineekelo lomunhu.


text:
Ove to mu ninipike fiyo alushe, ndele ta ka ililila. Ove to shitukifa olupe laye ndele to mu tumu ko.


text:
“Omulumenhu omunandunge ota nyamukula tuu nokudenga omhepo, ndele ta yadifa tuu onhulo yaye nomhepo yokoushilo?


text:
Ye ota elaela nokukonga omungome: openi u li? Ye oku shi shii nokutya, efiku lomulaulu le mu longekidilwa, li li popepi naye.


text:
“Nokwa tula moilando ya hanaunwa po, meengulu da shilikwa okunangalwa ndele da tokolwa di kale eenduba domakuma,


text:
Ye ita i onhapo omulaulu, elaka lomundilo tali kukutike oitutumine yaye, ye ta nyonwa po komufudo womokanya kaKalunga.


text:
Na kale ite lineekele oshinima shongaho; ote limbebeleke, osheshi eliko laye otali ka kala olongaho.


text:
Ye okwa fomuviinyu tau yaumukifa eenhemo domangongwa ao, nongaashi olumono tali yaumukifa eenhemo dalo.


text:
Ngeno nye mu li ponhele yange, ngeno naame yo handi dulu okupopya ngaashi nye, ndele handi dulu okutunga omatumbulo ndi mu kondjife noku mu pukapukila omutwe wange.


text:
Ove wa kwata nge. Okukwata nge kwoye kwa ninga ondobwedi tai pe nge oushima. Noudu wange tau twile nge ondubo, tau hokololifa nge moipafi.


text:
Ehandu laye la lengaula nge ndele tali tondo nge. Ye ta kweshele nge omayoo aye. Ovatondadi vange hava dakamene nge omesho avo.


text:
“Vo ova makulila nge omakanya avo. Hava denge nge polupanda nokutuka nge. Ngaashi omunhu umwe vo otava ngudumanene nge.


text:
Ame nda kala nombili, ndelenee Ye a halukifa nge, okwa kwata nge mofingo nokwa nyanyaula nge. Ye okwa tula nge etanga laye lokuyasha.


text:
Oikuti yaye tai xwema kombinga nombinga yange. Ye ota taula eefiyo dange ehe nolukeno. Nonyango yange ote i tileshi poshi.


text:
Lo otali ka kuluka pamwe naame mokule moule mwi konima yoiidilifo yoshovafi, fye eshi hatu nangala pamwe mondwi yedu.”


text:
Ove to linyanyaula mehandu loye, omolwoye tuu edu li efiwe ngeno li kale ongaho, nemanya li dikuke monhele yalo?


text:
Eenghatu dokweenda kwaye di neenghono tadi ka ninga dinini, nepukululo laye mwene tali mu wilifa poshi.


text:
Ye ota nakulwa mo metwali laye, meameno laye e li lineekela. Ye e nokukatuka nokuholoka koshipala shohamba yomahalukifo.


text:
Oonakukalamo vomouninginino tava ka haluka omolwefiku laye, nekakamo tali ka kwata ovanhu vomoushilo.


text:
Ile tamu dulu tuu shili okushishimana koshipala shange, ndele mwa hala okuhololela nge okushekwa kwange;


text:
kaleni mu shi shii nokutya, Kalunga a ninga nge nai nokwa dingila nge meendjadja daye, nande ndihe noshipo.


text:
Taleni, handi kuu onghuwo, handi ti: “Oukolokoshi!” Ndelenee ihandi mono enyamukulo. Handi ifana ekwafo, ndelenee kape nouyuki.


text:
Ye okwa nyanyaula nge keembinga adishe nokwa wilifa nge poshi ndihe noshilonga vali. Nokwa duda mo eteelelo lange ngaashi omuti.


text:
Omatanga aye ovakwaita tave uya ngaashi omunhu umwe, tava kokola ondjila va lwife nge, ndele tava ongo onhanda tava dingilile etwali lange.


text:
Ava ve li meumbo lange novapiya vange ovakainhu tava tale nge ndimunailongo. Momesho avo onda ninga omweenda.


text:
Okufuda kwange taku nyonyodolwa komwalikadi wange, nedimba lange tali nyikile nai ovana voshidalelo shameme.


text:
Ookaume kange ovalineekelwa aveshe tava nyonyodola nge. Ndele ava ndi va hole, tava twile nge ondubo.


text:
Ndelenee ame ndi shi shii: omupopili wange e nomwenyo! Ndele xuuninwa ye ota ka kala ofika mondwi yedu!


text:
Ndele oshipa eshi shange eshi sha yuvwa nge, ndele nda dja mo molutu lange, ame ohandi ka tala Kalunga.


text:
Ohandi ke mu mona Oye omukwafi wange, omesho ange tae ke mu tala, ehe fi omweenda. Eefiyo dange oda notelwa meni lange!


text:
hano tileni eongamukonda, osheshi oupyuhandu tau ka hanga omatauluko haa handukilwa neongamukonda, mu shiive nokutya, oku netokolo.”


text:
Ame ndi nokupwilikina okutanguna taku fifa ohoni. Ndelenee omhepo yeendunge dange tai nyamukula nge.


text:
Ye ota tuka po ngaashi ondjodi, onghee omunhu ite mu mono vali; ndele ta henuka po ngaashi emoniko lomoufiku.


text:
Osho e shi lilikolela mokulonga, ye e noku shi yandja po, ye mwene ita dulu oku shi pona, ehafo laye kali fike pemona e li likola.


text:
Osheshi a fininika ovakwanaluhepo, nokwe va ekelashi ngaho, okwe likufila ongulu, ndele ita dulu oku i tungulula.


text:
Ye eshi ta yadifa edimo laye, Kalunga ota tumu kombada yaye oupyuhandu waye, Ye ote u mu lokifile eendja daye.


text:
Ye ngeenge ta shili mo oshikuti mombuda yaye, eongamukonda tali taima tali tyuuka monyango yaye. Omahalwifo tae mu pangele.


text:
Omamona aye a tuvikililwa omulaulu fokofoko. Ye ota lungwinifwa komundilo inau pepelwa komunhu. Owo tau li po osho sha xupa po meumbo laye.


text:
Osho hano oshipewa shomukolokoshi, te shi pewa kuKalunga, osho oshifyuululwa she mu sheyelwa kuKalunga.”


text:
“Omolwashike ovahenakalunga tava itavelwa okukala po ve nomwenyo, vo hava kulupa ndele hava mono eenghono?


text:
Vo ohava imbi mokushikwa kwenghuma loshikushu nokwokaxumbafeta, ndele hava hafe mokushika eenyalilo.


text:
Nande ongaha, ova lombwela Kalunga, tava ti: ‘Kala kokule nafye.’ Navali: ‘Eendjila doye inatu hala oku di shiiva.


text:
Olungapi nokuli olamba yovahenakalunga tai dimi, ndele tava hangika komupya wavo? Kalunga ota tukula omaudjuu mehandu laye.


text:
Ohava ningi ngaashi oihati tai twalwa komhepo, nongaashi olungu tali kombwa po komhepo yoshikungulu?


text:
Omakuma okefilu tae mu tuvike omapu kuye; ovanhu aveshe tave mu shikula ngaashi vahapu, vehe shi kuvalwa ve mu tetekela ko.


text:
Omunaenghono adishe ote lilikolele tuu sha, ove ngeenge omuyuki? Ile ta mono tuu sha, ove ngeenge to ende uhe noshipo?


text:
ovo va lombwela Kalunga: ‘Kala kokule nafye!’ Navali: ‘Omunaenghono adishe ta dulu oku tu ningila shike?’


text:
Ove ngeenge to aluka kOmunaenghono adishe, ove to ka tungala, ngeenge to taataele kokule owii meumbo loye,


text:
Opo nee omulumenhu omuyuki ta kala moihokolola pamwe naye, ndele ame ohandi ka pewa komutokoli wange ounongo fiyo alushe.


text:
ngeenge ta longo moumbangalanhu kandi mu wete; ndele ngeenge te liameke koumbuwanhu, itandi mu mono ko.


text:
Osheshi okweenda kwange kwa shiivika kuye. Ngeno Ye ta konakona nge ngeno handi monika nda yela ngaashi oshingoldo.


text:
Eemhadi dange da kala nokudiinina eemhadi daye. Nda shikula ondjila yaye, ame inandi yapuka mo muyo.


text:
Inandi kanduka mo moshipango shomilungu daye. Eendjovo dokanya kaye nde di diinina komesho yomhangela yange.


text:
Ndelenee Ye ota kala ngaashi e li, ita lunduluka, olyelye ta dulu oku mu kelela? Ndele osho we shi hala, ote shi ningi.


text:
“Omolwashike Omunaenghono adishe ina ufa omafimbo oihokolola, nomolwashike ava ve mu shii, itava mono omafiku aye oihokolola?


text:
Taleni ove li ngaashi eefino mombuwa, tava i moshilonga shavo okukonga eendja. Ombuwa tai va pe omungome wavo nowovana.


text:
Ohava kolo omaadi olumono pokati komakuma ovanhu, ndele moikolelo yavo yomiviinyu hava kolo va fyenota.


text:
Ondaka yekemo lovalumenhu tai udika moshilando, nomwenyo weendjashe tau kuu onghuwo. Ndelenee Kalunga ita yavala oixuna.


text:
Ovanhu va tya ngaha ovatondadi vouyelele, inava shiiva eendjila davo, ndele ihava kala nomalila ouyelele.


text:
Fimbo eluwa inali tenda omudipai ta penduka, ta dipaa omukwanaluhepo nohepele; ndele oufiku ye ta ende ngaashi omulunga.


text:
Eisho lomutei wohombo tali tale oshiwiwili ndele ta ti: Kape na nande eisho tali tale nge; ndele ta uvike oshipala shaye.


text:
Osheshi omulaulu fokofoko u li kuvo ngaashi etango la sha, osheshi omahalwifo omulaulu fokofoko ve a shii.


text:
Mokweendelela tava twalwa komeva. Epya lavo ola tulwa omutima moshilongo. Vo ihava aluka vali kelila lokoshikokola shomiviinyu.


text:
Oshidalelo shaina tashi mu dimbwa. Omainyo tae mu li nehafo. Ye ita dimbulukiwa vali. Osho ngaha hano owii tau teyaulwa po ngaashi oshiti.


text:
Meenghono daye Kalunga ta yambidida ovanaenghono va kale nomwenyo mule. Vo ohava kala ofika, nande va li va limbililwa okukalamwenyo kwavo.


text:
Ova lengwa ndelenee ohaluka, okafimbo kaxupi, kave po vali. Otava xutuka. Otava fi ngaashi aveshe, otava yaumuka ngaashi oshunga.


text:
Omunhu ta dulu ngahelipi okukala omuyuki koshipala shaKalunga? Naau a dalwa komukainhu ota dulu ngahelipi okukala a yela?


text:
Taleni ei, oyo ominghulo adike deendjila daye, ndele fye ohatu udu ko tuu okunongofola kwaye! Olyelye hano ta dulu okushiiva okungunguma kweenghono daye?”


text:
“Oshili, ngaashi Kalunga e nomwenyo, ou a kufa nge eyukifo, nOmunaenghono adishe ou a nyikifa omwenyo wange oluhodi;


text:
Nashi kale nge kokule, nye ndi mu pe ounongo. Fiyo handi ka fuda mo omufudo wange, itandi ekeleshi po ouyuki wange.


text:
Ame ohandi dame kouyuki wange, itandi u efa nande. Eliudo lange itali vele nge ombedi nande efiku limwe lomokukala kwange.


text:
Elineekelo lashike omukolokoshi e li na, Kalunga eshi ta tete po okukala kwaye, Ye eshi ta kufa omwenyo waye?


text:
“Ame ohandi ke mu longa osho eke laKalunga tali longo. Osho shi li pOmunaenghono adishe itandi shi holeke.


text:
“Oshitukulwa shomuhenakalunga te shi pewa kuKalunga, noshifyuululwa shomufininiki te shi pewa kOmunaenghono adishe osheshi:


text:
nande a kale e noludalo lihapu, lo tali ka liwa keongamukonda. Noitutuma yaye itai kutifwa komungome.


text:
Omulaulu tau tewa po nofiyo mokule mwi emanya tali konakonwa shili, emanya lo la tuvikwa komulaulu nokomudidimbe wefyo.


text:
Omina otai hokwa tapa ka iwa mokule okoshi yoonakukala kombada yedu; ova dimbuwa kwaava hava lyata kombada. Vo ohava endjelele mo kokule novanhu, tava dungaanifwa.


text:
Ndelenee okwa lombwela omunhu ndele ta ti: ‘Tala, okutila Kalunga okwo ounongo. Nokukukuma owii okwo eendunge.’ ”


text:
“Akutu, ngeno ndi kale ngaashi nda li meehani doshito nale, ngaashi pomafiku enya Kalunga kwa li ta amene nge,


text:
Ngeno ndi kale ngaashi pomafiku enya okufu kwange fimbo oukaume waKalunga wa li kombada yetwali lange,


text:
“Osheshi keshe okutwi kwa uda nge, kwa fimaneka nge omunelao, ndele keshe eisho la mona nge, ola hepaululula nge,


text:
Ame nde va pa omayoo vo eshi va limbililwa, nomeminikilo loshipala shange vo inava kala vali ve noluhodi.


text:
Ame eshi nde lihoololela okuya kuvo, ame nda kala omutumba kolukalwa lokomeshoelela; nda li omutumba ngaashi ohamba mokati komatanga ayo ovakwaita, ngaashi ou ta hekeleke ava va nyika oluhodi.


text:
“Ndele paife ovanyasha ovo ndi va dule omido, ohava yolo nge, ooxe nde va dina, ndi va tule ngeno keembwa doimuna yange.


text:
Osheshi Kalunga a yululula ofipa youta wange nokwa ninipika nge, omiya doshitomo ve di efela nge koshipala shange.


text:
Kolulyo taku litumbu ongudu yoidudu. Eemhadi dange otave di kandula po ndele tava umbile nge eendjila davo dehanauno.


text:
Omahalukifo taa tale nge moshipala. Etumbalo lange tave li kombo po ngaashi omhepo, nongaashi oshilemo elao lange la pepuka po.


text:
Keenghono dinene daye oshikutu shange sha lunduluka shihe na vali olupe, otashi pondo nge ngaashi ofingo yohema yokoshi.


text:
“Ame ohandi ku kuwile ekwafo, ndelenee Ove ito nyamukula nge. Ame handi kala apa, ndele Ove ho dakamene nge omesho.


text:
Ove wa shitukila nge omukukutu uhe nonghenda. Omolweenghono deke loye Ove ho haula nge ngaashi omutondadi.


text:
Osheshi ndi shi shii: Ove wa hala okutwala nge mefyo nokongulu muyo aveshe ava ve nomwenyo tava ongala.


text:
Kape na ou e li koshi yoingumaukilemanya ita djuula mo okwooko a xupifwe, ile momupya waye okukuwa exupifo?


text:
Ile inandi lilila ngeno ou kwa li e nomafiku madjuu? Omwenyo wange inau humbatela omukwanaluhepo oshisho?


text:
Heeno, onda teelela elao, ndelenee omupya wa hanga nge. Nda nangela ouyelele, ndelenee omulaulu we uya!


text:
Ame handi ende noshikutu sheefya, ndihe netango. Ame ohandi penduka ndele handi ingida mongudu yovanhu.


text:
Osho ngaha hano okushika okaxumbafeta kange kwa shituka okulila eefya, nondaka yepoli lange ya shituka omutambo.


text:
Oshitukulwa shilipipo ngeno Kalunga ta pe nge kwinya kombada noshitukulwafyuululwa shilipipo Omunaenghono adishe wokombada?


text:
Eenghatu dange ngeenge da yapuka mo mondjila nomutima wange ngeenge wa shikula omesho ange ile momake ange mwa kanyatela onyata,


text:
ame ndi ninge shike Kalunga ngeenge ta fikama? Ame ndi mu nyamukule ngahelipi ngeenge a hovela okukonakona?


text:
Haye tuu ou ngeno a shita nge medimo lameme, e mu shita yo, haye tuu aeke e tu shita koshi yomutima?


text:
Ahowe, nghee kounyasha wange onde i tekula ngaashi xe, ndele okudja kedimo lameme nde i kalela noshisho.


text:
Osheshi okuteyaulwa po kwange nde ku twikwa kuKalunga okwa halukifa nge unene, ame nda nyengwa, nda nyengelelwa epangelofimano laye.


text:
Ame ngeenge nda tula elineekelo lange moshingoldo ndele nda lombwela oshingoldoelela: Oshilineekelwa shange,


text:
ngeno oshilonga osho shii osha li shi nokuhandukilwa shili, osheshi nde liteeka ngeno Kalunga kokombada.


text:
“Ame nda hafela tuu omupya womutondadi wange ile nda shambukwa komwenyo oshiponga eshi she mu hanga?


text:
shaashi ngeno nda li nda mbadapala eemhunga dovanhu nokutila okudinwa kepata lange, nda kala ngeno nde limwenenena, inandi pita moshivelo.


text:
Akutu, ngeno pa kale omunhu ta pwilikine nge! Taleni, edina lange oleli, nde li nyola, Omunaenghono adishe na nyamukule nge! Neshango la shangwa komuhokololifi wange!


text:
Opo nee ovalumenhu ava vatatu va mwena, inava nyamukula vali Job, shaashi ye kwa li omuyuki momesho aye mwene.


text:
Nehandu laElihu yaBarakel, Omubusi, womepata laRam, ola xwama. Ehandu laye la xwamena Job, shaashi ye e litala omuyuki koshipala shaKalunga.


text:
Ndelenee Elihu eshi a mona nokutya, ovalumenhu venya vatatu va li vehe na vali oshitya shenyamukulo momakanya avo, ehandu laye la xwama.


text:
Ndele Elihu yaBarakel, Omubusi, okwa hovela ndele ta ti: “Aame omunyasha, nye ovaxungu veenghwakutoka. Onghee hano nda mbadapala ndele nda tila oku mu hololela eshiivo lange.


text:
Taleni, ame nda teelela eendjovo deni. Nda li nda hala okuuda eendjovo deni deendunge, fiyo mu mone eendjovo da yuka.


text:
Ndele nde mu taalela. Nde taleni, nande umwe a tomha Job, nande umwe a dula okunyamukula eendjovo daye.


text:
Eendjovo dange tadi di moshili yomutima wange; naasho sha shiivika komilungu dange otadi shi popi odikilila.


text:
Mondjodi, memoniko loufiku, ovanhu ngeenge tava wilwa keemhofi didjuu, ndele hava nangala momitala davo,


text:
Onhumba yaye tai kukuta, tai xulu po, ihe na vali ewapalo; nomakipa aye aa a li inaa monika, taa kunyuka.


text:
Ngeenge pefimbo olo omweengeli ngeenge a ama kuye, omunghwandjila umwe womomayovi okushiivifila omunhu oshinakuwanifwa shaye,


text:
Opo nee olutu laye tali ka fuluka vali eenghono dounyasha, ye ota shuna vali momafiku ounyasha waye.


text:
Ye ota indile Kalunga ndele Ye okwe mu hokwa, onghee ta tale nehafo oshipala shaye. Osho ngaha hano Ye ota alulile omunhu ouyuki waye.


text:
Ye ota imbile ovanhu ndele ta ti: ‘Ame nda nyona ndele nda nyona ouyuki, ndelenee ame inandi handukilwa pawii wange.


text:
Ndelenee ngeenge u neendjovo, nyamukule nge. Popya, osheshi nehalo liwa nda hala ove u kale wa pewa ounongo.


text:
Nande ndi nouyuki, ondi nokufufya ngeno. Oshiveta shange shoshikuti itashi veluka, nande ndihe netauluko!’


text:
“Onghee hano ovalumenhu ovanaendunge, pwilikinei nge: Kalunga oku li kokule nouhenakalunga, nOmunaenghono adishe oku li kokule nowii!


text:
Ndelenee unene ta handukilile omulumenhu pashilonga shaye, ndele Ye ta futile omulumenhu pakweenda kwaye.


text:
Ye ngeenge te lidiladila muye mwene ngeno, ndele ta alula omhepo yange nomufudo waye tau shuna kuye,


text:
Oye iha popile ovakulunhu voshilongo ndele ita tula omukengeli komesho yomukwanaluhepo, osheshi vo aveshe oshilonga shomake aye.


text:
Ohava fi mepakumo leisho pokati koufiku. Oiwana tai tengauka ndele tai nyonwa po, omunaenghono ta kandulwa po, ina kumwa keke lomunhu.


text:
Osheshi Ye ita pumbwa okukonakona omunhu efimbo lile, fimbo omunhu e nokuholoka a tokolwe koshipala shaye.


text:
Ndele Ye ngeenge ta mwena, olyelye ta dulu oku mu tokola? Ndele ngeenge ta holeke oshipala shaye, olyelye ta dulu oku mu tala? Ye ota pashukile oshiwana ngaashi omunhu keshe,


text:
Ove ho diladila ngeno Ye e noku mu handukila, oove ou ho dini etokolo laye? Heeno, ove u nokuhoolola, haame. Popya osho u shi shii!


text:
Ngeenge to nyono, oto dulu oku mu ningila shike? Ndele ngeenge omatauluko oye e li mahapu, oto mu ti ngahelipi?


text:
Ndelenee nande umwe ta ti: ‘Kalunga, Omushiti wange, oku li peni, ou ha yandje omahambeleloimbilo oufiku?


text:
Ou te tu longo eendunge di dule odo doifitukuti yokombada yedu ndele te tu nongeke ounongo u dule eedila dokeulu?’


text:
“Unene ngeenge to ti kutya ove ku mu wete ko. Etokolo leendjovo oli li koshipala shaye, hano mu teelela.


text:
“Lididimikile nge manga, opo handi ku pe eendunge, osheshi natango tuu ondi na sha ndi shi popye molwaKalunga.


text:
Osheshi oshili, eendjovo dange dihe fi oipupulu; koshipala shoye oku na omulumenhu e neshiivo la wanenena.


text:
Omesho aye ite a kufa movayuki, ndelenee te va kaleke omutumba pamwe neehamba kolukalwapangelo fiyo alushe. Vo ohava nenepekwa.


text:
Nomatwi avo te va fitululile omakumaido ndele te va lombwele nokutya, ve nokwaaluka mo moukolokoshi.


text:
Ngeenge hava pwilikine ndele tave lininipike, vo otava ka kala omafiku avo melao nomido davo mehepuluko.


text:
Ndelenee vo ngeenge itava pwilikine, tava ka wila komaonga efyo moulai wavo ndele tava fuda mo omufudo vehe neshiivo.


text:
“Heeno, naave yo, wa hekwa u dje mo moudjuu konhele ya mbwalangadja ihe nofina, nokounyenye woshililo shi yadi eendja domaadi.


text:
Konima yaye taku ulu ondaka yaye; Ye ta ndundumifa ondaka yaye i yadi epangelonghono ndele ita kelele omaluvadi, ondaka yaye eshi tai udika.


text:
Kalunga ta ndundumifa ondaka yaye, tai nyenge eendunge. Ye ota longo oinima inene tai nyenge okukonekwa kufye.


text:
Osheshi Ye ta lombwele eandu: ‘Kolokela poshi!’ Nosho yo oshikungulu shodula, heeno, oikungulu yaye yodula: ‘Kala u neenghono!’


text:
Oikangwa yomeva tai hekelifwa komufudo wokanya kaKalunga noumbwalangadja womeva wa kwatakanwa taa kamenwa kumwe.


text:
Heeno, oilemo te i djuupaleke nouyadi womeva ndee te i lihanifa kokule kombinga, oshilemo shaye otashi eta omaluvadi.


text:
Odo tadi umbu akushe keembinga adishe okelombwelo laye; onghee hano tadi wanifa ashishe osho Ye te shi di lombwele kombada yedu alishe.


text:
Tu noku mu shiivifila mbela nokutya ame nda hala oku mu popifa? Ile olyelye a tile a hala a nyonwe po?


text:
“Ndele paife, omunhu ita dulu okutala ouyelele wetango, osheshi tali vema, la yelelela, omhepo eshi ya pepa okuyelifa eulu.


text:
Omunaenghono adishe itatu dulu oku mu hanga, Oye omunene weenghono, ndelenee ita endameke osho sha yuka nouyadi wouyuki.


text:
Olyelye a yeleka oiyelekifo yalo, ove u i shii mbela, ile olyelye a shila oshiyelekifongodi kombada yalo?


text:
ndele nda tile: ‘Fiyo apa to uya, ndelenee hakukoya po opo. Ndele apa pa tulilwa ouladi womakufikufi oye ongaba?’


text:
Ndishi ove u i shii, osheshi wa li wa dalwa hamba shito nale, nomuvalu womafiku oye omahapu unene mbela!


text:
Ove to dulu tuu okupitifa mo eenyofi pefimbo lado, ile to dulu tuu okulinyengifa Omunghalavili nOshofi?


text:
Olyelye ta longekidile ekola eendja dalo, oludalo lalo eshi tali kuwile Kalunga ndele tali tukatuka lihe neendja?


text:
“Omhuulu tai ka dulika tuu kwoove i ku longele? Ile tai ka nangala tuu oufiku petemba loye lokulila?


text:
Omhuulu, to dulu tuu oku i manga noku i fininika noshitomo i ende momufinda woshipululo? Ile tai ku shikula mefilu loku li helela?


text:
“Evava lomho ohali papama nokudana, ndelenee ohole yexuwashi otai kala mo tuu momavava nomomalwenya ayo?


text:
Oyo hai hepeke oludalo layo, la fa lo kali fi layo. Ihai lipula sha, oshilonga shayo ngeenge ye shi longa epwanga.


text:
Keshiko keshe lenghuma yo tai ti: Hiah! Ndele kokule nokuli tai fimbula olwoodi, nondaka inene yovakulunhu vovakwaita neingido loita!


text:
“Nakupewa oushima a hala okutwifa Omunaenghono adishe eemhata? Omuhokololifi waKalunga ne shi nyamukule.”


text:
Yo otai tanganeke omushila wayo wa fomuti omusederi, eefipa doilama yayo da pandwa mumwe ngaashi omapando;


text:
Nomulonga ngeenge tau liyelulifa, yo itai u tila. Yo i udite etulumuko nande Jordan woovene i fike fiyo okomilungu dayo.


text:
To dulu oku i xwekela mo meyulu layo ongodi ya taafinwa? Nolupanda layo oto li tyuulifa oshitenda sheengona?


text:
Oto dulu tuu okudanauka nayo ngaashi to danauka nokadila, ile oku i manga, ovamwoye oukadona ve i kwate?


text:
Oshikutu shayo shokombada olyelye te shi i alulile? Olyelye ta dulu okuya momayoo ayo omikweyo mbali?


text:
Ombinga yayo yokoshi oipakotolwa i nomayoo, monhata otai liendifile mo nokufiya mo omufinda ngaashi woshilei shokuxwa.


text:
Oule womeva tai u fulukifa ngaashi ombiya. Etale tai li ningi ngaashi ombiya muyo omuvavo tau telekwa.


text:
Olyelye ta holeke omadiladilo ange, ke nounongo? Osho ngaha hano nda popya ndihe neendunge; nda popya oinima tai nyenge nge eendunge, ndihe i shii.


text:
Ndelenee Omwene eshi a lombwela Job eendjovo tuu odo, Omwene ta ti kuElifas, Omuteman: “Ehandu lange le ku xwamena nookaume koye vavali yo. Shaashi nye inamu popya nge eendjovo da yuka ngaashi omupiya wange Job.


text:
Kufeni hano paife eengobe heyali deemhedi needi heyali deemhedi, mu ka ye komupiya wange Job nye mu twale exwikiloyambo leni, omupiya wange Job ne mu ilikanene. Osheshi molwaye aeke, opo ndi ninge osho e shi hokwa, itandi mu handukile noku mu fifa ohoni, osheshi nye inamu popya nge eendjovo da yuka ngaashi omupiya wange Job.”


text:
Opo nee Elifas, Omuteman, naBildad, Omusuhi, naSofar, Omunaamati, va ya ndele osho va ninga ngaashi Omwene e va lombwela. NOmwene okwa fila Job onghenda.


text:
NOmwene okwa alulula oluhepo laJob, ye eshi a ilikanena ookaume kaye, nOmwene okwa alulila Job aishe, kwa li e i na noku i hapupalifa luvali i dule inya yotete.


text:
Ovamwaina aveshe ovalumenhu novakainhu novashiivikile vaye aveshe ve uya kuye ndele va kala poshililo pamwe naye meumbo laye, ndele ve mu pendula noku mu hekeleka molwomupya waye aushe, Omwene e mu tuminine. Ndele keshe umwe womuvo okwe mu pa ombongo imwe nongodo yoshingoldo.


text:
NOmwene okwa nangeka noupuna okukalamwenyo kwaxuuninwa kwaJob noupuna uhapu u dule winya wopehovelo. Ndele ye okwa li e needi omayovi omulongo naane, eengamelo omayovi ahamano, eengobe deendjoko omayovi avali neendongi eenghadi eyovi limwe.


text:
Ndele moshilongo ashishe inamu monika ovakainhu vawa va wapala ngaashi ovana oukadona vaJob. Naxe yavo e va pa oshitukulwafyuululwa pamwe novamwaina ovalumenhu.


text:
Ndele Job okwa kala e nomwenyo natango omido efele nomilongo nhee nokwa mona ovana novatekulu vomapupi ane.


text:
Omulumenhu omunelao ou, iha ende pamhangela yovahenakalunga, ndele iha lyata mondjila yovalunde, ndele iha kala omutumba mongudu yovasheki;


text:
Ndele ye ota ka kala ngaashi omuti, ou wa twikwa pomatondokelo omeva ndele tau imifa oiimati yao pefimbo lao, nomafo ao ihaa lembe. Naashishe eshi ta ningi, osha fewa.


text:
Eehamba dedu tadi fikama, ovapangeli otava kundafana pamwe notava tu ondubo nOmwene nomuvaekwa waye.


text:
Onda hala okushiivifa omhangela yOmwene. Oye a tya kwaame: “Oove Omona wange, onena tuu eli nde ku dala.


text:
Xupiteni Omona komilungu, opo ehe mu handukile ndele tamu nyonauka mondjila yeni; osheshi ehandu laye kali kwete kufuluka. Ovanelao ovava aveshe have mu lineekele.


text:
Omwene, yambuka, xupife nge Kalunga kange! Osheshi Ove wa teyaula oluhamama lovatondi vange; nomayoo ovalunde we a tataula.


text:
Ngeenge handi lalekida, ude nge, alikana, Kalunga kouyuki wange! Mofina yange owa ningila nge mo omhito ya mbwalangadja; file nge onghenda, Ove, uda eindilo lange.


text:
Ovalumenhu nye, fiyo onaini tamu ka shekifa efimano lange? Fiyo onaini mu hole oinima yongaho nokukonga oipupulu? Sela


text:
Onda hala okunangala nombili nohandi kofa nawa, osheshi Oove, Omwene, to tula nge nawa, ndihe nombudi.


text:
Akutu, Ohamba yange naKalunga kange, uda elilo lange lopombada, osheshi kwoove oko handi eta eindilo lange.


text:
Omwene, ongula inene to ka uda ondaka yange; ongula inene ohandi ku lilongekidile efiyawilo nohandi liameke kwoove.


text:
Ndelenee ame molwefilonghenda loye onda pewa omhito yokuuya meumbo loye, ndi liwitike poshi, nda taalela kotembeli yoye iyapuki moku ku tila.


text:
Osheshi momakanya avo kamu na okulineekelwa, meni lavo otava dutu enyonauko; ominino davo odo eembila da yeuluka; nomalaka avo oku na omufenhu.


text:
Kalunga, va tokolela owii. Eemhangela davo nadi va pilukile. Va undula po molwouhapu womanyonauno avo; osheshi vo ove ku lundalalela.


text:
Opo nee aveshe ava ve ku lineekela, nave ku hafele; alushe nava kuwilile, molwaashi to va amene, notave ku tanhele ava ve hole edina loye.


text:
Osheshi omuyuki Ove to mu nangeke noupuna, Omwene, to mu dingilile nohokwe yoye ngaashi oshikelelifo.


text:
Onda loloka molwomanyemato ange aeshe; keshe oufiku ohandi tutike omutala wange, nomulele wange ohandi u talaleke nomahodi ange.


text:
Ovatondi vange aveshe otava ka lengaifwa ndele tava kanghwa; otava shunifwa diva lwanima va fya ohoni.


text:
Omwene, Kalunga kange, mwoove ohandi tula elineekelo lange; kwafe nge kovataataai vange aveshe u xupife nge,


text:
Omwene, Kalunga kange, ngeno kwa li nde va ninga nai, ngaashi tava ti, ngeno omake ange a nyata kowii,


text:
nonda shinda ou e nombili naame, osho ondi shi shii hasho nda ninga: nda xupifile nokuli naava va taataelele nge oinima yongaho,


text:
heeno, ngeno okwa li hasho, ngeno omuyelani wange na taatae nge, a kwate nge ndele ta lyataulile omwenyo wange poshi, nefimano lange nali xutulilwe mondwi yedu! Sela


text:
Omwene, va tukulukila nehandu loye! Ove yambukila onya yovafininiki vange! Penduka u xupife nge, Oove ou wa pangela omatokolo.


text:
Xulifa oumbudi wovakolokoshi, Ove pameka ofika yovayuki voye, Oove omukonakoni womitima noweefiyo, Kalunga omuyuki.


text:
Omunhu ngeenge ite lialuluka, opo Kalunga ta upike omukonda waye. Outa waye te u kufa ndele ta shoneke.


text:
Oiponga ei a duta, otai pinukile komutwe waye mwene, noixuna yaye otai mu alukile poluwewe laye mwene.


text:
Omwene, Omwene wetu, edina loye la tumbalekwa shi fike nee peni kombada yedu alishe, Ove ou oshingepangelo shoye we shi tula kombada yomaulu.


text:
Momakanya ounona noouhanana owa dika mo eenghonopangelo molwovatondi voye opo u hanaune po omuyelani nomunanghono.


text:
Onda hala okuhambelela Kalunga nomutima wange aushe, nda hala okuhepaulula oikumwifalonga yoye aishe.


text:
Nda hala okuhafela nokunyakukilwa mwoove, nda hala okwiimbila etumbalo ledina loye, Ove ou wOkombadambada.


text:
Ove wa aneka ovapaani nowa nyonauna po ovahenakalunga, nomadina avo we a dima po alushe fiyo alushe.


text:
Ovatondi ova nyonwa po, va shatwa po fiyo alushe; noilando yavo Ove we i ngumauna po sheke; okudimbulukiwa kwavo kwa xula po.


text:
Omwene, file nge onghenda, tala oudjuu wange nda hepekwa nao kovatondi vange, Ou ho kufa nge moivelo yefyo,


text:
oilonga yefimano loye alishe opo ndi shiive oku i hepaulula, ndi shiive okunyakukilwa exupifo loye moivelo yokakadona kaSion.


text:
Ovapaani ova wila mekelo, eli va fele nomelulo lomwiyo eli va telele, ove liyula voovene keemhadi davo.


text:
Omwene okwe lishiivifa, nehandutokolo laye okwe li mana, omulunde e likwatifa koilonga yomake aye mwene. Sela


text:
Omukehenakalunga mokufulalala kwaye ita kongo Kalunga; Omadiladilo aye aeshe osho: “Kaku na Kalunga.”


text:
Meendjila daye efimbo alishe ota mono ouwa; nomatokolo oye a fa e li kokule naye ngaashi eulu, ovakondjifi vaye aveshe ote va tauluka.


text:
Ote lipopile momutima waye, ta ti: “Itandi ka punduka nande; fiyo alushe itandi ka hangika komupya.”


text:
Mokanya kaye omwa yada efingotukano, nomaketuketu omafininiko; koshi yelaka laye oku nehanauko nowii.


text:
Oye ta hondama mengade ngaashi onghoshi monhele yayo; ta nangele a kwate epongo; ta kwata epongo moku li yula meendjadja daye;


text:
Te lipopile momutima waye nokutya: “Kalunga ote shi dimbwa, Oye okwe likwata komesho, Ye ite shi mono nande.”


text:
Ove we shi mona nokuli; osheshi okuningwa nai nokulilifwa, oto shi dimbulukwa, noto shi tambula shi kale momake oye; to lineekelwa kwaau, ehe nomukwafi, Oove omukwafi weefiye.


text:
Omwene, Ove ho udu odjuulufi yovalininipiki; Oove ho pameke omitima davo; nokutwi kwoye to ku ehenifa kuvo,


text:
MOmwene onda tula mo elineekelo lange; otamu ti hano ngahelipi kwaame: “Tukeni keemhunda ngaashi odila!


text:
Osheshi tala, ovahenakalunga tava lukile omauta, va tula oshikuti mofipa, va shiive okuumba ve li momulaulu, va yashe ava ve nomutima wa yuka.


text:
Omwene oku li motembeli yaye iyapuki, Omwene ou, e nolukalwapangelo laye li li meulu; omesho aye taa tale, neemhafu daye tadi konenene oludalo lovanhu.


text:
Ovahenakalunga ote ke va lokifila omakala omundilo nosulfuri; nomhepo ya hanya otai ka ninga oshitukulwa sheholo lavo.


text:
Otava popyafana oipupulu namukwao, nomokupopya omilungu davo odi nomufenhu, nomitima davo di li pavali.


text:
Omwene Ye ta ti: “Molwokufininikwa kwomapongo, nomolwokunyemata kweehepele nda hala okufikama paife, exupifo ohandi li etele ou te li djuulukwa nokuhefahekumuna.”


text:
Eendjovo dOmwene odo eendjovo da yela, da fa oshisiliveli tashi kungulukile poshi shi yela tashi vilima, sha yelifwa luheyali.


text:
Fiyo onaini ndi nokuhumbata oisho momwenyo wange, noluhodi momutima wange efiku nefiku? Fiyo onaini omuyelani wange ta ka shishimana e dule nge?


text:
Omushindani wange aha shiive okutya: “Ame onde mu finda”, novatondi vange vaha kalukile nge, ngeenge handi pundauka.


text:
Elai otali ti momutima walo: “Kape na Kalunga;” oilonga yalo oififahoni, ya nyonauka: kape na nande umwe auke, ou ta longo ouwa.


text:
Omwene meulu ota vandamene poshi, ta tale ovana vovanhu, a mone ngeenge ope na tuu ou omunandunge, ou ta kongo Kalunga.


text:
Ovahenouyuki ava aveshe kave neendunge nande mboli, ava hava li ovanhu vange ngaashi hava li omungome? Vo ihava ifana kOmwene.


text:
Akutu, exupifo laIsrael ngeno li holoke muSion! Ngeenge Omwene ta alula oudjuu movanhu vaye, opo Jakob ota hafe naIsrael ota nyakukwa.


text:
Omwene, olyelye ta itavelelwa okukala monduda yoye? Olyelye ta itavelelwa okukala komhunda yoye iyapuki?


text:
Ye nota dini yo oonakudinwa, nota fimaneke ava hava tila Kalunga; nande a anene oshiponga shaye, eano laye ite li lundulula,


text:
noimaliwa yaye ite i yandjele a shoshelwe ko moku i alulilwa, ye ita tambula ombubo nokati okeenyala okupa oushima ou ina ninga sha. Ou ta yukilile nawa ngaha, ye ita pundauka fiyo alushe.


text:
Ava ve likongela kalunga e lili, ove nomayehamo mahapu. Oikunwayambo yavo yohonde itandi ke i yandja; nomadina avo itandi a pitifa nomilungu dange.


text:
Onghee tuu omutima wange u nehafo, nomwenyo wange tau nyakukwa, nolutu lange tali tulumukwa mombili.


text:
Ove to shiivifile nge ondjila yomwenyo; ouyadihafo ou li koshipala shoye, ouwapalinyenye ou li meke lokolulyo loye fiyo alushe.


text:
Omwene, uda ondjovo ya yuka! Pwilikina okweehela kwange, Ove u tambule eindilo lange, inali dja komilungu di noipupulu!


text:
Ove ho tale omutima wange, moufiku to u shipaashipa, Ove ho konakona nge, ndele ito mono sha. Keshe eshi handi diladila yo itashi piti mokanya kange.


text:
Keshe osho ovanhu tave shi longo, ame handi kanyatele kondjovo yomilungu doye, nohandi kukuma omalila ovahanauni.


text:
Ohandi ifana kwoove, osheshi Kalunga Ove to udu nge, ehenifa okutwi kwoye kwaame, u pwilikine ondaka yange.


text:
Monifa onghenda yoye ikumwifa, Oove omuxupifi waava tava kongo okuhondama kolulyo loye molwovashindi vavo.


text:
neke loye kovanhu, heeno Omwene, kovanhu vounyuni ou, ve noshitukulwa shavo shi li mokukalamwenyo omu, omadimo avo ho a yadifa noipewa yoye, ovana ovamati vavo tava kuta, ndele tava fiile oludalo lavo oupuna wavo.


text:
Ndelenee ame handi ka tala oshipala shoye mouyuki; ame ohandi ka mona ekuta mokutala ondjelo yoye ngeenge handi penduka.


text:
Omwene Oye emanya lange la pama, nohotengulu yange, nomuxupifi wange. Kalunga kange Oye omhunda yange yehondamo oko handi tondokele, Oye oshikelelifo shange, noluvinga lexupifo lange, nohote ya kolelela.


text:
Moudjuu wange nda ifana Omwene, nda kuwila Kalunga kange onghuwo. Ye okwa uda ondaka yange motembeli yaye, nonghuwo yange ya fika momatwi aye.


text:
Opo edu la hovela okukakama nokukakamenena, nomafina eemhunda a nyenganyengifwa, ndele tadi tengaukile keembinga neembinga; osheshi Ye okwa li a uda onya.


text:
Noukukutu woposhi womefuta wa monika, omakanghameno ounyuni a holoka poluhaela omolwomahanyeno Omwene,


text:
Ye okwa li a lovelela nge neke laye, e li pombada, a kwata nge, ndele ta shili nge mo meyelu linene,


text:
ndele okwa vakula nge meke lomuyelani wange omunaenghono nomovatondi vange, ava va li ve dule nge eenghono unene.


text:
Okwa kufa nge pofina, ndele ta twala nge poluhaela pa yela sheke, okwa nakula nge mo, molwaashi a hokwa nge.


text:
Osheshi kwaau omunefilonghenda oto limonifa oove mwene omunefilonghenda nokomulumenhu omuyuki oto kala yo omuyuki,


text:
Heeno, ngeenge ndi li pamwe naave, ohandi totele ongudu yoimhulu; pamwe naKalunga kange ohandi nhuka engholo.


text:
Ondjila yaKalunga oya wanenena; ondjovo yaKalunga oya yelifwa; Oye oshikelelifo shaaveshe ava have liameke kuye.


text:
Osheshi Kalunga kamwe okelipipo mbela ponho yOmwene ou, nemanya lexupifo olilipipo, lihe fi Kalunga ketu aeke?


text:
Ndele Ove wa xupifa nge meemhata dovanhu vange; Ove wa ninga nge omupangeli woiwana. Ovo inandi shiiva va ninga ovapangelwa vange.


text:
Omwene Oye omunamwenyo! Emanya lange nali fimanekwe. Udifeni pombada ounene waKalunga omuxupifi wange!


text:
noto kufa nge movatondi vange, ndele to tula nge kombada yovashindanhu vange, ndele to mangulula nge momulumenhu oshimhulu.


text:
Ove ou to yandje kohamba yoye omafindano manene, nomuvaekwa woye to mu ningile onghenda, oDavid nodikwa yaye aishe fiyo alushe.


text:
nondaka yao oya ya nedu alishe, neendjovo dao fiyo okominghulo dounyuni. Etango okwe li dikila ko onduda yalo.


text:
Lo otali piti mo, ngaashi omuhomboli ta piti mondjuwo yaye, otali kaluka ngaashi omukwaita omuladi mokutondoka molweendo lalo.


text:
Koxulo yeulu otali piti ko, neengeda dalo otadi li fikifa koxulo yalo ikwao, ndele kape na oshinima tashi kala sha hondama moupyu womutenya walo.


text:
Omhango yOmwene oya wanenena, yo ohai hekeleke omwenyo; ehepaululo lOmwene oli shii okulineekelwa shili, olo hali nongopaleke omalai.


text:
Omalombwelo Omwene okwa yuka, taa hafifa omutima; omhango yOmwene oi yela sheke, tai minikile omesho.


text:
Etilo lOmwene ola yela; tali kalelele fiyo alushe. Eemhangela dOmwene odo oshili; adishe oda yukilila.


text:
Odo di noupuna u dule woshingoldo, heeno, u dule woshingoldo shihapu sha hoololekeka; nodi nounyenye u dule womaadi eenyiki ounyenyelela womashila ado.


text:
Osho yo omupiya woye mu amena kovashishimani, ino va efa va pangele nge. Osho ngaha handi kala ndihe noshipo nonda manguluka menyono linene.


text:
Eendjovo domokanya kange nomadilongo omomutima wange nae ku wapalele, Omwene, emanya lange nOmukulili wange.


text:
Opo nee twa hala okukalukila efindano, nomedina laKalunga ketu omo hatu dungadungifa omapandela etu; Omwene na shakenife omaindilo oye aeshe.


text:
Paamha ondi shi shii, Omwene ota xupifa omuvaekwa waye, ndele te mu udu meulu laye liyapuki omafindano manene eke laye lokolulyo.


text:
Oku na ovo have lineekele omatemba oita navamwe eenghambe; ndelenee fye hatu hepaulula edina lOmwene Kalunga ketu.


text:
Osheshi ohamba oi li po hai lineekele Omwene, nomolwefilonghenda laau wOkombadambada yo itai ka tengauka.


text:
Eke loye itali kalele okuhanga ovatondi voye aveshe, nolulyo loye tali ka kwata aveshe ava tave ku tondo.


text:
Mokuholoka kwoye oto va ningi divadiva va fa ediko la hanya; mekeshuko laye Omwene te va pona po hamudilu, nomundilo tau ke va lungwinifa po.


text:
Kalunga kange, Kalunga kange, oshike wa efa nge? Molwashike u li kokule nokukwafa nge, kokule neendjovo dekemo lange?


text:
Kalunga kange, omutenya ohandi kuu onghuwo, ndele Ove ito i nyamukula, nomoufiku ihandi mono elotifo!


text:
Ndelenee ame ondi li oshilikoki shongaho nghi fi omunhu, nda ninga oshiyolifa kovanhu, nda dinika kuvo.


text:
Aveshe, ava tava mono nge, otava yeele nge, otava leve nge nomulungu nokupukapukila nge komitwe, tava ti:


text:
Nghee nda dalwa, okukalamwenyo kwange okwa tulwa mwoove; nghee nda dja moshidalelo shameme, Oove u li Kalunga kange.


text:
Onda fa omeva a tilwashi, omakipa ange aeshe a damuka; omutima wange owa ninga ngaashi edi, wa dilukila meni lange.


text:
Eenghono dange oda kukutila mo da fa oshikangwa, nelaka lange ola kanyatela moshihokohoko; Ove to nangeke nge mondwi yefyo.


text:
Akutu, eembwa da dingilila nge, etanga lovanawii ola fitikinina nge mo; ova tyuula omake neemhadi dange;


text:
Nye ava hamu tila Omwene, mu hambeleleni. Amushe nye vomeumbo laJakob, mu fimanekeni. Heeno, nye vomodikwa yaIsrael, amushe mu tileni.


text:
Osheshi Ye ina dina oudjuu womuhepekwa, Ye ine mu tunyukwa, noshipala shaye ine shi mu holeka, naashi a kuwa onghuwo, okwe i tondoka.


text:
Ehambelelo lange nali dje kwoove meongalo linene, ame ndi wanife omaudaneko ange monhanaisho yaava tave ku tila.


text:
Ovanambili tava ka lya va kute; naava tava kongo Omwene, tave mu hambelele. Omitima deni nadi kale nomwenyo fiyo alushe.


text:
Fiyo okominghulo dounyuni otave ke shi shipulula, ve lialulukile kOmwene, noiwana aishe yovapaani otai ke linyongamena koshipala shoye,


text:
Ovanenenhu aveshe vokombada yedu otava ka lya nokulinyongamena, oonakufya novanyengwi vokulixupifila omwenyo, aveshe otave ke mu twila eengolo.


text:
Omapupi aa tae uya, otae ke mu longela, oludalo eli tali holoka komesho, otali ka hepaululilwa Omwene.


text:
Mokuuya kwavo otava ka vilikilila ouyuki waye kovanhu ava tava ka dalwa komesho, va shiive, nokutya Oye e shi wanifa.


text:
Nande ondi ende molufilu lomudile wefyo, itandi tila owii, osheshi Ove u li pwaame; odibo yoye nonhaili yoye, oyo ehekeleko lange.


text:
Ove to yalele nge oshililo monhanaisho yovatondi vange; oto vaeke omutwe wange nomaadi, neholo lange li yadi ndoo.


text:
Heeno, ouwa nefilonghenda, oyo otai shikula nge omafiku ange aeshe, ndele ohandi kala mo fiyo alushe meumbo lOmwene.


text:
Elipipo ta itavelwa okuya kombada yomhunda yOmwene? Elipipo a wana okukala ofika ponhele youyapuki waye?


text:
Oyou e nomake inaa nyata owii, noku na omutima wa yela, noiha ameke nande omwenyo waye koungaho, noiha fufya mokwaana kwaye.


text:
Oivelo nye, yeluleni omitwe deni, nye mu yeluke, oivelo nye yaalushe, ohamba yefimano opo i shiive okupitila mo!


text:
Oivelo nye, yeluleni omitwe deni, nye mu yeluke, oivelo nye yonalenale, ohamba yefimano opo i shiive okupitila mo.


text:
Kalunga kange, Oove tuu, handi lineekele; ino efa nge ndi fifwe ohoni, opo ovayelani vange vaha hafele nge.


text:
ame ndi ende moshili yoye, Ove u longe nge, osheshi Oove Kalunga, omuxupifi wange, ohandi ku teelele efiku alishe.


text:
Omatimba omounyasha, nomanyono ange, nowii wange ino u dimbulukwa. Dimbulukwe nge panghenda nomolwouwa woye, Omwene.


text:
Omwene, ningile nge eshi sha yuka, osheshi mokweenda kwange nda enda moukoshoki, onda kala nde lineekela Omwene, inandi tengauka.


text:
Omwene, Oye ouyelele wange nexupifolao lange; Olyelye ndi tile ngeno? Omwene, Oye ohote yokukalamwenyo kwange; olyelye ta mbadapalifa nge vali?


text:
Eemhote ngeenge tadi totele nge, di pone nge po, ovayelani vange novatondi vange, ovo vene tava punduka ndele tava wile po.


text:
Nande etanga lovakwaita nali dingilile nge, omutima wange itau tila sha; nande ondi shingilwe oita, natango ondi li po ndi neyombamo.


text:
Shimwe ashike onde shi ehela kOmwene, nde shi hala unene: ngeno ame ndi kale mongulu yOmwene omafiku ange aeshe, okutala ouwanyenye wOmwene, ndi lishipulule nawa motembeli yaye.


text:
Osheshi Ye ta holeke nge monduda yaye mefiku loixuna; ota amene nge neameno letwali laye, ndele ta yelulile nge kombada yemanya.


text:
Osho hano omutwe wange otau ka lunda dovatondi vange ava va dingilila nge; ame nda hala okuyamba omayambo ekuwililo mongulu yaye, nda hala okwiimbila Omwene noku mu hambelela.


text:
Eshi nda dimbulukwa ondaka yoye ei tai ti: “Nye kongeni oshipala shange”, omutima wange otau nyamukula: “Omwene, oshipala shoye nda hala oku shi konga.”


text:
Ino holeka nge oshipala shoye, Ove ino kelela po omupiya woye nonya. Oove ekwafo lange shito, ino ekela nge shi u efe nge, Kalunga kexupifo lange.


text:
Ino yandja nge omuhanga kovataatai vange! Osheshi ovahepaululi voipupulu otava fikamene nge naau ta fulakata.


text:
Omwene, ohandi ku ifana, Oove emanya lange: ino amuka nge, u kale wa mwena, opo ndiha fe ava hava i mombila, ngeenge to kala wa mwena filu.


text:
Uda ondaka yomailikano ange; ngeenge handi ku ifana u kwafe nge, eshi handi yelula omake ange mondingandinga youyapuki woye.


text:
Ino faulila nge po pamwe novalunde nomumwe novakolokoshi, ava ve li po tava popifa mukwao nombili, mboli meni lavo tave mu diladilile owii.


text:
Va alulila shi fike poilonga yavo nopoumbudi woiningwa yavo; va alulila shi fike pokunyona kwomake avo, Oove, u va pe ondjabi, ei va longela.


text:
Osheshi ihava yavala oilonga yOmwene noshilongwa shomake aye; onghee nee ote ke va ngumauna po, ndele ite va tungulula vali.


text:
Omwene Oye omupameki wange noshikelelifo shange; Oye nde lineekela momutima wange nonda mona ekwafo. Osho nee sha nyakula omutima wange, nohandi mu pandula neimbilo lange.


text:
Xupifa oshiwana shoye, nangeka noupuna oshitukulwafyuululwa shoye; va lifa noku va humbata fiyo alushe.


text:
Ondaka yOmwene oi li kombada yomeva; Kalunga kefimano ota pwalakata; Omwene e li kombada yomeva manene.


text:
Ondaka yOmwene otai helulifa eemenye ndele tai yaumukifa omifitu; ndelenee motembeli yaye, ashishe tashi ti: “Vadivadi!”


text:
Omwene okwa li omutumba kombada yeyelumeva; heeno; Omwene ha kala omutumba kolukalwapangelo, ngaashi ohamba fiyo alushe.


text:
Omwene, nda hala ndi ku fimaneke pombada, osheshi Ove wa shila nge movayelani vange, noino va pa omhito, va hafele nge.


text:
Omwene, Oove wa alula omwenyo wange moshovafi, wa alulila nge komwenyo, hinga ndi mbonyokele mombila.


text:
Osheshi ehandu laye ohali kala po okafimbo kepakumo limwe, nonghenda yaye otai kalelele omafiku aeshe; mokutokelwa ekweno, nomokusha ehafo li li po.


text:
Omwene, molwohokwe yoye wa pamekela nge omhunda yange; ndele eshi wa holeka oshipala shoye, onda haluka.


text:
“Mohonde yange oto mono mo ouwa washike, ngeenge nda wile melambo? Ondwi otai ku pandula mbela, i udife oudiinini woye?


text:
Enyeme lange, owe li shitukifa ehafotanhelo, Ove owa dula nge oshikutu sheenghali, ndele to dike nge ekwamo lehafo,


text:
opo omwenyo wange u shiive oku ku imbila, itau loloka; Omwene, Kalunga kange, fiyo alushe handi ke ku hambelela!


text:
Endekela okutwi kwaame, endelela u xupife nge! Ninga emanya lokwaamena nge, nohotemhunda yange muyo u xupifile nge.


text:
Handi hafele nokunyakukilwa ouwanghenda woye, shaashi wa tala oudjuu wange, nowa dimbulukwa omatilifo omwenyo wange,


text:
Omwene, file nge onghenda! Osheshi ame nda mbadapala; omesho ange a wiwikifwa kouyehame wange, omwenyo nolutu osho tuu.


text:
Osheshi okukalamwenyo kwange otaku pu po moudjuu, nomido dange ometwo lomadima; eenghono dange oda utamekwa kowii wange, nomakipa ange a fa a tukwa.


text:
Onda ninga oshiyolifa shovayelani vange, novashiinda vange otava kukuma nge; ava tava litu nge mondjila, otava i nge onhapo.


text:
Heeno, ondi udite, vahapu tava ambaamba nge, oixuna keembinga adishe, mokungudumana kwavo otava diladilile nge efyo.


text:
Omwene, ino efa nge ndi lengaifwe, Oove handi ifana. Ava vehe na ko nasha naave, ovo nava lengaifwe, ndele eshi va tomhwa, nava ye moshovafi!


text:
Ouwa woye ounene u fike peni, ou we u tuvikilila ava, have ku tila. Noto u yandje moipafi yovanhu kwaava, have ku lineekele.


text:
Oto va amenifa oshipala shoye molwomaduto ovanhu mai, oto va holeke keemhata domalaka avo mondjuwo yoye.


text:
Mokulimbililwa kwange onda li ndi shii, onda kandulilwa kokule ndi dje momesho oye; ndelenee mboli nokuli eshi nda kuwa kwoove, owa uda ekwenauko lange.


text:
Kaleni mu hole Omwene, ovakoshoki nye amushe! Ava tava diinine, Omwene ote va amene; ndelenee ou te litumbaleke mwene, ote shi mu alulile oushima u yadi.


text:
Eshi nda li inandi hepaulula omatimba, omakipa ange a li a tekauka molweemhata domeni lange efiku alishe.


text:
Osheshi omutenya noufiku, eke loye ola li la lyaminikila nge poshi; omungo wange owa kukutila mo, wa fa wa kukutikwa kokwenye. Sela


text:
Opo nee onde ku hepaululila omatimba ange, noulunde wange inandi u holeka, nda tya: “Onda hala ndi hepaululile Omwene omanyono ange”; opo ove owa kufila nge po owii womatimba ange. Sela


text:
Onghee hano omuyuki ne ku ilikane fimbo to hangika, opo ngeenge tape uya omayelu manene, ehe mu kungulule.


text:
Onda hala ndi ku longe, ndi ku udikile ondjila, ei u nokweenda nayo; onda hala ndi ku twe omayele; eisho lange tali ku pashukile.


text:
Inamu fa eenghambe nomamula, aa ehe na eendunge, haa tulwa oitomo momakanya noikeshele, i deule ava vapwidi, va ehene kwoove.


text:
Omahepeko ovahenakalunga oku li po mahapu; ndelenee ou te lineekele Omwene, ota dingililwa konghenda.


text:
Ovayuki nye, hafeleni mOmwene, nye kalukeni eenghalu, nyakukweni pombada, amushe nye ovayuki momutima.


text:
Oshiwana oshinelao, osheshi shi na Kalunga kasho Omwene, e shi lihoololela, shi ninge efyuululo laye.


text:
Eenghoshona odi udite oluhepo noda fya ondjala, ndelenee ou ta kongo Omwene, ye ita hepa sha shiwa nande.


text:
Ava tava kongo omwenyo wange, nava fifwe ohoni va lengaifwe! Naava va dutila nge oshiponga, nava shunifwe shanimanima, nava pembifwe kohoni yavo.


text:
Ngeno na hangelelwe koshiponga ine shi shiiva, a papale eshi e li melulo laye, eli a tela nge meholeko, e liyule ye mwene. Omo na wile, a nyonauke po.


text:
Nomakipa ange aeshe otaa ka tya: “Omwene, olyelye e fike pwoove? Ove ou ho xupifa omufininikwa kwaau, e mu dule eenghono; heeno, nomuhepekwa nohepele kwaau te mu lu.”


text:
Vo eshi va li tava vele, onda li nda djala omudjalo woufiye, ndele handi lidilike eendja, nohandi va indilile, nde lituvikila komutwe.


text:
Nda li nda kala handi nyika oufiye ngaashi omunhu te u nyikile kaume kaye nomumwaina, nongaashi ou ta lili eenghali daina osho ame nda li handi nyongameke omutwe wange.


text:
Ndele paife, ame eshi nda punduka, otashi va hafifa, ndele tave liongelele nge, ve lipaka kumwe ngaashi ovakalakali ava ndihe va shii, navo otava shashaula nge, itava fuda po nande.


text:
Omwene, fiyo onaini to shi tale ngaho hano? Shila omwenyo wange momanyonauno avo, u u vakule meenghoshona.


text:
Opo nee nda hala, ndi ku fimaneke meongalo linene, nda hala, ndi ku tange moipafi yongudu inene yovanhu.


text:
Ava tava twifa nge eemhata epwanga, ino efa va yole nge, ava tava tondo nge oshimha, ino efa, va fiikile nge omesho.


text:
Vo itava popi eendjovo tadi eta ombili, ndelenee ava ve hole ombili moshilongo, otave va dutile eendaka dowii;


text:
Ino efa, va popye momitima davo va tye: “Shalongo shetu, shahaitana.” Ove ino efa va tye: “Otwe mu nyonauna po.”


text:
Ava tava hafele oudjuu wange, aveshe kumwe, va fifa ohoni, va dinde omitwe, ava tave lishiivile nge oukengeli, va djaleka elengwa nodino.


text:
Ava, va halela nge eyukifilo, vo nava nyakukifwe va hafe, alushe vo va tye: “Omwene, Oye omunene, ou ta halele omupiya waye ouwa.”


text:
Ouyuki woye owa pama ngaashi eemhunda daKalunga, omatokolo oye oku li ngaashi oule womeva efuta; Omwene, Ove to kwafa omunhu noshinamwenyo.


text:
Kalunga, ouwanghenda woye ounyenye u fike peni! Ovana vovanhu ohava hondama momudidimbe womavava oye.


text:
Oko ovaningi vowii va papala, eshi va pundulilwa po, va shatwa pedu, ndele itava dulu vali okufikama nande.


text:
Omwenyo woye u lotifila mOmwene, u mu teelele; ino mbilingwa molwaau, ondjila yaye i nomholo, nomolwomulumenhu ta wanifa oumbudi waye.


text:
Osheshi ovaningi vowii otava ka kombololwa po, ndelenee ava tava teelele Omwene, otava ka nangala oshilongo.


text:
Ngeenge pa pita okafimbo kaningholi, omuhenakalunga ita kala po vali, nongeenge to talatala onhele yaye, ke po vali nande.


text:
Ovahenakalunga otava pweya mo omikonda, ndele tava shoneke omauta avo, va wilife po omapongo nomawilandjila, nova dipae ava, tava ende nouyuki.


text:
Ndelenee ovalunde otava nyonauka po, novatondi vOmwene otava pu po ngaashi ewapalo loimeno yomomatunda, tava di po ngaashi omwifi.


text:
Omunawii ota li ongele, ndele ite i futu, ndelenee omuyuki oku na onghenda, ta dulu okuyandja oshali.


text:
Nghee nda li omumati fiyo nda kulupa, omuyuki inandi mu mona nande a efuwa, ile oludalo laye tali ehela oshifima.


text:
osheshi Omwene oku hole ouyuki, novadiinini vaye ite va efa nande. Ovalunde otava nyonaunwa po fiyo alushe, nodikwa yavo otai kombololwa po sheke.


text:
Teelela Omwene, ove u lambalale ondjila yaye, opo nee Ye ote ku lenge, oshilongo shi ninge shoye, ndele to hafifwa kekombololo lovahenakalunga.


text:
osheshi Omwene ote va kwafa, ndele te va xupifa; ote va xupifa movahenakalunga, ote va xupifa molwaashi ve liyandja kuye.


text:
Mombelela yange kamu na nande onhumba inai yehama molwehandu loye, nomomakipa ange kamu na nande etulumuko molwoulunde wange.


text:
Ava tava nangele omwenyo wange, otava tele omiyo, naava va hala okuyehameka nge, otava lombola oixuna, ndele tava dutu ekonda efiku alishe.


text:
Osheshi onda tya: Ngeno uhe va efe, va lengaife nge, neemhadi dange, ngeenge tadi fenhuka, vo vaha shiive okufulalalela nge.


text:
Ndelenee ava tava lwifa nge oshimha, ovanaenghono, naava tava tondele nge oinima yongaho, ove li po vahapu.


text:
Onda li nda tya: “Onda hala okulungamena okweenda kwange, ndiha nyone nelaka lange; onda hala okuyukifa okanya kange noshitomo, omuhenakalunga fimbo e li komesho yange.”


text:
Osho nda li nda mwena, nda tya filu, inandi popya yo eshi shiwa; ndelenee ouyehame wange wa hapupala meni lange.


text:
Omutima wange owa hovela okupupyala monhulo yange; mokudiladila kwange, onda fa ndi nomundilo wa xwama meni lange; opo nda efa elaka lange li popye, ndi fululuke nda tya:


text:
“Omwene, longe nge okushiiva exulilo lange nouxupi womafiku ange, apa e fike! Konekife nge, nokutya oweenda wange itau kalele okuxula po!”


text:
Omafiku ange owe a yeleka, e fike poule wominwe, nefimbo lokukala po kwange, olo okatata kongaho kwoove; heeno, omunhu keshe mokweenda a fa ashike omufudo. Sela


text:
Omunhu ota endaenda a fa ashike omudidimbe; te lipyakidile ashike; emona otali tuvikilwa, ndele ou te li kufa mo, ke shiivike.


text:
Ngeenge to yukifa omunhu, ndele to mu denge omolwowii waye, opo nee ewapalo laye oto li nyonauna ngaashi eenhwishi hadi ningi. Akutu, omunhu keshe oye omuku wongaho. Sela


text:
Omwene, pwilikina eindilo lange, Ove uda ekwenauko lange! Omahodi ange ino a tala wa mwena ngaho! Osheshi ame pwoove omweendanandjila ashike nomunailongo ngaashi ootate aveshe.


text:
Oye okwa shila nge mo melambo lenyonauno nomonhata yonhopo; okwa kaleka eemhadi dange kemanya, eenghatu dange okwe di pameka;


text:
ndele okwa tula mokanya kange eimbilo lipe, ehambeleloimbilo lokufimaneka Kalunga ketu. Vahapu tave li mono, ndele tava tila ndele tave lineekele Omwene.


text:
Omulumenhu omunelao ou, ta tula elineekelo laye mOmwene, noite liameke kovalinenepeki nokwaava tava pukile oipupulu.


text:
Oilonga inene Ove wa longa, Omwene, Kalunga kange, noikumwifa yoye neemhangela kufye; kape na eshi tashi yelekwa naave; ngeno nda hala oku i udifa noku i vilikila, ndele yo ihapu, itai dulika okuvalwa.


text:
Oitomenwayambo neendjayambo ito di hokwa, ndelenee omatwi ange wa fitulula; exwikiloyambo netimbayambo ito pula.


text:
Kalunga kange, okuwanifa ehalo loye, osho otashi nyakula nge, nomhango yoye oyo ya nyolelwa moule womwenyo wange.”


text:
Eshi shouyuki onde shi udifa meongalo linene; tala, omilungu dange inandi di mwenifa; Omwene, Oove mwene u shi shii.


text:
Kouyuki woye inandi holeka ko sha momutima wange, onda udifa pombada oudiinini nekwafo loye; onghenda noshili yoye inandi i mweneka meongalo linene.


text:
Onghee nee, Omwene, ndi shi shii, Ove ito anyene nge efilonghenda loye; onghenda noudiinini woye ohau amene nge alushe.


text:
Osheshi owii uhapu, uhe shii kuvalwa, owa kondekela nge, omanyono ange a kwata nge, ihandi dulu okumona ko; omuvalu wao ou dule eexwiki dokomutwe wange, nonyati yange oya pwa po.


text:
Aveshe ava tava nangele omwenyo wange, ve u nyonaune po, nava fifwe ohoni, i va pembife oshipala; ava va halela nge omupya, nava shunifwe shanimanima, va lengaifwe.


text:
Aveshe ava tave ku kongo, nava nyakukwe nokuhafela mwoove; aveshe ava tava djuulukwa exupifo loye, vo va tye alushe: “Omwene Oye omunene!”


text:
Nande ondi li moupongo nomoluhepo: Omwene ota file nge oshisho. Oove omukwafi nomuxupifi wange, Kalunga kange, ino kala ko!


text:
Omwene ote mu amene, a kale nomwenyo, ta ifanwa omunelao kombada yedu, ndele Ove ito mu yandje omuhanga monya yovatondi vaye.


text:
Ngeenge umwe te uya okutalela nge po, ota tongo oipupulu; omutima waye otau likola oumbudi; ngeenge a pita mo, otau shi mu hepaululifa mondjila.


text:
Neume lange nokuli, eli nde lineekela nomutima aushe, nola li hali li eendja dange, olo la yelulila nge oshififinwa, li fangule nge.


text:
Mwaashi ohandi shiiva, nokutya owa hokwa nge, ngeenge omutondi wange ita mono omhito yokuhafela nge.


text:
Osheshi ame molwokuhenambudi kwange oto pamekele nge ofika, ndele to pe nge, ndi kale koshipala shoye fiyo alushe.


text:
Omwenyo wange tau fi enota, otau djuulukwa Kalunga, Kalunga omunamwenyo. Onaini mbela handi fiki ko, ndi monike koshipala shaKalunga?


text:
Omahodi ange okwa ninga eendja dange omutenya noufiku, osheshi efiku keshe otava pulapula nge tava ti: “Kalunga koye oku li peni paife?”


text:
Mokudimbulukwa oinima ya pita, ohandi tileshi omwenyo wange; onda li handi ende mosheendo shongudu inene, hatu i nayo kongulu yaKalunga, twa hafa hatu imbi nokupandula mengafifi loshivilo.


text:
Omwenyo wange, oshike wa polimanena ngaha, ndele to nhukauka meni lange uhe na efudepo? Teelela Kalunga! Osheshi natango tuu handi ke mu hambelela, Omuxupifi wange


text:
naKalunga kange. Omwenyo wange otau nyika oufiye meni lange; onghee tuu ohandi ku dimbulukwa moshilongo shaJordan nokeemhunda daHermon nopomhunda Misar.


text:
Meenghungulukilo doye oulemeva umwe otau ifana oulemeva ukwao; omakufikufi oye aeshe nomandwafuko oye okwe uya kombada yomutwe wange.


text:
Nomutenya Kalunga oha yandje onghenda yaye, nomoufiku eimbilo laye otali kala pamwe naame, nohandi ilikana Kalunga kokukalamwenyo kwange.


text:
Ohandi ti kuKalunga, emanya lange: “Omolwashike wa dimbwa nge? Molwashike ndi nokweenda noluhodi nokufininikwa komutondi wange?”


text:
Onda fa nda tukwa momakipa ange, eshi ovanandubo naame va sheka nge, alushe tava ti kwaame: “Kalunga koye oku li peni paife?”


text:
Omwenyo wange, oshike wa polimana ngaha, ndele to nhukauka meni lange uhe na efudo? Teelela Kalunga! Osheshi natango tuu handi ke mu hambelela, Omuxupifi wange naKalunga kange.


text:
Kalunga, yukifile nge, u popile nge kovanhu vehe na onghenda, Omwene, Ove u xupife nge kovanhu ve noipupulu noumbudi.


text:
Osheshi Kalunga, Oove ou, ho amene nge. Owa ekelela nge shi shike? Ohandi endele shike nda nyika oluhodi mokufininikwa komutondi wange?


text:
Tumine nge ouyelele noshili yoye, oyo i kwatele nge komesho, yo i twale nge komhunda yoye iyapuki nokoukalelo woye,


text:
ame ndi fike koaltari yaKalunga, kuKalunga kekaluko lange, nondi pandule, Kalunga, ndi ku shikile okaxumbafeta, naKalunga kange!


text:
Kalunga, otwe shi uda nomatwi etu vene, ootate eshi ve shi tu hepaululila, eshi Ove wa longele oinenelonga mounyuni wavo, momafiku onalenale.


text:
Oove mwene neke loye wa tele mo ovapaani, ndele ootate, Oove we va twika meenhele davo; oiwana yoilongo owe i kombolola mo, ndele vo we va hapupalifila mo.


text:
Osheshi omikonda davo, hado de va monififa oshilongo, nomaoko avo, hao e va longela efindano, ndelenee eke loye lokolulyo, nokwooko kwoye nouyelele woshipala shoye, oyo tuu, ye shi ninga; osheshi Ove we va hokwa.


text:
Ndelenee paife owe tu ekelashi nokuli, nowe tu tula melengwa, ndele ito ende vali nomatanga ovakwaita vetu.


text:
Owe tu yandja ko, ngaashi eedi tadi i koshidipaelo, ndele to tu halakanifa mokati koiwana yovapaani.


text:
Owe tu etelifa odino kovashiinda vetu, nokwaava twa shaama navo, otwa ninga oiyolifa novadinwa kuvo.


text:
Owa efa, fye tu ningwe etewo leengano dii komaludi ovapaani, nomokati koiwana ohatu pukapukilwa komitwe.


text:
Ngeno kwa li twa dimbwa shili edina laKalunga ketu, ndele hatu nanene omake etu kukalunga kamwe ke lili;


text:
Omutima wange ou yadi ndoondoo, tau xunga eendjovo diwa. Eimbilo lange ohandi li yapulile ohamba. Elaka lange ola fopena yehamushanga ha endelele.


text:
Ove, owa wapala u dule ovakwadu aveshe mouwa; ewapalonyenye ola tilwa komilungu doye; osho Kalunga e ku nangeka noupuna fiyo alushe.


text:
Kala omunelao mokufinda. Kondjela oshili nelininipiko nouyuki. Okwooko kwoye kwokolulyo naku ku longe oilonga yoitilifa.


text:
Ove u hole ouyuki ndele to tondo oumbudi; onghee hano Kalunga, Kalunga koye, e ku vaeka nomaadi ehafo u dule oovakweni.


text:
Omudjalo woye aushe ou nedimba liwa lomirha naaloe naakassia; neshiko lokaxumbafeta otali ku hafifa meengulu da tungifwa ekipa leendjaba.


text:
Ovana veehamba oukadona ove li mokati kovakainhu voye, va fimana; omumbada woye ota kala ofika kolulyo loye, a djala oulenga woshingoldo shomuOfir.


text:
Ovanhu vomuTirus otave uya, ve ku etele omilongelo, novanenenhu otava kendabala okulihokwifa kwoove.


text:
oka dikwa oikutu ya tungilwa omaluvala, ndele taka twalwa kohamba; oukadona, eengoleka dako, nookahewa vako otave ka eta kwoove.


text:
Edina loye nda hala oku li dimbulukifa komapupi aeshe okomesho; opo nee oiwana aishe yoilongo otai ke ku fimaneka fiyo alushe.


text:
nande omakufikufi naa lundumuke pombada, notaa tutuma onhutu, neemhunda nande nadi kakamifwe kendundumo lao. Sela


text:
Ope nomulonga: eenghungulukilo dao tadi hafifa oshilando shaKalunga, oukalelo uyapuki waau wOkombadambada.


text:
Oiwana yovapaani oya lundakana, nomauhamba avo a teyaulwa po; Oye okwa ndwandwamifa ondaka yaye, nedu tali kakama.


text:
Ou ta xulifa po oita fiyo okeengaba dedu, ndele ta teyaula omauta nomaonga, nomatemba oita te a xwike po nomundilo.


text:
Ota ti: “Ngungumaneni, nye dimbulukweni, nokutya Aame andike Kalunga, nda tumbala mokati koiwana yoilongo, nda tumbala kombada yedu.”


text:
Kalunga okwa londa kolukalwapangelo laye nokunyakukilwa, Omwene a ya koshipundi shaye mendudumo lomanghuma.


text:
Eedalekele doilongo oda ongala puye, da ninga oshiwana shaKalunga kaAbraham. Osheshi oikelelifo yedu oyaKalunga, Oye a fimana pombada.


text:
Moumbangalanhu omhunda yaSion otai litumbu pombada mewapalo, oyo ehafo ledu alishe, oyo oshilando shohamba inene.


text:
Hano ngaashi twa li twe shi uda, paife osho otwe shi mona yo moshilando shOmwene weengudu dovakwaita, moshilando shaKalunga ketu, nokutya Kalunga ote shi pameke fiyo alushe. Sela


text:
Kalunga, ngaashi shi li edina loye, osho oshi li yo efimano loye: otali udika fiyo okeexulo dedu: eke loye lokolulyo oli yadi ouyuki.


text:
Konakoneni eehote dasho, mokweenda kweni didilikeni omapopilongulu asho, opo mu shiive oku shi hepaululila ovatekulu veni,


text:
Okutwi kwange ohandi ku endekele koshipopiwa, otumbutumbu nda hala oku i holola peshiko lokaxumbafeta.


text:
osheshi okufutila omwenyo oifuta apa i fike, otai nyengana, ye ke na oku shi hetekela vali fiyo alushe,


text:
Ahowe, ote shi ulikilwa nokuli, nokutya novanongo otava fi yo; novashima novapwidi aveshe otava nyonauka po, nemona lavo, ove noku li fiila vakwao.


text:
Euko lomeni lavo oleli: eengulu davo tadi ka kalelela, eenghalelo davo kepupi fiyo okepupi, nande va le ve nomapya avo.


text:
Ove lifindila moshovafi ngaashi eedi mokatomeno, efyo olo omufita wavo, nongomongula otava pangelwa kovayuki, nomalupe avo otaa lika po koshovafi, aha mone mo omutumba.


text:
Ndelenee omwenyo wange, Kalunga ote u kulile mo mepangelo lomoshovafi; osheshi Oye omukombeleli wange. Sela


text:
Kalunga, ou Kalungeelela, Omwene, Oye ta popi, ndele ta ifana edu kepito letango fiyo okoku, tali ka ningina,


text:
Kalunga ketu ote uya, Ye ita mwena; omundilo wokulungwinifa po, otau mu pitile komesho, nokafudaela kanene otake mu dingilile.


text:
“Oshiwana shange, pwilikineni nge, ndi mu popife, Israel, ove ndi ku londwele neaneko: Aame Kalunga, Kalunga koye.


text:
Eshi handi ku vele eembedi, hamolwomatomenoyambo oye nomaxwikiloyambo oye alushe oo e li koshipala shange.


text:
osheshi oifitukuti aishe oyange, osho yo oinamwenyo ei i li kombada yeemhunda omayovi nomayovi, oyange;


text:
keshe tuu odila i li kombada yeemhunda, ondi i shii, naashishe eshi tashi linyenganyenga moixwa, oshi li meke lange.


text:
Ndelenee omudinikalunga, Omwene ota ti kuye: “Eenghedimhango dange, ove to di tongele shike mbela, nehangano letu nanye to li tumbulile shike hano mokanya koye?


text:
Eshi osho ho ningi, ndele Ame onde shi mwenena ngaho; opo nee ove wa diladila, Ame ondi li ngaashi ove. Eshi ohandi shi ku velele eembedi, ove u lipulapule nasho.


text:
Ou ta yambe olupandu, oye tuu omufimaneki wange, naau ehe na oshipo mokweenda kwaye, oye tuu ou handi monifile exupifo laKalunga.”


text:
Akutu, Kalunga, file nge onghenda molwouwanghenda woye. Molwefilonghenda loye linene dima po omatimba ange.


text:
Kwoove akuke nda nyona, nonda ninga eshi shii momesho oye, opo u kale omuyuki meendjovo doye, nouhenombedi mokutokola kwoye.


text:
Kalunga, Kalunga kexupifo lange, kufe nge metimba lohonde, elaka lange, lo li hambelele oudiinini woye.


text:
Omayambo aa a halika kuKalunga, oo omhepo ya teyauka. Omutima, ou wa teyauka nowa alamekwa, oo nee, Kalunga ito u dini.


text:
Opo nee omayambo ouyuki, oto ke a hokwa vali, omaxwikiloyambo nomayambo oiwana; neemhedi otadi tenhekwa koaltari yoye.


text:
Omulinenepeki ove, oshike to litangele oupote woye? Efilonghenda laKalunga, otali kala po fiyo alushe.


text:
Hano osho yo Kalunga ote ku hanauna po fiyo alushe, ote ku nakula mo note ku vakula mo moshitulwa shoye, ndele te ku duda mo moshilongo shovanamwenyo nomidi doye. Sela


text:
“Tala, omulumenhu ou, oye tuu, ine lineekela Kalunga, a ninge engholo laye, ndelenee okwe lineekela emona laye linene nokwe litungila koupuna waye.”


text:
Ndele ame ondi li mongulu yaKalunga, nda fa olumono litalala; nde lineekela efilonghenda laKalunga fiyo alushe.


text:
Alushe onda hala ndi ku tangele, eshi we shi ninga; nomoipafi yovayuki voye onda hala okuteelela edina loye, osheshi olo oliwa.


text:
Elai tali popi momutima walo, tali ti: “Kape na Kalunga.” Oilonga yalo oififahoni, ya nyonauka; kape na nande umwe ou ta longo ouwa.


text:
Kalunga meulu ota vandamene poshi, ta tale oludalo lovanhu, a mone, ngeenge pe na omunandunge, ou ta kongo Kalunga.


text:
Ndelenee aveshe ova kanduka mo, aveshe va kaula onyanga; inapa monika vali ou, ta longo sha yuka, nande oumwe.


text:
Ovanawii vehe na eendunge nande mbela? Ava tava li po oshiwana shange ngaashi tava li oshifima, vo itava ifana nande Kalunga.


text:
Opo tuu opo va tilifwa va kakama, nande kapa li oshitilifi; osheshi Kalunga okwa li a halakanifa omakipa ovakondekeli voye; ove we va xutula, osheshi Kalunga okwa li e va ekelashi.


text:
Akutu, exupifo laIsrael ngeno li holoke muSion! Ngeenge Omwene ta alula oudjuu movanhu vaye, opo Jakob ota hafe, naIsrael ota nyakukwa.


text:
Osheshi ovanailongo ova shivila nge olwoodi, ovakolokoshi otava nangele omwenyo wange; Kalunga ihave mu tula moipafi yavo. Sela


text:
omolweuyaano lovatondi nomolwelundakano lovadinikalunga; osheshi otava undwile nge oixuna, nomokutonda nge tava kala nehandu.


text:
Opo handi popi, handi ti: “Ngeno onda li nomavava ngaashi onghuti, ngeno handi tuka po, ndi mone etulumuko.


text:
Ngeno ohandi endelele ndi likongele onhele yokuhondama, ndi ye onhapo yoshikungulu shidjuu sha handuka noyeembadi.


text:
Omwene, va hanauna po, u tumhakanife omalaka avo! Osheshi moshilando onda mona mo oukolokoshi nolwoodi.”


text:
Osheshi hamutondi wange ta sheke nge; ngeno oye, ngeno haxwe; haumwe womovayelani te litadele nge; ngeno oye, ngeno nda hondama;


text:
Efyo nali va kwate! Nava mbolokotele moshovafi ve nomwenyo. Shaashi owii wa kala mokukalamwenyo kwavo nomeni lavo.


text:
Omwenyo wange ote u kulile, u mone ombili, opo vaha hange nge; osheshi ovo ve nondubo naame ovahapu.


text:
Kalunga ota udu, ndele te va xupipike, Oye ou a kala omutumba kolukalwapangelo laye, a dja nalenale, shaashi itave lidilulula, vo itava tila Kalunga. Sela


text:
Eendjovo dokanya kaye oda fa di nomulyo, mboli momutima waye omu noita. Elaka laye oliwa, li nomufenhu ngaashi omaadi, ndelenee olo omikonda da pweywa mo.


text:
Omutengi woye u undulila kOmwene, Ye ote ku kalele noshisho. Oye ita efa nande omuyuki a kale alushe nokutengauka.


text:
Heeno, Kalunga, oto ke va undulila mombwili yehanauno; ovadipai novanekonda, omafiku avo tave a xulifile ondjilakati. Ndelenee ame ohandi ku lineekele.


text:
Kalunga, file nge onghenda, osheshi ovanhu otava fulile nge meemhanda, ovakwaita alushe otava fininike nge.


text:
Ovatondi vange itava fuda okufulila nge meemhanda; osheshi vahapu ve li po mokulitumba kwavo otava ningile nge ondubo.


text:
Kalunga ota tangifa nge ondjovo yaye; ohandi lineekele Kalunga, itandi tila nande. Ovanhu otava ningi nge shike!


text:
Omafiku ange omupya, Ove we a vala, omahodi ange, we a pimhila moshimbudju shoye, heeno, shili, owe a nyolela membo loye.


text:
Hano mokwiifana kwange Kalunga, opo tuu ovatondi vange tava shuna monima. Ondi shi shii shili: Kalunga okwa ama kwaame.


text:
Kalunga ou ta kwafa nge okufimaneka eendjovo daye, Omwene ou ta kwafa nge okufimaneka eendjovo daye,


text:
Osheshi Ove wa xupifa omwenyo wange mefyo, neemhadi dange mokupunduka, ame ndi ende koshipala shaKalunga omouyelele wovanamwenyo.


text:
Kalunga, file nge onghenda, file nge onghenda, osheshi kwoove omwenyo wange otau kongo ekwafo, ndele momudidimbe womavava oye onda hala okukonga eameno fiyo ehanauno la pita po.


text:
Oye ta tumine nge ekwafo, tali di keulu, ota lengaifa ou e uditile nge onya. Sela Kalunga ota tumu ouwanghenda noshili yaye.


text:
Omwenyo wange otau nangala mokati keenghoshi nomokati kovatondi ve yadi outondwe, nomokati kaava ve nomayoo a fa omaonga noikuti, nomalaka avo a fa omikonda da twa.


text:
Eemhadi dange ove di tela eendjadja, ova polimanifa omwenyo wange. Ekelo, ove li fa komesho yange, ndele voovene tava wile mo. Sela


text:
Ahowe, momitima deni otamu dutile mo owii, moshilongo otamu tandavelifa enyeko pashiyelekifo shoumbudi womake eni.


text:
Nava pwiinine po, ngaashi omeva aa taa ningine medu. Ngeenge ta shoneke oikuti yaye, nai kale ya fa ihe nonhele.


text:
Ngaashi onghofya tai fi omutenya, osho naye na nyonaukile po, ngaashi edimo lomukainhu, eli la dja po, noinali mona etango.


text:
Eembiya deni, fimbo dihe udite omundjene womundilo womakiya, ote di kombo po noshikungulu shaye, edi ditalala naadi da xwama.


text:
Omuyuki eshi a mona ehandukilo lavo, otashi mu hafifa, neemhadi daye ote di koshele mohonde yovahenakalunga.


text:
Ndele taku tiwa: “Heeno, oshili, omuyuki ota mono oshiimati nokuli; heeno, oku na Kalunga, ou ha tokola kombada yedu.”


text:
Omwene, tala, osheshi vo otava nangele omwenyo wange, ovanaenghono otava shivile nge olwoodi, nande inandi nyona nondihe netimba.


text:
Heeno, Oove Omwene, Kalunga keengudu dovakwaita, Kalunga kaIsrael, penduka, u handukile ovapaani aveshe, Ove, ino xupifa ko nande umwe womwaava vehe nouyuki novehe noudiinini. Sela


text:
Tala, otava fuluka onhutu mokanya, omikonda odi li momilungu davo, osheshi otava ti: “Olyelye mbela te shi udu?”


text:
Kalunga kange ota shakeneke nge nonghenda yaye; Kalunga ota hafifa nge mokutala exutuko lovatondi vange.


text:
Ino va dipaa manga, oshilongo shange shihe shi dimbwe. Va shingila momapukifo neenghono doye, ove u va xutule, Omwene, oshikelelifo shetu.


text:
Omakanya avo neendaka domilungu davo odo oulunde; onghee hano elitumbo lavo nali ve likwatife voovene, nomolwomafingaelo nomolwoipupulu ei tava kunu.


text:
Va mana po mehandu loye, va mana po, vaha kale po vali. Vo nava mone, nokutya Kalunga kaJakob ota pangele fiyo okomaxulilo ounyuni. Sela


text:
Ndelenee eenghono doye onda hala oku di imba, nakeshe ongula onda hala okunyakukilwa ouwanghenda woye; osheshi Ove wa kala ohote yange nomututu wokuhondama pefimbo handi hangika koudjuu.


text:
Eenghono dange, onda hala ndi ku imbile ehambelelo; osheshi Kalunga Oye ohote yange, Kalunga kange omunanghenda.


text:
Mouyapuki waye Kalunga okwa tonga ta ti: “Nomokunyakukwa ohandi taula Sekem nohandi yeleke efilu laSukkot.


text:
Gilead oshange, naManasse oshange, naEfraim oshange oshikelelifombale shokomutwe wange, naJuda odibo yepangelo lange.


text:
Moab oshiyaxa shange shokulikoshela, kombada yaEdom ohandi ekele ko eenghaku dange; nohandi nyakukilwa Filistia.”


text:
Moulikule wange kexulilo ledu ohandi ku ifana, omutima wange eshi owa lololwa; twale nge kemanya lile, ame mwene nda nyengwa okulonda ko.


text:
Epangelo layo li kale alushe koshipala shaKalunga; i pa ouwanghenda noudiinini, u ninge eameno layo.


text:
Osho nda hala okwiimbila edina loye omahambelelo alushe fiyo alushe, ndi wanife omaudaneko ange efiku nefiku.


text:
Fiyo onaini mwa hala nye amushe, okukondjifa omulumenhu umwe, mu mu nyonaune po, a fe ekuma la endama nongaashi ohote tai teka po?


text:
Otava kundafana ashike omolwounene waye, nhumbi ve mu undule ko, ova hokwa oipupulu; momakanya otava punike, nomomitima otava fingaele. Sela


text:
Akutu, oshiwana, mu lineekeleni alushe! Mu mbubulileni omitima deni. Kalunga Oye ouhondameno wetu. Sela


text:
Inamu lineekela omunyeka, inamu liwewelekela oitinhwa yeni; nemona ngeenge tali hapupala, inamu mangela mo omitima deni!


text:
Kalunga Oove Kalunga kange, ongula inene ohandi ku kongo; omwenyo wange we ku fila enota; nolutu lange ole ku hala medu likukutu la fya oluteni lihe nomeva.


text:
Omwenyo wange otau palulwa, wa fa tau li omungo nomaadi; nokanya kange otake ku pandula, nomilungu di nenyakuko,


text:
Ndelenee ohamba otai hafele Kalunga, keshe tuu ou ta ane medina layo, ne litye, ye omunelao; osheshi omakanya ovanaipupulu otaa ka mwenekwa.


text:
Omhangela yavo ii otave i diinine, otava popi nhumbi tave mu tele omalulo meholeko; otava diladila tava ti: “Olyelye te tu mono?”


text:
Otava dutaduta oilonga ii, tava ti: “Fye otwa mana, omhangela yetu ya pwa. Osheshi mokule monhulo yomunhu aushe nomomutima waye ihamu shiivika.”


text:
Otava pundukifwa kelaka lavo vene, ndele ovanhu aveshe ovo tave va mono, otave va pukapukile komitwe.


text:
Opo nee ovanhu aveshe otava haluka, ndele tava hepaulula osho Kalunga e shi ninga, ndele tava diladila oshilonga osho shaye.


text:
Omuyuki ota hafele mOmwene, ndele te mu lineekele, naaveshe, ava ve nomutima wa yuka, otave mu fimaneke.


text:
Omunelao ou, we mu hoolola, ndele oto itavele a ehene kwoove, ye a kale momikala doye, opo fye tu palulwe kouwa weumbo loye, mouyapuki wotembeli yoye.


text:
Oove ho tu nyamukula noikumwifa mouyuki, Kalunga kexupifo letu, Oove eameno lomaxulilo aeshe edu nolomafuta okokulekule,


text:
opo nee ovanhu vokomaxulilo edu, vo va tile oidimbulukifo yoye; noilongo ei ya shiya ko koushilo nokoutokelo, to i yadifa ehafo.


text:
Ove wa yavelela edu, to li tutike, ndele oto li ningi la punapala unene, nomulonga waKalunga u yadi omeva; oto va menifile oilya; osheshi osho ngaha to longekida edu.


text:
Oto tutike oimhungu yalo, noto hendifa eehenda dalo, oto li pupaleke noihomo yodula, nomumeno walo oto u nangeke noupuna.


text:
Tyeni kuKalunga: “Oilonga yoye ikumwifa oi fike peni! Molwouyadi weenghono doye, ovatondi voye otave linyongamene kwoove.


text:
Omeva efuta okwe a shitukifa edu likukutu, opo ve li taulule kolupadi; onghee nee twa kala twe mu hafela.


text:
Meenghono daye ota pangele fiyo alushe; omesho aye otaa pashukile oiwana yoilongo: ovalundakani ite va efa va kulukute nande. Sela


text:
Owa efa, ovanhu va ende kombada yomitwe detu, otwa li hatu taulula omundilo nomeva; ndelenee hauxuuninwa owe tu kufa mo, nowe tu twala mouyadi.


text:
Onde uya, nde ku etela omalungwinifoyambo, eedi da ondoka, nomwifi wetwimino loikombo; onda hala okulongekida eedidi neehove. Sela


text:
Ileni amushe, mu pwilikine, nye ava hamu tila Kalunga, ndi mu hepaululile ashishe, eshi Ye a ningila omwenyo wange.


text:
Omaludi nomaludi naa hafe nokukuwilila, molwaashi to tokola oiwana nouyuki, noto kwatele omaludi kombada yedu komesho. Sela


text:
Kalunga ota fikama; novatondadi vaye otave lihane ashike, novatondi vaye otava i onhapo yoshipala shaye.


text:
Ngaashi omwifi tau i omhepo ngeenge tai pepe, nongaashi edi leenyiki tali dilulwa komundilo, osho yo ovakolokoshi otava hanauka po koshipala shaKalunga.


text:
Imbileni Kalunga, imbileni edina laye ehambelelo. Mu paleleni ondjila, ou ta taulula neulumo meefuka, Omwene olo edina laye; nyakukweni koshipala shaye!


text:
Kalunga ota dikile omawilandjila eumbo, neenghwate ote di pitifile moulinawa; ndelenee ovanandubo ove nokutulwa moshilongo shi nonghange.


text:
Opo nee edu ola kakama, neulu la tika omeva koshipala shaKalunga, naSinai ya kakama koshipala shaKalunga, Kalunga kaIsrael.


text:
Tamu fyaala mokati koyuunda yoimuna? Omavava onghuti otaa vema, a vaekwa noshisiliveli, nomalwenya ayo taa twima ngaashi oshingoldo.


text:
Eemhunda nye, ava mu neexulo dihapu, oshike tamu talele nondubo omhunda ei ya hoololwa kuKalunga a kale ko omutumba? Heeno, Kalunga oko ta kala alushe.


text:
Omatemba oita aKalunga, oo omayovi omulongo eyovi lweyovi; Omwene ota kala mokati kavo, moukalelo waye, ngaashi kuSinai.


text:
Ove wa londa pombada neenghwate we di twaalela ko, owa pewa omilongelo kovanhu, nande ihava dulika, opo Omwene Kalunga a kale ko.


text:
Heeno omitwe dovatondi vaye, Kalunga ote di mbwangaula eembole, neexwikiluwewe da handala dovaanyeni momanyono.


text:
Omwene okwa tya: “MuBasan nda hala ndi va alule mo, heeno, ohandi va kufa moule womeva, ndi va shunife,


text:
Akutu Kalunga, otaku talwa nhumbi oyeendo yoshivilo shoye tai ende, oyeendo yoshivilo yaKalunga kange noyohamba yange otai ende mouyapuki.


text:
Ovaimbi otava tetekele, novashiki vouxumbafeta otava shikula ko, nomokati kavo otamu ende oukadona tava shiki oungoma.


text:
Kwinya taku ende Benjamin, ou onghelo, te va kwatele komesho, oko otaku ende omalenga aJuda nongudu yavo noidale yaSebulon naava vaNaftali.


text:
Hanyena oshilyani, shi li mokati komanenge, nongudu yeemhedi noyoutana, vo oiwana yoilongo. Lyataula po ava ve hole oisiliveli, oiwana yoilongo, oyo i hole oita, i shinauna po.


text:
Kalunga omutilifi, mouyapuki waye otamu di etilifo. Akutu Israel! Kalunga kaIsrael, Oye ta yandje eenghono nepangelo koshiwana shaye. Kalunga na hambelelwe!


text:
ohandi ningine monhopo ihe na nande edu la pama, onda hanga mokati koule wefuta, nomakufikufi otaa tuvikile nge.


text:
Onda loloka kokukuwa kwange, omunino wange owa fita; omesho ange okwa dinda kokulila kwange, manga ndi li po nda teelela Kalunga kange.


text:
Ava tava tondo nge epwanga, ovahapu, ve dule omuvalu weexwiki dange, ovatondi vange otava dulu nge eenghono, tava kondjifa nge ndihe noushima, vo tava ti, nandi fute, eshi inandi shi nyeka ko.


text:
Ava tave ku teelele, ino efa, va fifwe ohoni molwange, Omwene Kalunga keengudu dovakwaita. Molwange ino efa va lengifwe, ava tave ku teelele, Kalunga kaIsrael.


text:
Osheshi ouladi wokukondjela ongulu yoye, oo wa mana nge eenghono; nomasheko aava have ku sheke, a wila nge.


text:
Ndele Omwene, ame ohandi ku ilikana pefimbo eli le ku wapalela, Kalunga, molwolukeno loye linene, ude nge, molwounene wonghenda yoye.


text:
Odino yange, nohoni yange nelengwa lange, Ove u i shii; ovafininiki vange aveshe ove shiivike kwoove.


text:
Odino yange oya teya omutima wange, nda ninga oshingone, onda li kuteelela onghenda, ndele inandi i mona, onda li kuteelela ovahekeleki, ndele inava holoka.


text:
Ahowe, ova pa nge nokuli, ndi lye onyango, naashi nda fya enota, ova pa nge ndi nwe oshinuwa shilula.


text:
Osheshi otava taataa ou, a dengwa kwoove mwene, nouyehame weendjashe da yashwa kwoove, otau va popyaanifa.


text:
ondi shii lo otali pandwa kOmwene, li dule eemhedi neehove, edi da teyaula nodi nomakondo a makulwa!


text:
Ovahepekwa ngeenge tave shi mono, otashi va hafifa. Nye ovo, tamu kongo Kalunga, omitima deni nadi penduke po!


text:
Osheshi Kalunga ota xupifa Sion, ndele ta tungululifa oilando yaJuda, opo ovanhu va tule mo, ve shi nangale.


text:
Ovanangeli vomwenyo wange nava fifwe ohoni, yo i va pembife oipala! Nava fifwe ohoni ava tava halele nge omupya, nava shunifwe monima nokufifwa ohoni.


text:
Ndelenee ava aveshe, tave ku kongo, va nyakukwe nokuhafa mwoove. Naava hava djuulukwa exupifo loye, alushe nava hepaulule va tye: “Kalunga Oye omunene!”


text:
Ndelenee aame omukwanaluhepo nepongo. Akutu Kalunga, tondokele nge! Oove omukwafi nomuxupifi wange. Omwene, ino kala ko!


text:
Kala emanya lokukala kwange, nohote ya pama yokuningina mo. Ove ou wa sheyela nge exupifo, osheshi Oove emanya lange nohote yange.


text:
Osheshi Oove elineekelo lange, Omwene, Kalunga kange, Oove omulineekelwa wange, nghee nda dja mounona wange.


text:
Oove omuyambididi wange, nghee nda dalwa; Ove wa pitifa nge mekolo lameme. Mefimbo alishe ohandi ku hambelele.


text:
Ava, tave lidengifa nge, nava fifwe ohoni, nava kombwe po. Ava tava etele nge oixuna, nava dikwe elengwa nodino.


text:
Okanya kange naka udife ouyuki woye, nomafiku aeshe omadidiliko exupifo loye; osheshi onda nyengwa oku a vala aeshe.


text:
Akutu Kalunga, Oove, wa longa nge okudja mounona wange fiyo onena, nofiyo onena tuu eli onda hepaulula oikumwifa yoye,


text:
nomokufika moukulupe wange, ngeenge nda ninga eenghwakutoka, Kalunga, Ove ino efa nge! Ame opo nee ndi udifile epupi lokomesho eenghono dokwooko kwoye.


text:
Kalunga, ouyuki woye otau fiki fiyo pombada keulu; Ove ou ho longo oinenenima, Kalunga, olyelye e ku fa?


text:
Ove we tu monifa omaudjuu mahapu nomahepeko; ndelenee to ke tu ninga natango ovanamwenyo. Nomomambolongodjelo edu, oto tu kufa mo vali.


text:
Hano, Kalunga kange, osho naame yo nda hala ndi ku hambelelele oudiinini woye, noku ku shikila eenyalilo, ndi ku imbile nokushika okaxumbafeta, Oove Omuyapuki waIsrael!


text:
Nelaka lange nali udife ouyuki woye efiku alishe; osheshi ava, va li va halela nge oudjuu, ova fifwa ohoni ndele va ninipikwa.


text:
Nai ehene poshi, ngaashi odula tai loko kombada yomwiidi womaulifilo, ngaashi omudimbi tau yovele edu.


text:
Eehamba domuTarsis nodomoilongo yokomunghulo wefuta nadi i etele omilongelo. Eehamba daSheba naSeba otadi kungudwa.


text:
Oyo nai kale i nomwenyo. Yo nai etelwe oingoldo yaSheba, yo i indililwe alushe; nai nangekwe noupuna kuvo efimbo alishe.


text:
Moshilongo namu kale oshishipo shoilya, yo i mene fiyo okeexulo deemhunda; omiti doiimati dasho nadi ime ngaashi Libanon, nomoilando namu pimhuke mo ovanhu, ngaashi omwiidi tau twiyuka medu.


text:
Edina layo nali kale po fiyo alushe, fimbo oku netango, edina layo nali twalwatwalwe, opo oiwana aishe i nangekwe noupuna muyo noku i pandula yo i nelao.


text:
Edina laye liwa la fimana nali pandulwe fiyo alushe, nedu alishe nali yadifwe noshinge shaye! Amen, heeno, Amen.


text:
Otava ti: “Kalunga ote shi shiiva ngahelipi mbela? Otashi shiivika kwaau wOkombadambada ngahelipi hano?”


text:
Akutu, inashi kwafa sha nande, eshi nda lungamena oukoshoki womutima wange, naashi nda kosha omake ange mouyuki.


text:
Nande onda li ngaha, onda kala nda hepekwa omutenya aushe, nakeshe tuu ongula ehepeko lange opo li li.


text:
Ndelenee ngeno nda li nda tya: “Nandi popye ngaashi venya hava popi,” ngeno onda ninga omulikali mwii woludi lovana voye.


text:
Otava pu po ngaashi ondjodi tai vilavila momunhu mokupenduka kwaye; oto kanifa efano lavo mokupenduka.


text:
Olyelye vali ndi kwete meulu, ehe fi Ove? Nokombada yedu nghi na nande oshihafifi shimwe, shihe fi Ove.


text:
Olutu lange nomutima wange nande nai pwinine po, Kalunga Oove emanya lomutima wange nokuli noshitukulwa shange.


text:
Osheshi osho oshili: ou te likalele ehe li mwoove, ota nyonauka po; keshe tuu ou, ta amuka kwoove, oto mu kombo po sheke.


text:
Ndelenee okukala popepi naKalunga, osho elao lange; elineekelo lange onde li tula mOmwene Kalunga, opo ndi hepaulule oinenelonga yoye aishe.


text:
Dimbulukwa eongalo loye, eli we liongelela nalenale, nowe li likulilila, li kale epata loyelela. Dimbulukwa omhunda yaSion, ei ho kala kombada yayo.


text:
Ovatondi voye otava ulile meni longulu yoye yokwoongalela; ova dika mo oiulikilifo yokumonikifa efindano lavo.


text:
Momitima davo ova tya: “Tu va nyonauneni po shimwe.” Opo nee eengulu adishe dokwoongalela ove di xwika po moshilongo ashishe.


text:
Oiulikilifo yetu iyapuki itatu i mono vali; kape na vali omuxunganeki, ndele mufye kamu na umwe ta shiiva nokutya, fiyo onaini.


text:
Oove ou, wa fulukifile eedjo nomilola, nomilonga, edi da li da tondoka omeva nale, owe di pwiininifa.


text:
Omwenyo wonghuti yoye ino u efela koilyani, oukalimwenyo wovakwanaluhepo voye ino u dimbwa fiyo alushe.


text:
Akutu Kalunga, fikama, kondjela oshikondjelwa shoye! Didilika omasheko, eshi to shekwa kovapwidi keshe efiku.


text:
Ohatu ku tange, Kalunga, noku ku hambelela unene; osheshi edina loye oli li popepi, oikumwifalonga yoye oyo have i udifa.


text:
Osheshi Omwene oku kwete eholo meke laye, li yadi ndoo omaviinyu taa fuluka, mwa tulwa oimbodi yokukolwifa; ndele ota pindi mo, heeno, ovalundakani aveshe vokombada yedu ove nokunwa yo onhafi yao.


text:
Ndelenee ame ondi nonhele yokunyakukwa alushe, onda hala okwiimba, okwiimbilila Kalunga kaJakob ehambelelo.


text:
Omaluvinga aeshe ovalundakani, nda hala oku a tetaula po, neembinga dovayuki ohandi di tumbu pombada.


text:
Ovakwaita ovaladi ova nyekwa oiti, ova li va kendjengelwa keemhofi didjuu, novaladi aveshe ova fya oungonywe momaoko avo.


text:
Tongeni omaudaneko nye mu a wanifile Omwene, Kalunga keni! Aveshe ovo tave mu kundukile, ove nokweetela onakutilika omaano,


text:
Ohandi ingida Kalunga mokule, heeno, ohandi lili pombada, ohandi ingida Kalunga mokule, opo Ye a ude nge.


text:
Efiku lokuhangika koudjuu ohandi kongo Omwene; eke lange onde li yelula oufiku, noinali loloka; ndelenee omwenyo wange otau anye okuhekelekwa.


text:
Ngeenge handi diladila Kalunga, otashi kemifa nge, ngeenge handi shipaashipa, otashi fifa omhepo yange ounye. Sela


text:
Oufiku ohandi dimbulukwa okaxumbafeta kange, ohandi tetaateta momutima wange, nomhepo yange otai dilonga ndele tai ti:


text:
Opo nee nde lipopila, nda tya: “Otashi yehameke nge unene, ou wOkombadambada eshi a lundulula eke laye lokolulyo.”


text:
Omeva eshi kwa li e ku mona, Kalunga, omeva eshi tae ku mono, oshe a kakamifa, heeno, ekakamo la hanga omatondokelo omeva.


text:
Engungumo londaka yoye ola udika mevalelwa, nomaluvadi okwa minikila edu, olo nola kakama la tengauka.


text:
Ondjila yoye oya yukilila momeva efuta, elila loye ola tavaulula omafuta manene; ndelenee oshikoti sheenghatu doye inashi monika nande.


text:
Onda hala okumakula okanya kange, ndi popye omayele, onda hala okutomona eetumbutumbu domafiku onale.


text:
osho inatu hala oku shi holeka ovana vetu, ndelenee ohatu hepaululile ovatekulululwa oilonga ya fimana yOmwene, neenghono daye, noikumwifa e i longa.


text:
Osheshi muJakob okwa dika mo ehepaululo, nomuIsrael okwa yandja mo omhango, e i lombwela ootate, vo ve i udifile ounona vavo,


text:
opo i shiivike komapupi aa taa shikula, kounona ava, tava ka dalwa, vo va fikame yo, ve i hepaululile ovana vavo;


text:
vo vaha kale ngaashi ooxe, ava va li va lundakana, nova xuma, oludi li nomutima u neteke, nomhepo yalo ihe kwete okutekuka kuKalunga.


text:
Heeno, okwa denga emanya, ndele mwa dja omeva mahapu, neefifiya da kunguluka; ndelenee ota dulu tuu mbela okuyandja eendja ile okukongela oshiwana shaye ombelela?”


text:
Onghee hano, Omwene eshi e shi uda, okwa keshuka, nomundilo owa xwamenena Jakob, nehandu laye ola wila Israel,


text:
opo tuu ehandu laKalunga ole va wila, ndele tali pondo po ovanaenghono mokati kavo, novamati vomuIsrael okwe va denga poshi.


text:
Eshi e va yandja mefyo ngaha, opo vo ove mu lipulaapulila ndele tave lialuka, ndele tava kongo Kalunga,


text:
ndele tava dimbulukwa, nokutya Kalunga Oye emanya lavo, naKalunga ou wOkombadambada Oye Omukulili wavo.


text:
Ndelenee Ye okwa kala omunalukeno, nowii wavo e u kufa po, nokwa polifa luhapu ehandu laye melididimiko, Ye ina pendula onya yaye aishe;


text:
Okwe va kupulile nomundilo wehandu laye, nokufula onya, nonyanya noudjuu, ndele te va tumine ongudu yovaengeli vomupya.


text:
Ehandu laye okwe li pitifa mo ine li kelela, neemwenyo davo ine di kufa mefyo, okwe di yandja moudu womuku;


text:
Komesho yavo okwa taataele ko oiwana yovapaani, noshilongo shavo okwe shi va taulila efyuululo, nokwa nangeka omapata aIsrael momaumbo avo.


text:
Ndelenee vo ova yelekela Kalunga ou wOkombadambada, va twa ondubo naye, ndele itava diinine omahepaululo aye.


text:
Opo nee Omwene okwa duduluka, ngaashi ou kwa li a kofa, nongaashi ofule, ou kwa li a kolwa komaviinyu.


text:
ndele ta tungu ouyapuki waye, u fike poule wevalelwa, owa fa edu, eli a shita okukala po fiyo alushe.


text:
Akutu Kalunga, ovapaani ova pumina moinima yoye, va nyateka otembeli yoye iyapuki, Jerusalem ove shi ninga eputu loikulukuma.


text:
Oimhu yovapiya voye ove i yandja keedila dokeulu, di i lye po, nomalutu ovakoshoki voye okoilyani yedu.


text:
Otwa ninga oiyolifa yovashiinda vetu, otwa ninga ovashekwa, hatu tukaelwa koilongo, ei ya shaama nafye.


text:
Omwene, fiyo onaini hano to kala wa handuka? Nonya yoye fiyo onaini tai kala ya xwama ngaashi omundilo?


text:
Ehandu loye li tilila kombada yovapaani ava inave ku shiiva, nokombada yoilongo ei tai dini okwiifana edina loye.


text:
Ino tu kwatela onghone molwowii wootatekulu, endelela u tu shakeneke nefilonghenda loye, osheshi fye twa tyololoka shili.


text:
Kalunga kexupifo letu, tu kwafa, molwefimano ledina loye, tu xupifa, Ove tu dimina po omatimba etu molwedina loye!


text:
Ongahelipi mbela ovapaani va pewe va tye: “Kalunga kavo paife oku li nee peni?” Koipala yetu natu talifwe ehandukilo lovapaani molwohonde yovapiya voye, ei va tilashi.


text:
Okunyemata kweenghwate naku udike kwoove, nokwooko kwoye kweenghono xupifa eemwenyo daava va tokolelwa okufya.


text:
Ndelenee fye, ovanhu voye needi doufita woye, otwa hala tu ku hambelele fiyo alushe; nomapupi okomesho ohatu a udifile efimano loye.


text:
Akutu Omufita waIsrael, pwilikina! Ou ho endifa Josef ngaashi oufita weedi, noho kala omutumba kombada yovakerubi, limonikifa.


text:
Akutu Omwene Kalunga weengudu dovakwaita, fiyo onaini to kala wa handukila omaindilo oshiwana shoye?


text:
Ove we tu yandja, tu ninge oshituwa sheemhata kovashiinda shetu, novatondi vetu ove tu ninga oiyolifa yavo.


text:
Akutu Kalunga keengudu dovakwaita, kwafa, tu yambuke vali, Ove minikilifa oshipala shoye, fye tu hangwe kexupifo loye!


text:
Ove owe u ningilile onhele yokutandavela kokule, u shiive okuninga omidi, ndele wa yadifa oshilongo;


text:
Akutu Kalunga keengudu dovakwaita, aluka nee! Meulu loye tala poshi u shi tale, Ove u tekule omuti ou womuviinyu,


text:
Opo nee fye inatu hala nande okutukuka kwoove. Tu diinina tu kale nomwenyo, fye tu shiive okutanga edina loye.


text:
Akutu Omwene Kalunga keengudu dovakwaita, kwafa, tu yambuke vali; oshipala shoye nashi yele, fye tu hangwe kexupifo loye!


text:
Okwa li e shi dikila Josef edimbulukifo, eshi a dja a lwife Egipiti. Oyo ondaka inandi i uda shito, ondi i udite paife tai ti:


text:
Eshi wa ifana nge moudjuu, onde ku kulila mo, onde ku itavela moilemo yengungumo, nde ku yeleka pomeva aMeriba. Sela


text:
Mokati keni ngeno inamu kala nande kalunga kokoilongo, ove uhe linyongamene nande kukalunga kokoilongo.


text:
Ndele vo ihava koneke sha, ihava shipulula; hava endaenda momilaulu, omakanghameno aeshe edu taa tengauka.


text:
nande pe li ngaha, otamu fi, ngaashi ovanhu hava fi, ndele tamu lidenge po ominguda ngaashi oidale aishe.”


text:
tava ti: “Ileni tu yeni, tu ke va hanauneni po, vo vaha ifanwe vali oshiwana, opo edina lOvaisraeli liha tumbulwe vali.”


text:
Oidale yavo i ninga ngaashi wa ningile Oreb naSeeb, novadalekele vavo aveshe ongaashi Seba naSalmunna,


text:
Vo va kale, ve shi koneka, nokutya Oove ou to ifanwa Omwene, Ove auke u li po Okombadambada medu alishe.


text:
Omwenyo wange tau djuulukwa, ndele tau lilile omikala dOmwene; omutima wange nolutu lange otali nyakukilwa Kalunga omunamwenyo;


text:
osheshi namusheshe okwa mona ko eumbo, noxwilowi ya mona oshihadi, omu ya nangeka oudilona vayo, okutya, eealtari doye, Omwene weengudu dovakwaita, ohamba yange naKalunga kange.


text:
Mokweenda molufilu lomahodi otave li shitukifa eefifiya, nodula yonhemuna otai li yadifa omanangeko noupuna.


text:
Osheshi efiku limwe alike momikala doye li dule omafiku eyovi pamwe pe lili. Okukala konhu yeumbo laKalunga kange oku dulile nge okukala meenduda dovalunde.


text:
Osheshi Kalunga Omwene, Oye etango noshikelelifo; Omwene oha yandje ouwanghenda nefimano; ava tava ende moshili, ite va kelele nande osha shiwa.


text:
Ame nda hala okupwilikina, Kalunga Omwene eshi ta popi. Ota unganekele oshiwana shaye novadiinini vaye ombili; vo ngeno vehe lishune vali moulai.


text:
Heeno, exupifo laye ola kala popepi naava have mu tila, opo oshinge shaye shi kale moshilongo shetu,


text:
Diinina omwenyo wange; osheshi aame omuyuki; Kalunga kange, xupifa omupiya woye, ou te ku lineekele!


text:
Oiwana aishe yovapaani, ngaashi we i shita, otai ke uya i linyongamene koshipala shoye, Omwene, nai fimaneke edina loye;


text:
Omwene, ulikile nge ondjila yoye, ame ndi ende moshili yoye, omutima wange u mangeleka mokutila edina loye.


text:
Kalunga, ovalundakani ova fikamena nge netanga lovakolokoshi otali nangele omwenyo wange, noihave ku tula moipafi yavo.


text:
Talele nge u file nge onghenda; pa omupiya woye eenghono doye, Ove u xupife nge, aame omona omumati womupiya woye okakadona.


text:
Tule nge oshidimbulukifo shouwa, ovatondi vange ve shi mone, nova fifwe ohoni, nokutya Omwene, Oove ekwafo lange nehekeleko lange.


text:
Rahab naBabilon, hai tongo ovashiivi vange, heeno, naFilistia naTirus pamwe naEtiopia: naavo yo va dalelwa ko.


text:
Ndelenee okutonga Sion otaku tiwa: “Shamha omunhu, omo a dalelwa musho, naau wOkombadambada Ye mwene ote shi pameke.”


text:
Omwene, Kalunga kexupifo lange, omutenya aushe ohandi ku ifana, noufiku ohandi ingida mokule koshipala shoye.


text:
Mokati kovafi, omo ndi na omulele wange, ondi li mo ngaashi ovadipawa, ava va pakwa meembila, noitava dimbulukiwa vali kwoove.


text:
Ookaume kange aveshe we va amukifa kwaame, wa dinifa nge kuvo, onda patekena, noitandi dulu okudja mo.


text:
Omesho ange otaa twikifwa koudjuu; keshe efiku ohandi ku ifana, Omwene, omaoko ange ohandi a aneke kwoove.


text:
Eenghonokumwifa doye otadi udifwa mbela momulaulu, nouyuki woye mbela moshilongo omo itamu lidimbulukiwa vali?


text:
Omauwanghenda Omwene onda hala oku a imba alushe, noudiinini woye ndi u hepaululile ovatekulululwa nokanya kange.


text:
Osheshi Ove wa tya: “Ouwanghenda otau ka kala wa dikwa po fiyo alushe meulu, oudiinini woye wa pamekwa.


text:
‘Oludalo loye onda hala oku li pameka li kale po fiyo alushe, nolukalwapangelo loye ohandi li pangelele omaludalo aeshe okomesho.’ ” Sela


text:
Akutu Omwene, Kalunga keengudu dovakwaita, olyelye ngaashi Ove? Oove omunaenghono, akutu Omwene, oudiinini woye otau ku dingilile apeshe.


text:
Ouyuki neyukifo, oyo efina lolukalwapangelo loye. Ouwanghenda noudiinini otau tetekelele oshipala shoye.


text:
Oshiwana shi nelao, osheshi shi udite oshivilohafo, eshi hashi ende mouyelele woshipala shoye, Omwene.


text:
Shito owa popifile ovayuki voye memoniko, wa tile: “Onda yandja eenghono komuladi e mu kwafe, nde mu tumbila elenga, eli nda hoolola movanhu.


text:
Ndelenee ovashindanhu vaye onda hala oku va shataula po, naava tave mu tondo, ndi va pundaulile poshi.


text:
Oudiinini wange nouwanghenda wange tau kala pamwe naye, nomedina lange oluvinga laye nali yeluke pombada.


text:
Noludalo laye onda hala oku li pameka fiyo alushe, osho yo olukalwapangelo laye nali kale, ngaashi eulu li li po.


text:
Inandi hala, ndi xutule ehangano letu naavo, naashi nda tongele nomilungu dange, ihandi shi tongolola.


text:
Ndelenee nande pa li ngaha, Ove we tu ekelashi nowe tu taataela kwi, nomuvaekwa woye to mu udile onya;


text:
owa teyaula po ehangano leni nomupiya woye, oshishani shaye shokomutwe we shi kufa etumbalo, nowe shi kupaulashi mondwi yedu.


text:
Fiyo onaini hano, Omwene, wa hala okuhondama ngaha, nehandu loye tali xwama fiyo onaini, la fa omundilo?


text:
Omwene, dimbulukwa omafiku ange nhumba maxupi, novanhu aveshe, nhumba we va shita ihava kalele kuxula po.


text:
Openi mbela pe na ou, ta kala nomwenyo ndele ita mono efyo, ye a xupife omwenyo waye mepangelo loshovafi? Sela


text:
Omwene, dimbulukwa odino yovapiya voye, ame eshi ndi li po handi humbata meni lange omasheko oiwana yoilongo, apa i fike.


text:
Manga ino shita eemhunda nomanga ino holola po ounyuni, Ove Kalunga kaalushe oko wa li, noto ka kala alushe fiyo alushe.


text:
Osheshi omido eyovi, kwoove oda fa efiku longhela, eshi la pita po, nongaashi olufo loufiku lomunangeli.


text:
ou tau penduka omutalala, ndele tau tutuma, nomokutokelwa kwao tau lembalala, ndele tau kukuta ngaho.


text:
Owii wetu u kaleka ofika koshipala shoye, noiholekwa yetweelela oto i holola ya yela koshipala shoye.


text:
Okukala po kwetu kombada yedu oku fike pomido omilongo heyali, ngeenge okuhapu, shapu omilongo hetatu, nouwa wako: oudjuu auke netutuko; osheshi oko otaku pitilile po diva, fye ohatu vilola po.


text:
Ndelenee elipipo te lipulapula neenghono dehandu loye, e lipulaapule nonyengo yoye, opo a kale te ku tila?


text:
Efilonghenda lOmwene Kalunga ketu nali kale kombada yetu! Noilonga yomake etu i punika, heeno, oilonga yomake etu i nangeka noupuna.


text:
Ote ku tuvike nomalwenya aye, nomomavava aye omo to hondama; oudiinini waye, owo oshikelelifo neameno.


text:
Nande nava wile po eyovi limwe kolumosho loye, nomayovi omulongo kolulyo loye, kwoove itau hange ko.


text:
Nokuli, oto ke shi mona nomesho oye mwene, u tale, nhumbi ovadinikalunga tava shunifilwa eshi va longela.


text:
Oye eshi a dama kwaame, onda hala ndi mu xupife, nda hala ndi mu amene, osheshi ota shiiva edina lange.


text:
Ngeenge ta ifana nge, Ame ohandi mu udu; ohandi liameke kuye moudjuu waye, Ame ndi mu mangulule mo, nohandi mu fimanekifa.


text:
Ovadinikalunga eshi tava twiyuka ngaashi omwiidi, novaningi vowii aveshe ngeenge tava hape ngaashi omiti, otashi ningwa, vo va yaumuke ko fiyo alushe.


text:
Heeno, oshili, ovatondi voye, Omwene, ovakondjifi voye shili otava nyonauka po; ovaningi vowii aveshe otava halakanifwa.


text:
Omesho ange okwa mona okufindika kwovatondi vange, nomatwi ange e udite ehafo molwoshiponga shovanawii ava tava fikamene nge.


text:
Omukoshoki ota kulifwa, a fa omuti womulunga, ota mene ta i pokule, ngaashi omuti womusederi wokuLibanon.


text:
Omwene Oye ohamba! Okwe lidika etumbalo; etumbalo Omwene e lidjala, ekwamo laye olo eenghono; nongonga yedu alishe owe i pameka yo, ihe linyengaanyenge.


text:
Ndelenee Omwene moule wokombadambada, oku dule ounene womeva manene efuta mokungunguma kwao mokule, oku dule ounene womakufikufi efuta tae lidenge kumwe taa ngunguma.


text:
Alushe, eshi kwa li ndi shii, omhadi yange tai hale okufenunguta, ouwanghenda woye, Omwene, owo wa paka nge ofika;


text:
Oshipundi shetokolo lomupya osha kwatafana tuu mbela naave, eshi tashi eta oixuna mokupengifa omhango?


text:
owii wavo ote u alulile kuvo vene, ndele te va hanaunifa po oumbudi wavo; heeno, Omwene, Kalunga ketu, ote ya oku va hanauna po.


text:
Osheshi Oye Kalunga ketu, ndele fye oshiwana shoufita waye, needi domeke laye. Akutu ngeno nena nye mu ude ondaka yaye:


text:
Omido omilongo ine onda li nda tondifwa kepupi olo, opo nda tya: ‘Oshiwana eshi shi nomitima da puka; ndele vo inava hala okushiiva eendjila dange.’


text:
Udifeni mokati kovapaani mu tye: “Paife Omwene Oye ohamba. Nongonga yedu okwe i pameka, ihe linyenganyenge; ota ka tokolela oiwana pauyuki.”


text:
Eshi, eulu nali shi nyakukilwe, nedu nali kuwilile. Omeva efuta naa ngungume, naashishe tashi ilauka mo.


text:
Omatunda naa nyakukwe, naashishe eshi sha hapa mwoo. Opo omiti adishe domofuka tadi hovele okukuwilila


text:
koshipala shOmwene, osheshi Ye ote uya, heeno, ote uya okutokola edu; ota ka tokola ongonga yedu mouyuki, noiwana yoilongo paudiinini waye.


text:
Ovafimaneki aveshe voihongwafano, ava tave litadele oikalunga, ove li po va fifwa ohoni; oifimanekwa aishe otai wile po eombe koshipala shaye.


text:
Akutu onye ava, mu hole Omwene, tondeni owii! Eemwenyo dovakoshoki vaye, ote di amene, ote di xupifa momake ovadinikalunga.


text:
Imbileni Omwene eimbilo lipe, osheshi Ye okwa longa oikumwifalonga! Olulyo laye nokwooko kwaye kuyapuki, oyo ye mu longela efindano.


text:
Eumbo laIsrael okwe li dimbulukila ouwanghenda waye noudiinini; fiyo okeexulo adishe dounyuni oda mona oshilonga shaKalunga shexupifo.


text:
koshipala shOmwene, osheshi Ye ote uya okutokola edu. Ongonga yedu ote ke i tokola mouyuki, noiwana yoilongo ngaashi ye shi yukila.


text:
Omwene Oye Ohamba, oiwana yoilongo ohai kakama. Olukalwapangelo laye oli li kombada yovakerubi; edu nali tengauke.


text:
nokuhambelela epangelo lohamba, Ove u hole oshili. Ove wa pangela po omhangela ya yuka ya pama nawa. Oshili nouyuki Oove we u ikifa muJakob.


text:
Moses naAron va kala mokati kovapristeli vaye, naSamuel mokati kaava va ifana edina laye. Vo ova kuwila Omwene naye okwe va uda.


text:
Akutu Omwene, Kalunga ketu, Ove we va uda, Ove wa kala kuvo omudimipo naKalunga te va kwatele onghone molwoilonga yavo ii.


text:
Hambeleleni Omwene, Kalunga ketu. Linyongameneni pomhunda yaye iyapuki. Osheshi Omwene, Kalunga ketu, Oye Omuyapuki.


text:
Shi dimbulukweni, nokutya Omwene Oye Kalunga. Oye tuu, e tu shita, fye ovaye, oshiwana shaye needi doufita waye.


text:
Pitileni meenhu daye nokupandula, nomomikala daye nokwiimba omahambelelo. Mu panduleni, nye tangeni edina laye.


text:
Osheshi Omwene omuwa, nouwanghenda waye otau kala po fiyo alushe, noudiinini waye okoludalo noludalo.


text:
Mokweenda kwange onda hala ndi diinine ouyuki. Akutu, onaini to uya kwaame? Meumbo lange onda hala ndi kale mo nomutima wa yela.


text:
Omesho ange inandi hala oku a talifa oinima ilengifa; ohandi tondo okuliikifa omatauluko, aha ehene kwaame a kanyatele nge.


text:
Ou ta ambe mukwao meholeko, oye handi mu nyonauna po; ou e nomesho taa nyikifa oukengeli nomutima wa nyika elitumbaleko, ye ota nyonyodolifa nge.


text:
Omesho ange otaa tale ovadiinini vomoshilongo, vo va kale pwaame; omweendi wondjila ya yuka, oye na kalele nge.


text:
Keshe tuu ongula onda hala okudima po ovadudu aveshe vomoshilongo, ame ndi kombolole po moshilando shOmwene ovaningi vowii aveshe.


text:
Alushe ngeenge handi tila, ino holeka nge oshipala shoye, alushe ngeenge handi ifana, endekela okutwi kwoye kwaame, u kwafe nge diva.


text:
Akutu, omafiku ange taa hanauka po ngaashi omwifi, nomakipa ange otaa pupyala a fa taa pi komundilo;


text:
Ove to fikama nokuli, u ka file Sion onghenda, osheshi efimbo loku shi fila onghenda olo alike eli; okafimbo kaye oka monika.


text:
molwaashi e li moulembada waye uyapuki a taalela pedu, heeno, Omwene eshi e li meulu, ota tale pedu,


text:
Kalunga kange, ohandi ti: “Ino vakula nge po poshakati shomafiku ange, Oove ou, u nomido hadi kala komaludalo aeshe.”


text:
Oyo tai xulu po, Ove auke to kala po, otai kulupa po aishe, ya fa oshikutu, to i lidula ngaashi omudjalo u djale umwe, oyo notai shitukifwa.


text:
Oye tuu, ta xupifa oukalimwenyo woye melambo, ndele te ku dike oshishani shouwanghenda nefilonghenda,


text:
ndelenee apa pe fike oule weulu kombada yedu, opo ope fike yo ounene wouwanghenda waye kombada yaava have mu tila;


text:
Ndelenee ouwanghenda wOmwene, oo ohau kala alushe fiyo alushe kombada yaava, have mu tila, noudiinini waye koludalo noludalo,


text:
Ovaengeli vaye nye, hambeleleni Omwene, ovaladi ovanaenghono nye, oonakuwanifa ondaka yaye, ava hamu dulika kelombwelo leendjovo daye!


text:
Oilonga yaye amushe nye, hambeleleni Omwene keenhele adishe depangelo laye. Omwenyo wange, hambelela Omwene!


text:
Omwenyo wange, tanga Omwene! Omwene, Kalunga kange, ounene woye ou fike peni! Ove owa djala efimano noshinge,


text:
ndelenee oku li hanyena kwoye, okwe li shunifile lwanima; ondaka yoye yengungumo oye li kungulukifa ko.


text:
Oimuna ote i menifile omwiidi, noimeno i dje eenhwika, do di ninge oilonga yomake ovanhu, opo Ye a menife eendja medu,


text:
nomaviinyu, aa taa hafifa omutima womunhu, opo a vemife oshipala shaye komaadi, Ye a pameke omutima womunhu neendja.


text:
Efuta opo li li linene la mbwalangadja keembinga adishe, omo mu yadi ndoondoo oinamwenyo itai dulika okuvalwa, ei inini naai yakula.


text:
Ove to holeke oshipala shoye, oyo otai haluka; Ove to kufa mo omuku wayo, opo otai shuna vali mondwi yedu, omu ya dja.


text:
Ngeenge to pitifa mo omufudo wOmhepo yoye, opo yo otai shitwa ipe, noshitwe yedu oto i shitulula ipe.


text:
Ovalunde, ngeno nava kombololwe po kombada yedu, novadinikalunga vaha kale po vali. Omwenyo wange, tanga Omwene! Halleluya!


text:
Opo Kalunga okwa hovela okuhapupalifa ovanhu vaye, ndele te va pameke ve dule ovafininiki vavo eenghono.


text:
ndele ta tembukifa mo Ovaisraeli ve noisiliveli noingoldo, nomokati komapata avo kamwa li nande oshingudu.


text:
okwa taula emanya, ndele tali di omeva taa kungulukile poshi, ndele taa tondokele momatunda ngaashi omulonga;


text:
Olyelye mbela ta dulu okutonga oinenelonga yOmwene, e i fikife po, ye a shiivife ngeno efimano laye alishe?


text:
Opo ndi shiive okutala elao lovahoololwa voye, nondi nyakukilwe ehafo loshiwana shoye, ame ndi litange pamwe noshitukulwafyuululwa shoye.


text:
Ootate yetu muEgipiti inava koneka oikumwifalonga yoye, inava dilakana ouhapu womaningilo ouwanghenda woye, va tumhakana mwoou wOkombadambada pEfuta Litilyana;


text:
KuHoreb, oko ove li ningila oshiyelekela shokatana ndele tava tu eengolo kefano loshivela la hambulwa.


text:
Opo Ye a uka oku va hanauna po, ndelenee e shi efifwa kuMoses, omuhoololwa waye, ou a ile kuye, oku va popila, Ye a pungulule po puvo ehandu laye loku va kanifa.


text:
ndele va tilashi ohonde ihe netimba yovamati noyoukadona vavo, ava ve va fiyawilila oikalunga yaKaanan, nedu ola nyatekelwe komatimba.


text:
Omwene, Kalunga ketu, tu kwafa, tu kongolola mo moiwana, opo fye tu hambelele edina loye liyapuki, noku li tanga molwefimano loye.


text:
Omwene, Kalunga kaIsrael na hambelelwe alushe fiyo alushe! Noiwana aishe nai tye: “Amen!” Halleluya!


text:
Osheshi Ye, eshi a tonga, okwa tukulukifa oshikungulu shinene, eshi sha tumbifa omakufikufi, tashi a umbile pombada;


text:
Osho yo apa, pa li shito ombuwa, okwa shitukifa po omatale, nedu likukutu okwe li shitukifa eefifiya,


text:
Mouyapuki waye Kalunga okwa tonga ta ti: “Onda hala, ndi kaluke nda findana, onda hala okutavaula Sekem nokuyeleka, apa pe fike oule wolufilu laSukkot.


text:
oludalo laye nali tembavauke nokweehelavaela, okukonga eendja komakulekule komakuluputu oyuumbo yavo.


text:
Molwaashi ye ina yavala okulongifa ohole, ndelenee okwa taataa epongo newilandjila, nomunaluhodi a limbililwa, e mu dipae nokuli.


text:
Ye a kala e hole okufinga, efingo ole mu hanga. Okwa li ehe hole enangekonoupuna, hano ole mu kala kokule.


text:
Okwe lidika efingaelo ngaashi omudjalo waye, olo le mu ya meni ngaashi omeva nomomakipa aye ngaashi omaadi.


text:
Ndelenee Omwene, Kalunga kange, Ove, ninga omupopili wange molwedina loye; molwounyenye wonghenda yoye xupife nge!


text:
Ohandi xulu po ngaashi omudidimbe, ngeenge tau hovele okutandavela; ohandi twalwatwalwa komhepo ngaashi oshipaxu.


text:
ndele ame mwene onda ninga oshiyolifa shavo; ngeenge tava mono nge, otave lipukaapukile nge komitwe.


text:
Vo nava finge ngaho, ndele Ove, nangeka noupuna. Ngeenge va fikamena nge, Ove va xutula. Omupiya woye ame ndi hafe.


text:
Omwene okwa tya kOmwene wange, ta ti: “Kala omutumba kolulyo lange, fiyo handi ningi ovatondi voye oshilyatelo shokeemhadi doye.”


text:
Oshiwana shoye oshe lilongekidila nehalo liwa unene, mefiku lehomono loye: momidjalowapeko diyapuki ovanyasha voye tava iluka ngaashi omume mekolo leluwa.


text:
ota yandje etokolo mokati koiwana yoilongo, oimhu otai napakana apeshe, ota ka finda eehamba doilongo aishe.


text:
Eenghono doinenelonga yaye okwe di shiivifa oshiwana shaye, eshi e shi fyuululifa oilongo yovapaani.


text:
Oshiwana shaye okwe shi tumina ekulilo, nehangano laye navo okwe li dika li kalelele; edina laye oliyapuki nola tilika.


text:
Okutila Omwene oko efina lounongondunge, aveshe ava tava kala mulo, otava nongopalelele; efimano laye ohali kala fiyo alushe.


text:
Ou ha file onghenda ndele ta yandje nokuhateelela sha, oye omukalinawa. Ta diinine oinima yaye pauyuki;


text:
Ta yandje neke lakamutuluka, neehepele ohe di pe oshali; ouyuki waye otau kala po alushe; oluvinga laye otali yeluka pombada la tumbalekwa.


text:
Omulunde ote shi mono, ndele tashi mu twifa ondubo; ota kwesha omayoo ndele ta xulu po; omahalelo ovadinikalunga ihaa wanifwa, taa kala ongaho.


text:
Omwene, fye hafye u longela efimano, fye hafye, ndelenee edina loye mwene, molwouwanghenda nomolwoudiinini woye.


text:
Omwene okwe shi tu dimbulukila: ote ya oku tu punika, ota punike eumbo laIsrael, ota punike eumbo laAron,


text:
Omiyo defyo okwa li da yula nge, noutile woshovafi owa hangelela nge; onda hangikile koupyakadi noluhodi.


text:
omaudaneko ange onda hala ndi a wanifile Omwene, heeno, ndi a wanifile moipafi yoshiwana shaye ashishe.


text:
Akutu, Omwene, aame omupiya woye, ondi mona womwalikadi omupiya woye. Omapando ange we a pandukulula.


text:
omaudaneko ange onda hala ndi a wanifile Omwene, heeno, ndi a wanifile moipafi yoshiwana shaye ashishe,


text:
Osheshi ouwanghenda waye u neenghono dinene kombada yetu, noudiinini wOmwene otau kala po fiyo alushe. Halleluya.


text:
Ova li va kondekela nge ngaashi eenyiki, va xula po ngaashi omundilo womakiya; medina lOmwene onde va hanauna po.


text:
Okunyakukwa nokwiimbila efindano otaku udika meenhanda dovayuki: olulyo lOmwene otali longifa oilonga yeenghono:


text:
Kalunga Oye Omwene, Oye e tu pa ouyelele. Omayambo oshivilo a mangeni neengodi a hange oaltari fiyo okeembinga dayo!


text:
Ondjila ilipipo i nokweendwa komumati, a kale omukoshoki? Ongeenge te liyandje meulikilo londjovo yoye.


text:
Oidale nande nai kale pamwe omutumba, tai likundu molwange; aame, omupiya woye, ohandi likundu neenghedimhango doye.


text:
Ovalinenepeki ova totela nge oipupulu; ndelenee ame ohandi pashukile omalombwelo oye nomutima aushe.


text:
Ondi shi shii, Omwene, nokutya omatokolo oye okwa yuka, naashi wa ninipika nge, omolwoudiinini woye.


text:
Yandja ovalinenepeki, va fifwe ohoni, osheshi otava fininikile nge poshi oshimha; ndele ame ohandi diladila omalombwelo oye.


text:
Ngaashi we shi pangela momhangela yoye, osho shi li po natango, osheshi oinima aishe otai ku longele.


text:
Omaudaneko oye omanyenye moshihokohoko shokanya kange shi fike peni, omanyenye e dule omaadi eenyiki.


text:
Yakele nge paudaneko loye, ndi kale ndi nomwenyo, efa, ndi kale nelineekelo lange, ndiha fifwe ohoni.


text:
Ovakolokoshi aveshe kombada yedu oto va kandwileshi ngaashi omaxu oivela; onghee ame ondi hole omalongo oye.


text:
Etindi londjovo yoye olo oshili, nakeshe tuu onghedimhango yoye youyuki otai kalelele po fiyo alushe.


text:
Omalombwelo oye nomahepaululo oye ohandi a wanifa, osheshi eendjila dange adishe odi li koshipala shoye.


text:
Ame onda puka, ngaashi odi ei ya kana, opo nee Ove konga omupiya woye, ame, osheshi oipango yoye itandi i dimbwa.


text:
omo tuu omo ovanhu vOmwene tava i oku mu fimaneka pamhango ya pewa Israel, okupandula edina lOmwene,


text:
Heeno shili, ngaashi omesho ovapiya haa tale eke lomwene wavo, nongaashi omupiya okakadona taka talifa omesho ako eke lomwene wako, osho yo omesho etu ohaa dakamene Kalunga, Omwene wetu, fiyo ota hovele oku tu fila onghenda.


text:
Eemwenyo detu oda kenyanana, da kenyenekwa komasheko ovafulalali nokodino yaava ve lishii oukengeli.


text:
Eemwenyo detu oda xutuluka ngaashi okadila, ke likufa melulo lomuteli womwiyo, elulo ola tokoka, ndele fye otwa yululuka mo.


text:
Ovalineekeli vOmwene ove li ngaashi omhunda yaSion, ei itai tengauka, tai kala po ya pama fiyo alushe.


text:
Osheshi epangelodibo lovalunde itali kala pefyuululo lovayuki, ovayuki opo vaha nanene yo ngeno omake avo koulunde.


text:
Ndelenee ava, tave lihoololele eendjila domoxwati, ovo, Omwene ne va undwile mumwe novaningi vowii. Ombili nai kale naIsrael!


text:
Omakanya etu okwa li e yadi oindjola, nomalaka etu e neenghuwilili; nomokati kovapaani kwa li taku popiwa taku ti: “Omwene okwe va longela oilonga inene.”


text:
Omwene, shitukifa oshitukulilwa shetu, ngaashi ho alula omatondokelo omeva odula medu lokoumbuwanhu.


text:
Heeno, moku ka kuna ombuto, otava ende nokulila; ndele mokwaaluka otava kuwilile, notava humbata oilya yavo.


text:
Omwene, ngeenge haye omudikifi weumbo, ovadiki valo otava kendabala oshimha. Omwene ngeenge ita amene oshilando, omunangeli ota kelele oshimha.


text:
Okumeneka kweni ongula, nokuxunguluka moilonga oufikufiku, okwongaho, eshi tamu li eendja deni noshisho. Ovaholike vaye ohe di va pe mokukofa kwavo.


text:
Omulumenhu omunelao ou, e va yadi ndoo monywa yaye! Vo itava fifwa ohoni, ngeenge tava kundafana novayelani moluvanda.


text:
Omwalikadi woye oku li ngaashi oshixwa shomuviinyu, ou hau ima nawa meni leumbo loye; ounona voye ova fa oitutumine yolumono, hava dingilile oshililo shoye.


text:
Omwene womuSion ne ku punike, u kale nokutala elao laJerusalem noku li nyakukilwa omafiku oye aeshe,


text:
naava tava ende po, itava ti nande: “Epuniko laKalunga nali uye kombada yeni. Fye ohatu mu nangeke noupuna medina lOmwene.”


text:
Omwenyo wange ou neteelelo tau teelele Omwene, li dule lomunangeli ta teelele ku she, heeno, oli dule lomunangeli ta teelele ku she.


text:
Omwene, omutima wange kau na elituleko, omesho ange ihaa tale paukengeli; oinima ei inai yeleka pwaame, notai dulu nge eenghono, yo ihai veleke nge oshisho.


text:
Ndelenee omwenyo wange onde u lotifa, nonde u ngungumaneka ngaashi okaana, aka ka tova, ka ukatwa mekolo laina, osho ngaha omwenyo wange owa tovifwa wa lota mwaame.


text:
Omwene okwa anena David eano lashili, ite li lundulula, a tya: “Umwe womoludalo loye, onda hala oku mu paka omutumba kolukalwapangelo loye.


text:
Ovana voye ovamati, ngeenge tava diinine ehangano lange navo, ehepaululo eli handi longo, opo nee ovana ovamati vavo otava kala yo kolukalwapangelo loye fiyo alushe.”


text:
“Onhele ei oyo yokutulumukilwa kwange fiyo alushe; moima omu, omo handi kala, shaashi onda djuulukwa mo.


text:
Ongaashi omaadi edimba liwa okomutwe taa ndodele meendjedi, omeendjedi daAron, edi da endjelela fiyo okomwooyo womudjalo waye,


text:
nongaashi omume, ei tai u kuHermon, ndele tai nofaele keemhunda daSion, osheshi oko tuu Omwene a yandjela ko enangeko noupuna, olo omwenyo fiyo alushe.


text:
Oye tuu ou, ta tumbifa oilemo keengaba dedu, ndele ta holokifa omaluvadi mokuloka kwodula, ndele ta pitifa mo omhepo momalimba ayo.


text:
ndele Farao nongudu yaye yovakwaita okwe va undulila mo mEfuta Litilyana, osheshi alushe ouwanghenda waye tau kala po;


text:
osheshi ovapiki vetu okwa li va hala tu va imbile po, novahepeki vetu ove tu findila, tu nyakukwe tava ti: “Tu imbileni po eimbilo limwe lomomaimbilo aSion!”


text:
Elaka lange ngeno nali kanyatele kondakona, ngeenge ihandi ku dimbulukwa, ngeenge itandi ku tetekelifa, Jerusalem, komesho yoihafifi yange aishe.


text:
Omwene, efiku lomupya waJerusalem, kala we li xweenenena ovana vaEdom, eshi va ingidile tava ti: “Shi ngumauneni po, shi ngumauneni po, nashi xulifwe po sheke!”


text:
Omona okakadona kaBabilon, omuhanauni ove! Omunelao oyou, te ku alulile ashishe, eshi wa nyona kufye.


text:
onda hala okuwila eombe, nda taalela otembeli yoye iyapuki, nokutanga edina loye molwouwanghenda noudiinini woye, edina loye neudaneko loye owe i nenepekifa, shi dule shito.


text:
osheshi Omwene Oye a tumbala, ndele ta yavelele omudinwa, ndelenee ovalituliko ohe va dimbulukile kokule.


text:
Ngeenge handi ende pokati kamumhaka namumhaka, Ove to diinine omwenyo wange, ndele to nane eke loye, u kelele onyanya yovatondi vange, nolulyo loye ohali xupifa nge.


text:
Omwene ote ke shi wanifila nge. Omwene, ouwanghenda woye otau kala po alushe. Ino umbilila oilonga yomake oye.


text:
nonande ngeno ondi tye: Omulaulu wa laula fokofoko, nau tuvike nge, nouyelele ou u li pwaame, nau shituke omulaulu,


text:
hano opo nomulaulu inau laula pwoove, noufiku ngeno tau ku minikile ngaashi omutenya; nomulaulu ngeno kwoove ouyelele.


text:
Ohandi ku pandula, eshi nda tungwa nda tungikika; oilonga yoye oya longekeka, nomwenyo wange otau shi shiiva nawa.


text:
Omesho oye okwa li taa shipununa nge, fimbo nda li engwili inandi tongoka, nomembo loye omo omwa nyolelwa omafiku ange aeshe, aa nda sheyelwa, fimbo inapa holoka nande limwe lao.


text:
Ndelenee kwaame, oidiladilwa yoye, Kalunga, oinyenga, shi fike peni! Oitulwakumwe yayo aishe, oihapu unenenene!


text:
Ngeno ondi hetekele oku i vala: omuvalu wayo, ou dule womawe ehekedu; ngeenge handi penduka, natango opo ndi li pwoove.


text:
opo u mone, ngeenge ondi li mondjila yepukifo, Ove u endife nge mondjila, ei tai twala moukwaalushe.


text:
Omwene, amene nge komake ovakolokoshi! Shiye nge kovalumenhu ovapwidi, ava tava diladila okupundulila nge po.


text:
Eemhote oda tela nge omwiyo nomalulo meholeko, noiyulifo ohave i dikile nge pomunghulo wondjila ndele tava fele nge omakelo. Sela


text:
Ngeenge va yelula omitwe davo, va hangakena nge keembinga adishe, opo omupya, ou wa pangelwa komilungu davo, nau alukile kombada yomitwe davo vene.


text:
Omulundili ita ka mona, apa te likwatelele moshilongo; omhote nai tewatewe kemonifo loixuna kedengo nedengo!


text:
Ondi shi shii, Omwene Oye ota endifa oshikondjelwa shovakwanaluhepo, ekondjo lomapongo okuyukifilwa.


text:
Anda ko omutima wange, uha ame kowii, ame ndiha longe oilonga youmbudi pamwe naava ve i hole; inandi hala nokuli okumakela kounyenye wavo.


text:
Omuyuki na denge nge, osho ohole, ye na pukulule nge, osho omuvaeko womomutwe, omutwe wange, eshi itau shi anye nande, osheshi natango eindilo lange tali kondjifa oumbudi wavo.


text:
Ovatokoli vomuvo, ngeenge va undwilwa momakololo omamanya, opo otaku udika eendjovo dange, nokutya odiwa.


text:
Osheshi Omwene, Kalunga kange, kwoove omesho ange oko a yukilila, kwoove oko handi ka ningina; omwenyo wange ino u tilashi.


text:
Omhepo yange, nande nai notelwe meni lange, Ove ou shii nokuli, nhumbi ndi li. Mondjila ei handi ende, ova tela nge omiyo meholeko.


text:
Eshi handi tale kolulyo nda vandavamena mominghulo: nghi wete nande omunhu, e na naame. Nghi na apa handi ningine nande, kape na ou, ta yavele nge.


text:
Omwene, Oove, handi lalekida, ohandi ti: Oove eningino lange, Oove onhele yange moshilongo shovanamwenyo.


text:
Akutu, pupapupa eehelo lange, shaashi eenghono dange oda xupipala nai. Xupife nge movataataai vange, osheshi ove dule nge eenghono.


text:
Kufe nge meti, opo ndi tange edina loye. Ovayuki va ka dingilile nge, Ove ngeenge to ningi nge nawa.


text:
Omwene, uda eindilo lange, Ove pwilikina eehelo lange. Molwoudiinini woye itavela nge, omolwouyuki woye.


text:
Akutu, omutondi ta taataa omwenyo wange, ote u lyataulile poshi, ota telatele nge momulaulu, ndi fe ava va fya nale.


text:
Ohandi dimbulukwa omafimbo onalenale, oilonga yoye aishe ohandi i shipulula, ame ndi shipaashipe okulonga kwoye akushe.


text:
Omwene, endelela, ude nge! Omhepo yange oya notelwa, ino holeka nge oshipala shoye, ndiha fe ava, va ya nale mombila.


text:
Ngeenge taku shi, uditile nge ouwanghenda woye, osheshi Oove nde lineekela. Udikile nge ondjila, ame ndi ende nayo, osheshi kwoove, oko handi yelula omwenyo wange.


text:
Longe nge, ndi ninge eshi we shi hokwa, osheshi Oove Kalunga kange. Omhepo yoye iwa nai endife nge mondjila ya fefengwa.


text:
Nomolwouwanghenda woye hanauna po ovatondi vange, Ove nyonauna po aveshe, ava tava fininike nge, osheshi aame omupiya woye.


text:
Omwene, emanya lange, Oye na fimanekwe, ou ha longo omake ange okukondja, nominwe dange di lwe oita.


text:
Ou ta pe nge onghenda, nohotemanya yange, nengholo lange, nomuxupifi wange, noshikelelifo shange, kwaau oko nde lineekela, ndele ta pangelifa nge oshiwana shange.


text:
Moule wokombada, nana mo omake oye, nakule nge, u xupife nge momeva manene unene nomomaoko ovanailongo,


text:
Shile nge mo, Ove xupife nge momaoko ovanailongo, ava ve nomilungu tadi popi oipupulu, nolulyo lavo otave li anifa nekonda.


text:
Ovamati vetu meenghono dounyasha wavo ova fa eengudi domiti da kulifwa dile; oukadona vetu ove li ngaashi eengudi da ndodolwa nawa domomakuluumbo a dikikika.


text:
Omaanda etu oku yadi ndoo, tae tu pe oitulwamo i lili noi lili; eedi detu otadi dalafana lwomayovi, lwomayovi omulongo keehambo detu.


text:
Eenghutwa detu ohadi humbata; momakuma kamu na omufya, mo kamu na etembu, nomomapandavanda etu ihamu udika eenghali dasha.


text:
Eenghono depangelo loye da tilika, do nadi udifwe, noinenelonga yoye ya fimana, onda hala ndi i hepaulule.


text:
Okanya kange naka udife efimano lOmwene, noishitwa aishe nai tange edina laye liyapuki alushe fiyo alushe.


text:
Omunelao ou, ekwafo laye ngeenge olo Kalunga kaJakob, nelineekelo laye ngeenge te li tula mOmwene, Kalunga kaye,


text:
Omwene omutwikululi wovapofi. Omwene omunyongamununi wovanyongamekwa koufiye. Omwene omuhokwi wovayuki.


text:
Omwene omwaameni wovanailongo. Oye omuyakeli weefiye nowovafiyekadi; ndelenee Ye omutwali moxwati wondjila yeembudi.


text:
Hambeleleni Omwene! Osheshi okwiimbila Kalunga ketu, osho oshiwa, noku mu imbila omahambelelo osha wapala nosha yuka.


text:
Ota yaumuna oshihemime ngaashi omundele tau tokaulwa, noshitwime ote shi undile poshi ngaashi omute;


text:
Ota tumu ondjovo yaye, ndele oyo tai hekulula oihekele, ota pepifa omhepo yaye, nomeva opo taa tondoka.


text:
Kape na nande oiwana yoilongo a ningila ngaha, onghee hano omapangelo aye inaa shiivika kuvo. Halleluya!


text:
Ovo tuu, nava tange edina lOmwene, osheshi edina laye olo alike la fimana; oshinge shaye ohashi mane ko eulu nedu.


text:
Ovanhu vaye okwe va yelulila vali oluvinga, osho oshifimanekifi shovayuki voye aveshe, shovana vaIsrael, oshiwana shopolwamba laye. Halleluya!


text:
vo va wanifilwe, eshi sha shangwa sha tokolwa nale, sho shi ninge oshifimanekifi shovayuki vaye aveshe. Halleluya!


text:
meekolonela domapandavanda tamu mbuyaana, oo tau ingida, peembululu doivelo moshilando, oo tau popi eendjovo dao:


text:
Alukileni omakumaido ange, opo nee Ame ohandi mu tondokifile omhepo yange, handi mu shiivifile eendjovo dange.


text:
Ehaluko leni eshi tali uya ngaashi oshikungulu, nehanauno leni ngaashi omhepo yokafudaela ndele tamu wilwa koluhepo noketilo.


text:
Opo nee tava ka ifana nge, ndelenee itandi ka nyamukula. Vo otava ka konga nge, ndelenee itava mono nge.


text:
Olune noudiinini wouyuki inau ku efa. I mangela mofingo yoye, i shangela moshipelende shomutima woye,


text:
Ove, ito pumbwa okukala u noumbada molwehaluko tali uya divadiva, ile ehanauno tali kolokele ovahenakalunga.


text:
Etulomutima lOmwene li li meumbo lomuhenakalunga, ndelenee eumbo lovayuki tali nangekwa noupuna kuye.


text:
ye okwa longa nge ndele a lombwela nge: “Omutima woye nau dame keendjovo dange. Diinina oipango yange, opo u kale nomwenyo.


text:
Osheshi vo hava nyengwa okukofa ngeenge itava longo owii. Ndele itava kumuka, fimbo inava pundukifa omunhu.


text:
Fimbo elila lovayuki li li ngaashi eluwa tali tende, lo tali eta ouyelele tau hapupala fiyo omutenya tau tu,


text:
Osheshi omilungu domukainhu wovanhu tadi ndoda omaadi eenyiki, nondakona yaye i nomufenhu ngaashi omaadi,


text:
ndelenee pexulilo ye a lula ngaashi oshixwa shomululu, ngaashi eongamukonda la upikwa keembinga adishe.


text:
ndele tamu ka tya: “Ame nda tonda ngahelipi outekuduliko, nomutima wange wa dina ngahelipi okuhanyenwa!


text:
Ndele inandi pwilikina ondaka yovalongi vange ndele inandi endeka okutwi kwange kwaava va longa nge!


text:
Ye ota ka fya, shaashi okwa li ehe noutekuduliko, ndele ta ka undulilwa mepuko molwounene woulai waye.


text:
shi ninga hano, omumwange, opo u lixupife, osheshi wa kwatwa komake kumukweni: inda u lininipike kuye u mu fininike,


text:
Oyo i ku pitile komesho mokweenda kwoye, yo i ku pashukile mokunangala kwoye, nomokupenduka kwoye oyo i ku popife.


text:
Osho ngaha tashi ningilwa ou ta i mo momukainhu wamukwao. Keshe umwe te mu kumu, ita kala ina handukilwa.


text:
Ou ta teya ohombo nomukainhu, ye ke neendunge. Ou a hala okunyona po okukalamwenyo kwaye mwene, osho na ninge.


text:
Ye okwe mu shikula divadiva ngaashi ongobe tai twalwa kokatomeno, ngaashi elai tali twalwa la mangwa li handukilwe,


text:
fiyo oshikuti tashi tyuula exuli laye, ngaashi odila tai tuka keendjadja dokukwata, ye keshi shii kutya ta shingifa omwenyo waye.


text:
Udeni, osheshi ame ohandi ka popya oinima iwaelela, ndele handi makulile omilungu dange kwaashi sha yuka.


text:
Etilo lokutila Omwene olo okutonda osho shii. Ame ohandi tondo elinenepeko nelitumbo, okweenda kwii nokanya koipupulu.


text:
Oiimati yange i dule oshingoldo, heeno oshingoldoelela, neliko lange li dule oshisiliveli sha hoololwa.


text:
“Omwene okwa longekida nge ngaau wotete woilonga yaye, komesho yoilonga yaye, omafimbo ounyuni manga inaa shitwa.


text:
Ye eshi a ningila efuta ongaba yalo, omeva aha tauluke oshipango shaye. Ye eshi a pameka omakanghameno edu,


text:
opo nee ame nda li puye ngaashi omunongoelela, nda nyakukwa pombada efiku nefiku, ndele nda danauka moipafi yaye alushe,


text:
Omunelao omunhu ou ta pwilikine nge, ou ta kala oupafi poivelo yange efiku nefiku, ou ta nangele peemhanga deenhu dange.


text:
Ndelenee ou ta di pwaame, ota pongeke okukalamwenyo kwaye. Aveshe ovo hava tondo nge, ve hole efyo.”


text:
Ou ta kumaida omusheki, ote lietele ohoni, ndele ou ta hanyene omuhenakalunga, ta mono elopyolopyo lohoni.


text:
Oove ngeenge omunongo, ounongo woye tau ku kwafa, ndele ngeenge ove omusheki, oove auke u noku shi humbata.


text:
Omanangeko noupuna e li kombada yomutwe womuyuki, ndelenee okanya kovahenakalunga taka holeke oukolokoshi.


text:
Ounongo tau monika komilungu dovanaendunge, ndelenee ou ehe neendunge ta ka dengwa noshitetati kombuda.


text:
Ou ta diinine outekuduliko, e li mondjila yomwenyo ndelenee ou ta kandula po omapukululo, ota ka puka.


text:
Apa pe neendjovo dihapu, etauluko itali pumbulukwa po. Ndelenee ou ta kelele omilungu daye, ye omunaendunge.


text:
Osho omuhenakalunga te shi tila, otashi mu hange. Ndelenee osho ovayuki ve shi hala, tave shi pewa kuYe.


text:
Oshikungulu eshi sha pepa, ovahenakalunga kave po vali; ndelenee ekanghameno lovayuki la pama fiyo alushe.


text:
Ouhenashipo womuyuki tau lalakanifa ondjila yaye, ndelenee omuhenakalunga tau nyonwa po kouhenakalunga waye.


text:
Oshilando tashi hafele elao lovayuki, novahenakalunga ngeenge tava xulu po, oshilando tashi kuwilile.


text:
Oshilando tashi pamekwa kokunangeka noupuna kwovayuki, ndelenee okanya kovahenakalunga take shi hanauna po.


text:
Ou ta endaenda nomalundilo, ota holola oshiholekwa, ndelenee ou e nomhepo i shii kulineekelwa, ota tuvikile oshinima.


text:
Ou wa ninga omuponhele woifuta yomukwao ote likongele oudjuu. Ndelenee ou ta tondo okuyandja eke, ota kala ehe nombudi.


text:
Omulumenhu onakufilonghenda ota kongele omwenyo waye ouwa: ndelenee ou ehe nonghenda, ta twala ombelela yaye mwene momupya.


text:
Omuhenakalunga te likongele eliko loipupulu, ndelenee ou ha kunu ouyuki, ondjabi i shii kulineekelwa.


text:
Ou e nomutima inau yuka, oye oixuna koshipala shOmwene, ndelenee ava va koshoka mokukala kwavo Ye e va hokwa.


text:
Ou ta luvapalele oilya, ta tulwa omutima kovanhu. Ndelenee enangeko noupuna tali kala komutwe waau ta landifa oilya.


text:
Ou ta kongo osho shiwa, ota kongo osho sha wapala. Ndelenee ou ta kongo owii, oo otau uya kombada yaye.


text:
Ou ta dongakanifa eumbo laye, ota fyuulula omhepo, nelai tali ka ninga omupika waau e nomutima u nounongo.


text:
Omwalikadi omudiinini ye oshishani shomulumenhu waye, ndelenee omupwidi e li ngaashi otwila yomomakipa aye.


text:
Ou ha diinine epya laye, e nomungome muhapu. Ndelenee ou ta lalakanene oinima yongaho ehe neendunge.


text:
Ou ta popi odo doshili, ota hepaulula osho sha yuka. Ndelenee omuhepaululi omunaipupulu ta kengelele.


text:
Omunhu omunamayele ta mwenenene eshiivo laye, ndelenee omutima womalai tau ingida pombada oulai wao.


text:
Ou ta lungamene okanya kaye, ota amene okukalamwenyo kwaye. Ou ta makula unene omilungu daye, ota i mehanauno.


text:
Omuyuki ta tondo okupopya oipupulu, ndelenee okukala kwomuhenakalunga okwo ohoni ndele taku nyonyodolwa.


text:
Ope na umwe te linomo nokutya, ye oshipuna, ndelenee ke na sha nande. Umwe te lininipike nokutya, ye ohepele, ndelenee e noinima ihapu.


text:
Oinima ya likolwa noupu tai ninipala, ndelenee ou ta diinine mokwoongela kanini nakanini, ota ka weda ko alushe.


text:
Omutumwa omuhenakalunga ta i momupya, ndelenee omutumwa e shii kulineekelwa, oye ngaashi ondjolowele.


text:
Oluhepo nohoni oyo oshipewa shaau ta ekeleshi outekuduliko. Ndelenee ou ta udu ekumaido, ota ka fimanekwa.


text:
Kala nokweenda novanongo, opo nee naave yo u ninge omunongo. Ndelenee ou ha endafana novashima, ota ka laipala.


text:
Oshikokola sheehepele otashi eta eendja dihapu. Ndelenee vahapu tava hanaunwa po, shaashi ihava kala mouyuki.


text:
Omunongo ha tila ndele ta yepa omunawii, ndelenee omushima ta duduluka e yadi elineekelo lokulineekela ye mwene.


text:
Ihava puka mbela ava hava diladila owii? Ndelenee ava hava diladila ouwa tava ka mona ohole nelineekelo.


text:
Ou ta fininike omukwanaluhepo, ota sheke Omushiti waye, ndelenee ou ta filonghenda ohepele, ote mu fimaneke.


text:
Okweenda kwomuhenakalunga okwo oixuna koshipala shOmwene, ndelenee ou ta lalakanene ouyuki, Ye e mu hole.


text:
Apa pehe nomapukululo, eemhangela tadi nyonauka, ndelenee apa pe novapukululi vahapu, do tadi wanifwa.


text:
Ou te likongele eliko loipupulu, ota hanauna po eumbo laye. Ndele ou ha tondo ombubo, ota kala nomwenyo.


text:
Omutima womuyuki otau diladila osho tau shi nyamukula, ndelenee okanya kovahenakalunga taka fulukifa oinima ii.


text:
Ou ta ekeleshi outekuduliko, ota dini okukalamwenyo kwaye mwene, ndelenee ou ta pwilikine epukululo, ote likongele eendunge.


text:
Keshe ou e nomutima we linenepeka, ye oixuna koshipala shOmwene. Oshili, ye ita ka kala ita handukilwa.


text:
Oshiyelekifondjele noshiyelekifo sha yuka tashi di kOmwene, oiyelekifomanya yomokakutu oyo oshilonga shaye.


text:
Ou ta fifikinifa omesho aye, ota diladila ekengelelo, ou ta umike omilungu daye, okwa ninga nokuli owii.


text:
Oshipambu shomungome mukukutu pamwe nombili, shi dule ongudu yomayambo i yadi oililo pamwe neemhata.


text:
Omupiya omunaendunge ta ka pangela omudalwa omumati omupwidi, ndele ta ka tukulila ovadalwa ovalumenhu efyuululo.


text:
Oimaliwa yokulikongela ounongo oi noshilonga shashike meke lelai? Shaashi ehe neendunge okulikongela eendunge.


text:
Elai yo, ngeenge tali mwena, otali talwa lo omunaendunge. Ngeenge tali umike omilungu dalo, tali talwa olo li neendunge.


text:
Eendjovo domokanya komulumenhu odo omeva malemale, ekungulukilo lomeva taa fuluka, ofifiya younongo.


text:
Omutima womulumenhu tau linenepeke komesho yehanauno laye. Ndelenee elininipiko tali tetekele efimano.


text:
Omhepo yomulumenhu tai mu yambidida moudu waye, ndelenee omhepo ya teka, olyelye ta dulu oku i humbata?


text:
Pehovelo lomoihokolola keshe umwe e nounongo; ndelenee omuhokololifi wavo te uya ndele te mu konakona.


text:
Omumwaina a kengelelwa te lipopile e dule oshilando sha pama, neemhata di li ngaashi oiidilifo yohotengulu.


text:
Omulumenhu e nookaume vahapu ta ka mona oluhepo, ndelenee ope nookaume ve dule ovamwaina ovalumenhu mokulineekelwa.


text:
Ovamwaina aveshe ovalumenhu vohepele tave i tondo; unene ookaume vayo tava kala kokule nayo. Yo otai va shikula neendjovo, vo vehe po!


text:
Oupyuhandu wohamba u li ngaashi okukumba kwonghoshi yonyasha, ndelenee ohokwe yayo ngaashi omume kombada yoimeno.


text:
Omona omushima oye oupyakadi waxe, nokungongota kwomwalikadi okwo ngaashi onhongo tai ndoda efimbo alishe.


text:
Omuhandunhu ota ka humbata ehandukilo. Osheshi ngeenge wa hala oku mu yakula, oto mu xwameke ashike unene.


text:
Okutila Omwene taku eta omwenyo: omunhu ta dulu okutulumukwa nawa oufiku, ndele ita hangika nande koshiponga.


text:
Denga omusheki, opo nee omushima ta mono eendunge, nomunandunge ngeenge ta hanyenwa, ota ka mona eshiivo.


text:
Oshimhulu osho tashi hepaulula moihokolola, otashi sheke ouyuki, nokanya komuhenakalunga taka pona po ouhenouyuki.


text:
Etilifo lohamba, olo la fa okukumba kwonghoshi yonyasha, ou te i handukifa, ota nyono po omwenyo waye.


text:
Eemhangela domutima womunhu di li ngaashi omeva malemale, ndelenee omulumenhu omunaendunge te ke di teka mo.


text:
Kufa oshikutu shaye, osheshi ye a ninga omuponhele woifuta, ndele u mu kufe ngaashi ombabyona molwavakwao.


text:
Omunhu te litele omwiyo mokuhadiladila kwaye, ta udanekele Omuyapuki oshali ndelenee komesho ta ka diladila eudaneko.


text:
Omunhu ngeenge ta handukile omusheki, omushima ta mono eendunge. Nomunhu ngeenge ta pukulula omunaendunge, ye ota tambula eshiivo.


text:
Ou ta fitikile onghuwo yohepele okutwi kwaye, oye mwene yo ota ka kuwa onghuwo, ndele ita ka mona epopilo.


text:
Ou e hole oitelekela, ota ka hangika keemhumbwe. Ou e hole omaviinyu nomaadi, ita ka ninga oshipuna.


text:
Ondobwedi yoipupulu tai hanaunwa po, ndelenee omulumenhu e shii kupwilikina, ota itavelwa okupopya pefimbo keshe.


text:
Omunaendunge ota tale oshiponga ndele ta hondama, ndelenee ovashima tava ehene ko ndele tava hangika koshiponga.


text:
Osheshi sha wapala ngeenge to di tuvikile momwenyo woye. Do adishe nadi kale da longekidilwa omilungu doye.


text:
Opo ndi ku longe oshili, eendjovo di shii kulineekelwa, u shiive neendjovo odo doshili okunyamukula omutumi woye.


text:
Ngeenge to mono omulumenhu e nomayele mokulonga kwaye; ye ota dulu okukala ofika moipafi yeehamba, hamokulongela ovafyoona.


text:
Omesho oye eshi a wile ko, oupuna uhe po, osheshi divadiva wa mona omavava ndele tau tuka ngaashi onhwa keulu.


text:
Osheshi ngaashi ta diladila momwenyo waye, osho e li. Osho te ku lombwele: “Lya, nwa,” ndelenee omutima waye kau li pamwe naave.


text:
Omona woye omumati ino mu fila onghenda oku mu handukila. Ngeenge to mu dengifa oshimwati, ye ita ka fya.


text:
Umwe ta ti: “Akutu!” Nomukwao: “Woo ame!” Umwe e neemhata. Umwe vali ta keme. Umwe e noipute nande ina nyona sha. Umwe vali e nomesho a wiwika.


text:
ndele to ka kala ngaashi ou ta nangala meni lefuta mwi, ile ngaashi ou ta nangala koxulo yombodje yoskepa.


text:
Ye ta ti: “Vo ova denga nge, ndelenee inandi uda ouyehame, Vo ova denga nge poshi, ame inandi shi dimbulukwa! Onaini handi ka papuduka? Opo nee handi ke a konga vali.”


text:
Ove ngeenge to ti: “Tala, twa li inatu shi shiiva”, Ye, ou ha konakona omutima, ine shi didilika? Naau ta nangele omwenyo woye, e shi shii. Ndele Ye ota pe omunhu pailonga yaye.


text:
Omumwange, lya omaadi eenyiki, osheshi oo omawa, nomalodu omaadi eenyiki, osheshi oo manyenye kondakona yoye.


text:
Didilika hano, ounongo osho u li yo komwenyo woye. Ngeenge to u mono, ove u nefimbo lokomesho neteelelo loye itali ka ninga longaho.


text:
Osheshi luheyali omuyuki ta punduka ndele ta penduka vali, ndelenee ovahenakalunga tava ka wila momupya.


text:
Opo Omwene ehe shi dimbulukwe, ndele sho itashi yuka momesho aye, ndele ta kandula po puye ehandu laye.


text:
Ndelenee ava hava tokola vehe nokatongotongo, otava ka kala nawa, ndele tava ka mona elao nenangeko noupuna.


text:
Ino tya: “Ye ngaashi a ningila nge, nosho yo ame ohandi ke mu ningila. Ame ohandi kwatele omulumenhu onghone pailonga yaye.”


text:
Efimano laKalunga olo okuholeka oshinima, ndelenee efimano leehamba olo okukonakona nokuteneneka oshinima.


text:
Osheshi shi dule, ove to lombwelwa: “Ila oku komesho!” Ile to ninipikwa moipafi yomunedina, ou omesho oye e mu wete.


text:
Ino endelela okuhokololifa, fiku limwe ku na sha eshi to dulu, omukweni ngeenge te ke ku fifa ohoni.


text:
Ngaashi outalala weandu mefiku leteyo, osho omutumwa ou e shii kulineekelwa e li komutumi waye. Osheshi ta talaleke omwenyo womwene waye.


text:
Ngaashi omunhu te lidula oshikutu shaye mokufu, nongaashi omaetika moshipute, osho yo ou ta imbile nakunyika oluhodi omaimbilo.


text:
Omutondadi woye ngeenge ta fi ondjala, mu pa omungome okulya, ndele ngeenge ta fi enota, mu pa omeva a nwe.


text:
Ngaashi ofifiya ya dongala nongaashi ondungu ya nyonwa po, osho omuyuki ou ta tengauka koshipala shomuhenakalunga.


text:
Ngaashi namusheshe ta papala nongaashi okahanameva taka tuka po nosho yo etulomutima longaho itali wanifwa.


text:
Ngaashi omuumbi wouta ta umbu aveshe, osho e li ou ta tambula elai e li fute, nosho yo ou ta tambula ovaendaendi ndele te va futu.


text:
Wa mona ko tuu omulumenhu te litale ye omunongo momesho aye mwene? Okuteelela eendunge delai ku dule winya.


text:
Ngaashi ekala lokuxwameka likwao noshikuni shomundilo nosho yo omulumenhu weemhata ta xwameke ehandu.


text:
Ondaka yaye ngeenge te i shitukifa ondaka yohole, ino mu lineekela, osheshi oixuna iheyali i li momutima waye.


text:
Ou ta fe elambo, oye mwene ta wile mo. Naau ta alangatifile ko emanya, okombada yaye lo tali alukile.


text:
Omwenyo wa kuta tau lyataula omaadi eenyiki, ndelenee omwenyo ou u udite ondjala naashi shilula yo oshinyenye.


text:
Ngaashi okadila oko taka tukatuka noshihadi shako, osho yo omulumenhu ou ta elaela kokule neumbo lavo.


text:
Ino liteeka kaume koye nakaume kaxo, ndele ino ya mo meumbo lomumwanyoko mefiku lomupya woye. Omushiinda wopopepi omuwa e dule omumwanyoko e li kokule.


text:
Kala u neendunge, omumwange, hafifa omutima wange, opo nee handi dulu okunyamukula ovalundili vange.


text:
Omunaendunge eshi ta mono oshiponga, ota hondama. Ndelenee ovashima tava ehene ko, ndele tava mono oshiponga.


text:
Kufa oshikutu shaye, osheshi ye a ninga omuponhele woifuta yamukwao. Mu kufa ngaashi ombabyona yomweendanandjila.


text:
Ovahenakalunga tava i onhapo nande kaku na ou te va taataa. Ndelenee ovayuki ve nouladi ngaashi onghoshi yonyasha.


text:
Omolwetauluko oshilongo tashi mono omalenga mahapu, ndelenee molwomunhu umwe omunaendunge e neshiivo neenghediduliko tadi kala po.


text:
Omulumenhu omukwanaluhepo ta fininike ovakwanaluhepo, oye e li ngaashi odula tai yelula, yo itai eta omungome.


text:
Ou ta pukifa ovayuki kondjila yowii, ye mwene ota ka wila mo melambo laye, ndelenee ava vehe noshipo tava fyuulula elao.


text:
Omulumenhu oshipuna oye omunaendunge momesho aye mwene. Ndelenee ohepele e neendunge ote mu konakona.


text:
Ovayuki eshi tava kuwilile, elao li li po linene. Ndelenee ovahenakalunga eshi tava fikama ovanhu tava hondama.


text:
Ou ta holeke omatauluko aye, ita ka mona elao. Ndelenee ou te a hepaulula ndele te a efa, ota ka filwa onghenda.


text:
Omunelao omunhu ou ta kala alushe a lungama. Ndelenee ou ta kukutike omutima waye ota ka wila momupya.


text:
Ngaashi onghoshi tai kumbu, nemwangha tali fi ondjala, osho yo omupangeli ou ta pangele ovanhu ve noluhepo.


text:
Ohamba oyo ya hepa eendunge, otai futifa unene, ndelenee oyo tai tondo eliko loipupulu, otai hapupalifa omafiku ayo.


text:
Omunhu ou ta fininikwa ketimba lohonde yomunhu e nokuhondama fiyo okefyo laye. Kape na nande umwe ou te mu amene.


text:
Ou ta longo epya laye, ota ka mona omungome muhapu. Ndelenee ou ta lalakanene oinima yongaho, ota ka mona oluhepo linene.


text:
Omulumenhu e shii kulineekelwa ta nangekwa noupuna shili. Ndelenee ou e nolwisho lokupunapala, ita kala ina handukilwa.


text:
Ovahenakalunga eshi tava fikama, ovanhu tava hondama. Ndelenee venya ngeenge tava hanaunwa po, ovayuki tava hapupala.


text:
Ovayuki ngeenge tava hapupala, ovanhu hava hafe. Ndelenee ovahenakalunga ngeenge tava pangele, ovanhu tava keme.


text:
Omulumenhu e hole ounongo, ota hafifa xe. Ndelenee ou ta endafana neembwada ota nyono po emona laye.


text:
Ohamba tai pameke oshilongo shayo nouyuki. Ndelenee omulumenhu ou ta fendelifa nokufininika, ote shi hanauna po.


text:
Omulumenhu omunamayele ngeenge ta hokololifa omulumenhu elai, olo tali weelele ndele tali yolo, lihe netulumuko.


text:
Oshimwati nehanyeno tali yandje komunhu eendunge. Ndelenee omumati ehe noutekuduliko ta fifa ohoni ina.


text:
Ovahenakalunga ngeenge tava hapupala nomatauluko yo otaa hapupala. Ndelenee ovayuki tava tale nehafo ehanauno lavo.


text:
Ou ta tukulilafana nomunyeki, ota tondo omwenyo waye mwene. Ye ta udu eanifo, ndelenee ita holola sha.


text:
Omunhu omunaipupulu oye oixuna koshipala shovayuki, ndele omweendinondjila ya yuka oye oixuna koshipala shomuhenakalunga.


text:
Eendjovo daAgur yaJake; exunganeko: Omulumenhu ta popi ta ti: “Akutu Kalunga! Ame nde lilolokifa! Akutu Kalunga, ame nde lilolokifa ndele nda nyonauka po.


text:
Olyelye a londa meulu ndele a londoloka ko? Omhepo olyelye e i ongela meke laye? Olyelye a mangela melwakani omeva? Olyelye a pameka ominghulo dedu? Edina laye lilipipo? Nedina lOmona waye lilipipo? Ngeenge u li shii?


text:
Eenghalanghongo neendjovo doipupulu, di kaleka kokule naame. Ino pa nge oluhepo, ino pa nge oupuna. Pe nge omungome wa yeleka nge,


text:
opo ngeenge nda kutilila, ndihe ku lidimbike nokutya: ‘Omwene olyelye?’ Nongeenge nda fya oluhepo, ndiha vake, nondi nyone kedina laKalunga kange.”


text:
epupi nomayoo alo omaongamukonda nomatayoo eembele, opo va lye po eehepele moshilongo novakwanaluhepo mokati kovanhu.


text:
Onakufipa ohonde e novana vavali oukadona: Pe nge vali! Pe nge vali! Vatatu ava ihava kuta; vane ava itava ti: “Sha wana.”


text:
Ou ta sheke xe, ndele ita yavala okudulika kuina, omesho aye taa shomonwa komakola omefilu, novana vonhwa tave a li po.


text:
Ondjila yonhwa keulu, ondjila yeyoka kemanya, ondjila yoskepa mokati kefuta, nondjila yomulumenhu komukainhu omunyasha.


text:
Osho ngaha yo ondjila yomukainhu ta teya po ohombo. Ye ota li te lifeta komilungu daye, ndele ta ti: “Ame inandi nyona sha.”


text:
omukainhu ngeenge a kala a tondwa nale, ta hombolwa, nomupika omukainhu ngeenge ta taataa omwene waye.


text:
osheshi mokushika omashini taku eta omaadi, nomokukama eyulu tamu di ohonde nomokuxwameka ehandu tamu di eemhata.


text:
“Oshike, omumwange omumati, heeno, oshike omumwange womedimo lange, heeno, oshike omumwange womaudaneko ange, ndi nokutya?


text:
Akutu Lemuel, inashi wapalela eehamba, heeno, inashi wapalela eehamba okunwa omaviinyu ndele inashi wapalela ovapangeli okupula: Oikunwa idjuu oi li peni?


text:
Osheshi mokunwa kwaye oikolwifa ta dimbwa eenghedimhango ndele ta pengifa ouyuki wovakwanaluhepo aveshe.


text:
Ovana vaye ovamati tava fikama ndele tave mu pandulile elao laye nosho yo omulumenhu waye, ndele ye te mu pandula ta ti:


text:
Onhemokainhu kai shii kulineekelwa. Ouwa womukainhu tau xulu po. Omwalikadi ou ha tila Omwene na hambelelwe.


text:
Omilonga adishe tadi tondokele mefuta, ndelenee efuta itali yada. Konhele apa omilonga tadi di, oko tadi tondokele vali alushe.


text:
Oinima aishe tai lipyakidile, kaku nomunhu ta dulu oku shi hepaulula. Eisho itali kuta kokutala nokutwi itaku yada kokuuda.


text:
Shinya sha kala ko, osho tashi ka kala ko vali. Naashinya sha ningwa, otashi ka ningwa vali, ndele kape na ipe koshi yetango.


text:
Ngeenge ope na sha tashi tiwa: “Tala, eshi oshipe!” Sho osha kala ko nale nokuli mounyuni wonale, we tu tetekela.


text:
Kaku na edimbulukiwo lootatekulu. Nosho yo momapupi tae uya itapa ka kala edimbulukiwo kwaava tave va shikula.


text:
Ndele nda tula omutima wange mokukonakona ounongo nokupanapana aishe oyo tai ningwa koshi yeulu. Oshilonga shidjuu osho Kalunga e shi pa ovana vovanhu, vo ve lipyakidile nasho.


text:
Ame nda tala oilonga aishe oyo tai ningwa koshi yetango, ndele tala, oyo aishe oyongahoelela nokushikula omhepo.


text:
Ame nda popya nomwenyo wange, handi ti: “Tala ame nde likongela ounongo, naalushe ounongo ouhapu u dule woshito, u dule aushe waava va li nge komesho muJerusalem, nomutima wange wa mona ounongo uhapu nokushiiva kuhapu.”


text:
Ndelenee omutima wange eshi nde u pungulula okukonga ounongo neshiivo, okuheneendunge noulai, onda koneka nokutya, nasho yo okushikula omhepo.


text:
Osheshi apa pe nounongo uhapu, ope na yo oluhodi linene, nokushiiva ngeenge taku hapupala, ouyehame yo tau hapupala.


text:
Onde lipopila momwenyo wange: “Paife nee nda hala oku ku yelekela nehafo. Kala u udite hano ouwa!” Ndelenee tala, naasho yo ongahoelela.


text:
Ame nda diladila momwenyo wange ndi hekeleke olutu lange nomaviinyu, fimbo ounongo otau endifa omwenyo wange, nondi kanyatele koulai, fiyo handi mono oshike shiwa kovana vovanhu, osho ve noku shi ninga koshi yeulu momafiku avo omokukalamwenyo kwavo.


text:
Ame nde li ningila oikunino noikunino yomiti ndele muyo nda twika mo omiti di lili nadi lili doiimati.


text:
Ame onde lilandela yo ovapika ovalumenhu novakainhu naava yo va dalelwa meumbo lange. Ame nda li yo neengobe dihapu needi dihapu di dule daava va li nge komesho muJerusalem.


text:
Ame nde likongela yo oshisiliveli noshingoldo nomamona eehamba nomamona oitukulwalongo. Ame onde likongela ovaimbi ovalumenhu novakainhu, ounyenye womahafo ovana vovanhu nokutya, ovaholike vahapu.


text:
Ndele nda kula nda ninga omunenenhu ndi dule aveshe va li nge komesho muJerusalem. Ounongo owa kala yo pwaame.


text:
Ame inandi kelela omesho ange kwaashishe oo e shi hala. Omutima wange inandi u kelela nande ehafo limwe, osheshi omutima wange wa hafela oilonga yange aishe idjuu, ndele osho sha li oshipewa shange shomoilonga yange aishe idjuu.


text:
Opo nee nda tala oilonga yange aishe omake ange a longa, noilonga yange aishe idjuu nde i longa, ndele tala, oyo aishe oyongahoelela nokushikula omhepo. Ndele ashishe shokoshi yetango kashi nekwafo.


text:
Ame nda punguluka ndi tale ounongo noulai noushima, osheshi omunhu ou ta shikula ohamba, ota dulu shike mbela shimwe, osho ashike eshi sha ningwa nale!


text:
Omunaendunge e nomesho momutwe waye, ndelenee elai tali ende momulaulu. Ndelenee nda mona yo nokutya, oshipewa shavo aveshe oshi fike pamwe.


text:
Onghee hano nde lipopila momwenyo wange: “Osho tashi hange elai, otashi hange nge yo. Omolwashike hano ame nda li omunongo unene?” Ndelenee nde lipopila momwenyo nokutya, owo yo owongahoelela.


text:
Osheshi edimbulukiwo lomunongo itali kala po ngaashi yo lelai, shaashi momafiku tae uya, ashishe sha dimbuwa filu. Omunongo ta fi, ndishi, ngaashi elai!


text:
Onghee hano nda tonda okukalamwenyo, osheshi oshilonga osho tashi ka ningwa koshi yetango inashi wapalela nge, shaashi ashishe oshongahoelela nokushikula ashike omhepo.


text:
Ndele nda tonda oshilonga shange ashishe, osho nde shi longa noudjuu koshi yetango, eshi ndi noku shi efela omunhu ou ta ka shikula nge.


text:
Ndele olyelye e shi shii ye ngeenge omunongo ile elai? Ndele ye ota ka pangela oilonga yange aishe nde i longa noudjuu ndele nde i likongela nounongo koshi yetango. Nasho yo oshongahoelela.


text:
Onghee hano omutima wange nde u efela mexupulo omolwoilonga yange aishe, nde i longa noudjuu koshi yetango.


text:
Osheshi osho shi li: omunhu ou e liningila oupyakadi nokulonga nounongo nomayele nouladi, e noku shi yandja komunhu, ou ine lipyakidila nasho. Nasho yo oshongahoelela noshiponga shinene.


text:
Osheshi omunhu ota mono shike molwoupyakadi waye aushe nomolwelalakaneno lomutima waye, nalo ye te lietele oudjuu koshi yetango?


text:
Osheshi omafiku aye aeshe ouyehame noshilonga shaye oluhodi. Nomoufiku yo omwenyo waye itau tulumukwa. Nasho yo oshongahoelela.


text:
Omunhu ke na nande ouwa umwe, okulya nokunwa nokushambukifa omwenyo waye nouwa mokulonga kwaye kudjuu. Ame nda mona nokutya, osho osha dja meke laKalunga.


text:
Osheshi omunhu ou a wapala koshipala shaye, Ye ote mu pe ounongo, omayele nehafo, ndelenee omulunde ta pewa kuye oshilonga shokulikongela nokuhapupalifa, opo shi pewe ou a wapala koshipala shaKalunga. Nasho yo oshongahoelela nokushikula ashike omhepo.


text:
efimbo lokukupula omamanya nefimbo lokwoongela omamanya, efimbo lokudingatela nefimbo lokuhadingatela,


text:
Ye okwa ninga ashishe shiwa pefimbo lasho, nokwa tula momutima wavo oukwaalushe, ndelenee omunhu ita koneke oshilonga osho Kalunga ta ningi kehovelo fiyo okexulilo.


text:
Onghee hano onde shi mona nokutya, vo vehe nelao limwe, okuhafa ashike nokulonga osho shiwa mokukalamwenyo kwavo.


text:
Navali: oshali shaKalunga omunhu ngeenge ta li ndele ta nu ndele ta shambukwa kouwa moshilonga shaye ashishe shidjuu.


text:
Ame onda koneka nokutya, ashishe osho Kalunga a ninga, otashi kala po fiyo alushe. Itapa wedelwa nande osha ndele itapa kufwa sha. Ndele Kalunga osho a ninga vo ve nokutila koshipala shaye.


text:
Ashishe eshi shi li po, osha li po nale. Naasho tashi ka kala ka, osha li po nale. Ndele Kalunga ta kongo vali osho sha pita po.


text:
Nda mona vali koshi yetango onhele yoihokolola: Pa li pehe nouyuki. Noponhele youyuki pa li pehe nouyuki!


text:
Nde lipopila nomwenyo wange: “Kalunga ota ka tokola ovayuki novahenakalunga, osheshi oku nefimbo loshinima keshe noloshilonga keshe.”


text:
Ame nde lipopila momwenyo wange: “Molwovana vovanhu osho shi li, opo Kalunga e va yelekele ndele vo ve limone nokutya, muvo vene vo oimuna.”


text:
Osheshi ovana vovanhu tava ningwa ngaashi oimuna nokutya, oshipewa shavo shimwe ashike. Ngaashi omunhu ta fi, nosho yo oshimuna tashi fi, osheshi vo aveshe ve nomufudo umwe auke, ndelenee kape na sha momunhu osho tashi mu pitifa komesho yoshimuna. Osheshi ashishe oshongahoelela.


text:
Osho ngaha hano nde shi mona nokutya, pehe na sha shiwa shi dule okuhafela oilonga yaye, osheshi osho oshipewa shaye. Osheshi olyelye te mu alula a ka tale osho tashi kala konima yaye?


text:
Ame nda tala ehepeko alishe tali ningwa koshi yetango, ndele tala, opa li omahodi ovahepekwa, ndelenee vo vehe na nande omuhekeleki. Ndele kombinga yovahepeki opa li eenghonopangelo, ndelenee venya va li vehe nomuhekeleki.


text:
ndele ovanelaoelela ve dule aveshe ava, venya inava kala po natango, ndele inava mona owii ou tau ningwa koshi yetango.


text:
Mokutala oupyakadi aushe womokulonga noilonga aishe iwa, oyo okufilafana efupandubo. Osho yo shongahoelela nokushikula ashike omhepo.


text:
oku na umwe, ye aeke ti, ehe nomukwao, ehe nomona omumati ile omumwaina omulumenhu; ndelenee oupyakadi waye itau xulu po, nomesho aye itaa kuta oupuna. Hano ame ohandi lihepekele lyelye ndele handi lihepekifa nokulumbula omwenyo wange ouwa? Osho yo shongahoelela noshinima shii.


text:
Osheshi vo ngeenge tava punduka, umwe ta dulu okuyambula omukwao, ndelenee woo ou umwe, ngeenge ta punduka, ke na omukwao te mu yambula.


text:
Navali, vavali ngeenge tava nangala pamwe, ove nenhwi; ndelenee umwe aeke ta dulu ngahelipi okumona enhwi?


text:
Ndele omunhu ngeenge ta nhukile umwe, aveshe vavali tava dulu okulipopila. Ongodi ya pandwa neengodi nhatu itai tokoka diva.


text:
Ame nda mona nokutya, ovanamwenyo aveshe ava hava ende koshi yetango va ama kombinga yomumati, kombinga yaawinya kwa li e nokuninga omushikuli wayo.


text:
Kapa li nande exulilo lovanhu aveshe ava, nokutya, lovanhu aveshe e va pangela. Ndelenee omapupi taa ka shikula, itae mu hafele. Osho ngaha hano eshi oshongahoelela nokushikula ashike omhepo.


text:
Amena omhadi yoye ngeenge to i kongulu yaKalunga. Okuuya nokupwilikina ku dule etomenoyambo lomalai. Osheshi ovo vehe neendunge, onghee hano hava ningi owii.


text:
Ino endelelifa okanya koye, nomutima woye ino u endelelifa okupopya ondjovo koshipala shaKalunga. Osheshi Kalunga oku li meulu, ove ou li kombada yedu. Onghee hano eendjovo doye nadi kale dinini.


text:
Ino endelelifa okanya koye okupopya, nomwenyo woye okuudaneka koshipala shaKalunga, shaashi Kalunga oku li meulu, ove ou li kombada yedu. Onghee eendjovo doye nadi kale dixupi.


text:
Ove eshi wa udanekela Kalunga eudaneko, ou na oku li wanifa diva, osheshi Ye ita hokwa omalai. Wanifa osho we shi udaneka.


text:
Ino itavela okanya koye ka pefe olutu loye ombedi ndele ino tya moipafi yomutumwa waKalunga: “Nda puka!” Omolwashike ngeno Kalunga e nokuhandukila okupopya kwoye nokuhanauna po oshilonga shomake oye.


text:
Ngeenge to mono ohepele tai fininikwa neyukifo nouyuki tau lyatwa moshilongo, oshinima osho ino shi kuminwa; osheshi ou omunenenhu ota nangelwa komunenenhu mukwao, e mu dule, ndele aveshe vavali tava nangelwa kuvakwao ve va dule.


text:
Ou e hole oimaliwa ita wanenwa koimaliwa. Ndele ou e hole oupuna, ita wanenwa keliko. Osho yo ongahoelela.


text:
Emona eshi tali hapupala novali valo yo otava hapupala. Omunemona e nekwafo lashike hano kulo, omesho aye ashike tae li tale.


text:
Eemhofi domulongi odo ditalala, nande ta li shinini ile shihapu; ndelenee oshipuna tashi nyengwa okukofa molwouyadipuna washo.


text:
Ngaashi ye a dile medimo laina, osho ta ka ya olutu longaho ngaashi e uya. Ndele ehe na sha osho shomoilonga a ka ye nasho.


text:
Hano osho yo oshiponga shidjuu: naanaa ngaashi e uya e nokushuna ko. Hano okwa mona ekwafo lashike mokulipyakidila omhepo?


text:
Nosho yo ha li mokukalamwenyo kwaye akushe momulaulu ndele e noluhodi lihapu. Navali okuhepekwa nehandu!


text:
Tala, eshi yo nde shi mona osha wapala noshiwa: Okulya nokunwa nokushambukilwa ouwa moupyakadi aushe omunhu he u lipyakidile koshi yetango omafiku aye aeshe maxupi, Kalunga e mu pa. Osheshi osho oshipewa shaye.


text:
Naashi yo oshali shaKalunga, Kalunga ngeenge ta pe omunhu oupuna nomamona ndele te mu itavelele okulya mo nokupewa oshipewa shaye nokulihafifa moilonga yaye idjuu.


text:
Osheshi iha diladila unene omafiku omokukalamwenyo kwaye, shaashi Kalunga okwe mu itavelela ehafo lokomwenyo waye.


text:
Omulumenhu ou a pewa kuKalunga oupuna nomamona nefimano, ye ita pumbwa sha vali mwaashishe e shi hala, ndelenee Kalunga ite mu itavelele oku i hafela, osheshi omukwao te i hafele. Osho ongahoelela nehepeko.


text:
Omulumenhu nande a dale ovana efele limwe ndele a kale ngeno e nomwenyo omido dihapu nomafiku mahapu omido daye nomwenyo itau wana kouwa ndele ita ka lilwa eefya; opo nee handi ti: ohele i mu dule.


text:
Heeno, nande a kale e nomwenyo luvali omido deyovi limwe, ndelenee ita mono elao, aveshe ndishi tava i monhele imwe aike?


text:
Osheshi ouwa womunongo u dule ngahelipi ngeno oo welai, nomukwanaluhepo ota mono ekwafo lashike, ye eshi ta dulu okweenda nawa mokati kovanamwenyo?


text:
Naashi shi li ko, osha lukwa nokuli nale, ndele kwa shiivika, omunhu ta ka kala a tya ngahelipi. Ye ita dulu okuhokololifa ou e mu dule meenghono.


text:
Osheshi apa pe neendjovo dihapu, otadi hapupalifa okupopyaana kwongaho. Omunhu e nekwafo lashike kudo?


text:
Osheshi olyelye e shi shii kutya oshike tashi wapalele omunhu mokukalamwenyo, momafiku mahapu omokukalamwenyo kwaye kwongaho muo ye ta kala ngaashi omudidimbe. Ndele olyelye ta hololele omunhu osho tashi ke uya konima yaye koshi yetango?


text:
Sha wapala okuya meumbo li neefya, shi dule okuya meumbo li noitelekela. Osheshi linya olo exulilo lovanhu aveshe, nomunamwenyo ote shi diladila momwenyo waye.


text:
Ino tya: “Omolwashike hano omafiku onale a li mawa e dule aa opaife?” Osheshi ito shi pula neendunge!


text:
Osheshi epopilo lounongo olo ngaashi epopilo loimaliwa. Ndelenee ekwafo lokushiiva, olo ounongo tau kwatelele omwenyo mwaau e u na.


text:
Kala wa hafa mefiku liwa, ndele mefiku lii, kala u shi shii nokutya, Kalunga okwa ninga efiku eli ngaashi linya; osheshi omunhu ita pewa sha mwaai tai mu shikula.


text:
Aishe nde i mona momafiku ange oyo yongaho: oku novayuki tava nyonauka ko mouyuki wavo, ndele oku na ovahenakalunga tava kala nomwenyo efimbo lile mowii wavo,


text:
Ino kala unene omuyuki ndele ino limonifa omunaendunge unene. Omolwashike wa hala ngeno okulinyona po?


text:
Oshe ku wapalela ngeenge ho kala nokwaama kushimwe, ndelenee eke loye liha efe shinya, osheshi ou ha tila Kalunga, ota xupifwa mwaaishe oyo.


text:
Ashishe eshi nde shi yelekela nounongo. Onda tile: “Ame nda hala ndi ninge omunongo,” ndelenee ounongo wa kala kokule naame.


text:
Momutima wange nda hovela okulilonga nokudiladila nokukonga ounongo nokushiiva osho sha konekwa, opo ndi shiive nokutya, ouhenakalunga owo oulai, noulai owo okukala kuhe neendunge.


text:
Ndele nda mona sha shilula shi dule efyo: Omukainhu e nomutima wa fa eendjadja, nomake aye e li ngaashi omalyenge. Omunhu ou ta wapalele Kalunga ota xupifwa muye, ndelenee omulongi woulunde ta kwatwa kuye.


text:
Tala, osho tuu eshi nde shi mona, omuudifi ta ti mokukonga kwaye efikilo lekonakono nokutula kumwe shimwe nashikwao,


text:
osho omwenyo wange we shi konga efimbo lile, ndelenee inau shi mona. Onda mona omulumenhu umwe movalumenhu eyovi, ndelenee mwaaveshe venya inandi mona mo nande omukainhu umwe.


text:
Tala, eshi ashike nde shi mona nokutya, Kalunga okwa ninga omunhu a kale a yuka, ndelenee voovene ohave likongele eemhangela dihapu dii.


text:
Olyelye e li ngaashi omunongo, nefatululo loinima ola shiivika kulyelye? Ounongo womunhu tau yeleke oshipala shaye, noukukutu woshipala shaye tau lundululwa kuwo.


text:
Ou ta diinine oshipango ita ka mona oshinima shii. Omutima womunongo wa shiiva efimbo netokolo la yuka.


text:
Osheshi keshe oshinima oshi nefimbo lasho netokolo lasho. Osheshi owii womunhu tau mu djuupaleke unene.


text:
Kaku na nande omunhu ta dulu okupangela omhepo a kelele omhepo, ndele kaku na ou ta pangele efiku lefyo. Kaku nelekelo molwoodi. Nosho yo ouhenakalunga itau xupifa ou e u hole.


text:
Ashishe eshi nde shi mona, eshi nda pungululila omutima wange koshilonga keshe tashi longwa koshi yetango mefimbo mulo omunhu ta pangelele mukwao omupya.


text:
Ame nda mona yo nhumbi ovahenakalunga va pakwa ndele va ya metulumuko, fimbo ovo va enda pauyuki va li ve nokudja po ponhele iyapuki ndele va dimbuwa moshilando. Nasho yo ongahoelela.


text:
Osheshi omulunde ta nyono lwefele ndele ta kala nomwenyo efimbo lile. Ndelenee ondi shi shii ava hava tila Kalunga, otava ka ningilwa nawa, shaashi tava tila koshipala shaye,


text:
ndele omuhenakalunga ita ka mona elao, ndele omafiku aye itaa ka lepala ngaashi omudile, osheshi iha tila Kalunga.


text:
Naasho yo onghonelela kombada yedu, eshi ope novayuki tava ningilwa pailonga yovahenakalunga, ndele ope novahenakalunga tava ningilwa pailonga yovayuki. Onghee handi ti: Nasho yo ongahoelela.


text:
Onghee hano ame nda pandula ehafo, osheshi omunhu koshi yetango ke na shimwe shiwa, okulya nokunwa nokunyakukwa. Oyo tai mu shikula moshilonga shaye shidjuu pomafiku okukalamwenyo kwaye Kalunga e mu pa koshi yetango.


text:
Ame eshi nda pungulula omutima wange okulilonga ounongo, nokutala oinima tai ningwa kombada yedu, heeno, nokuli oufiku nomutenya kaku na ou ta mono eemhofi,


text:
opo nee moshilonga ashishe shaKalunga nda mona nokutya, omunhu moshilonga osho tashi ningwa koshi yetango, ita mono mo sha, ndele omunhu te lilolokifa mokukonga, ndelenee ita mono; heeno, omunongo nande ha diladila ye e shi shii, ite ke shi shiiva.


text:
Oinima ei aishe nde i kwatela momutima wange ndele ashishe eshi nde shi konakona shili, nokutya ovayuki novalumenhu ovanaendunge noilonga yavo ve li meke laKalunga, nosho yo ohole ngaashi ehandu. Omunhu keshi shii eshi shi li komesho yaye!


text:
Aishe i fike pamwe kwaaveshe. Oshipewa shimwe ashike komuyuki nokomuhenakalunga, komukoshoki nokomulinyateki, kwaau ha yambe nokwaau iha yambe; ou muwa ta ningwa ngaashi omulunde, ou ta ane naau ha tila okwaana.


text:
Mwaaishe tai ningwa koshi yetango omu noshinima inashi yuka nokutya, oshipewa shimwe ashike tashi hange aveshe, nomutima yo wovana vovanhu u yadi owii, noulai hau kala momitima davo mokukalamwenyo kwavo. Ndele konima yaashi otaku iwa koonakufya!


text:
Osheshi ou fimbo e li mokati kovanamwenyo aveshe, ye e netimaumbwile. Osheshi ombwa i nomwenyo oi dule onghoshi ya fya.


text:
Osheshi ovanamwenyo ove shi shii nokutya, ove nokufya. Ndelenee noonakufya inava shiiva nande osha, ndele vo vehe nondjabi vali, osheshi edimbulukifo lavo tali dimbuwa.


text:
Ohole yavo ngaashi ehandu lavo nouladi wavo yo owa xula po nale. Ndelenee vo vehe na vali oshipewa mwaashishe tashi ningwa koshi yetango.


text:
Inda hano u ka lye nehafo omungome woye, ndele nwa omaviinyu oye nomutima wa nyakukwa, osheshi Kalunga okwa hokwa nonale oilonga yoye.


text:
Hafifa omwenyo pamwe nomwalikadi woye ou u mu hole, omafiku aeshe omokukalamwenyo kwoye epwanga, okwo Ye e ku pa koshi yetango, heeno, omafiku oye aeshe oongahoelela. Osheshi osho oshitukulwa shoye mokukalamwenyo kwoye nomoshilonga shoye, osho to shi longo noudjuu koshi yetango.


text:
Longa ashishe to shi dulu neenghono doye, osheshi moshovafi omu to i, kamu na nande oshilonga, ediladilo neshiivo ile ounongo.


text:
Natango nda mona koshi yetango nokutya, okutondoka shanamutete kaku li mepangelo laau e nonhapo, haita mepangelo lovakwanyati, hamungome mepangelo lovanaendunge, haupuna mepangelo lovanamayele, hahokwe mepangelo lovanongo, ndelenee efimbo nesheyelo tali pangele aishe.


text:
Heeno, nomunhu yo ina shiiva efimbo laye, ngaashi eeshi odo tadi yulwa moshiyulifo shitilifa nongaashi eedila tadi kwatwa meendjadja dokukwata. Ngaashi do osho yo ovana vovanhu tava yulwa mefimbo lii, olo tali va kwata divadiva.


text:
pa li oshilando shinini ndele musho mwa li ovalumenhu vanini nohamba inene ye shi homona, ye shi fitikinina, ndele ye shi tungila omatoteloshungo manene.


text:
Ndele musho mwa kala omulumenhu umwe omukwanaluhepo nomunamayele. Oye ou a xupifa oshilando omolwounongo waye, ndelenee kakwa li nande umwe a ka dimbulukwa omulumenhu winya ohepele.


text:
Opo nee ame nda tya: Ounongo u dule eenghono dovakwanyati. Ndelenee ounongo wohepele tau dinwa, ndele kaku na umwe a pwilikina eendjovo dayo.


text:
Eedi da fya tadi mbutike ndele tadi nyono po omaadi omupiluli womiti. Oulai munini u dule eendunge nefimano.


text:
Ehandu lomupangeli ngeenge tali ku xwamene, ino efa oshilonga shoye, osheshi elididimiko tali kelele omanyono mahapu.


text:
Oshivela ngeenge sha fimha, nomunhu ina upika ombinga yeememo, ye e nokulonga neenghono dihapu. Hano okudiinina oilongifo okwo eendunge.


text:
Elai tali popi eendjovo dihapu, ndelenee omunhu iha shiiva oshike tashi ke uya. Olyelye te mu hololele osho tashi holoka konima yaye.


text:
Woo ove oshilongo! Ohamba yasho okaana, nomalenga asho eshi taa kala poitelekela eengula dinene nokuli.


text:
Akutu oshilongo ove shi nelao! Ngeenge ohamba yasho omunedina, ndele ngeenge omalenga asho taa kala poililo pefimbo la wapala ngaashi ovalumenhweelela, hangaashi ovafinyuni.


text:
Oitelekela tai telekelwa okuhafifa, nomaviinyu taa hafifa omwenyo; ndelenee aishe tai etwa po koimaliwa.


text:
Ino tuka nande ohamba momadiladilo oye, ndele monduda yoye yokunangala, ino tuka oshipuna. Osheshi eedila dokeulu tadi twala ondaka yoye, naai i nomavava tai holola eendjovo doye.


text:
Oshitukulwa shi yandjela vaheyali, heeno, vahetatu yo, osheshi inamu shiiva omupya washike tau ka kala kombada yedu.


text:
Oilemo ngeenge i yadi odula, yo otai i lokele edu. Ndele omuti ngeenge tau wile kOumbuwanhu ile kOumbangalanhu, kombinga tuu oyo omuti tau wile ko, oko tau nangala.


text:
Ngaashi ino shiiva ondjila yomhepo ile nhumbi omakipa taa kulu mo medimo lomufimba, nosho ino shiiva oilonga aishe yaKalunga.


text:
Ombuto yoye i kuna ongula, ndele ino tulumukifa eke loye komatango. Osheshi ku shi shii, ilipipo tai ka mena, oyo ile inya, ile ngeenge aishe ivali tai ka kala ya wapala.


text:
Osheshi omunhu nande a kale e nomwenyo omido dihapu, ye e nokuhafa mudo adishe nokudimbulukwa omafiku omulaulu, osheshi oo otaa ka kala mahapu. Ashishe osho tashi ke uya, oshongahoelela.


text:
Omunyasha ove, kala wa nyakukwa mounyasha woye, nomutima woye nau ku hafife momafiku omounyasha woye. Ndele enda neendjila domwenyo woye, ndelenee kala u shi shii nokutya, Kalunga ote ku tokolifa molwaashishe eshi.


text:
Ndele taataa mo oluhodi momwenyo woye, ndele kandula po omauyehame molutu loye, osheshi ehafo nounyasha yo oyongahoelela.


text:
Ndele dimbulukwa Omushiti woye momafiku ounyasha woye, fimbo omafiku mai inae uya, nomido tadi uya, odo ove to di popi, to ti: “Odo inadi wapalela nge.”


text:
fimbo efiku tuu olo inali uya, ovanangeli vongulu tava kakama, novalumenhu ve neenghono tava ende omwoodimba, novatwi va efa okutwa, shaashi va ninga vanini, naava hava talele momakende, ove li momulaulu,


text:
fimbo oivelo ya ama kepandavanda tai ka idilwa po, fimbo omifindo domoshini tadi ninipala. Ndele ye ta penduka, oudila eshi tava hovele okukwena neendaka adishe deimbilo da mwena.


text:
Ye ota ka kala e noumbada molwoikulundudu noitilifa i li mondjila. Nomuti waamandel tau piti eenhemo, noshipaxu tashi lishilile komesho noudjuu, oshimbodi shakapper itashi pendula vali ouhalu. Osheshi omunhu ta i keumbo laye laalushe, noonakulila eefya tava endaenda momapandavanda,


text:
fimbo ongodi yoshisiliveli inai tokoka noshiyuma shoshingoldo inashi tatuka, noshitoo shopofifiya inashi tatuka noluvalakuulu la tekauka ndele la wila mo mondungu,


text:
Ndele ponho younongo Omuudifi, ye okwa longa ovanhu okushiiva, nokwa diladila ndele a konakona nokwa tunga omayeletumbulo mahapu.


text:
Eendjovo dovalumenhu ovanamayele odi li ngaashi oivela neendjovo da ongelwa odi li ngaashi eembosha da dengelwa mokule, adishe da yandjwa kOmufita umwe auke.


text:
Natango: “Omumwange, kala oupafi. Okushanga omikanda dihapu kaku nexulilo; nokulipyakidila unene mokulesha otaku lolokifa olutu.”


text:
Efina loinima aishe twe i uda oleli: Tila Kalunga u diinine oipango yaye. Osheshi omunhu keshe osho e nokuninga.


text:
Osheshi Kalunga ota alula keshe oshilonga ketokolo, olo tali uya kombada yoinima aishe ya holekwa, iwa naii.


text:
Omivavo doye da nyika edimba liwa, edina loye omaadi a tilwa po, onghee hano ovakainhu ovanyasha ve ku hole.


text:
Shile nge, natu endeleleni! Ohamba ya twala nge meenduda dayo domeni. Fye twa hala okunyakukwa noku ku hafela, nokufimaneka kwetu ohole yoye ku dule okufimaneka omaviinyu. Owa wana ve ku hole.


text:
Oukadona nye vokuJerusalem, ame ondi laula, ndelenee nda wapala, ngaashi omatwali aKedar, ngaashi oiendjeleloyata yaSalomo.


text:
Inamu tala nge eshi ndi laula, nda pya komutenya. Ovana ovamati vameme va handukila nge. Ova nangeka nge omunangeli woshikokola shomiviinyu, oshikokola shange mwene shomiviinyu inandi shi nangela.


text:
Lombwele nge, omuholike womwenyo wange, openi ho lifa oimuna, openi ho ombifa oimuna omutenya? Osheshi omolwashike ndi kale ngaashi ou e liuvika oshipala, ta kala poimuna yavakweni?


text:
Ngeenge ino shi shiiva, ove oumuwa muweelela mokati kovakainhu, shikula omakondo eedi, u life oudjona voye meenhele domatwali ovafita.


text:
Ngaashi omuti womuapula u li mokati komiti domomufitu, osho omuholike wange e li mokati kovamati. Nda hala okukala omutumba momudidimbe wao, noshiimati shao oshinyenye mokanya kange.


text:
Nye oukadona vomuJerusalem, ohandi mu anifa eemenye noupundja vokepumbu: Inamu pendula, inamu weelela ohole, fiyo oyo vene ya hala.


text:
Omuholike wange e li ngaashi oholongo ile ngaashi omenye onyasha. Tala, kwinya konima yekuma letu ota kala ofika, ta taalele mo mekende, ta vandamene mombululu.


text:
Eenhemo tadi monika medu, efimbo lokwiimba la fika nokushukushula kwonghuti taku udika moshilongo shetu.


text:
Omukwiyu tau imi eedive, omashila omiviinyu taa piti, eenhemo da nyika edimba liwa. Fikama, omuholike wange, onhemo yange, ila!


text:
“Onghuti yange, wa hondama mekololo lemanya, mehondameno lopeemhunda, tali fiile nge oshipala shoye, udifile nge ondaka yoye. Osheshi ondaka yoye inyenye nomesho oye a wapala.


text:
Tu kwateleni ouvandje, ouvandje vanini, ava hava nyono po oikokola yomiviinyu, osheshi oikokola yetu yomiviinyu oya eta eenhemo.”


text:
Fiyo omhepo yonguloshi tai pepe nomidile tadi faduka po, ila kwaame omuholike wange, ngaashi omenye, heeno, ngaashi oholongo onyasha yokeemhunda domamanya.


text:
Ou, omwenyo wange u mu hole, onde mu konga komutala wange oufiku, ame nde mu konga, ndelenee inandi mu mona mo.


text:
Ame nda hala ndi penduke ndele handi ka endaenda moshilando, momapandavanda nomoilandele onda hala okukonga ou, omwenyo wange u mu hole; ame nda li ku mu konga, ndelenee inandi mu mona.


text:
Ovanangeli ava hava endaenda moshilando va hanga nge. Onde va pula: “Ou, omwenyo wange u mu hole omwe mu mona?”


text:
Ndele eshi tuu nde va koya po, ame nde mu mona, ou omwenyo wange u mu hole. Ame nde mu kwata ndele inandi mu efa, fiyo nde mu twala meumbo lameme nomonduda yanakudala nge.


text:
Onye oukadona vomuJerusalem, ohandi mu anifa eemenye noupundja vokepumbu: Inamu pendula, inamu weelela ohole, fiyo oyo vene ya hala.


text:
Olyelye ou ta di kombuwa ngaashi elundumuko lomwifi, a nyika edimba lamirha noitwiminino yomadimba, oitwiminino i lili yovalandifi?


text:
Tala, osho olukalwa laSalomo tali humbatwa ndele tali dingililwa kovaladi omilongo hamano ovalumenhu Ovaisraeli.


text:
Vo aveshe va dililwa eongamukonda, va ika olwoodi. Keshe umwe e neongamukonda moshiya shaye okulipopila omatilifo oufiku.


text:
Eengudi dalo okwe di ningifa noshisiliveli, noshiyaameno shalo noshingoldo, omutumba onoshiyata shitilyana, meni lalo mwa wapekwa kohole youkadona vomuJerusalem.


text:
Piteni pondje, nye oukadona vaSion, nye mu tale nehafo ohamba Salomo, taleni oshidingo, ina kwe shi lidika efiku lohombo yayo, efiku olo omwenyo waye wa hafa.


text:
Omuholike wange, owa wapala ngahelipi, heeno, ove wa wapala! Omesho oye a fa eenghuti, taa monika momaluviluvi oshiuvikoyata. Eexwiki doye dokomutwe di li ngaashi ongudu yoikombo, tai koloka komhunda yaGilead.


text:
Omayoo oye a foshuunda sheedi da kululwa, da djuuka mekosho, adishe di nepasha, nande imwe ihe noudjona.


text:
Omilungu doye di li ngaashi ongodi ya tilyana, nokanya koye ke nounyenye. Eemhanda doye da foshiimati shagranati, sha tukulwa, tadi monika momaluviluvi oshiuvikoyata.


text:
Ofingo yoye ngaashi oshungo yaDavid, ya tungilwa ohotengulu omo mwa endjelela oikelelifo eyovi, oikelelifo aishe yovaladi.


text:
Omavele oye e li ngaashi oupundja vanyasha, ngaashi omapasha omenye, oo taa li mokati keenhemo domado.


text:
Fiyo omhepo yonguloshi tai pepe nomidile tadi faduka po, ame ohandi ka ya komhunda yamirha nokoshikulundu shoitwiminino.


text:
Ila, omuvalekwa wange, tu dje kuLibanon; ila, tu dje kuLibanon. Dja ko konhele yaAmana, keexulo daSenir nodaHermon, okeenhele deenghoshi nokeemhunda deengwe.


text:
Ove wa vaka omutima wange, omuvalekwa wange nomumwameme wange, heeno, wa vaka omutima wange okepakumo limwe alike leisho loye, noshilanda shimwe ashike shomokalyenge koye komofingo.


text:
Omumwameme, nomuvalekwa wange, ohole yoye inyenye ngahelipi! Ohole yoye inyenye i dule omaviinyu. Edimba lomivavo doye liwa li dule eebalsam adishe!


text:
Omilungu doye, omuvalekwa wange, tadi ndodele omaadi eenyiki. Pelaka loye ope nomaadi eenyiki nomashini, nedimba loikutu yoye li li ngaashi edimba laLibanon.


text:
Omumwameme, nomuvalekwa wange e li ngaashi oshikunino sha idilwa, omufima wa idilwa, nofifiya ya patwa.


text:
Oitutuma yoye oyo oshikunino shomiti tadi imi eegranati, noiimati inyenye i nondilo, eenhemo dohenna nodonarde,


text:
heeno, onarde nasafran, kalmus nokaneli pamwe noixwa i lili yoitwiminifo, mirha naaloe pamwe noimeno i lili iwa yabalsam.


text:
Omhepo yokoumbangalanhu, penduka! Omhepo yokoumbuwanhu, ila, u pepele oshikunino shange, omadimba asho abalsam a tandavele. Omuholike wange ne uye moshikunino shaye na lye oiimati iwa i nondilo yomusho.


text:
Omuvaleki: omumwameme, omuvalekwa wange, ame ohandi uya moshikunino shange, ohandi kola omirha yange nabalsam yange. Naame ohandi li eshila lange nomaadi ange eenyiki. Ohandi nu omaviinyu ange nomashini ange. Omuvalekwa: Ookaume, lyeni, nweni nye mu kolwe kohole!


text:
Omuvalekwa: Ame nda kofa, nomwenyo wange wa pashuka. Pwilikina, omuholike wange ta konghola: Omumwameme, omuholike wange, onghuti yange, omufetuki wange, yeululile nge! Osheshi omutwe wange wa tuta omume, neexwiki dange di yadi omata oufiku.


text:
Omuvalekwa: Ame onde lidula oshikutu shange. Ohandi shi lidjaleke ngahelipi? Onda kosha eemhadi dange, ohandi di yapula ngahelipi?


text:
Ame nda penduka ndi ka yeululile omuholike wange, nomake ange a ndodela omuvavo womirha, nominwe dange da yulika oshikwatifo shoshivelo omuvavo womirha.


text:
Ame nda yeululila omuholike wange, ndelenee omuholike wange okwa dja po, a henuka po. Fimbo ye a popya, omwenyo wange wa limbililwa. Ame onde mu konga, ndele inandi mu mona. Ame nde mu ifana, ndelenee ina itavela nge.


text:
Ovanangeli ava hava endaenda moshilando ova hanga nge, vo ova denga nge ndele va denga nge oipute. Ovanangeli vohotekuma va kufa nge eluviluvi lange.


text:
Ohandi mu anifa, nye oukadona vomuJerusalem: Omuholike wange ngeenge tamu mu mono, otamu mu lombwele shike? Mu lombweleni nokutya, ame ohandi vele ohole.


text:
Omuholike woye e dule ngahelipi vakwao, oove onhemoelela yomovakainhu? Omuholike woye e dule ngahelipi vakwao, eshi to tu anifa ngaha?


text:
Omesho aye a feenghuti pomatondokelo omeva, do de likosha momashini, ndele tadi kala omutumba pouyadi.


text:
Eemhanda daye da foituvikilo yabalsam, ngaashi omaanda oimeno yedimba liwa. Omilungu daye da feenhemo domado, ndele tadi ndodele omirha.


text:
Omaoko aye a foiti yoingoldo, e yadi ouwe vakrisolit. Olutu laye ngaashi omakipa ondjaba, oshilonga shomunongo, la uvikwa noumanya vasafir.


text:
Omaulu aye a feengudi damarmori, a dikwa moshikwatelwamhadi shoshingoldoelela. Okutalika kwaye kwa fa Libanon, kwa wapala ngaashi omusederi.


text:
Okanya kaye ounyenye woovene, ye mwene ondjelo yoovene. Heeno, omuholike wange osho e li; okaume kange osho a tya, nye oukadona vomuJerusalem.


text:
Omuholike wange okwa ya koshikunino shaye koimhungu yeebalsam, a ka life moikunino yaye nokutoola eenhemo domado.


text:
Ove omuholike wange, wa wapala ngaashi Tirsa, wa wapalelela ngaashi Jerusalem, onakutilika ngaashi omatanga ovakwaita.


text:
Pilamene nge osheshi omesho oye, oo haa shili nge. Eexwiki doye dokomutwe di li ngaashi oshuunda shoikombo tai koloka komhunda yaGilead.


text:
Omayoo oye a fongudu yeedi deenghadi da djuuka mekoshelo, keshe imwe i nepasha, nande imwe ihe noudjona.


text:
Ovambada vohamba omilongo hamano novakainhu omilongo hetatu vopomunghulo novakainhu ovanyasha vehe shii kuvalwa,


text:
ndelenee umwe aeke, onghutyona yange, omufetuki wange, ewifa laina, omuhoololwa waau e mu dala. Oukadona moku mu tala hava fimaneke elao laye, ovambada vohamba novakainhu vopomunghulo tave mu hambelele.


text:
Okakadona olyelye oko taka tende ngaashi eluwa, ka wapala ngaashi ohani, taka vema ngaashi etango, onakutilika ngaashi omatanga ovakwaita?


text:
Ame nda ile koshikunino shoiimati ndi ka hafele ewapalo lomefilu, ndi tale omuviinyu ngeenge tau hape, eegranati ngeenge da eta eenhemo,


text:
Tanauka ko, tanauka ko tu ku tale, okakadona Okasulamit! Otamu tale shike muye? Ongaau ta tanhe mokati keengudu mbali dovakwaita.


text:
Eemhadi doye oda wapala meenghaku, omona ove okakadona kohamba! Eenhumba deenho doye da wapala ngaashi oulenga vomofingo, oshilonga shomake omunongo.


text:
Oshinena shoye sha feholo la didilakana, oipifiloviinyu nai kale inai pumba mo, edimo loye olo onduba yoilya ya dingililwa keenhemo domado.


text:
Ofingo yoye i li ngaashi oshungongulu yomayoo ondjaba, omesho oye ngaashi omatale omuHesbon poshivelo shaBat-Rabbim. Eyulu loye ngaashi oshungongulu yomuLibanon, ya taalela Damaskus.


text:
Ame nda diladila: “Handi ka londa komulunga, ndi kwate omapokolo ao.” Omavele oye ngeno ngaashi omashila eeviinyu, nedimba lomufudo woye ngaashi edimba leapula.


text:
Okanya koye naka fe ounyenye womaviinyu mawa, omaviinyu taa kolokele noupu meni lomuholike wange ndele taa tutike omilungu doonakukofa!


text:
Ongula inene tu piteni tu ka ye koikokola yomiviinyu tu tale omiviinyu ngeenge da pita neenhemo ngeenge da temuna neegranati ngeenge da eta eenhemo. Oko handi ke ku pa ohole yange.


text:
Oiimati yohole tai eta edimba, ndele poivelo yetu oku na oiimati i lili nai lili iwa i nondilo naai ipe naainya ikulu, onde i ku tuvikilila, omuholike wange.


text:
Ove ngeno wa kala naame ngaashi omumwameme omulumenhu wa nyama omavele ameme! Ngeno handi ku shakeneke pondje, ndi ku fipe komilungu, ame ngeno ihandi dinwa nande.


text:
Ngeno nde ku findikila, ndi ku ete mo meumbo lameme, ndele ye a pukululile nge. Ame ngeno ndi ku nwife omaviinyu manyenye, omeva oiimati yeegranati.


text:
Ohandi mu anifa, nye oukadona vomuJerusalem, inamu pendula ohole, inamu i weelela fiyo oyo vene ya hala.


text:
Olyelye ou ta di kombuwa, ve likwete nomuholike waye? Ame nde ku pendula momuti womuapula. Omo nyoko e ku dalela, omo mwa fetelwa ou naku ku pa omwenyo.


text:
Tule nge ngaashi oshihakifolinga ponhulo yoye, nongaashi oshihakifolinga mokwooko kwoye. Osheshi ohole i neenghono ya fa efyo. Ouladi wohole wa pama, wa foshovafi, eehandje dayo eehandje domundilo, elaka lomundilo wovenevene.


text:
Omeva mahapu itaa dulu okudima po ohole, nomakungulukilo omeva itaa dulu oku i ninginifa mefundja lao. Ngeenge pe na ou a hala ngeno okuyandjela ohole emona alishe leumbo laye shapo ye ota dinwa ashike.


text:
Fye otu nomumwameme munini, ehe nomavele. Omumwameme ou ohatu mu tile ngahelipi efiku olo ye ta ka kongwa?


text:
Ngeenge oye ekuma, ngeno ohatu mu tungile ko oshungo yoshisiliveli. Ndele ngeenge oye oshivelo, ohatu shi idile po noipilangi yomusederi.


text:
Aame ekuma nomavele ange a feeshungongulu. Ndelenee paife ndi li ngaashi nakuliyandja po omomesho aye.


text:
Salomo e noshikokola shomiviinyu muBaal-Hamon. Oshikokola shomiviinyu e shi yandjela ovanangeli. Oiimati yasho tai landwa po ngeno eeshekeli deyovi.


text:
Oshikokola shange shomiviinyu aame mwene handi shi pangele. Odo deyovi nadi ninge doye, Salomo, novanangeli voiimati yomusho nava pewe omafele avali.


text:
Emoniko laJesaja yaAmos, ye e li hololelelwa tali tongo Juda naJerusalem, opomafiku aUssia naJotam naAhas naHiskia, eehamba daJuda.


text:
Akutu omaulu, udeni, nedu ove, tula momatwi oye, osheshi Omwene ota popi: “Ame onda tekula ounona nonde va kulifa, ndele vo ova twa ondubo naame.


text:
Ongobe oi shii mwene wayo, nokandongi oke shii etemba lokulila mo lamwene wako, ndelenee Israel iha shiiva novanhu vange inave shi didilika.”


text:
Woo, oshiwana shovalunde, ovanhu vomatimba mahapu, noludalo laava ihava udu ko, ounona ovanyoni. Ova efa Omwene, va dina Omuyapuki waIsrael ndele ve mu pilamena.


text:
Omwa hala natango mu dengwe peni, eshi natango tamu twikile okuliteeka? Omutwe aushe otau vele, nomutima aushe u noudu.


text:
Okudja koshififinwa fiyo okomutwe kape na nande onhele ya yela, ndelenee oipute noivadi noitoshoulwa, oyo inai tumbwa noinai mangwa, yo inai vaekwa omaadi.


text:
Oshilongo sheni osha ninga omaputu, noilando yeni oya xwikwa po, omapya eni otaa teywa po kovanailongo moipafi yeni; sha ninga omaputu, ngaashi naanaa sha hanaunwa po kovanailongo.


text:
Omona okakadona kaSion oye aeke a xupa po, a fa etwali mepya lomiviinyu. A fa okanduda moshikunino shomatanga, a fa oshilando sha kondekwa.


text:
Omwene womatanga ovakwaita ngeno ine tu xupifila oixupe, ei ya xupa, ngeno otwa kala ngaashi Sodom notwa ninga ngaashi Gomorra.


text:
Pwilikineni ondjovo yOmwene, onye ovakulunhu vaSodom! Tuleni momatwi omhango yaKalunga ketu, nye ovanhu vaGomorra!


text:
Omwene ta ti: “Omatomenoyambo eni mahapuhapu ohandi a ningi shike? Ame onda nyonyodola komaxwikiloyambo eedi nomaadi outana va ondolwa. Ohonde yeemhedi noyeedi noyoikombo inandi i hala.


text:
Inamu eta vali eendjayambo dongaho; omatwimino oo, oixuna yongaho kwaame. Eehani dipe nomashabata nomaifano oiongalele, okwa tondwa komwenyo wange, oulunde pamwe noivilo inene.


text:
Omwenyo wange otau tondo eehani deni, nomafimbo eni oivilo, okwa ninga omutengi mudjuu kwaame, onda loloka oku u humbata.


text:
Ndele Ame ohandi mu fifimana nomesho ange, ngeenge tamu yelula omaoko eni; nonande mu indile omaindilo mahapu, itandi a udu: osheshi omake eni oku yadi ohonde.


text:
Lilongeni okuninga ouwa; shikuleni ouyuki, hekelekeni ovafininikwa, tokoleleni, eefiye etokolo liyuki, popileni ovafiyekadi.”


text:
Tu yeni tu ka hokololeni Omwene ta ti: “Omatimba eni nande naa tilyane ngaashi ohonde, otaa ka toka ngaashi outokele weemhawe; nonande naa kale a tilyana pyu, otaa yela ngaashi omalududi a toka.


text:
Ndelenee ngeenge otamu anye ndele tamu, kala nokunangatela, otamu lika po keongamukonda; osheshi okanya kOmwene oke shi popya.”


text:
Woo, oshilando oshidiinini osha ninga ngahelipi oshimbwada! Sho osha li shi yadi etokolo la yuka, nouyuki omo wa li, ndelenee paife osha yada ovadipai.


text:
Ovakulunhu voye ova ninga ovanandubo novakwao vovalunga; keshe umwe womuvo e hole okupewa ombubo, ndele ta lovelele ondjabi. Eefiye itadi yakulwa, neendjovo dovafiyekadi itadi fiki ko kuvo.


text:
Opo nee Omwene, Omwene womatanga ovakwaita, Omunaenghono waIsrael ta popi, ta ti: “Woo! Ehandu lange onda hala oku li polifila movatondi vange nonghone yange okwaava va twa ondubo naame.


text:
Ndele eke lange otali ke ku kondjifa nohandi ka hemuna mo mwoove omange, ndi a hemunife omongwa nomute, ndele handi koona mo oholo aishe yoye.


text:
Ndele onda hala ndi ku pe ovatokoli ngaashi va li mo nale, novapukululi voye ngaashi sha li pehovelo. Opo nee oto ka ifanwa oshilando shouyuki, noshilando shoudinini.”


text:
Ndelenee ovatauluki novalunde otava ka hanaunwa po sheke; naava tave liteeka Omwene otava manwa po filu.


text:
Osheshi otamu ka fifwa ohoni omolwomiandi mwa li mwe di hokwa, ndele tamu ka pembifwa kohoni omolwoikunino yeni mwe i lihoololela.


text:
Ndele ovanaenghono otava ka ninga oitemifo, noilonga yavo otai ka ninga eehandje, naaishe ei ivali otai pile mumwe, ndele kape nomunhu te u dimi.


text:
Pomaxulilo omafiku omhunda yongulu yOmwene otai ka kala ya pamenena, koxulo yeemhunda adishe, ndele otaku tondokele oiwana aishe.


text:
Noiwana ihapu oko tai ka ya, ndele tai ti: “Ileni tu ka londeni komhunda yOmwene, okongulu yaKalunga kaJakob, opo e tu longe eendjila daye, fye tu shiive okweenda momalila aye. Osheshi muSion otamu di omhango nomuJerusalem otamu di ondjovo yOmwene.”


text:
Ndele Ye ota ka tokola pokati koiwana, ndele ta yukifa oiwana yomoilongo ihapu. Ndele vo otava ka hambula omaongamukonda omatemo, nomaonga avo oikashulifo; ndele itava ka lwifafana vali nongaashi itave lilongo vali oukwaita.


text:
Osheshi ove owa ekelashi oshiwana shoye, eumbo laJakob, shaashi ove yadi eenghedi dokoushilo noupule wOvafilisti, notave livale oukaume novanailongo.


text:
Nedu lavo oli yadi oshisiliveli noshingoldo, nemona lavo lihapu lihe nondjele; nedu lavo oli yadi eenghambe nomatemba avo oita ehe fi kuvalwa.


text:
Edu lavo oli yadi oikalunga, ndele vo ohave linyongamene oshilonga shomake avo, eshi sha hongwa kominwe davo.


text:
Ningina mekololo lemanya, ove u ka hondame medu, u hondame ehalwifo lOmwene noshingevilimo sheenghonopangelo daye.


text:
Omesho ovanhu ve hole ounhwa taa ka ninipikwa, nelitumbo lomulumenhu otali ka xutulwa; Omwene Oye aeke ta ka kala mefiku olo munene a fimana.


text:
Osheshi efiku lOmwene womatanga ovakwaita tali uya kombada yaashishe eshi shi nounhwa nosha fulalala, nokombada yaashishe she litumba pombada, opo shi findilwe poshi,


text:
Opo nee okulitumba kwovanhu otaku dengwa poshi, nelinenepeko lovalumenhu otali xutulwa, nOmwene Oye aeke ta ka kala munene mefiku olo.


text:
Ndele ovo tava ka ningina momakololo omamanya nomomambulukwena oikulundudu ndele tava ka hondama omatilifo Omwene noshingevilimo sheenghonopangelo daye, ngeenge ta fikama a kakamife edu.


text:
Mefiku tuu olo omunhu ota ekeleshi oikalunga yaye yoshisiliveli noyoshingoldo, e i hambula e linyongamene kuyo, ndele te i pe eemhuku nomalimalima,


text:
opo nee vo otava hondama momakololo omamanya nomomambulukwena oikulundudu, tava hondama omatilifo Omwene noshingevilimo sheenghonopangelo daye, ngeenge ta fikama a kakamife edu.


text:
Osheshi tala, Omwene, Omwene womatanga ovakwaita, ota kufa muJerusalem nomuJuda oilineekelwa keshe, oshilineekelwa okulineekela oilya noshilineekelwa okulineekela omeva,


text:
Ndele ovanhu otava ka hepekafana, omunhu nomunhu, omukwao nomukwao; okaana otaka tu ondubo nomukulunhu weenghwakutoka, omufyoona ota tu ondubo nomutumbalekwa.


text:
Omumwaina ngeenge ta kwata omukwao meumbo laxe ndele ta ti: “Ove ou na oshikutu natango, ninga hano omupangeli wetu, nonduba yomakuma ei i tambula moshisho shoye.”


text:
Opo nee winya ote mu nyamukula mefiku olo: “Haame omuhakuli woipute; meumbo lange kamu na nande oilya ile oikutu; inamu ninga nge omukulunhu woshiwana.”


text:
Osheshi Jerusalem otashi ngumunwa po, naJuda otashi teka po, osheshi elaka lavo noilonga yavo i nondubo nOmwene, nova shinda oshipala shoshinge shaye.


text:
Ehololo lomoipala yavo tali va pe oushima, nomanyono avo otave a popi movanhu ngaashi Ovasodom, ihava holeke nande osha. Woo kuvo shaashi tave liningile voovene owii.


text:
Ovakwateli komesho voshiwana shange ovo ounona, ndele tava pangelwa kovakainhu. Akutu ovanhu vange, ovaulikili veni ovo ovapukifi, va nyona po ondjila yelila leni.


text:
Omwene ote uya ketokolo ndele ta tokola ovakulunhu novapangeli vovanhu vaye: “Nye omwa likifa oikunino yomiviinyu, neliko mwe li nyeka ohepele oli li momaumbo eni.


text:
Oshike shi mu kwete, eshi tamu lyata ovanhu vange ndele tamu nyanyaula oipala yovafyoona?” Omwene, Omwene womatanga ovakwaita ta ti.


text:
Omwene okwa popya ndele ta ti: “Osheshi ovana oukadona vaSion otava shishimana, hava ende neefingo da endekwa ndele tava keuka nomesho avo, hava ende tava ngungula, ndele tava kwelengedjifa eengodo dokomaulu avo,


text:
opo nee Omwene ota menifa omakoko koluwewe lovana oukadona vaSion ndele te va monikifa epenge lavo.”


text:
Ponhele yedimba liwa otapa kala otwila, ndele ponhele yomwiya tapa kala omufuwa; ponhele yeexwiki epalu; ponhele yoshikutu shoshivilo oshako; ponhele youwa wolutu okuxwika noshilimbo.


text:
Ndele oivelo yoye otai ka kala nokupopya nokutakuma, ndele tashi tinhwa po filu, ndele tashi kala omutumba pedu.


text:
Ndele mefiku olo ovakainhu vaheyali tava ka kwata omulumenhu umwe, tava ti: “Fye otwa hala okulya eendja detu vene, ndele twa hala okudjala omidjalo detu vene; natu ifanwe ashike nedina loye, ove u tu kufe ohoni yetu.”


text:
Mefiku tuu olo Oshitutumine shOmwene otashi tutumine oixupe yaIsrael ewapalo nefimano, noimeno aishe yomedu otai menene oulenga woupuna.


text:
Ndele tapa ningi, keshe ou a xupa muSion e nomwenyo, naau ta hangika muJerusalem, ota ifanwa omuyapuki, keshe umwe ou a shangelwa movanamwenyo vomuJerusalem.


text:
Omwene nghee a feta po ekako lovana oukadona vaSion nokwa kosha omatimba ohonde aJerusalem mokati kavo nOmhepo yetokolo nOmhepo yeyelifo.


text:
Opo nee Omwene ota shiti oshilemo shokukala omutenya konhele oko ku nomhunda yaSion nokombada yeengudu dayo da ongala koshivilo nomwifi kumwe nouyelele womundilo wa tema pombada oufiku, osheshi kombada yoshinge ashishe tapu ka kala eameno.


text:
Ndele otapa ka kala onduda yomudile wokukelela oupyu womutenya neameno lokwaamena koshikungulu nokodula.


text:
Onda hala okwiimba omuholike wange, ame ndi imbe eimbilo lomuholike wange tali popi olo oshikokola shaye shomiviinyu. Omuholike wange okwa li e noshikokola shomiviinyu koshikulundudu sha wapala.


text:
Nokwe shi lima, ndele ta fe mo omamanya nokwa twika mo eenhwika domiviinyu dinyenye, ndele ta tungile mo oshungo nokwa hongela mo oshikolelo shokukolela mo. Ndele ye okwa teelela, shi ime eeviinyu dinyenye, ndelenee osha ima eeviinyu domofuka.


text:
Hano osho ngaha, nye Ovajerusalem novalumenhu muJuda, tokoleni pokati ketu noshikokola shange shomiviinyu.


text:
Onda li ndi nokulonga ngahelipi hano oshikokola shange, oshike inandi shi longela? Osha imina hano shike eeviinyu domofuka, fimbo nda teelela shi ime eeviinyu dinyenye?


text:
Onda hala ndi mu hololele, eshi handi ningile oshikokola shange shomiviinyu; ongubu yasho ohandi i umbulula, shi lifwe po, nekuma lasho ohandi li ngumauna po, shi lyataulwe po.


text:
Ame ohandi shi efa shi ninge ofuka yongaho, shiha kokolwe vali, sho shiha limwe vali, shi mene omano neeshosholo, ndele handi lombwele oilemo ihe shi lokele vali odula.


text:
Osheshi oshikokola shOmwene womatanga ovakwaita osho eumbo laIsrael, novalumenhu vaJuda oshikunino shehafo laye. Okwa li a teelela ouyuki, ndele tala, edipaafano nohonde, nokwa li a teelela omatokolo a yuka, ndele tala, ekuwaano lopombada.


text:
Woo, ovo tava shaameke eumbo neumbo, ndele tava tula kumwe epya nepya, po kape na vali onhele; osho ngaha tamu nangala oshilongo, onye amuke.


text:
Omwene womatanga ovakwaita osho a popya momatwi ange: Oshili, omaumbo mahapu otaa ka shituka omaputu, nao manene a wapala otaa kala ehe na oovene.


text:
Osheshi oshikokola shomiviinyu otashi longwa kovanhu omulongo efiku limwe otashi imi eelita hetatu, noilya ya kunwa eelita efele nomilongo hetatu otai dala ashike eelita omulongo nahetatu.


text:
Woo, ava hava meneka ongula inene ve lilongekidile ondala, ndele tava xungilile omaviinyu e va pupyaleke.


text:
Ndele okaxumbafeta nonyalilo, nokangoma nofilita nomaviinyu, oyo i li moitendele yavo, ndele vo ihava tale oilonga yOmwene, eshi ta ningi, ngaashi ihava koneke oilonga yomake aye.


text:
Onghee hano ovanhu vange otava i moukwatwa omolwaashi vehe na eshiivo, novanamadina otava ka fya ondjala, novakolokoshi otava ka undikwa kenota.


text:
Opo nee oshovafi otashi mbwalangadjifa omunino ndee otashi makula okanya kasho ka mbwalangadja unene; nomo otamu mbolokotele ovanamadina vaJerusalem novafyoona noipuna novahafi.


text:
Opo nee omunhu ota ka xutulwa, nomulumenhu ota ka findilwa poshi, nomesho ovalinenepeki otaa ninipikilwa poshi.


text:
Ndelenee Omwene womatanga ovakwaita ota ka kala omunene molwomatokolohandu, naKalunga omuyapuki ote ve lihololele ngaashi Omuyapuki molwouyuki.


text:
Ndele eedjona otadi ka lya ngaashi poulifilo wado vene novanailongo otava ka lifa poikulukuma yoipuna


text:
ava tava ti: “Oshilonga shaye nashi endelele diva, opo tu shi mone; netokolo lOmuyapuki waIsrael nali ehene, tu li shiive!”


text:
Woo ava, tava ti: Owii oo ouwa, nouwa oo owii, tava pilike ouyelele nomulaulu, nomulaulu nouyelele, tava ningi ounyenye oululu, noululu ounyenye.


text:
Onghee hano, ngaashi omutemo womundilo tau lafa po oihati, nongaashi omwiidi mukukutu tau ongotele mo momundilo, osho omidi davo tadi olo ngaashi onhata, nonhemo yavo tai i omhepo ngaashi ondwi, osheshi vo ova dina omhango yOmwene womatanga ovakwaita, nova sheka eendjovo dOmuyapuki waIsrael.


text:
Onghee hano ehandu lOmwene ola hanga oshiwana shaye, e shi yelulila eke laye, ndele te shi denge, neemhunda oda kakama noimhu yasho oya li momapandavanda ngaashi oushosho. Ndele mwaaishe ei ehandu laye inali kandulwa po, ndelenee natango eke laye ola yeluka.


text:
Ndele Oye ta ka yelulila oshiwana shokokule epandela, ndele te shi ifana nomwilwa okominghulo adishe dedu. Ndele tala, divadiva otave uya nokweendelela.


text:
Mokati kavo kamu na omuloloki ile omupunduki, kamu na ou ta kumuka ile ta kofa, nekwamo itali di mo moshiya, nomwiya weenghaku davo itau tokoka.


text:
Oikuti yavo oya honga nomauta avo okwa lukilwa. Omakondo eenghambe davo ngaashi emanya likukutu, nomaulu omatemba avo ngaashi okafudaela.


text:
Nonghuwo yavo ongaashi onghoshi yonghadi tai kumbu, ngaashi onghoshi onyasha tai ono ndele tai hakana oshihakanwa notai shi kokolola, ndele kape nomuxupifi.


text:
Ndele mefiku tuu olo venya otava ka ngunguma kombada yavo ngaashi engungumo lefuta. Opo nee otapa talwa medu, ndele tala, oku na omulaulu auke noudjuu womeni; nouyelele wa laulikwa koilemo yao.


text:
Omudo ohamba Ussia ya fya, onda mona Omwene, a kala omutumba kolukalwapangelo lakula nola yeluka oloshinge, noshikutu shaye osha yadifa otembeli.


text:
Ovaserafi ova kala ofika kombada yaye; nakeshe umwe okwa li e nomavava ahamano: nomavava avali okwa uvika oshipala shaye nomavava avali okwa uvika eemhadi daye, nomavava avali a tuka nao.


text:
Ndele vo ova lalekidafana mokule, ndele tava ti: “Omuyapuki, Omuyapuki, Omuyapuki, Omwene, Kalunga komatanga ovakwaita! Oshinge shaye osha yadifa edu alishe!”


text:
Opo nee ame nda tya: “Woo aame! Onda kana, osheshi aame omunhu ndi nomilungu da nyata nonda kala mokati kovanhu ve nomilungu da nyata; osheshi omesho ange okwa mona Ohamba, Omwene womatanga ovakwaita.”


text:
Ndelenee kwaame okwe uya umwe womovaserafi, a tuka e nekala la hanya meke laye, e li kufa nonghwato koaltari,


text:
nokwe li kumifa omilungu dange, ndele ta ti: “Tala, olo ola kuma omilungu doye; oikolo yoye oya kufwa po, nomatimba oye a dimwa po.”


text:
Opo nee nda uda ondaka yOmwene tai ti: “Olyelye handi mu tumu? Nolyelye te tu ile ko?” Ame onda tya: “Aame ou, tume nge!”


text:
Ndele Ye okwa tonga: Inda u ka lombwele oshiwana eshi u tye: “Okuuda ohamu udu, nye kamu udite ko, nokumona ohamu mono ko, nye itamu koneke sha.


text:
Kukutika omutima woshiwana eshi, fitika omatwi asho, twikifa omesho asho, opo shiha mone ko nomesho asho, shiha ude ko nomatwi asho, shiha koneke komutima washo, opo shihe lidilulule noshi ha velulwe.”


text:
Opo nda tya: “Fiyo onaini Omwene?” Ye okwa nyamukula, ndele ta ti: “Fiyo oilando tai ningi omaputu muhe na ovanhu, nomaumbo muhe novanhu, nedu tali ka ninga ofuka;


text:
Nongeenge tamu xupu oshitimulongo, nasho yo otashi hanaunwa po; ndele tashi kala ngaashi omufyaati nomwandi, ngeenge da kewa po, oshifidi otashi kala mo, noshifidi osho oludalo liyapuki.”


text:
Ndele momafiku aAhas yaJotam yaUssia, ohamba yaJuda, Resin, ohamba yaAram naPeka yaRemalja, ohamba yaIsrael, oda shingila oita kuJerusalem, ndele ova tewa.


text:
Eshi va tuma elaka keumbo laDavid, ndele tava ti: Aram osha onga eenhanda kuEfraim, omutima wohamba nomitima dovanhu vaye oda kakama ngaashi omiti domomufitu tadi kakama komhepo.


text:
NOmwene okwa lombwela Jesaja, ndele ta ti: “Fikama nomumwoye Sear Jasub u shakeneke Ahas, apa pa hovela omunino womeva tau di metale lokombada, omondjila yOkaalanga yomushiki woikafa,


text:
u mu lombwele u tye: Lilongelela wa mwena, ino tila, nomutima woye inau fya ounye nokutila oitetela ivali yoikuni tai twimina omwifi, oupyuhandu waResin nOvaaramea, nowa ou, omona waRemalja.


text:
Tu yeni, tu ka lwife Juda, tu mu etele oumbada, fye tu shi finde, tu nangeke mo omona waTabeal, a ninge ohamba yasho.


text:
Osheshi Damaskus osho omutwe waAram, nomutwe waDamaskus oResin, nongeenge pa pita omido omilongo hamano nanhano, Efraim otashi teka po, noshihe fi vali oshiwana;


text:
ndele omutwe waEfraim oSamaria, nomutwe waSamaria oye omona waRemalja. Ngeenge itamu itavele, itamu kala po.”


text:
“Indila kOmwene Kalunga koye edidiliko; otashi dulika li dje moukandoli, moshovafi, ile moulifele meulu.”


text:
Ndele ye okwa tya: “Pwilikineni, nye eumbo laDavid! Inashi wana, eshi nye hamu lolokifa ovanhu, mwa hala yo okulolokifa Kalunga?


text:
Onghee hano Omwene ote mu pe edidiliko: Tala, okakadona otaka ka ninga kafimba, ndele taka dala omona okamati, ndele te ka luku Immanuel.


text:
Osheshi omumati ou fimbo ina shiiva okweefa owii nokuhoolola ouwa, edu olo leehamba odo mbali we di tila, otali ningi omaputu.


text:
“Ndelenee Omwene ota dimine kombada yoye nokombada yoshiwana shoye nokombada yeumbo laxo omafiku oo a li inae uya fimbo Efraim ina efa Juda e uye. Ta dimine ohamba yaAsiria e uye.”


text:
Ndele mefiku tuu olo Omwene ota ka ifana nomwilwa eedi odo di li kokule okeexulo domilonga daEgipiti, neenyiki dinya di li medu laAsiria,


text:
ndele odo tadi ke uya, ndele odo adishe tadi wile momafilu nomomakololo eemhunda nomamanya nomo lixwa aishe nomomatambi.


text:
Mefiku tuu olo Omwene ota kululifa oshimbi sha futwa sha kala kombada yomulonga waEufrat, ohamba yaAsiria, omutwe nomalududi opokati komaulu, ndele tashi kulula ko yo eendjedi.


text:
ndele ta kande omashini mahapu unene, ndele ta li omaadi eengobe; osheshi aveshe ava va xupa moshilongo ohava li omaadi eengobe nomaadi eenyiki.


text:
Ndele mefiku tuu olo monhele keshe mu nomiviinyu eyovi limwe da landwa noimaliwa yeesekeli doshisiliveli eyovi limwe, otamu ka kala omano neeshosholo.


text:
Ndele keemhunda odo adishe tadi limwa paife netemo, itaku ka iwa vali omolwokutila omano neeshosholo; ndele otadi ningi oulifilo weengobe notadi lyataulwa koimuna.


text:
Omwene okwa lombwela nge vali, ndele ta ti: “Kufa oshipelende shakula ove u shangele mo eshangelo la twa: Maher-Saalal-Has-Bas (tashi ti: Endelela-Nyeka-Hakana-Diva).


text:
Ndele ame nda ya komwalikadi wange omuxunganeki, ndele ye okwa ninga oufimba, ndele ta dala okamati. NOmwene okwa lombwela nge, ndele ta ti: “Edina lako li luka Maher-Saalal-Has-Bas.


text:
Osheshi manga okaana taka shiiva okwiifana ‘Tate!’ ile ‘Meme!’ Oupuna waDamaskus noitinhwa yaSamaria otai iwa nayo kohambo yaAsiria.”


text:
“Osheshi oshiwana eshi tashi dini omeva aSiloa oo haa kunguluka itaa popoma, ndele tashi hafele pamwe naResin nopamwe nomona waRemalja,


text:
onghee tala, Omwene ta ka dimina omeva mahapu nomadjuu omulonga a kungulukile kombada; ohamba yaAsiria nefimano laye alishe; otau ka fula nokukoya ominghulo adishe dao nomakuma ao;


text:
ndele tau ka panukila muJuda ndele tau shi kungulula po noku shi yelula fiyo ofingo; nokutengelifa omavava aye otau ka mana ko edu loye alishe, oove Immanuel!”


text:
Oiwana nye, handukeni nokundumbakana, ndele nye otamu ka hanaunwa po. Pwilikineni, onye eenhele adishe dokokule dedu! Lilongekideni, ndele otamu ka hanaunwa po, lilongekideni, ndele otamu ka hanaunwa po.


text:
Udafaneni eudafano, tali ka ninga longaho. Pangeleni omhangela, ndele itai ka wanifwa, osheshi Kalunga oku li pamwe nafye!


text:
Osheshi osho Omwene a lombwela nge, eke laye, eshi la kwata nge neenghono nokwa kumaida nge ndiha ende nondjila yoshiwana eshi, ndele ta ti:


text:
“Inamu ifana keshe oshinima omhangela yondubo, osho hashi ifanwa koshiwana eshi omhangela yondubo; noinamu tila osho tashi shi tila, nye inamu haluka.


text:
Opo nee Ye ta ka ninga onhele youyapuki kunye, ndelenee emanya lekoyolo nolepundukifo komaumbo aeshe avali aIsrael, neendjadja dokukwata nomwiyo woonakukala muJerusalem.


text:
Ndele vahapu mokati kavo otava ka punduka ndele tava wile po, ndele tava teka, vahapu otava dingilwa ndele tava kwatwa.”


text:
Ndele ohandi teelele Omwene, ou ta holeke oshipala shaye keumbo laJakob, nonda hala okutula muye eteelelo lange.


text:
Ofye novamwange ava Omwene e va pa nge, ofye omadidiliko noikumwifa yaKalunga muIsrael, oyaKalunga komatanga ovakwaita, ou ha kala komhunda yaSion.


text:
Nongeenge tamu lombwelwa kutya, puleni eemhepo doonakufya neemhule hadi sheketa nohadi ngungutula mokanya, oshiwana itashi pula ngeno Kalunga kasho? Ovanamwenyo otava pulilwa sha mbela koonakufya?


text:
Otava kala nokweendaenda musho, va hepa nova fya ondjala, nomondjala yavo otava handuka ndele tava fingi ohamba yavo naKalunga kavo; opo nee otava ka lyaalala;


text:
ndele tava tale pedu, ndele tala, ope noudjuu womeni nomulaulu auke, ndele tava ka undulilwa mepolimano nomomulaulu fokofoko. Itaku ka kala vali omhito yokuhenuka oudjuu ou.


text:
Pomafiku onale okwa etela edu laSebulon nolaNaftali esheko nodino, ndelenee pomafiku okomesho ota ka fimanekifa ondjila yokuya kEfuta Lopokati; nedu lomoshikandjo shaJordan nokuGalilea omo mwa kala ovanailongo.


text:
Oshiwana hashi endaenda momulaulu, osha mona ouyelele muhapu, naava hava kala medu lomudile wefyo, ouyelele otau va minikile.


text:
Ove to hapupalifa oshiwana ndele to shi pe enyaku linene; ndele vo otava hafele koshipala shoye, ngaashi tapa hafelwa efiku leteyo nongaashi tapa kuwililwa metukulo loitinhwa.


text:
Osheshi ondjoko ei ye va djuupalela noshimwati shokombuda yavo nodibo yomuhepeki wavo, oto i teya po ngaashi sha ningwa mefiku laMidian.


text:
Osheshi keshe olukaku lomukwaita la lyatifwa meweelelo lolwoodi, noikutu ya nyatekwa kohonde, otai xwikwa po, ndele tai ningi eendja domundilo.


text:
Osheshi okaana ke tu dalelwa, Omona omumati e tu yandjelwa, nepangelo oli li komapepe aye, ndele ta ifanwa: Omukumwifa-Omupukululi, Kalunga Omunaenghono, Tate yaalushe, Ohamba yombili.


text:
Epangelo laye tali ningi linene, nombili itai xulu po okolukalwapangelo laDavid nomouhamba waye, opo Ye e u kanghameke noku u pameka netokolo nouyuki okefiku eli nofiyo alushe. Ouladi waKalunga, Omwene womatanga ovakwaita otau ke shi ninga.


text:
novanhu aveshe naEfraim novakali muSamaria otave ke i shiiva, ava mokulinenepeka nomokufulalala tava ti komutima:


text:
“Eedopi oda wila po, ndelenee fye ohatu ka tungulula nomamanya a hongwa, omikwiyu domofuka oda kewa po, ndelenee fye ohatu ka twika mo omisederi ponhele yado!”


text:
Ovaarami okoushilo nOvafilisti okouninginino, opo va lya Israel eemhanda mbali. Ndele mwaaishe ei ehandu laye inali kandulwa po, ndelenee natango eke laye ola yeluka.


text:
Onghee hano Omwene ota tete Israel omutwe nomushila, oluvale lomulunga noshihati sholumbungu, mefiku limwe.


text:
Onghee hano Omwene ita ka hafela ovamati vavo, no ita file onghenda eefiye davo, novafiyekadi vavo, osheshi vo aveshe ovadinikalunga novakolokoshi, nakeshe okanya ohaka popi oulai wongaho. Ndele mwaaishe ei ehandu laye inali kandulwa po, ndelenee natango eke laye ola yeluka.


text:
Osheshi oudinikalunga owa xwama ngaashi omundilo tau lungwinike po omano neeshosholo, owa xwameka ofuka nongoya, opo tai i pombada ngaashi okalungululu komwifi.


text:
Edu ola xwama omolwoupyuhandu wOmwene womatanga ovakwaita, novanhu va ninga oikulya yomundilo, ndele vo itava filafana onghenda.


text:
Ndele otava lumata kolulyo nove nondjala, otava li kolumosho, ndele vo itava kuta; keshe umwe ota li ombelela yokwooko kwaye mwene.


text:
Manasse ota li Efraim naEfraim ota li Manasse, ndele aveshe ava vavali otava hangakene Juda. Ndele mwaaishe ei ehandu laye inali kandulwa po, ndelenee natango eke laye ola yeluka.


text:
opo va pe ovafyoona oushima moihokolola, ndele va nyeke ouyuki komapongo oshiwana shange, opo nee ovafiyekadi va ninge oshihakanwa shavo neefiye oinyekwa yavo.


text:
Ndelenee otamu ka ninga ngahelipi hano mefiku lehandu nolehanauno eli tali di kokule? Okulyelye otamu ka hondama mu kwafwe, nemona leni tamu ke li tulika peni?


text:
Kape nomhito imwe, okuningina mo mokati keenghwate ile okuwila mokati koonakudipawa. Ndele mwaaishe ei ehandu laye inali kandulwa po, ndelenee natango tuu eke laye ola yeluka.


text:
Ame ohandi mu tumu, a ka lwife oshiwana shovahenakalunga, ndele handi mu lombwele a ka denge ovanhu voupyuhandu wange, a ka hakane noku ka likola nokunyeka, ye e va lyataule ngaashi onhata tai lyataulwa momapandavanda.


text:
Ndelenee hasho Ye ta diladila ngaha, nohasho omutima waye otau dilonga; ndelenee ehalo laye olo okuhanauna po nokunyonauna po oiwana, hashimwe, oihapu.


text:
Kalno inashi ningwa ngaashi Karkemis sha ningwa, naHamat ongaashi Arpad, naSamaria ongaashi Damaskus?


text:
Ngaashi eke lange la hanga oilongo yoikalunga ve i kwete, oikalunga ya hongwa iwa i dule ei yomuJerusalem nomuSamaria,


text:
Ndelenee Omwene ngeenge a wanifa oilonga yaye aishe komhunda yaSion nomuJerusalem, opo nee ame ohandi ka handukila oshiimati shounhwa womomutima wohamba yaAsiria nefulalalo lomesho aye elinenepeko.


text:
Osheshi ye ota popi, ta ti: “Onde shi ninga keenghono domake ange mwene, nokeendunge dange mwene, osheshi ame ondi nomayele. Neengaba dopokati koilongo noilongo ame onde di lundulula, noituvikilwa yavo onde i tinha; novakali omutumba komalukalwapangelo onde va tuwa ko ngaashi omhedi.


text:
Ndele eke lange ola kwata oupuna woilongo ngaashi oshihadi shodila, ngaashi omunhu ta toola omai a fiwa, osho ngaha ame nda kwata edu alishe, ndele inapa kala nande umwe e linyengifa omavava ile a makula omilungu ile a kwena.


text:
“Ekuva otali dulu tuu mbela okulifimaneka nokukondjifa ou te li kefa, noshishaaxa otashi linenepeke nokukondjifa ou te shi shaaxifa? Ngaashi ngeno oshimwati otashi dulu okuvikavikila ou e shi kwete, ile odibo ngeno tai liyelula, ngaashi ngeno yo ihe fi oshiti?”


text:
Onghee hano Omwene, Omwene womatanga ovakwaita, ota tumine movakwaita vaye va ondoka omukifi wokunangatela, nokoshi yoshinge shaye otaku ka pya ngaashi omundilo wa xwama tau xwike.


text:
Ndele ouyelele waIsrael otau ka ninga omundilo nOmuyapuki waye omutemo womundilo, ndele tau ka lungwinifa po omano neeshosholo noku i mana po mefiku limwe alike.


text:
Ndele ta ka hanauna po yo ewapalo leefuka daye nolomapya aye oiimati okudja momwenyo fiyo molutu, opo lo otali kala ngaashi omunaudu ta nangatele.


text:
Ndele mefiku tuu olo oonakuxupa vomuIsrael nomafyaalela omeumbo laJakob itave lineekele vali ou e va denga, ndelenee otava kala nokulineekela Omwene Omuyapuki womuIsrael moshili.


text:
Osheshi, oshiwana shoye Israel nande shi kale shi fike pehekedu lokefuta, oixupe aike yomuvo tai aluka ko. Heeno, ehanauno olo la pangelwa, otali uya li yadi ndo ouyuki.


text:
Onghee hano Omwene, Omwene womatanga ovakwaita ota ti: “Akutu oshiwana shange u li muSion, ino tila Asiria, ou te ku denge noshimwati note ku yedele odibo panghedi yOvaegipiti.


text:
Osheshi ope na okafimbo kanini natango, opo nee onya tai wanifwa, nehandu lange tali yuka moku va mana po sheke.


text:
Ndele Omwene womatanga ovakwaita ota ka vikavika ongola kombada yaAsiria ngaashi mefiku linya, Midian sha dengelwe pomamanya aOreb; nodibo yaye tai ka kala kombada yefuta, note ke i yeda ngaashi e shi ningile Ovaegipiti.


text:
“Ndele mefiku tuu olo omutengi waye otau di ko kepepe loye nondjoko yaye omofingo yoye; nondjoko otai teka omolweondo.”


text:
Oye okwa dja kuRimmon, nokwe uya kuAijat, ta pitile muMigron, oililongekidwa yaye ote i fii muMikmas;


text:
tava pitile momhalungushu. MuGeba omo va onga eenhanda davo oufiku. Rama otashi kakama, Gibea yaSaul tashi i onhapo.


text:
Mefiku tuu olo ota uhala muNob, ndele ta dungadungile eke laye komhunda yokakadona kaSion, nokoshikulundudu shaJerusalem.


text:
Ndelenee tala, Omwene, Kalunga komatanga ovakwaita ota tete po oitai meenghonohalwifi doixuna nomalupwelele aa makula otaa kewa po, naadi diledile otadi ka xupipalekwa.


text:
Ndelenee oshitutumine otashi tutuma moshifidi shaIsai, noshitai omomudi waye, ndele tashi imi oiimati;


text:
nOmhepo otai ka kala nokutulumukwa kombada yaye, Omhepo yeendunge noyounongo, Omhepo yomayele noyeenghono, Omhepo yeshiivo noyokutila Omwene.


text:
Ndele Oye oku na ohokwe yokutila Omwene; ndele ita tokola ngaashi omesho taa tale noita yukifa ngaashi omatwi aye aa udu;


text:
ndelenee eehepele ote di tokolele pauyuki, novananheni vomoshilongo ote va yukifile ouyuki, edu ote li denge nodibo yomokanya kaye, novadinikalunga ote va dipaa nomufudo wokomilungu daye.


text:
Opo nee embungu otali li pamwe nodi, nongwe otai nangala pamwe noukombwena; nokatana nonghoshi yonyasha nohove otadi lile mumwe, ndee tadi lifwa kokamati kanini.


text:
Ongobe yodidi nemwangha otadi lile mumwe, outana nounghoshona otava nangala pamwe, nonghoshi otai li omwiidi ngaashi ongobe.


text:
Ndele okaana kokomavele otaka danaukile pokwena kweuta, nokaana ka tova otaka twala eenyala dako komukwena wandevadele.


text:
Ndele vo itava ka ninga owii ile okunyona sha komhunda yange aishe iyapuki; osheshi edu alishe otali ka kala li yadi eshiivo lokushiiva Omwene, ngaashi omeva a tuvikila efuta.


text:
Ndelenee mefiku tuu olo oiwana otai ka pula oshitutumine shomomudi waIsai, sha dikilwa oiwana aishe ngaashi epandela, monhele yetulumuko laye otai ka kala i yadi oshinge.


text:
Nomefiku tuu olo Omwene ota ka twalulula eke laye lutivali a kulile ovanhu vaye ovo va fyaala muAsiria nomuEgipiti nomuPatros nomuEtiopia nomuElam nomuSinear nomuHamat nomeenhunhu adishe defuta.


text:
Ndele ta ka dikila oiwana epandela, ndele ta ongele Ovaisraeli ava va li va twalwatwalwa, novahalakanifwa vomuJuda ote va kongolola kominghulo nhee dedu.


text:
Opo nee efupa laEfraim otali ka xula po, nomahandu aJuda otaa xulifwa po; Efraim ita ka fila vali Juda efupa naJuda ita fininika vali Efraim.


text:
Ndelenee vo otava ka tuka nokuwila komapepe Ovafilisti, ve li kouninginino naaveshe kumwe otava ka nyeka ovana vomoushilo. Edom naMoab otava ka wila komake avo, novana vaAmmoni otava ka dulika kuvo.


text:
Ndele Omwene ota ka hanauna po oshikololo shefuta laEgipiti, neke laye ote li yedele Eufrat oku u denga nomhepo yaye ipyu, ndele te u tukaula u ninge omilonga heyali, opo u kale tau endwa neenghaku itadi tutu.


text:
Ndele otau ka kala oshitauwa shinene shokweendwa koonakuxupa vaye, ava va xupa muAsiria, ngaashi kuIsrael mefiku tuu linya a dja muEgipiti.


text:
Ndele mefiku tuu olo ove oto ka tya: “Ohandi ku pandula Omwene, shaashi owa li wa handukila nge, ndelenee ehandu loye ola lota, Ove nowa hekeleka nge.


text:
Heeno, Kalunga Oye exupifo lange; ame handi mu lineekele, ndele ihandi tila sha. Osheshi Kalunga Omwene, Oye eimbilo lange neenghono dange, omuye hamu di exupifo lange.


text:
Ndele mefiku tuu olo otamu ka tya: “Panduleni Omwene, ifaneni edina laye, hepaululeni mokati kovanhu oilonga yaye, nye mu va udifile edina laye la tumbala.


text:
Imbileni Omwene ehambelelo! Osheshi okwa longa oilonga iwa yoshinge, ndele ei nai shiivike kombada yedu alishe.


text:
Akutu! Nyakukweni nokukuwilila, onye oonakukala muSion, osheshi Omuyapuki waIsrael, Oye a kula mokati keni.”


text:
Dikeni epandela koxulo yomhunda ihe na sha; va lalekideni pombada, va lapeni neke, nave uye, va pitile moivelo yovanenenhu.


text:
Ame mwene onda lombwela ovayapulwa vange, nda ifana ovaladi vange va wanife oshilonga shehandu lange ovalinenepeki mefimano lange, ava hava hafe pombada.


text:
Pwilikina, eweelelokolokoto tali udika keemhunda ngaashi ovanhu vahapu unene; pwilikina, eweelelo lepiyaano lomauhamba noloiwana ya ongala: Omwene Kalunga komatanga ovakwaita ta tale omatanga ovakwaita melilongekido lavo loita.


text:
Ovo tava di kedu lokokule, okominghulo deulu, Omwene noilongifo youpyuhandu waye yokuhanauna po edu alishe.


text:
Lileni pombada, osheshi efiku lOmwene oli li popepi, otali uya ngaashi ehanauno tali di komunaenghono adishe.


text:
ndele vo ova haluka, oudu wodila nouyehame tau va hange, tave litonyo ngaashi omudali, tava talafana omesho manene, noipala yavo oya xwama ngaashi omundilo.


text:
Tala, efiku lOmwene otali uya nokuli li noixunahalukifo noupyuhandu nehandu la hanya li shitukife edu omaputu noli kombe po ovalunde aveshe filufilu.


text:
Osheshi eenyofi dokeulu neenyofi daOrion daye itadi yela vali nokuminikila, netango otali laula mokupita kwalo, nohani itai yandje vali ouyelele wayo.


text:
Ndele onda hala okuhandukila ounyuni molwowii wao nokukongolola oulunde wovadinikalunga; nounhwa woonakuholounhwa ohandi u mane po, ndele ohandi ninipike elinenepeko lovakolokoshi.


text:
Ndele ovanhu ohandi va ningi vanini ve dulike koshingoldo sha koshoka, novanhu ve dulike koshingoldo shaOfir.


text:
Onghee hano ohandi ka kakamifa eulu, nedu otali ka lunduluka ponhele yalo netengauko okoupyuhandu wOmwene Kalunga komatanga ovakwaita mefiku lehandu laye la xwama.


text:
Ndele ngaashi omenye ya tilifwa, nongaashi eedi dihe na omufita te di kelele, osho aveshe tava ka pungulukila kovanhu vavo, keshe umwe ta ka yuka kedu laye.


text:
Ndele ounona vavo vanini otava nyanyaulwa moipafi yavo, nomaumbo avo taa tinhwa po, novakainhu vavo otava haelwa.


text:
Ndelenee omauta otaa tetaula ovamati, ndele vo itava ka fila onghenda ounona vomomadimo noitava file ounona onghenda.


text:
Heeno, osho Babilon, oulenga woilongo netumbalo lOvakaldea, otashi ka ningwa ngaashi Kalunga a ninga eshi a hanauna po Sodom naGomorra.


text:
Fiyo alushe ovanhu itava kala ko vali; nokepupi fiyo okepupi itapa kala vali eenhele dovanhu. NOmuarabi ita dikile mo nande etwali, novafita itava ombifile mo vali oimuna yavo.


text:
Ndelenee oifitukuti yomofuka tai ka tulumukilwa mo, nomaumbo avo otaa ka kala e yadi omaxuvi, eemho omo tadi kala, noilulu otai danaukile mo.


text:
Ndele oimbungu tai ka kwenena meembala dayo da wapala, nouvandje otava ka kala meenguluhafo douhamba. Ndele efimbo lasho oli li pokufika, nomafiku asho itaa ehene ko vali.


text:
Osheshi Omwene ota ka fila Jakob onghenda, nota hoololulula Israel ndele te va nangeke medu lavo; ovanailongo otave litula puvo ndele tava ngudumana meumbo laJakob.


text:
Ndele oiwana otai va kufa ndele tai va twala monhele yokukala navo, neumbo laIsrael otali va kwata medu lOmwene, ndele tava ka ninga ovapikalumenhu novapikakainhu vavo, ndele tava ka kwata ovakwati vavo, ndele tava ka pangela ovapangeli vavo.


text:
Ndele mefiku tuu olo Omwene eshi te ku tulumukifa koudjuu woye nokoupyakadi woye nokoilonga ei youpika we i longifwa,


text:
opo nee oto ka imba ohamba yaBabilon neimbilo lokusheka, to ti: “Omulongifi okwa mwena ngahelipi nomahepeko a xula po.


text:
ya denga oilongo noupyuhandu noku i hanauna po, ye i denga pehe nefudo po, ya lyataula ovanhu mehandu noku va hepeka ihe na nande olukeno.


text:
Nomisipresi nomisederi dokuLibanon otadi ku hafele, ndele tadi ti: Nghee wa nangala opo, kape na vali ou te uya e tu ke po.


text:
“Oshovafi otashi tu tukulukile molwoye nosha shakeneka okuuya kwoye; oshe ku pendulila oilulu, oikombo aishe yokedu, tashi lombwele eehamba adishe doilongo di fikame komalukalwa ado.


text:
Ndele vo aveshe otava popi tava ti kwoove: ‘Naave yo owa ngonopala ngaashi fye; ove wa ningwa ngaashi fye.


text:
Etumbalounhwa loye ola mbolokotela moshovafi, noshihomo sheenyalilo doye, omainyo oo ombadwa yoye, neenhwishi odo onhanga yoye yokuliuvika.’


text:
“Meulu owa wa mo ngahelipi, akutu oove, Onyofi yongula, omona weluwa! Owa dengwa ngahelipi poshi, oove omufindani woiwana!


text:
Ndele ove we lidilonga momutima woye, wa tya: ‘Ame onda hala okulonda meulu nohandi lidikile oshipundipangelo shange kombada yeenyofi daKalunga, nohandi ka kala omutumba komhunda yeongalo nondi kale komaxulilo okoumbangalanhu.


text:
Naaveshe tave ku mono, otave ku dakamene omesho, ndele tave ku tale ndele tava ti: ‘Omulumenhu oye tuu ou a tukulukifile edu nokwa kakamifa omauhamba?


text:
Oye tuu ou a ninga ounyuni aushe omaputu noilando yao okwe i hanauna po, novakwatwa ine va shuna komaumbo avo?’


text:
Ndelenee ove ou li kokule nombila yoye, wa ekelwashi ongoshitai shongaho, u li koshi yaava va dipawa moita, va tyulwa keongamukonda, koshi yaava va wila mombwili i nomamanya. Ove wa fa oshimhu sha lyataulwa.


text:
Ove ito ka pakwa pamwe navo, u ka kale puvo mombila, osheshi ove wa nyonauna po oshilongo shoye, nowa dipaa po ovanhu voye; oludalo lovakolokoshi itali ka tumbulwa vali fiyo alushe.


text:
Ndelenee ovana ovamati vaye nava longekidilwe onhele yokutomenwa omatimba ooxe, opo vaha penduke, vehe likufile edu nova ha yadife ongonga younyuni noilando.”


text:
Osho hano handi ke va kondjifa, Omwene Kalunga komatanga ovakwaita osho ta popi: “Ohandi dimi po edina laBabilon noixupe yasho nepata noludalo lasho, Omwene osho ta ti.


text:
Babilon ohandi shi ningi onhele yeedila doshovafi nondobe yomafundju ndele handi shi kombifa oshikombe shehanauno, Omwene Kalunga komatanga ovakwaita osho ta ti.”


text:
Omwene Kalunga komatanga ovakwaita okwa ana, ta ti: “Oshili, ngaashi nda diladila, osho tashi ka ningwa, nongaashi nda tokola, osho tashi ka wanifwa.


text:
Ame onda hala okuteyaula Asiria medu lange nohandi ke va lyataulila keemhunda dange, nondjoko yaye otai di ko kuvo nomutengi waye otau u ko komapepe avo.


text:
Osheshi Omwene Kalunga komatanga ovakwaita okwe li tokolela, olyelye ta dulu oku li kandula po? Eke laye ola yeluka, olyelye ta dulu oku li lema?


text:
Ino nyakukwa, oove edu alishe lOvafilisti, nokuhafela odibo yoku ku denga eshi ya teka po. Osheshi momudi weyoka omo tamu di ndevadele noludalo laye otali ningi onhoka yomavava.


text:
Ndele oiveli yovafyoona otai ka lifa, neehepele otava ka omba vehe na nande ombudi yasha, ndele omidi doye ohandi di dipaifa ondjala, oonakuxupa voye otava ka dipawa.


text:
Oshivelo, lila! Oshilando, lila! Edu alishe lOvafilisti, kakama! Osheshi koumbangalanhu otaku tumbu omwifi, nomeengudu daye kamu na ava ve li konima.


text:
Ovatumwa voiwana otava nyamukukulwa shike? Omwene Oye mwene a tunga Sion, nomo tuu omo ovafyoona vovanhu vaye otava ka amenwa.


text:
Moab tashi xunganekwa. Oshili, moufiku wehanauno Ar-Moab osha hanaunwa, sha xula po. Oshili, moufiku wehanauno Kir-Moab osha hanaunwa, sha xula po:


text:
Otava i kuBait nokuDibon, keemhunda diyapuki, va ka lile. Moab ota lili pombada muNebo nomuMedeba; komitwe davo adishe ope na omapalu, neendjedi adishe oda kululwa ko.


text:
Momapandavanda avo ova djala eeshako, ndele tava keme aveshe kombada yeengulu nomeendabo dokulandela, ndele tava ngabuka mokulila.


text:
Hesbon naEleale otava ingida; nokulila kwavo okwa udika fiyo okuJahas; onghee hano ovalumenhu ovahomoni vaMoab otava keme nomwenyo waye otau kakama.


text:
Omutima wange otau ingida omolwaMoab, noonakufaduka po vavo ova ya fiyo okuSoar, fiyo okuEglat-Selisija. Noikulundudu yaLuhit otave i londo nokukwenauka, heeno, mondjila yaHoronaim otava kuu onghuwo omolwehanauno.


text:
Omeva omuNimrim otaa ningi ombuwa, heeno, nomwiidi owa kukuta, nombidi oya fya, kape na nande oshimeno shitalala.


text:
Opo nee keshe tuu eliko ve li lilikolela nakeshe oshituvikilwa shavo otave i twala kombada yokamulonga kOmumbalandongo.


text:
Eenghuwo oda kuwanena keengaba daMoab, muEglaim omwa udika ekweno laye, nofiyo Beer-Elim elilaano laye.


text:
Osheshi omeva omuDibon oku yadi ohonde; ndele ame onda hala okuundulila Dibon oshiponga shikwao: ovatembuki Ovamoab noixupe yomoshilongo otava ka hangika konghoshi.


text:
Ngaashi oudila tava i onhapo nongaashi oudilona va hanauninwa oshihadi, osho oukadona vaMoab tava kala poshau shaArnon.


text:
Otava ti: “Pukuluka, yukifa, omudidimbe woye nau kale ngaashi oufiku pokati komutenya, idilila ovatewatewi, ove ino holola ovahondami.


text:
Itavela ovatewatewi vange va kale pwoove. OmolwaMoab va ulikila onhele yehondamo, va amenwe komuhanauni.” Osheshi omuhepeki ta ka xula po, nehanauno tali ka mwena, nomulyatauli a dja mo moshilongo.


text:
Ndele oshipundipangelo tashi pamekwa nefilonghenda nomusho, metwali laDavid, tamu ka kala omutumba omutokoli ta lalakanene ouyuki ndele ta diinine etokolo la yuka.


text:
Fye otwa uda okuholounhwa kwaMoab, heeno, ye omulinenepeki unene, nelitumbo laye nounhwa waye noupyuhandu waye nokulombaula kwaye.


text:
Opo nee Moab ota ka lilila Moab, aveshe tava ka lila pamwe, ndele tava nyika oluhodi shili molwoikamena yeeviinyu yokuKir-Hareset.


text:
Osheshi oikokola yomiviinyu yaHesbon oya feta, nomiviinyu domuSibma, eeviinyu dado diwa oda wilifa po ovapangeli voiwana; eeviinyu da tandavela fiyo okuJaeser, oda koya ombuwa, noitai yado oye litwala kokule, ya tauluka efuta.


text:
Onghee hano ohandi lili pamwe naJaeser, handi lilile omiviinyu domuSibma, nomahodi ange ohandi ku tutike, oove Hesbon naave Eleale, osheshi mekolelo leeviinyu nometeyo omwa udika onghuwo.


text:
Ehafo neimbilo leteyo ola kufwa mo nomadilopya nomomapya omiviinyu enyaku ola mwena. Omukoli womaviinyu ita kolele mo vali omaviinyu moshikolelo. Ame nda mweneka.


text:
NaMoab nande na holoke e ke lihepekele komhunda yomayambelo, ndele nande na holokele motembeli yaye nokwiindila, ke na eshi ta dulu vali.


text:
Ndele paife Omwene ota popi ta ti: “Manga inapa pita omido nhatu, di fike pomido domulongeli wondjabi, ewapalo laMoab pamwe neengudu dasho dihapu, otali ka xutuka, ndele oixupe otai ka kala inini ihe na eenghono, ihe noshilonga shasha.”


text:
Okuxunganekwa kwaDamaskus taku ti: “Tala, Damaskus otashi ka ekelwashi, kashi fi vali oshilando, otashi ningi oikulukuma, oshilando sha teka po.


text:
Ndele Efraim ota kanifa ohotekuma yaye naDamaskus ouhamba waye, naAram noshixupe shaye yo otashi ka ningwa ngaashi etumbalo lovana vaIsrael, Omwene womatanga ovakwaita osho ta ti.”


text:
Ndele tapa ka kala ngaashi oilya tai kwatwa komutei, neke laye ngeenge tali kwata omitwe doilya, heeno, otapa ka kala ngaashi omitwe doilya tadi toolwa mefilu laRefaim.


text:
Ndelenee epupudululo tali ka kala mo, ngaashi olumono tali nyemwa; eengongo mbali ile nhatu moxulo, nhee, nhano, moitai yomuti omukadi. Omwene Kalunga kaIsrael osho ta ti.”


text:
ndele ita kala vali nokutalatala eealtari, oshilonga shomake aye; noita tale vali odo da hongwa kominwe daye nokutya, komiti domalupwelele daAsera nokeengudi detango.


text:
Mefiku tuu olo oilando yaye ya pama otai ka fa omaputu aHevi naAmori, oya efiwa mokufaduka po kwOvaisraeli noya ninga ofuka.


text:
Osheshi ove wa dimbwa Kalunga kexupifo loye, nowa li ino dimbulukwa emanya lehondamo loye. Onghee oto ka kuna oikunwa iwa, ndele to ka twika omiviinyu dokoilongo;


text:
mefiku olo oto kunu, oto di kulifa, nomongula taku shi, oto dalifa ombuto yayo; ndelenee mefiku loudu oiteywa otai ningi okanduba kongaho, nouyehame itau veluka.


text:
Woo euyaano loiwana ihapu, ngaashi engungumo lefuta, osho hava uyaana! Neweelelo loiwana ngaashi engungumo lomeva manenenene, osho hava uyaana!


text:
Oiwana tai ngungutula ngaashi engungumo lomeva manene, ndele Ye ote i aneke, ndele tai i onhapo kokulekule; ndele tai halakanifwa ngaashi olungu tali i omhepo keemhunda, ngaashi omafo taa twalwa kokafudaela.


text:
Tala, onguloshi oixuna yongaho! Ongula manga inaku sha, kave po vali. Eshi osho oshipewa shovahanauni vetu noshitukulwa shovatinhi vetu.


text:
hali tumu ovatumwa kuNil hava ende mouwato veembungu kombada yomeva! Indeni ko, onye ovatumwa hamu endelele kovanhu vale va twima, koshiwana sha tilika popepi nokokule, koshiwana oshinaenghono noshifindani, edu lasho tali taululwa komilonga.


text:
Taleni, ovakwaunyuni nye amushe, noonakukala kombada yedu, taleni epandela fiku tali yelulwa pombada keemhunda! Pwilikineni enghuma ngeenge tali shikwa.


text:
Osheshi Omwene osho a lombwela nge, ndele ta ti: “Ame onda hala ndi mwene filu nokudakamena monhele yange ngaashi epupyu lomutenya wokwenye nongaashi oshilemo shomume mefimbo lomutenya weteyo.


text:
Shaashi fimbo elikolo inali fika, eenhemo eshi da teta nomonhemo mwa dja engongwa lomuviinyu la pya. Oye ota ka teta omashila noshikashulifo, ndele ta hanauna po, ta tete po oitai.


text:
Onduba yayo aishe otai fiilwa eedila doilyani dokeemhunda noifitukuti yopedu; eedila doilyani oko tadi ka kala efimbo alishe lokulombo noifitukuti aishe yedu oko tai ka panga ko efimbo lokufu.”


text:
Pefimbo tuu olo Omwene womatanga ovakwaita ota ka twaalelwa oshali kovanhu vale, va twima, oshiwana hashi tilika popepi nokokule, oshiwana oshinaenghono noshifindani, edu lasho tali taululwa komilonga, okonhele oko ku na edina lOmwene womatanga ovakwaita, okomhunda yaSion.


text:
Okuxunganekwa kwaEgipiti. Tala, Omwene ota ende koshilemo shi nonhapo ndele te uya kuEgipiti. Noikalunga yomuEgipiti otai kakama koshipala shaye, nomutima waEgipiti tau diluka monhulo yasho.


text:
Ndele Ame ohandi ka hongaifa Ovaegipiti nOvaegipiti, ndele otava ka lwifafana, keshe umwe ta lwifa omumwaxe, nakeshe umwe ota lwifa omushiinda waye; oshilando noshilando, ouhamba nouhamba.


text:
Omhepo yOvaegipiti otai ka laipala monhulo yavo, neemhangela davo ohandi ke di halakanifa; opo nee vo otava ka ama koikalunga nokeemhule deemhepo nokeemhepo doonakufya nokeemhepo dokumonakokule.


text:
Ndele Ame handi ka yandja Egipiti meke lomwene mukukutu, nohamba idjuu otai ke va pangela, Omwene Kalunga komatanga ovakwaita osho ta popi.


text:
Ndele omeva aNil otaa ka pwinina mo metale lakula nomulonga otau ka pwinina filu, tau ka kala wa kukuta.


text:
Ndele omilonga otadi ka nyika, noumhomolonga vaNil muEgipiti otava ka kanifa omeva ndele tava ka pwinina; eembungu nomanenge otaa ka kukuta.


text:
Omaulifilo omominghulo daNil nopokanya kaNil, nepya keshe lopuNil otali ka lemba, ndele tali ka kukuta, nokae po vali.


text:
Ndele ovayuli veeshi otava ka kala nokukema, naaveshe ava hava ekele ondjolo momulonga waNil, naava tava lukile oiyulifo yavo momeva otava ka fya ounye.


text:
Ovakulunhu vaSoan omalai ongaho, ovanongo vomomalenga aFarao ve dule vakwao, omayele avo oo oulai wongaho. Otamu dulu ngahelipi okulombwela Farao kutya: Aame omona womunongo, omona weehamba donale?


text:
Ovanaendunge voye ove li peni! Nave ku hololele, osheshi ovo ve shi shii, Omwene womatanga ovakwaita osho ta ningile Egipiti.


text:
Ovakulunhu vaSoan ova ninga omalai, nomalenga aMemfis okwa limbililwa, Ovaegipiti otava pukifwa kwaava va kala eengudi domapata.


text:
Omwene okwe va tilila omhepo yepilalalo, opo va pukife Egipiti noilonga yasho aishe, ngaashi ongholwe tai alangatele monghungo yayo.


text:
Egipiti itali wapaleke vali nande oshilongo shimwe, shi longwe kutya nee okomutwe ile okomushila, okoshivale shomulunga ile okolumbungu.


text:
Mefiku tuu olo Egipiti otashi ka kala ngaashi ovalikadi, otashi kala nokutila nokukakama eyedelo leke lOmwene womatanga ovakwaita, ngeenge te va yedele.


text:
Nedu laJuda otali ningi ehalwifo laEgipiti, efiku keshe tave li tumbulilwa, otava halukile eendjovo odo Omwene womatanga ovakwaita e di pangelela Ovaegipiti.


text:
Mefiku tuu olo oilando itano yomuEgipiti otai popi Oshikaanan, ndele tai ane pOmwene womatanga ovakwaita. Oshilando shimwe otashi ka lukwa edina lasho Iir-Heres.


text:
Mefiku tuu olo mokati koshilongo shaEgipiti otapa ka kala oaltari yOmwene nopongaba edimbulukifomanya lOmwene.


text:
Ndele olo tali ka kala edidiliko lOmwene womatanga ovakwaita, medu laEgipiti, osheshi ovo tava ifana pombada Omwene omolwovahepeki vavo, ndele Ye ote va tumine omukulili nomupopili, ou te ke va xupifa.


text:
Ndele Omwene ote ke lihoololela Ovaegipiti, nomefiku tuu olo Ovaegipiti otava ka shiiva Omwene, ndele tave ke mu longela nomatomenoyambo neendjayambo, ndele tava udanekele Omwene omaudaneko, ndele tave a wanifa yo.


text:
Ndele Omwene ota ka denga Ovaegipiti, okudenga nokuvelula, ndele vo otave lialuka kOmwene, ndele ote ke va uda, ndele te va velula.


text:
Mefiku tuu olo otapa ka kala elila lakula la longekeka, ola dja muEgipiti la yuka kuAsiria, nOvaasiria otava ka ya kOvaegipiti, nOvaegipiti otava ka ya kOvaassur, ndele vo, Egipiti pamwe naAsiria, otava ka kalela Omwene.


text:
Mefiku tuu olo Israel ota ningi omutitatu, ote litula ponho yaEgipiti naAsiria, ndele ta ningi enangeko noupuna pokatielela kedu,


text:
osheshi Omwene womatanga ovakwaita ote va nangeke noupuna ndele ta ti: “Nangekwa noupuna oove oshiwana shange Egipiti, noshilonga shomake ange Asiria, nefyuululo lange Israel.”


text:
Momudo winya Tartan, elenga, a li a tumwa kuSargon, ohamba yaAsiria, okwe uya kuAsdod, e shi lwifa, ndele te shi teya po;


text:
mefimbo tuu olo Omwene okwa popifa Jesaja yaAmos, ndele ta ti: Inda ko, u ke lidule oshako moshiya shoye, neenghaku doye u di xukule ko keemhadi doye. Ndele ye okwe shi ninga: “Ta ende hamunghele, ehe na ohema neenghaku.”


text:
Opo nee Omwene okwa tya: “Ngaashi omupiya wange Jesaja ta ende ehe na ohema neenghaku omido nhatu a ninga edidiliko lehanauko laEgipiti nolaEtiopia,


text:
osho ohamba yaAsiria ota ka endifa ovapika Ovaegipiti neenghwate dokuEtiopia ovanyasha novashamane vako ve li hamunghele, vehe na eehema neenghaku, nomatako ongaho, ohoni yaEgipiti.


text:
Ndele vo otava ka haluka ndele tava fifwa ohoni kuEtiopia, eshi va li ve mu lineekela nova kala have linenepekele Egipiti.


text:
Ndele oonakukalamo momunghulo wefuta eli, otava popi mefiku tuu olo tava ti: ‘Tala, ava twa li twa tala kuvo, ve tu kwafe ngeno nove tu popile kohamba yaAsiria, otava ningwa ngaha. Fye vene ohatu xupu ngahelipi?’ ”


text:
Okuxunganekwa kombuwa yopefuta. Ngaashi oshikungulu tashi koyelele medu lokoumbuwanhu, otashi di kombuwa medu la tilika.


text:
Ame onda talifwa emoniko lidjuu. Omutinhi ota tinhi nomuhanauni ta hanauna. Fikama, Elam! Media, kondeka! Enyemato keshe ohandi li xulifa po!


text:
Oshiya shange onghee tashi kakama unene, onda hangika kouyehame, handi fetwa ngaashi omudali; eshi nde shi uda, sha petameka nge, nda haluka, ndele nghi wete ko.


text:
Omutima wange tau lomhauka, noutile wa hangelela nge. Onguloshi yehafo lange otai shitukifwa ehaluko.


text:
Otava yale oshililo, tava yale oiinda. Tapa liwa ndele tapa nuwa. Fikameni, onye eehamba! Vaekeni oikelelifo!


text:
Osheshi Omwene osho a lombwela nge a tya: “Inda ko, nangeka ko omunangeli; na shiivife eshi te shi mono.


text:
Nongeenge ta mono ovalondi veenghambe ve li momusholondodo woovavali noovavali, ovalondi voimbulu, ovalondi veengamelo, opo nee na pwilikine shili, te va pwilikine noukeka.”


text:
Ndele ye okwa ingida ngaashi onghoshi tai kumbu ta ti: “Ame nda kala ofika, ndi li moshungo yenangelo, Omwene, omutenya aushe inandi linyenga, noufiku aushe onda pashuka, nda kala mokunangela kwange.”


text:
Ndele tala, otaku di omusholondodo wovalondi veenghambe ve li oovavali noovavali. Opo nee ye okwa popya ndele ta ti: “Babilon osha teka po, sha teka po, noifefa yoikalunga yasho aishe oya kumauninwa poshi noya teyaulwa po.”


text:
Akutu ovanhu vange va xuwa ngaashi oilya, va lyatelwa poshi. Eshi nde shi uda kOmwene womatanga ovakwaita, kuKalunga kaIsrael, onde shi mu hololela!


text:
Okuxunganekwa kwaEdom. Ame onda lalekidwa kuumwe womuSeir, ta ti: “Omunangeli, otundi onhingapi oufiku? Omunangeli, otundi onhingapi oufiku?”


text:
Omunangeli okwa tya: “Okusha oku li popepi ndele oufiku natango. Ngeenge omwa hala okupula, puleni, alukeni, ileni!”


text:
Ka shakenekeni ovanotelwa nye, mu va twalele omeva! Oonakukala nye moshilongo shaTema, shakenekeni nomungome ovainhapo.


text:
Osheshi vo ova ya onhapo eongamukonda, va faduka po eongamukonda la tanganana, nomauta a lukilwa nefininiko loita.


text:
Osheshi Omwene okwa lombwela nge, ta ti: “Mokati komudo, ngaashi omudo womulongeli wondjabi, etumbalo alishe laKedar otali ka xula po,


text:
ndele oshixupe shomauta ovakwataiti Ovakedari otashi ka kala shinini, osheshi Omwene Kalunga kaIsrael osho a popya.”


text:
oove oshilando shi yadi elinyengaanyengo, tashi kuyunguta, oove omukunda wehafotanho! Oonakudipawa voye inava fya keongamukonda noinava fila moita.


text:
Ovapangeli voye aveshe va ya onhapo mumwe, va mangwa vehe nouta; oonakukala mwoove, keshe umwe ou a hangika mwoove, a kwatwa, naavo ve uya mo onhapo va dja kokulekule.


text:
Opo nee ohandi ti: Taleni pamwe pe lili, hakwaame, opo ndi shiive okulila nokuli lilila; inamu uya okuhekeleka nge molwehanauno lomona okakadona koshiwana shange.


text:
Osheshi eli olo efiku lepiyaano, lehanauno noledundakano mefilu lemoniko, la tokolwa kOmwene, Kalunga komatanga ovakwaita. Omakuma okwa kumunwa po, nonghuwo otai kuwaana keemhunda.


text:
Ndele Elam okwa djala onywa ndele te uya nomatemba e yadi ovalumenhu, novalondi veenghambe, naKir osha kufa oshikelelifo.


text:
Opo nee omafilu oye mawa a hoololwa oku yadi omatemba oita, novalondi veenghambe ve li mehonyeno va tala oshivelo.


text:
Ndele tamu mono omifya domohote yoshilando shaDavid, da ninga dihapu, ndele tamu ongele omeva ometale loposhi.


text:
Ndele tamu xupu etale li li pokati komakumahote avali, mwe li xupila omeva metale likulu. Ndelenee nye itamu tale kwaau e shi ninga, itamu liamene ou a li e shi diladila nale.


text:
Ndele mefiku tuu olo Omwene, Kalunga komatanga ovakwaita, ote va ifana kelilo nokeenghali nokekululo lomapalu nomitwe nokomundjalo weefya.


text:
Ndelenee tala, omu na ehafo nenyakuko, omatomo eehove nomadipao eedi, okulya ombelela nokunwa omaviinyu, tava ti: “Tu lyeni, fye tu nweni, osheshi mongula ohatu fi.”


text:
Ndelenee Omwene womatanga ovakwaita okwa hololela omatwi ange, ndele ta ti: “Oshili, etimba eli itali mu diminwa po nande fiyo efyo leni, Omwene Kalunga komatanga ovakwaita osho ta ti.”


text:
Omwene Kalunga komatanga ovakwaita osho ta ti: “Fikama, inda u ka holoke kunamukeledi Sebna, elenga lomouhamba, u tye:


text:
‘Oto ningi shike apa, nolyelye u kwete apa, eshi to lihokele ombila apa, to lihokele ombila yoye pombada pokule, ndele to lihokele onhele yoye memanya?


text:
Tala, Omwene ote ku kupula, ngaashi omulumenhu ta kupula sha, ndele te ku kwata noku ku kamena mumwe.


text:
Ote ku dingile mumwe nokudiinina ngaashi omuti wongodi tau tangelwa, ndele te ku alangatifa ngaashi okatanga noku ku undulila moshilongo shinene sha mbwalangadja. Oko u na oku ka fila, ndele oko taku ka fyaala omatemba oye oupuna, oove ohoni yeumbo lomwene woye.


text:
nohandi ke mu dika oshikutu shoye, nekwamo loye ohandi li dike moshiya shaye, neenghonopangelo doye ohandi ke di tula meke laye, a ninge xe yovanhu vomuJerusalem novomeumbo laJuda.


text:
Ndele Ame handi ka tula oshapi yeumbo laDavid kepepe laye, opo, ngeenge ta yeulula, kape na ou ta idile po, nongeenge ta idile po, kape na ou ta yeulula.


text:
Ndele Ame ohandi ke mu valela ponhele ya pama, ngaashi ondungu, ndele ye ota ningi olukalwa lefimano lomeumbo laxe.


text:
Ndele tapa tulikwa kuye ouhapu aushe weumbo laxe, ovatekulu novatekulululwa, okayaxa keshe kanini, okudja komakopi fiyo okoitoo aishe.


text:
Omwene womatanga ovakwaita ota ti: Mefiku tuu olo ondungu ei ya valelwa ponhele ya pama otai ka nyengana ndele tai teka, ndele tai u ko nonduba ya endjelela ko kuyo, otai xulu po, osheshi Omwene okwe shi tya.’ ”


text:
Okuxunganekwa kwaTirus. Lileni, onye omawato aTarsis, osheshi Tirus osha teka po, kamu na vali eumbo nomusho itamu iwa vali, vo ove shi udila ko nawa medu lOvakipro.


text:
Mweneni nye oonakukala medu lokomunghulo wefuta! Ovalandifi Ovasidoni, ovaendi moskepa vomefuta, ova li ve ku kutifa nale.


text:
Ndele ombuto yaSihor noilya yaNil, ya enda kombada yomeva manene, oya etwa muTirus. Ndele osho ye a ninga elimba loipindi yoiwana.


text:
Fya ohoni, oove Sidon, osheshi efuta nohotekuma yokefuta otai ti ngaha: “Ame inandi fetwa, osho yo inandi dala, ame inandi kulifa ovanyasha ovamati, ame inandi kulifa ovanyasha oukadona.”


text:
Oshilando sheni shehafotanho osho tuu eshi, sha hovela momafiku onale, eemhadi dasho de va twala kokule, komadu okokule va kale ko ngaashi ovanailongo?


text:
Olyelye e shi pangela nokutya, Tirus osha li hashi yandje omitumbo deehamba, novalandifi vasho voipindi va li eehamba, novashingifi vasho oipuna younyuni ya tumbalekwa?


text:
Omwene womatanga ovakwaita osho a tokola ngaha, opo a xutule po oshingefulalalo shovalinenepeki, opo Ye a fife ohoni ovanamadina vomoshilongo.


text:
Omona okakadona kaTarsis, kungulukila medu loye, ngaashi omulonga waNil. Kape na vali efitiko lokukelela.


text:
Ye okwa yelulila eke laye kombada yefuta, okwa kakamifa omauhamba. Omwene okwa yandja elombwelo nokutya, omakumahote aKaanan e nokuhanaunwa po.


text:
Ndele Ye okwa tya: Ino nyakukwa vali, oove okakadona, wa fifwa ohoni, oove omona okakadona kaSidon! Fikama, u ye kOvakipro; ndele oko yo ito ka mona etulumuko.


text:
Kava li Ovaasiria, ndelenee Ovakaldea ava va efela oifitukuti muTirus, ova tunga eeshungonangelo, vo tava ngumauna po oshilando shaTirus.


text:
Ndele mefiku tuu olo Tirus otashi ka kala sha dimbuwa omido omilongo heyali di fike pomafiku ohamba imwe. Ngeenge pa pita omido omilongo heyali, Tirus otashi ningwa ngaashi eimbilo lombwada tali ti:


text:
“Kufa onyalilo, ove u ye moshilando, ove ombwada ya dimbuwa, shika nawa, ove u imbe, opo u dimbulukiwe!”


text:
Pexulilo lomido omilongo heyali, Omwene ota ka tala vali kuTirus, ndele tashi ka alukila ondjabi yoluhaelo, ndele tashi kala nokuhaelafana nomauhamba aeshe aa e li kombada yedu.


text:
Ndelenee eliko lasho lomondado, nondjabi yasho yehaelo otai ka yapulilwa Omwene, ndele lo itali ka tuvikilwa, ndele itali ka tulikwa, ndelenee eliko lasho otali ka ninga okulya kwaava nomidjalo da wapala kwaava ve neenhele davo koshipala shOmwene.


text:
Tala, Omwene ota kombo mo medu, te li yeleke, ndele ta pilula oshipala shalo, ndele ta halakanifa ovanhu valo.


text:
Ngaashi oshiwana tashi ningwa, osho yo omupristeli, omupika ota ningwa ngaashi omwene waye, omupika omukainhu ongaashi ina yomeumbo, omulandi ongaashi omulandifi, omweheli ongaashi omwehelwa, ou ta li oshikolo ongaashi ou ta lilwa oshikolo.


text:
Edu tali kala lakukuta nolatenha; ominghulo dounyuni tadi kala da notelwa noda kata, eulu nedu tali kashangala.


text:
Osheshi edu ola nyatekwa koulunde koshi yovanhu valo: osheshi ova tauluka omhango nova lundulula eenghedimhango, ndele ove liteeka ehangano laalushe.


text:
Opo nee efingo otali li edu noonakukala mulo otava hepekelwa oushima wavo; onghee oonakukala kombada yedu otava kukutikwa komutenya, ndele tapa ka kala ovanhu vanini.


text:
Osheshi osho tashi ka kala ngaho kombada yedu nomoilongo aishe, ngaashi olumono tali kupulwa, nongaashi pokupupudulula omaviinyu, ngeenge a pwa okukola.


text:
Venya ve li kwinya otava kuwilile nokuhafa pombada; ndele tava nyakukifwa pombada oshingepangelo shOmwene, lwokefuta:


text:
Onghee hano, onye vokoushilo, fimanekeni Omwene nanye ovanailongo vokominghulo defuta, edina lOmwene Kalunga kaIsrael!


text:
Okominghulo dedu otwa uda omaimbilo ehambelelo: “Oshitukulilwa shomuyuki oshiwa! Ndelenee ame ohandi ti: Ohandi pwinine, ohandi pwinine fiyo handi xulu po. Woo aame! Ovanyeki otava nyeka, ovatinhi otava tinhi nokutinhinina!”


text:
Ndele ou ta faduka po onghuwo yoixuna, ota wile moshilambo, naau ta di mo moshilambo, ota yulwa komwiyo. Osheshi oivelo yopombada otai yeuluka neengudi dedu otadi kakama.


text:
Edu otali pungauka ngaashi ongholwe, ndele tali endama ngaashi etwali. Noudjuu womatauluko otau li pondo unene, tali wile po ndele itali fikama po vali.


text:
Ndele mefiku tuu olo Omwene ota tokola omatanga ovakwaita opombada meulu, neehamba dedu okombada yedu;


text:
ndele otava ka mangwa, tava ongelwa melambo leenghwate, ndele tava idililwa modolongo, nongeenge pwa pita omafiku mahapu, otava ka kongwa.


text:
Ndele ohani otai ka tilyana netango otali ka fyohoni, osheshi Omwene womatanga ovakwaita, Oye ohamba yokupangela komhunda yaSion nomuJerusalem, nomoipafi yovakulunhu vaye oshinge shaye tashi ka vema.


text:
Omwene, Oove Kalunga kange! Ame ohandi ku fimaneke; edina loye handi li hambelele. Osheshi Ove wa longa oikumwifa, eemhangela doye domafiku onale odo oshili noudiinini.


text:
Osheshi oshilando owe shi shitukifa onduba yomamanya, nohotekuma ya pama, onduba yongaho, noupunangulu wovanailongo kau fi vali oshilando; fiyo alushe itashi ka tungululwa vali.


text:
Osheshi Ove wa kala ohotengulu yovafyoona, heeno, ohotengulu yohepele moluhepo layo, ehondamenongulu lokuyaama odula, nomudile woshinhwi shomutenya, osheshi ehandu lovakolokoshi ongaashi oshikungulu tashi lidenge mekuma.


text:
Ngaashi omutenya medu loluteni, osho wa xutula eweelelo lovanailongo. Ngaashi omudidimbe woshilemo hau kelele oupyu womutenya, osho to mweneke eimbilofindano lovakolokoshi.


text:
Ndele Omwene womatanga ovakwaita ota ka dungila ovanhu aveshe komhunda ei oitendele yomaadi, oitendele yomaviinyu e neenghono noyomungo noyomaviinyu mawa.


text:
Ndele okomhunda tuu ei Ye ota ka pombaula po oshikutu shokutuvikila ovanhu aveshe; noshituviko tashi tuvike oiwana aishe.


text:
Ye ota ka hanauna po efyo fiyo alushe, ndele Omwene, Kalunga ta ka feta po omahodi momesho aaveshe, ndele ta ka xulifa po odino yovanhu vaye kombada yedu alishe. Osheshi Omwene osho a popya:


text:
Ndele mefiku tuu olo vo otava ka tya: “Tala, Kalunga ketu Oye ou, twe mu teelela, e tu kwafe; Omwene Oye ou, twe mu teelela; tu kuwilileni, fye tu nyakukwe molwekwafo laye.”


text:
Osheshi eke lOmwene otali ka kala kombada yomhunda ei. Ndelenee Moab ota ka lyataulilwa ponhele yaye, ngaashi oimbodi tai lyataulilwa melambo.


text:
Ndele omo ta tandaveleke omaoko aye ngaashi omunhu ta yoo a kaama, ta lape omeva, ndele Omwene ota ka xutula ounhwa waye pamwe nounongo womaoko aye,


text:
ndele eehotemanya da pama domomakuma eni Ye ote a ngumauna po, ndele te a yelakanifa pamwe nedu, te a ngumauna po fiyo mondwi.


text:
Mefiku tuu olo medu laJuda otamu imbwa eimbilo eli: “Fye otu na oshilando sha pama, exupifo ote li ningi ngaashi omakuma noluumbo nomamanya.


text:
Osheshi Ye okwa xutula poshi oonakukala pombada, noshilando she litumba pombada, Ye e shi finda poshi noye eshi ngumauna poshi fiyo mondwi.


text:
Heeno, otwe ku teelela yo mondjila yomatokolo oye. Akutu Omwene, omwenyo wetu tau djuulukwa edina loye noku li dimbulukwa.


text:
Omwenyo wange ohau ku djuulukwa oufiku, heeno, nomhepo yange meni lange otai ku kongo, osheshi omatokolo oye, ngeenge taa hange edu, ovakwaunyuni otave lilongo ouyuki.


text:
Ou ehe na Kalunga nande na filwe onghenda, ite lilongo okushiiva ouyuki, medu louyuki oha kolokosha, ndele iha mono oshinge shOmwene.”


text:
Omwene, eke loye ola yeluka, vo kave li wete. Ndelenee ouladi woye molwoshiwana nave ke u mone nokufifwa ohoni, nomundilo wa xwamena ovatondi voye nau ke va lafe po yo.


text:
Omwene, Kalunga ketu, ope na oovene vamwe ve tu pangela, haave, ndelenee Oove auke hatu fimaneke, heeno, edina loye.


text:
Ovo ova fya, itava ningi ovanamwenyo, ovo nomididimbe itava nyumuka. Ove we va handukila, we va hanauna po, ndele wa dima po edimbuluko lavo.


text:
Akutu Omwene, Ove wa hapupalifa oshiwana, oshiwana we shi hapupalifa, ndele wa holola oshinge shoye, ndele wa tandavelifa eengaba doshilongo.


text:
Ngaashi edalo lomufimba la fika, ta fetwa, ndele ta ulu kokuyehama kwaye, osho fye tu li koshipala shoye, akutu Omwene.


text:
Otwa li ovafimba, twa fetwa, ndele otwa fa twa dala omhepo; oshilongo inatu shi xupifa, oonakukala kombada yedu inava dalwa.


text:
Ovafi voye otava ka ninga ovanamwenyo, oimhu yange otai ka nyumuka. Dudulukeni, nye mu nyakukwe, onye amushe ava mwa nangala mondwi, osheshi omume yoye oyo omume youyelele, nedu otali ka eta mo ovafi.


text:
Hano oove, oshiwana shange, liidilila monduda yoye, u ka hondame okafimbo kanini, fimbo oupyuhandu tau pitilile po.


text:
Osheshi tala, Omwene ta ka fikama a dje monhele yaye nonghone, a ka pule oilonga ii yoonakukala kombada yedu, nedu eli la pona ohonde otali i holola, ndele itali tuvike vali oonakudipawa valo.


text:
Mefiku tuu olo Omwene ota ka tokola, ndele ta tu neongamukonda laye la pama nolinene nolidjuu, Leviatan, eyoka li nonhapo, naLeviatan, eyoka hali ngolyauka, nongadu yomefuta ote i dipaa po.


text:
Aame Omwene, omunangeli washo: “Ohandi shi tekele omafimbo aeshe; ohandi ke shi amena oufiku nomutenya, opo shiha mone nande oshiponga.


text:
Mwaame kamu na ehandu. Ngeno ndi mone omakiya neeshosholo, onda hala oku i shingila oita noku shi xwika po ashishe mumwe,


text:
Momafiku okomesho Jakob ota ka twama, Israel ota ka temuna eenhemo, ndele ta tutuma nota yadifa ounyuni aushe noiimati.


text:
Omwene okwe mu denga mbela, ngaashi ovahepeki vaye va dengwa, ile okwe mu dipaa ngaashi ovadipai vaye va dipawa po?


text:
Moku mu ta po nomoku mu kandula po, Ove we mu handukila. Oye okwe mu komba po noshikungulu shaye sheenghono mefiku lomhepo yokoushilo.


text:
Opo nee mwaai aishe oilonga ii yaJakob tai dimwa po, nomo otamu kala oiimati yedimo lomatimba aye, omamanya omayambelo aeshe, ngeenge taa nyanyaulwa, ngaashi omamanya okalka taa nyanyaulwa; pu ha kale vali omalupwelele aAsera neengudi detango.


text:
Osheshi oshilando sha kala sha pama, osho osha fiwa po, sha fa oshuumbo sha efiwa, sha fa eputu; outana otava wandjele ko, oko tava ombo, ndele tava li oitutumine yasho.


text:
Oitai ngeenge ya kukuta otai tyavwa, ovakainhu otave uya ndele tava shakala omundilo; shaashi ovanhu ava vehe na omayele, onghee Omushiti wavo ite va file onghenda, naau e va ma, ite va etele olukeno.


text:
Ndele mefiku tuu olo, Omwene ota ka shopola oiimati okudja komulonga waEufrat fiyo okokamulonga kaEgipiti; akutu nye Ovaisraeli, otamu ka toolwa umwe naumwe.


text:
Ndele mefiku tuu olo enghuma linene otali ka shikwa, naaveshe ovo va kanena medu laAsiria naava va twalelwe kuEgipiti, otava alukile keumbo lavo, ndele tave ke linyongamena Omwene komhunda iyapuki muJerusalem.


text:
Woo oshishani shelinenepeko sheengholwe daEfraim. Woo onhemo yefimano lewapalo laye, oi li po tai kate, ya kala koxulo yomhunda, pokati kefilu liwa laava va kolwa komaviinyu.


text:
Tala, okOmwene taku di umwe, omunaenghono e nepangelo, ngaashi oshikungulu sheemhawe nomhepo yehanauno. Ngaashi oshikungulu shinene shi neenghono nomeva efundja taa kunguluka, osho ta tileshi poshi neenghono.


text:
ndele onhemo yefimano lewapalo laye, oi li po tai kate, ya kala koxulo yomhunda, pokati kefilu liwa, otai ningwa ngaashi onghwiyu ya tilyana tete, keshe ou te i mono, shimha tuu e i kwata meke laye, ote i pona po filu.


text:
Mefiku tuu olo Omwene womatanga ovakwaita ota ka ninga oshishani sha wapala noshidingo shewapalo koonakuxupa voshiwana shaye,


text:
Naava yo tava i oshidungwe komaviinyu, noikolwifa tai va pungaukifa, omupristeli nomuxunganeki otava i oshindungwe koikolwifa, omaviinyu e va etela oshitelele, ova pungaukifwa koikolwifa. Otava puka momamoniko, ndele tava i pomunghulo mokutokola.


text:
“Oolyelye mbela ta diladila oku va pukulula? Oolyelye ngeno te va longo nomaudifo aye? Mbela vo opo va tova, va kufwa komavele oina?


text:
Oshipango okoshipango, oshipango okoshipango, onghedi okonghedi ikwao, onghedi okonghedi ikwao, oku kanini, kwinya kanini!”


text:
Oye ou e va lombwela ta ti: Etulumuko oleli, tulumukifeni ou a loloka, onhele yetulumuko oyo ei. Ndelenee vo ova li inava hala okuuda ko.


text:
Opo nee ondjovo yOmwene otai ka kala kuvo: Oshipango okoshipango, oshipango okoshipango, onghedi okonghedi ikwao, onghedi okonghedi ikwao, oku kanini, kwinya kanini, opo mokweenda va punduke ongali ndele va teke, opo va yulwe kongodi, vo va kwatwe.


text:
Osheshi ohamu ti: Fye otwa hangana nefyo, otwa pangela omhangela noshovafi; omupya nau tondoke po ngaashi efundja, itau tu hange, osheshi oipupulu otwe i ninga eameno letu notwa hondama momakoto.


text:
Onghee hano Omwene Kalunga ota ti ngaha: “Tala, Ame ohandi dikile muSion emanya lekanghameno, emanya la yelekwa, omutwe u nondilo womokolonela, wa dikwa wa pama; ou ta itavele, ita i onhapo.


text:
Ndele omatokolo a yuka ohandi a ningi eyelekongodi, nouyuki ohandi u ningi oshiyelekifo,” eemhawe otadi hanauna po eameno loipupulu neyelu otali yelula, tali twala onhele yokuhondama.


text:
Ndele ehangano leni nefyo otali ka teka po, nomhangela yeni noshovafi itai ka kala po; omupya ngeenge tau tondokele po ngaashi efundja, otamu ka lyataulwa kuwo.


text:
Shamha tuu tali tondoka, nye tali mu kwata, shaashi otali tondoka ongula nongula, tali uya oufiku nomutenya. Ndele oshili, elongo leudifo eli tali eta ehaluko.


text:
Osheshi omutala otau ka ninga muxupi kwaau ta tandavele ko, nonhanga otai kala inini okulitonyena mo.


text:
Osheshi Omwene ota ka fikama ngaashi komhunda yaPerasim, opo Ye ota ka handuka ngaashi mefiku laGibeon, opo a longe oshilonga shaye, oshilonga shaye shikumwifa! Ye a wanife oshilonga shaye, oshilonga shaye inashi monika nale!


text:
Hano, inamu kala nokusheka, eenghadja deni diha shilwe, osheshi ame onda uda kOmwene Kalunga komatanga ovakwaita etokolo ola wana olehanauno tali uya kombada yedu alishe.


text:
Ndi shi: ngeenge a lalakanifa ota undu mo ombuto yokumina ilaula, ndele ta undu mo ombuto yokumina younyenye, omahangu omonhele yao, ndele ta kunu, oilyavala momifinda, okalya ka toka kominghulo?


text:
Osheshi okumina ilaula ihai xuwa nomushi, nokuulu kwetemba ihaku ende kombada yokumina younyenye; ndelenee okumina ilaula ohai dengwa noikulumbwati nokumina younyenye ohai xuwa noshivalati.


text:
Oilya yomungome ohai xuwa fiyo tai ningi oufila? Ahowe, itai xuwa fiyo fiyo. Ndele nande hava shingi okuulu kwetemba neenghambe itave di xwifa fiyo ya nyanyauka po.


text:
Heeno, naasho yo osha dja mOmwene Kalunga komatanga ovakwaita. Oye omukumwifa mokupukulula, eendunge daye odinene unene.


text:
Woo, Ariel, Ariel, oshilando, David omo a ningile eenhanda daye! Wedei ko omudo komudo. Eshikulafano loivilo nali tondoke, li shakene,


text:
Opo nee Ame ohandi ka fininika Ariel, ndele musho tamu ka kala ekemo nenyemato ndele otashi ka kala Ariel shoovene.


text:
Ndele Ame ohandi ka onga eenhanda de ku dingilila, ndele handi ku fitikinine mo nomanangelo, ndele handi fe omalambo omalwilo e ku kondekela.


text:
Opo nee ove to kala nokupopya mokule mwi, ndele to kala nokupopila mondwi yedu nondaka yoposhi, ndele ondaka yoye otai ka udika ngaashi ondaka yoshilulu shomedu, nondjovo yoye tai di mondwi yedu tai kina.


text:
Ndele ongudu yovatondadi voye oi li ngaashi ondwi ya pepwa, nongudu yoimhulu ngaashi olungu tali i omhepo, oinima ei otai ningwa divadiva, mokafimbo.


text:
Omwene Kalunga komatanga ovakwaita ote uya oku ku talela po mengungumo nomekakamo ledu, momhepo nomoshikungulu nomelaka lomundilo tau lyana.


text:
Eengudu doiwana aishe odo tadi lwifa Ariel, heeno, aveshe ava otave shi lwifa nokukondjifa ohotemanya yasho, ndele tave shi fininike, otava kala ngaashi ondjodi, emoniko loufiku.


text:
Ngaashi omunhu ou e udite ondjala ta tu ondjodi ta li, ndelenee mokupenduka kwaye medimo laye kamu na sha; nongaashi omunhu a fya enota, ta tu ondjodi: ta nu, ndelenee mokupenduka kwaye ye a loloka, nomwenyo waye wa notelwa, osho tashi kala eengudu doiwana aishe, edi tadi lidengifa omhunda yaSion.


text:
Kumweni, nye mu haluke! Twikeni, nye mu twikifwe! Vo ova kolwa, nande hakomaviinyu; otava pundauka, nande hakoikolwifa.


text:
Osheshi Omwene okwe mu tilila omhepo yeemhofi didjuu, nokwa fifikinifa omesho eni ovaxunganeki, nokwa tuvika omitwe deni ovamoni vemoniko.


text:
Hano osho ehololo alishe la ninga kunye ngaashi eendjovo domushangwa wa patwa noshipatifo; ngeenge tau pewa ou a shiiva okulesha, ndele tapa tiwa: U lesha, ndele ye ota nyamukula: Itandi shi dulu, osheshi owa patwa noipatifo,


text:
ndele ngeenge tau pewa omunhu ehe shii okulesha, ndele tapa tiwa: U lesha, ye ota nyamukula: kandi shii okulesha.


text:
Ndele Omwene okwa tya: “Osheshi ovanhu ava otava ehene kwaame nomakanya avo, ndele tava fimaneke nge nomilungu davo, ndele eemwenyo davo ove di kaleka kokule naame, netilokalunga lavo oshipango shongaho ve shi longwa kovanhu,


text:
onghee hano tala, koshiwana eshi ohandi ka ninga natango oikumwifalonga, oilonga yonghumwe, ndele tai nyenge eendunge, nounongo wovanongo vavo otau xulu po, neendunge dovanaendunge vavo otadi shiti.”


text:
Woo, ovo tava holeke mokule Omwene eenghundafana davo, tava longo oilonga yavo momilaulu, ndele tava ti: “Olyelye e tu wete, olyelye e tu shii?”


text:
Akutu oulai weni! Omuhongi woitoo ota yelekwa nedu? Oshilongwa otashi tongo omulongi washo nokutya: “Haye a ninga nge,” ile oshihongwafano tashi tongo omuhongi washo, kutya: “Ke neendunge”?


text:
Okafimbo kaxupi natango, opo nee Libanon otai shituka epya loiimati, nepya liwa tali ka talwa li fike pomuulu muwa.


text:
Ndele mefiku tuu olo ovafitamatwi otava ka uda ko eendjovo domishangwa, nomesho ovapofi otaa ka mona ko a manguluka komilaulu dilaula fokofoko.


text:
Ndele ovalininipiki otava ka pewa alushe nehafo lipe mOmwene neehepelelela domovanhu tadi ka nyakukwa mOmuyapuki waIsrael.


text:
ovo mokupopya kwavo ohava pe oushima ou ehe noushima, ndele tava tele omupopili wouyuki omwiyo poshivelo, ndele tava endameke ouyuki wovayuki neendjovo dongaho.


text:
Onghee hano Omwene ou a kulila Abraham ota lombwele eumbo laJakob ta ti ngaha: “Jakob ita ka fifwa vali ohoni, noshipala shaye itashi ka pemba vali,


text:
osheshi oye, nge ta mono ovana vaye, oilonga yomake ange mokati kavo, opo nee otava ka yapula edina lange, ndele tava yapula Omuyapuki waJakob, ndele tava kala nokutila Kalunga kaIsrael;


text:
Omwene ta ti: “Woo, ounona ovanandubo, ava tava pangele omhangela, ndelenee inai dja mwaame; tava hangakene, ndele inashi dja mOmhepo yange, opo va ndubile omatimba komatimba,


text:
ovo tava i kuEgipiti, ndele vo inava pula nge, tave liameke keameno laFarao ndele tava kongo ehondamo momudile waEgipiti.


text:
aveshe otava fifwa ohoni omolwoshiwana shihe na eshi tashi va kwafa, kashi na ekwafo, kashi na oshilonga, ndelenee elengwa nelengaifo.”


text:
“Oifitukuti yomedu lokoumbuwanhu tai xunganekwa. Ovo tava pitile medu letumaukifo lomaxwilili nolidjuu, medu longhoshi yonghadi noyondume, medu lomayoka noleengadu hadi tuka, otava humbatifa keembuda doimbulu emona lavo, tava kuminike oipako yavo meembuda deengamelo, tave i twala koshiwana shihe na osho tashi va kwafa.


text:
Ndele ekwafo laEgipiti olongaho, onghee handi mu luku: Rahab, tali ti: ‘Kala omutumba, mwena filu.’ ”


text:
Inda mo paife ove u di shangele moshipelende moipafi yavo, ove u di shangele membo, opo di kale mo omafiku okomesho, alushe fiyo alushe.


text:
ovovo tava lombwele ovamoni vomamoniko: “Inamu mona! Novaxunganeki: Inamu tu xunganekela eshi sha yuka. Tu lombweleni eshi fye twa hala; xunganekeni oipupulu;


text:
Onghee hano Omuyapuki waIsrael ota popi, ta ti: “Osheshi onye mwa dina ondjovo ei yange, ndele otamu lineekele oukolokoshi nounongo woipupulu nomwa ama kuyo,


text:
onghee hano etimba eli leni otali ka kala ngaashi etendo lekuma, li li pokuwa ko, tali endjelela mohotekuma ile. Eweko lalo tali uya ohaluka, inali teelelwa.


text:
Heeno, otali ka teka po, tali teka po ngaashi oshitoo shomuhongi woitoo, tashi tatulwa po, pehe na nande onghenda, paha monike nande oikangwa yasho, nande oshikangwakangwa shoku ka tala omundilo mediko, ile shoku ka tekifa omeva mediva.”


text:
Osheshi Omwene Kalunga, Omuyapuki waIsrael ota ti ngaha: “Elidilululo nelimweneno olo exupifo leni, nokulimwenenena nomokulineekela omo tamu di eenghono deni,” ndelenee nye inamu hala,


text:
ndele omwa tya: Ahowe! Ndelenee fye hatu ka faduka po neenghambe, heeno, omu na okufaduka po shili! Otwa hala okulonda onghambe yonhapo ihapu, onghee ovataatai veni ove nonhapo ihapu!


text:
Ovanhu veni eyovi limwe, otava ka ya onhapo konghuwo yomunhu umwe, otamu twala onhapo konghuwo yovanhu vatano, fiyo oshixupe sheni tashi kala ngaashi edidilikoshiti la dikwa komhunda nongaashi oshiti shepandela shi li petunda.


text:
Ndele Omwene ota teelele a shiive oku mu fila onghenda, opo nee ota fikama e mu file olukeno, osheshi Omwene Oye Kalunga kouyuki. Ovanelao aveshe ava have mu teelele!


text:
Osheshi oshiwana tashi ka kala muSion muJerusalem. Ove ito ka lila vali! Ote ku file onghenda shili molweifano loye ekwafo; moku li uda, ote ku nyamukula.


text:
Omwene nande ote mu pe omungome woluhepo nomeva oudjuu, omulongi woye ita ka hondama, ndelenee omesho oye otaa kala nokutala omulongi woye,


text:
ndele fiku mwa hala okwaama kolulyo ile kolumosho, omatwi eni otaa ka uda ondjovo ei tai di konima yeni, tai ti: “Apa ondjila, ei mu nokweenda nayo!”


text:
Opo nee otamu ka mona nokutya, oihongwafano yeni ya vaekwa noshisiliveli noshingoldo, oya nyatekwa, ndele ove to ke i nyonyodola noku i ekelashi, ove to ke i lombwela: “Djeni po, indeni!”


text:
Opo nee eembuto doye we di kuna mepya loye ote ke di lokifila odula, ndele edu tali ku menifile oilya yomungome munyenye tau kutifa. Mefiku tuu olo oimuna yoye otai ka wandjela moulifilo wa mbwalangadja,


text:
ndele eehove noimbulu hai longo mepya otai ka lya oilya ya fingala omongwa, ya fifwa noya yelwa noshiyelifo nolukoolo.


text:
Ndele tapa kala omatondokelo omeva nomilonga okeemhunda adishe dile nokoikulundudu aishe ei ye litumba, mefiku olo lomadipao manene, neeshungohote eshi tadi wile po.


text:
Ndele ouyelele wohani otau ka kala ngaashi ouyelele wetango, nouyelele wetango otau hapupala luheyali, ngaashi ouyelele womafiku aheyali, mefiku tuu olo Omwene eshi ta mange omadidimika oshiwana shaye, ndele ta velula oipute yasho.


text:
Tala, edina lOmwene otali uya tali di kokule, ehandu laye ola xwama noilemo ilaula yomwifi otai yeluka pombada; omilungu daye oda yada oupyuhandu nelaka laye ngaashi omundilo hau lungwinifa,


text:
ndele omufudo waye ngaashi omulonga wa fuluka tau fiki pofingo, a fife oiwana noshifififo shehanauno, ye a tule oshitomo shepukifo meehamama doiwana.


text:
Nye otamu ka kala nokwiimba omaimbilo, ngaashi oufiku woshivilo shiyapuki eshi tashi danwa, ndele omitima deni tadi ka nyakukwa ngaashi ou ta ende meshiko leenyalilo ta i komhunda yomwene kEmanya laIsrael.


text:
Ndele Omwene ota udikifa ondaka yaye i yadi oshingepangelo, ta monikifa okwooko kwaye taku kuluka noupyuhandu nomutemo womundilo tau xwike po pamwe nokafudaela noshikungulu sheemhawe.


text:
Ndele edengo keshe le mu sheyelwa, eshi Omwene te mu denge, eengoma doivela nouxumbafeta otava shikwa, ndele Ye ote mu lwifa, ta lwifa nokudungadunga okwooko.


text:
Osheshi ediko ola pwa okulongekidwa nale, la longekidilwa yo ohamba Molek. Mokule ola fewa la mbwalangadja, mulo omwa tulwa omundilo noikuni ihapu. Nomufudo wOmwene ngaashi ekunguluko losulfuri otau li xwameke.


text:
Woo ava, tava i kuEgipiti va ka konge ekwafo, ndele have lineekele eenghambe, ve lineekela omatemba olwoodi, osheshi oo omahapu, novalondi veenghambe, shaashi ovahapu, ndelenee itava tala kOmuyapuki waIsrael, ndele ihava kongo Omwene.


text:
Ndele naye yo oku na omayele, ndele ta eta oshiponga, eendjovo daye ite di popyulula. Oye ta ka fikama a lwife eumbo lovanawii naava hava kwafa ovakolokoshi.


text:
Heeno, Ovaegipiti ovanhu, kave shii Kalunga, neenghambe davo ombelela, hamhepo; Omwene, ngeenge ta twala okwooko kwaye, omukwafi ota punduka nomukwafwa ota wile po; ndele aveshe vavali otava nyonauka po mumwe.


text:
Osheshi Omwene okwa lombwela nge ngaha: “Ngaashi onghoshi, onghoshi onyasha tai ndwaandwamene peendja, ngeenge ongudu yovafita ya ifanwa ve i lwife, ndele yo ihai haluka molwokukuwa kwavo, ndele itai tewa po komapopyaano avo opombada, osho ngaha Omwene womatanga ovakwaita ta kulukile poshi okukondjela komhunda yaSion nokomutunda wayo.


text:
Ngaashi eedila hadi tengele, osho yo Omwene womatanga ovakwaita ta ka amena Jerusalem, ta amene, ndele ta xupifa, ta fi onghenda, ndele ta mangulula.


text:
Osheshi mefiku tuu olo keshe umwe ota ka ekelashi oikalunga yaye yoshisiliveli noyoshingoldo ya ninga enyono lomake eni.


text:
Ndele Asiria ota fi keongamukonda lihe fi lomulumenhu, ndele ta ka liwa keongamukonda lihe fi lomunhu; ye ota ka ya onhapo eongamukonda, novanyashamati vaye otava ka ninga ovapika;


text:
ndele emanya laye otali ka tumauka omaxwilili molwetilo, nomalenga aye otaa kakama nokufaduka po kepandela.” Omwene ou e na omundilo muSion nediko muJerusalem, osho ta ti.


text:
Ndele keshe umwe wamuvo ta ka kala ngaashi oshikelelifo shokukelela omhepo nongaashi ehondameno lokuyaama oshikungulu ngaashi omakungulukilo omeva medu loluteni nomudidimbe wemanya lile medu lenotelo.


text:
Osheshi elai otali popi oulai, nomutima walo otau diladila omahanauno, nosho ngaha hali longo oukolokoshi, tali popi Omwene nokuhongaula, tali pupula omwenyo womufindjala, ndele tali nyeka omufinota omeva.


text:
Ndele oilongifo yoshimhulu oii, ndele ta diladila oilonga youkolokoshi yokunyona po ovafininikwa noku va lundila, nande omufyoona ne mu tomhe, ta popi doshili.


text:
Ovalikadi nye, mu hole ounhwa, yambukeni, udeni ondaka yange, ovana oukadona nye, muhe noisho, udeni ondjovo yange!


text:
Ngeenge pwa pita omudo umwe nomafiku amwe, nye ava muhe noisho, otamu ka kakama, osheshi ekolo lomaviinyu ola kuka, etoolo loiimati kali ko vali.


text:
Kaleni mwa tumauka omaxwilili, onye ava muhe noisho! Kakameni onye ava muhe noisho! Liduleni, mu kale olutu longaho, djaleni oshako meembuda deni.


text:
tapa lilwa molwomapya oshiwana shange, molwongwena neeshosholo, nomolweengulu adishe di nehafo domoshilando shomadanauko.


text:
Osheshi ongulu yohamba oya efiwa, nepiyaano loshilando ola mwena filu. Omhunda yaOfel nenangeloshungo loshilando ola ninga omakololo fiyo alushe, ola ninga ehafo leengolo nowandjelo woimuna.


text:
Osho tapa ka kala fiyo hatu tililwa Omhepo yokeulu. Opo nee ombuwa otai shitukifwa edilopya loiimati, nedilopya loiimati tali talwa olo li fike pomuulu muwa.


text:
Ndele oshilonga shouyuki osho ombili neliko louyuki etulumuko, nokulimwenenena nomokulineekela fiyo alushe.


text:
Ndele ovanhu vange otava ka kala momaumbo ombili, nomomitumba dihe nombudi nomeenhele detulumuko liwa.


text:
Onye ovanelao, eshi ohamu kala nokukuna pomeva aeshe, ndele hamu pitifile komakondo ongobe noimbulu taa ende inaa mangwa.


text:
Woo, omuhanauni oove; ove mwene ino hanaunwa po! Oshimhulu oove, ou ino tinhwa po! Ngeenge wa mana okuhanauna, ove oto ka hanaunwa, nongeenge wa mana okutinha, naave oto ka tinhwa po.


text:
Omwene, tu filonghenda, shaashi fye ohatu ku teelele. Kala okwooko kwavo keshe ongula taku shi, heeno, ekwafo letu mefiku lefininiko.


text:
Opo nee oihakanwaliko yeni otai toolwa ngaashi oipaxu hai toolwa nongaashi oshapapa hashi nhukaanhuka, osho tai tondokelwa.


text:
Omwene okwa fimana pombada, shaashi ta kala mokombadambada. Oye ta yadifa Sion noshilitokolo nouyuki.


text:
Ndele omayele neshiivo otali ka kala okupama kwomefimbo loye neenghono dexupifo; nokutila Kalunga okwo emona laSion.


text:
Oitauwa yakula oye likalela, nakeshe omweendi ite linyenge vali mondjila. Oye okwa nyona ehangano, okwa dina oilando nokwa tala ovanhu kave noshilonga.


text:
Edu otali nyika oluhodi, tali notelwa; Libanon osha fya ohoni, efilu laSaron la shituka ombuwa, Basan naKarmel oda yaumuka omafo.


text:
Omwene ota ti: “Paife onda hala okufikama, paife onda hala okukala ofika, paife onda hala okuyeluka.


text:
Nye omwa ninga ovafimba vomwiidi, ndele tamu dala olungu, okufudaana kweni oko omundilo tau mu xwike po.


text:
Ovalunde vomuSion otava haluka novanaihelele otava hangwa kekakamo. Ohava ti: “Olyelye womakati ketu ta dulu okukala po pomundilo hau lyana, nolyelye ta dulu okukala pomutemo alushe?”


text:
Oye ou ha kala nokweenda mouyuki, ndele ha popi doshili, oye ou a dina eliko lenyeko, ou eke laye hali anye okutambula ombubo, oye ou ta fitike omatwi aye aha pwilikine eenghundafana dokutilashi ohonde, ndele ta fifikinifa omesho aye aha tale eshi shii.


text:
Oye ta ka mona onhele yaye pombada pokule, ehondamenongulu laye olo ohotemanya yaye; ota ka pewa omungome waye nomeva itae mu pwininine.


text:
Omutima woye otau kala nokudiladila omafiku oixuna wa pita mo, ndele tau ti. Omufininiki wefendelo oku li peni? Omuyelekeli oku li peni? Openi e li ou, ha shange eeshungongulu?


text:
Ovanhu vapwidi ito ke va mona ko vali, ovanhu voshipopyo shikukutu shedumo elaka lavo kali uditike nande okomunhu.


text:
Tala Sion, oshilando shetu shoivilo! Omesho oye otaa ka tala Jerusalem, onhele yombili, etwalifaila, ihali diluka, noiti yalo oyeengodi ihai pweywa mo, neengodi dalo ihadi tokoka nandenande.


text:
Ndelenee Omwene oko ta ka kala pufye meenghonoshinge; tapa kala onhele yomilonga dinene da mbwalangadja, itamu ende nande ounengewato, noskepa inene itai di tauluka.


text:
Osheshi Omwene Oye omutokoli wetu, Omwene Oye omukwateli komesho wetu, Omwene Oye ohamba yetu, Oye te ke tu xupifa.


text:
Ndelenee paife, eengodi doye oda yululuka, inadi kwata vali oitingudi yado, noitadi yelula vali epandela. Ndelenee mefiku olo oixuulwa ihapu yokoita otai ka hakanwa, noingudu yo otai hakana nokutinha shihapu.


text:
Ndele onakukalamo nande umwe ta ti: “Aame oshingone.” Ovanhu ava tava kala mo, ova diminwa po omatimba avo.


text:
Eheneni oku, onye oiwana amushe, nye mu ude; pwilikineni, onye oiwana yoilongo. Edu nakeshe eshi shi li mo, pwilikina, eembinga dedu naaishe tashi tutuma mo.


text:
Osheshi Omwene okwa handukila oiwana aishe, noupyuhandu waye u li kombada yeemhunga dayo adishe; ndele Ye okwe va yapulila efingo nokwe va yandja va tomwe.


text:
Ndele oonakudipawa vavo otava ka ekelwashi nedimba lii loimhu yavo otali yeluka pombada, neemhunda otadi kunguluka ohonde yavo.


text:
Nomatanga ovakwaita vomeulu otaa loloka, neulu otali tonywa ngaashi omushangwatonywa, nomatanga alo aeshe otaa ngumuka po, ngaashi omafo omuviinyu taa yaumuka nongaashi omukwiyu tau u omangongwa ao.


text:
Shaashi eongamukonda lange ola kolwa meulu, tala, otali kulukile kombada yaEdom, nokombada yoshiwana nde shi yapulila ehanauno.


text:
Eongamukonda lOmwene ola nyika eehonde, la kuta omaadi, nohonde youdjona noyoikombo nokomakaadi eefiyo deedi. Osheshi Omwene e na etomenoyambo muBosra, omatomeno mahapu medu laEdom.


text:
Eemhuulu otadi ka wila mumwe navo, eedi mumwe neemhedi. Edu lavo otali kolwa kohonde, ondwi yedu lavo otai ka nyika omaadi.


text:
Ndele oitandomeva yaEdom otai shituka oteya, nedu otali shituka osulfuri, noshilongo shaye otashi ningi omakataa a xwama.


text:
Oufiku nomutenya itau ka dima mo, nomwifi otau kala nokuyeluka alushe; okoludalo noludalo otashi kala ombuwa, kape na omunhu ta ende mo fiyo alushe.


text:
Ndelenee onyundu newanye otai shi fyuulula, exuvi nekola otaa kala mo; ndele Ye ota mangele ko ongodi yokumbuwaleka nongodi yoholo shi kale hamungaho.


text:
Ndele momatungwaumbo asho otamu mene omano, neeshosholo nongwena otai ka mena meehote dasho, ndele tashi ningi onhele yookavandje nonhele yeemho.


text:
Ndele omo otamu ka shakena oixwemi noikuwi noikweni yomoixwa, eendemoni domomuulu otadi ka hangafana, nomhepo youfiku oko tai mono ombili netulumuko layo la wana.


text:
Eyoka loshikuti oko tali ka mona onhele yalo yokudalela notali dalele mo omai, ndele tali a tendula nouyokwena valo, nalo otali ka kala momudile washo, nomakodi oko taa ka shakena, limwe nalikwao.


text:
Konakoneni momushangwa wOmwene, nye mu leshe, kape na nande oshinamwenyo shimwe tashi wile pedu, ndele kape na nande shimwe tashi yepa shikwao, osheshi okanya kange oke shi tonga. Ye okwe shi lombwela nOmhepo yaye Oye i ongela mumwe.


text:
Ndele Oye mwene okwe i ekela oshihoololifo, neke laye ola yeleka edu nongodi kuyo tai kala i li kwete fiyo alushe, kepupi fiyo okepupi omo tai kala.


text:
otai ka eta eenhemo nokuhafa, heeno, tai nyakukwa nokukuwilila pombada. Otai pewa oshingefimano shaLibanon, ndele tai mono ewapalo laKarmel nolaSaron. Otava kala nokutala oshinge shOmwene newapalopuna laKalunga ketu.


text:
Lombweleni ava ve nomitima di noumbada: “Inamu tila, lipamekeni,” Kalunga keni Oye ou. Tala, Kalunga keni ote uya nehandu, onghone yaKalunga tai uya, Oye mwene ote ke uya, ndele te mu xupifa.


text:
Mefiku olo oshingudu otashi ka nhuka ngaashi omenye nelaka laau ha kokoma, otali imbi nokukuwilila, osheshi mombuwa omwa fituluka omeva, nomilonga otadi tondoka mofuka.


text:
Ndele efululu la hanya tali ka ninga etale, nomatunda taa ka ninga onhele yeefifiya. Poima hapa kala ouvandje, otapa kala omwiidi nolumbungu nomanenge.


text:
Ndele otapa ka kala oshitauwa shakula sha palwa, tai ka ifanwa Ondjila iyapuki; itai endwa nande kwaava va nyatekwa, ndelenee otai ka kala yaavenya. Ou ta ende mo ita puka, nomalai oovene itaa puka.


text:
Itapa kala eenghoshi, noshilyani keshe itashi londo ko kuyo, nande shimwe itashi monika mo; ndelenee ovakulilwa otava ende mo.


text:
Ndele ovakulilwa vOmwene otava ka alukila ko, ndele tava ka ya kuSion nokukuwilila, ve nehafo laalushe, tali ka kala kombada yomitwe davo. Ehafo nenyaku otave ke li mona, ndelenee oisho nokukema otai faduka po.


text:
Ndele momudo omutimulongo nomutine wepangelo lohamba Hiskia, Sanheerib, ohamba yaAsiria, okwa tondokela oilando yeehote aishe yomuJuda, ndele te i te.


text:
Ohamba yaAsiria oya tuma Rabsake e na omatanga manene, ta di kuLakis, te uya kuJerusalem nokohamba Hiskia, ndele ye okwa kanghama apa pa hovela omunino womeva tau di metale lokombada, omondjila yokaalanga yomushiki woikafa.


text:
Ndele kuye okwe uya Eliakim yaHilkia, elenga leumbo lohamba, naSebna, omushangi womouhamba naJoah yaAsaf elenga ekulunhu.


text:
Ndele Rabsake okwe va lombwela, ndele ta ti: “Ka lombweleni Hiskia, nye mu tye: ‘Ohamba inene, ohamba yaAsiria otai ti: Elineekelo ove we lineekela ola shike?


text:
Ame ohandi ti: Eendjovo dongaho odo eendunge neenghono dokulwa? Olyelye ou we mu lineekela, eshi wa twa ondubo naame?


text:
Tala, ove ho lineekele oshihati sholumbungu sha teka po, nokutya Egipiti, ndele sho ohashi tu meke notashi li tyuula laau te likolele kusho; hano Farao, ohamba yaEgipiti, osho ha kala nakeshe ou te mu lineekele.


text:
Ndelenee ngeenge ove to ti kwaame: “Fye ohatu lineekele Omwene Kalunga ketu,” haye ou, Hiskia a ngumauna po oikulundu yaye neealtari daye, eshi a lombwela Juda naJerusalem, ta ti: “Omu nokulinyongamena poaltari ei”?


text:
Heeno, tweni hano eemhata nomwene wange, ohamba yaAsiria, ame ohandi ku pe eenghambe omayovi avali ngeenge ove to dulu oku di kongela ovalondi.


text:
Oto dulu ngahelipi okukandula po etotelo lelenga nande limwe, omalenga manini e dulike kumakwao aa omwene wange? Ndelenee ove ho lineekele kuEgipiti u mone ko, vati, omatemba oita novalondi veenghambe.


text:
Ame onde uya vati, inandi pula Omwene ndi lwife oshilongo eshi? Omwene okwa lombwela nge Ye mwene, ta ti: Inda u ka lwife oshilongo eshi, ove u shi hanaune po.’ ”


text:
Opo nee Eliakim, Sebna naJoah ova lombwela Rabsake, ndele tava ti: “Popya novanhu voye Oshiaramea, osheshi otu shi udite, ove ino tu popifa mOshiheberi moipafi yovanhu aveshe ve li kombada yohotekuma.”


text:
Ndelenee Rabsake okwa tya: “Omwene wange okwa tuma nge komwene woye nokwoove, ndi mu lombwele eendjovo edi, vati? Ina tuma nge kovalumenhu ava ve li omutumba kohotekuma, ava ve nokulya omatudi avo vene nokunwa omaxu avo vene pamwe nanye?”


text:
Opo nee Rabsake okwa ehena ko a kala ofika, ndele ta lalekida ta popi Oshiheberi, ndele ta ti: “Pwilikineni eendjovo dohamba inene, ohamba yaAsiria.


text:
Inamu lineekelifwa Omwene kuHiskia eshi ta ti: “Omwene ote mu xupifa shili, oshilando eshi itashi yandjwa momake ohamba yaAsiria.”


text:
Inamu pwilikina Hiskia. Osheshi ohamba yaAsiria otai ti: “Tu ningeni oukaume, ofye nanye, nye mu liyandje, nye mu kale keshe umwe ota li omuviinyu waye mwene nomukwiyu waye mwene nakeshe omunhu na nwe omeva momufima waye mwene,


text:
fiyo ohandi uya ndi mu ile, ndi mu twale kedu ngaashi olo leni: edu loilya nolomaviinyu, kedu lomungome noikokola yomiviinyu.”


text:
Taleni, Hiskia ehe mu lungamene noku mu lombwela ta ti: “Omwene ote tu xupifa.” Oku na tuu oikalunga yoiwana oya xupifa edu lavo meke lohamba yaAsiria?


text:
Oikalunga yaHamat noyaArpad oi li peni? Oikalunga yaSefarvaim oi li peni? Ya xupifa mbela Samaria momake ange?


text:
Mokati koikalunga aishe yomoilongo ei olyelye ou a xupifa oshilongo shavo meke lange? Omwene ta dulu ngahelipi okuxupifa Jerusalem momake ange?’ ”


text:
Ndelenee vo ova mwena, inave mu nyamukula nande ondjovo imwe, osheshi ohamba oye va lombwela: Inamu mu nyamukula nande.


text:
Opo nee Eliakim yaHilkia, elenga lohamba naSebna, omushangi womouhamba noJoah yaAsaf, elenga ekulunhu ove uya kuHiskia, ve noikutu ya pombaulwa nove mu hepaululila eendjovo adishe daRabsake.


text:
Ndele ohamba Hiskia, eshi e shi uda, okwa pombaula oikutu yaye, ndele ta djala oshako, ta i motembeli yOmwene.


text:
Opo nee ye okwa tuma Eliakim, elenga leumbo lohamba naSebna, omushangi novakulunhu vomovapristeli, va djala eeshako, ndele te va tumu kuJesaja yaAmos, omuxunganeki.


text:
Ndele vo ova tya kuye: Hiskia ta ti ngaha: “Efiku eli olo efiku loudjuu nolehandu nolesheko, osheshi ounona ove uya poshivelo shoshidalelo, ndele kape na eenghono dokulikena.


text:
Pamwe Omwene Kalunga koye ta udu eendjovo daRabsake, ou a tumwa komwene waye, ohamba yaAsiria, e mu tuma okusheka Kalunga omunamwenyo, ndele te mu handukilile eendjovo odo Kalunga koye e di uda. Ndele ove yelula eindilo molwoshixupe osho shi li po natango.”


text:
Jesaja okwa tya kuvo: “Ka lombweleni omwene weni mu tye: ‘Omwene ota ti: ino tila eendjovo odo wa uda, da shekifwa nge kovapiya vohamba yaAsiria.


text:
Tala, Ame ohandi ke mu pa omhepo, nokutya ta udu eenghundana, ota shuna koshilongo shavo, ndele handi ke mu dipaela moshilongo shavo neongamukonda.’ ”


text:
Opo nee Rabsake okwa shuna, ndele okwa hanga ohamba yaAsiria tai lwifa Libna, osheshi okwa li a uda nokutya, ye a dja mo muLakis.


text:
Ndele Sanheerib eshi a uda Tirhaka, ohamba yaEtiopia, taku tiwa: “Ye okwa fikama e ke mu lwife”, okwa tumununa kuHiskia ondaka tai ti:


text:
“Ka lombweleni Hiskia, ohamba yaJuda mu tye: ‘Ino shiivika oulai kuKalunga koye, ou we mu lineekela, eshi to ti: Jerusalem itashi yandjwa momake ohamba yaAsiria.


text:
Tala, ove mwene wa uda, eshi eehamba daAsiria da ningila oilongo aishe, nghee di i teya po. Ove ngeno u xupifwe?


text:
Oikalunga yoiwana oya xupifa mbela ovo va teyaulwa kootatekulu? Gosan naHaran naResef novana vaEden va kala muTelassar?


text:
Ndele Hiskia eshi a tambula ombapila momake ovatumwa, okwe i lesha, ndele ta i motembeli yOmwene, ndele te i nyaneke koshipala shOmwene.


text:
“Akutu Omwene womatanga ovakwaita, Kalunga kaIsrael! Ove wa kala omutumba kolukalwapangelo tali humbatwa kovakerubi, Oove auke Kalunga koilongo aishe yedu, Ove wa shita eulu nedu.


text:
Akutu Omwene, ameka okutwi kwoye, Ove u ude ko; pashula omesho oye, Omwene, Ove u tale. Pwilikina eendjovo daSanheerib adishe e di tumina okusheka Kalunga omunamwenyo.


text:
ndele va ekela oikalunga yayo momundilo, osheshi ova li vehe fi oikalunga, ndelenee ova hongwa nomake ovanhu, ovo oiti nomamanya, onghee va dula oku va hanauna po.


text:
Hano paife, Omwene Kalunga ketu, tu xupifa momake aye, oilongo aishe yedu i ka shiive, Oove auke Omwene Kalunga.”


text:
Opo nee Jesaja yaAmos okwa tuma kuHiskia, ndele ta ti: “Omwene Kalunga kaIsrael ota ti: Eshi ove wa ilikana kwaame molwaSanheerib, ohamba yaAsiria, onda uda ko.


text:
Ondjovo Omwene e i popya oyo ei: ‘Okakadona, omona waSion te ku dini, te ku sheke, omona okakadona kaJerusalem ote ku lipukaapukile komutwe.


text:
Olyelye ou ove we mu dina nowe mu tuka, nondaka yoye owe i yelulila lyelye? Omesho oye owe a dakamena melituleko kOmuyapuki waIsrael.


text:
Ove owa tukifa Omwene kovapiya voye, ndele wa tya: Kouhapu womatemba oita ange onda londa keexulo deemhunda, kominghulo daLibanon; ndele ame nda hala okuka po omisederi dayo dile, nomisipresi dayo da hoololwa, nonda pita, nda ya fiyo okouxulonyonyo wayo, nomuulu wayo wa wapalelela unene;


text:
“ ‘Ino shi uda: Ame onde shi lilongekidila nale nonde shi litokolela momafiku onale? Paife onde shi wanifa, nokutya oilando yoye yeehote otai ningi omaputu ongaho,


text:
ndele oonakukalamo ova ngonapala, va haluka vo va fya ohoni; va ninga ngaashi oimeno italala yomoixwa, nongaashi omwiidi mutalala, ngaashi omwiidi u li kombada yeenduda noilya ya fya omutenya fimbo inai kula.


text:
Ndelenee okukala omutumba kwoye, nokudja po kwoye nokuuyamo kwoye ondi ku shii nongaashi okutukulukila nge kwoye.


text:
Osheshi ove wa tukulukila nge, nokuhola ounhwa kwoye okwa fika momatwi ange, hano onda hala ndi xwekele ondjolo meyulu loye, noshitomo mokanya koye nohandi ku shunifile nondjila ei we uyile nayo.’


text:
“Ndele oshinima eshi tashi kala edidiliko kwoove, nokutya: neudo eli, lyeni, eshi tashi mene shoovene, nomomudo omutivali eshi tashi uya natango, ndelenee momudo omutitatu kuneni, nye mu teye, twikeni oikokola yomiviinyu, nye mu lye eeviinyu dado.


text:
Ndele ovaxupifwa vomeumbo laJuda, ava va xupa po, otava ka twamifa omidi davo medu, ndele tava imine pombada.


text:
Osheshi muJerusalem otamu ka dja oshixupe novaxupifwa vokomhunda yaSion. Ouladi wOmwene Kalunga komatanga ovakwaita otau shi ningi.


text:
Opo nee Omwene ta popi ohamba yaAsiria ta ti: ‘Ite uya mo moshilando eshi ongaashi ita umbile mo oshikuti, ye ite shi totele nande noshikelelifo, nosho ita fe omikangha domalwilo.


text:
Nondjila ei e uya nayo, oyo ta shuna nayo, ndelenee moshilando eshi ye ite uya mo. Omwene osho ta ti.


text:
Ndele onda hala ndi amene oshilando eshi nondi shi xupife, ndi shi xupife molwange mwene nomolwomupiya wange David.’ ”


text:
Opo nee omweengeli wOmwene okwa ya ko ndele ta dipaele meenhanda daAsiria ovalumenhu omayovi efele nomafele omilongo hetatu naatano. Nongula eshi kwa sha, aveshe ova li oimhu ihe na omwenyo.


text:
Ndele mefiku limwe, eshi ye a li motembeli yakalunga kaye Nisrok, ndele te linyongamene, ovana vaye ovamati Adrammelek naShareser, ove mu twa neongamukonda, ndele vo ova faduka po, va ya koshilongo shaArarat. Nomona waye Esar-Haddon okwa ninga ohamba ponhele yaye.


text:
Pomafiku enya Hiskia okwa hangika koudu mudjuu wokufya; nomuxunganeki Jesaja yaAmos okwe uya kuye, ndele te mu lombwele, ta ti: “Omwene ota ti: ‘Longekida eumbo loye, osheshi ito veluka vali.’ ”


text:
ndele ta ti: “Akutu Omwene, dimbulukwa nhumbi nda kala nokweenda koshipala shoye moudiinini nomutima wange aushe, ndele nda longa, eshi sha wapalela omesho oye.” Ndele Hiskia okwa kwena unene.


text:
Inda u ka lombwele Hiskia, u tye: “Omwene Kalunga kaxokulu David ota ti: Ame onda uda eilikano loye, nonda mona omahodi oye. Tala, ohandi weda ko komafiku oye omido omulongo nanhano.


text:
Ndele nda hala ndi ku xupife noshilando eshi yo momake ohamba yaAsiria, ndele handi ka amena oshilando eshi.


text:
tala, Ame ohandi shunifa omudile wetango konima oule weenghatu omulongo, we di ehena komesho moshiulikifitundi shaAhas.” Ndele etango ola shuna oule weenghatu omulongo, olo la enda eenghatu odo.


text:
Ame nda tile: Opomawaneno omafiku ange ndi na okuya moivelo yoshovafi, omafiku okukala kwange aa a xupa ko, onde a nyekwa.


text:
Ame nda tile: Omwene, itandi mono vali Omwene, medu lovanamwenyo; itandi ka mona vali ovanhu mokati koonakukala mounyuni.


text:
Etwali lange otali ka kewa po, ndele tali ka kalekwa kokule naame, ngaashi etwali lomunahambo, okukalamwenyo kwange onde ku tonya ngaashi omutungifi woshiyata ta tonyo oshiyata shaye; ohandi tetwa ko koshitungifo shoshiti ngaashi oshiyata. Fimbo oufiku inau shikula omutenya, Ove to xulifa nge po.


text:
Ame onde lidiinika fiyo ongula, ndele Ye ota teyaula omakipa ange, ngaashi onghoshi, fimbo oufiku inau shikule omutenya, Ove to xulifa nge po.


text:
Ngaashi okahanameva nongaashi ewanye ohandi lili, nohandi kwena ngaashi onghuti; omesho ange a leda molwokutala keulu: Omwene, popile nge, osheshi ame ohandi fininikwa.


text:
Ondi popye shike? Ye okwa popya, ndele okwe shi wanifa yo. Ame ohandi ka enda melimweneneno momido dange adishe molwouyehame womwenyo wange.


text:
Omwene, oinima ya tya ngaha oyo omwenyo, ndele muyo mu nokukalamwenyo kwomhepo yange. Ove to velula nge; itavela ndi kale ndi na omwenyo.


text:
Tala, oluhodi eli lidjuu ola ningila nge elao, Ove wa kala u hole omwenyo wange, Ove we u shila mo melambo lekano, osheshi Ove owa ekelashi omatimba ange aeshe konima yoye.


text:
Osheshi oshovafi itashi ku pandula nefyo itali ku hambelele, oonakufya va kulukila mombila itave lineekele vali oshili yoye.


text:
Ovanamwenyo, heeno, ovanamwenyo otave ku hambelele ngaashi ame nena, xe ota hepaululile ovana oshili yoye.


text:
Omwene okwe lilongekida a xupife nge. Osho nee twa hala okushika ouxumbafeta vange momafiku okukala kwetu aeshe motembeli yOmwene.


text:
Mefimbo tuu linya Merodak-Baladan ohamba yaBabilon, okwa tumina Hiskia onhumwafo noshali, eshi a uda, kutya okwa li ta vele, ndele paife a veluka.


text:
Ndele Hiskia okwa hafela ovatumwa, ndele te va ulikile ongulu yoipako yaye, oshisiliveli noshingoldo noidimba, nomaadi ondilo, nongulu yoilwifo nakeshe eshi shi li mo mongulu yoipako yaye. Inapa kala nande osha, osho Hiskia ine shi va ulikila, meumbo laye nomouhamba waye aushe.


text:
Opo nee omuxunganeki Jesaja okwe uya kohamba Hiskia, ndele te mu lombwele ta ti: “Ovalumenhu ava otava popi shike nova dja peni?” Hiskia okwa tya: “Ova dja kedu lokokule, kuBabilon, nove uya kwaame.”


text:
Ndele ye okwa tya: “Ova mona mo shike meumbo loye?” Ndele Hiskia okwa nyamukula: “Keshe eshi shi li meumbo lange, ove shi tala nomesho, nomeengulu doipako yange kamu na nande osha inandi shi va ulikila.”


text:
Tala, omafiku otae uya, keshe eshi shi li mouhamba woye nooxokulu ve shi tuvikila fiyo onena eli, otashi ka twalwa kuBabilon; itapa ka fyaala nande osha; Omwene osho ta ti.


text:
Ndele omovana ovamati voye tava di mwoove, to va dala, vamwe otava kwatwa va ka kale ovapiya vohamba vomouhamba wohamba yaBabilon.”


text:
Opo nee Hiskia okwa lombwela Jesaja, ndele ta ti: “Ondjovo yOmwene we i tonga oya wapala.” Ndele ye okwa tya vali: Momafiku ange otapa ka kala ombili, pehe na oumbada nokuli.


text:
Popyeni nombili naJerusalem, nye mu mu lalekidile, nokutya olwoodi laye ola kuka, noshikolo shaye osha futwa, osheshi ye okwa pewa luvali keke lOmwene omolwomanyonauno aye.”


text:
Ondaka yomwiingidi tai udika: “Longekidileni Omwene ondjila mombuwa, yelakanifileni Kalunga ketu elila la yukilila mofuka.


text:
Omalufilu aeshe naa fufilwe, eemhunda noitunhu aishe nai xupipalekwe, omangolyo naa yukifwe nomamanya naa yelakanifwe.


text:
Ndele oshinge shOmwene otashi ke liholola, nombelela aishe otai ke shi mona, osheshi okanya kOmwene osho ka popya.”


text:
Ondaka otai ti: “Lalekida!” Ndele ame nda pula: “Ondi nokulalekida shike?” Lalekida kutya ombelela aishe ngaashi omwiidi, newapalo layo alishe ngaashi onhemo yomoixwa;


text:
Omwiidi otau kukuta, nonhemo yao otai kate, ngeenge omufudo wOmwene tau pepe po. Heeno shili, oshiwana osho omwiidi.


text:
Omwiidi otau kukuta, nonhemo yao otai kate; ndelenee ondjovo yaKalunga ketu otai kala po fiyo alushe.


text:
Akutu Sion, omuudifi weenghundana diwa! Londa komhunda ile! Akutu Jerusalem, yelula pombada ondaka yoye, oove omuudifi weenghundana diwa, heeno, i yelula pombada, ino tila, lombwela ava ve li moilando yaJuda u tye: Kalunga keni Oye ou!


text:
Tala, Omwene Kalunga ote uya ngaashi omunaenghono, nokwooko kwaye otaku pangele. Tala, ondjabi yaye oku kwete meke laye, nofuto yaye otai mu tetekelele.


text:
Ngaashi omufita ta lifa oimuna yaye, ta ongele oudjona momaoko aye ndele te va papatele ponhulo yaye, neenyali ote di findaeke nawa.


text:
Olyelye a yeleka omeva neshambekela? Olyelye a yeleka evalelwa neke laye? Olyelye ta dulu okuwanifa eheke ledu alishe mekopi? Olyelye a yeleka eemhunda noikulundudu noshivixa?


text:
Kalunga okwa kundafana nalyelye, a pewe eendunge noku mu pukulula mondjila ya yuka, noku mu longa a shiive, noku mu ulikila ondjila yomayele a wana?


text:
Tala, oiwana aishe i li ngaashi eta limwe melila lehemele nongaashi okandwi moshiyelekifo. Tala, ota yelula eenhunhu aishe ngaashi okandwi.


text:
Omuhambwidi ota teleke efanokalunga, nomuhambwidi woshingoldo ote li vaeke noshingoldo, note li hambulile okalyenge koshisiliveli.


text:
Ndele ou ta nyengwa okulilandela efanokalunga la tya ngaha, oye ta ka konga omuti wolute wa pama, ndele ta kongo omuhongi onghulungu, a dike efanokalunga itali tengauka.


text:
Kamu shi shii? Itamu udu ko? Inamu shi lombwelwa pehovelo? Inamu ninga eendunge dokushiiva, eshi tamu longwa komalikwatelelo edu?


text:
Ye oku li omutumba kombada yongonga yedu noonakukalamo ove li ngaashi oshipaxu. Ota yale eulu ngaashi oshiyata shipu nongaashi etwali te li nyanununa okukala mo.


text:
Opo va twikwa, opo va kunwa, opo va ninga omidi medu, ndele Ye ote va pepele omhepo, ndele tava kukuta, ndele tava twalwa kokafudaela, ngaashi olungu.


text:
Yeluleni omesho eni pombada, nye mu tale: Olyelye a shita oinima ei? Oye tuu ou ta pitifa mo eengudu dayo da wana komuvalu wado. Oye te i ifana aishe komadina ayo; eenghono daye odinene, nokudula kwaye okuhapu, kape na nande shimwe, tashi mu koyelele po.


text:
Akutu Jakob, oshike hano to popi, naIsrael, eshi to ti: Ondjila yange oya holekwa Omwene, neyukifo lange kali po puKalunga?


text:
Ove ku shi shii ile ino shi uda? Omwene Oye Kalunga kaalushe Omushiti wominghulo dedu? Ye iha loloka, ndele iha kenyanana, ounongo waye ohau nyenge okukonakonwa.


text:
ndelenee ovo hava teelele Omwene, otava pewa eenghono dipe, otava yelula omavava pombada ngaashi eenhwa. Otava tondoka, ndele itava loloka, tava ende, ndele itava wile po.


text:
Udei nge mwa mwena, onye eenhunhu noiwana nai mone eenghono dipe; nava ehene oku, vo va popye; tu yeni pamwe moihokolola.


text:
Olyelye a andula medu lokoushilo ou ta shikulwa moshikoti shaye keshe kouyuki? Olyelye ta yandje oiwana mepangelo laye, ndele ta lyataula eehamba koshi yeemhadi daye? Omaonga avo olyelye te a ningi ngaashi ondwi, nomauta avo ngaashi oimbodi tai i omhepo?


text:
Olyelye e shi longa nokwe shi mana? Oye tuu ou a ifana omapupi ovanhu pehovelo: Aame, Omwene, omutetetete ndele Ame ou handi ka kala povaxuuninwa.


text:
Eenhunhu domefuta ode shi mona, ndele da tila, ominghulo dedu oda kakama. Vo ova ehena ko, ve uya popepi.


text:
Omuhambwidi omuteleki monhelekelo ota nyatipalifa omuhambwidi woshingoldo, omuhambuli woshihambulwa sha pepwa, ota nyatipalifa omudengi wokoshikalo, ota ti: ‘Osha wapala!’ Opo nee te shi tula kumwe neembosha shihe linyengaanyenge.


text:
Ndelenee oove omupiya wange Israel oove Jakob, ou Ame nde ku hoolola, oludalo lakaume kange Abraham,


text:
onde ku kufa kominghulo dounyuni nonde ku ifana ko keengaba dedu, ndele Ame onda tya kwoove: “Oove omupiya wange, Ame onde ku hoolola noinandi ku ekelashi.”


text:
Ino tila, osheshi Ame ondi li pamwe naave. Ino tala wa limbililwa, osheshi Aame Kalunga koye. Ame ohandi ku pameke ndele handi ku kwafa yo, Ame ohandi ku yambidida yo neke lolulyo louyuki wange.


text:
Tala, aveshe venya tave ku twile ondubo, otava ka fifwa ohoni nokushekwa; ovo tave ku kondjifa, otava ningi oinima yongaho, ndele tava nyonauka po.


text:
Ove to ke va konga, ndelenee ito va mono, nokutya ovo ve ku lwifa; Ava ve ku lwifa otava ka ninga vongaho noshinima shihe po.


text:
Osheshi Aame Omwene Kalunga koye handi kwata eke loye lokolulyo, Ame ou handi ku lombwele: “Ino kala wa tila, Ame ohandi ku kwafa.”


text:
Ino tila, einyo o ove, Jakob, okamhunga o ove Israel: “Ame ohandi ku kwafa, Omwene osho ta ti, nOmukulili woye Oye Omuyapuki waIsrael.


text:
Tala, Ame ohandi ku shitukifa oshixwifolei shipe, shi na omayoo mahapu. Ove to ka xwa, ndele to ka nyanyaula eemhunda, nomitunda oto di ningi ngaashi olungu.


text:
Oto di xu ndele tadi i omhepo, nokafudaela otake di lihanifa po. Ndele ove oto ka kala nokuhafela mOmwene, ndele to lifimanekele Omuyapuki waIsrael.”


text:
Omapongo novafyoona ohava kongo omeva, ndelenee oo kae po, elaka lavo ola kukuta kenota. Ame, Omwene, onda hala oku va uda, Ame Kalunga kaIsrael ihandi ke va efa.


text:
Ame ohandi ka yeululila omilonga meenhunda domamanya, nomomalufilu eefifiya. Ombuwa ohandi i shitukifa omatale nomafululu eenhele domeva.


text:
Ame ohandi ka menifa omisederi mombuwa nomiyonde neemirti neemono. Nomomifitu Ame ohandi ka twika mo omisipresi nomyandi nomyoongo mumwe,


text:
Opo va mone ndele va didilike, va ude ko nova tomhwe, vo va shiive kutya, eke lOmwene le i ninga, Omuyapuki waIsrael e i shita.


text:
Eteni oihokolola yeni oku, Omwene osho ta ti. Eheneni oku, hololeni eendobwedi deni, ohamba yaJakob osho tai ti.


text:
Nava holole noku tu shiivifila eshi tashi ka ningwa ko! Hololeni ei yoshito nale, kutya oyo oishike, tu i tale, fye tu i konakone, tu shiive shike sha dja muyo ile tu shiivifileni inya yokomesho.


text:
Hololeni eshi tashi ka ningwa komesho, opo fye tu shiive kutya, onye oikalunga. Heeno, longeni sha, shouwa ile oshowii, tu shi tale nomesho fye tu shi kuminwe.


text:
Ame onda pendula umwe moumbangalanhu nokwe uya, nomedu leluwa ou ta ka ifana edina lange; ndele ta ka lyata ovapangeli ngaashi omunoko, ngaashi omuhongi woitoo ta myanghe elova.


text:
Olyelye e shi shiivifa pehovelo, tu shi shiive, nofimbo sha li inashi uya, tu dule ngeno okutya: “Heeno, okwa popya da yuka!” Kapa li ou e shi popya, kapa li ou e shi vilikila, kapa li nande umwe a uda ondjovo yeni imwe.


text:
Aame ou wotete handi lombwele Sion: “Tala, tala odo do, ndele handi tumu kuJerusalem omuudifi weenghundana diwa.”


text:
Ndele Ame onda talatala, ndelenee kape na nande umwe; nomokati kavo nda talatala, ndelenee kamu na nande omupukululi, Ame ndi va pule ngeno, vo va nyamukule nge.


text:
Tala, ovo aveshe ngaashi ve li, kave na oshilonga, oilonga yavo aishe oinima yongaho; omafanotelekwa avo okaulapepo nongaho aike.


text:
Tala, omupiya wange, ou handi mu yambidida, omuhoololwa wange, ou omwenyo wange we mu hokwa. Ame onda tula Omhepo yange muye, oye ta ka tandavelifa ouyuki moiwana.


text:
Oshihati sha tenda omufya, ite shi teyaula po, nonyika tai twimaana omwifi, ite i dimi, ndele nokudiinina ye ota pangele nouyuki.


text:
Ye mwene ita ka dima ngaashi ita ka teka po fiyo ota dikile eyukifilopangelo kombada yedu, neenhunhu domefuta otadi teelele elongo laye.


text:
Omwene Kalunga, ou a shita omaulu noe a nyanununa, ou a ninga ongonga yedu naashi tashi mene mo, ou a yandja koshiwana shokombada yalo omufudo, naava hava ende kombada yalo okwe va pa omhepo, Ye osho ta ti:


text:
“Ame, Omwene, onde ku ifana mouyuki, nonde ku kwata keke loye, nde ku amena nonde ku nangeka mo, u kale ehangano loiwana nouyelele wovapaani,


text:
okupashula omesho ovapofi nokupitifa eenghwate modolongo, nokumangulula meti ava hava kala omutumba momilaulu.


text:
Aame Omwene, olo edina lange ihandi yandje efimano lange kuumwe, ile okuhambelelwa kwange oihongwafano.


text:
Tala, ei ikulu oya wanifwa, ndele ei ipe ohandi i holola; fimbo inai twiyuka, ohandi i mu shiivifile.”


text:
Imbeni kefimano lOmwene eimbilo lipe, imbeni ehambelelo laye kominghulo dounyuni, onye oonakweenda mefuta, nefuta nouyadi walo, onye eenhunhu domefuta noonakukala mudo.


text:
Ombuwa noilando yayo nai yelule pombada ondaka yayo, nomikunda omo mwa kala Ovakedari. Oonakukala momamanya nava nyakukwe, nava ingide nokunyakukwa pombada keexulo deemhunda.


text:
Omwene ota piti mo ngaashi omukwataiti, Ye ote liladipaleke ngaashi omukwaita; ota kaluka onghalu, heeno, ta ingida pombada, ndele te liholola povatondadi vaye, Ye omuladi.


text:
Ame onda li nda mwena efimbo lile, nda mwena filu nde lididimika. Ndelenee paife ohandi ka ingida unene ngaashi omudali, Ame handi ka fudaana nokufululuka.


text:
Eemhunda nomitunda ohandi ke di yeleka noimeno yado aishe ohandi i feta po; omilonga ohandi ke di shitukifa eenhunhu, nomadiva ohandi a pwininike.


text:
Ndele ovapofi ohandi ke va endifa mondjila vehe i shii, ohandi ke va endifa melila inali shiivika kuvo. Omilaulu Ame ohandi ke di va ningila ouyelele, noitunhu ohandi i yelakanifa. Oinima tuu ei ohandi i shakenifa, itandi i efa, inandi i wanifa.


text:
Ndelenee ovo have lineekele oihongwafano, ndele hava popi koitelekwafano tava ti: “Onye oikalunga yetu,” tava ka shuna lwanima ndele tava fifwa ohoni.


text:
Olyelye ou omupofi ngeenge ehe fi omupiya wange, nomufitamatwi ngaashi omutumwa wange, ou handi mu tumu? Olyelye omupofi ngaashi okaume kange omulineekelwa nomupofi ngaashi omupiya wOmwene?


text:
Ndele oshiwana eshi, oshiwana sha tinhwa nosha luwa, aveshe ova mangifwa eefipa nova idililwa meedolongo; ova ningwa ovahakanwa nopehe na umwe ta xupifa, va ninga eenghwate, ndele kape na ou ta ti: Va shunifa!


text:
Olyelye a yandja Jakob a luwe naIsrael a tinhwe? E he fi Omwene, ou twa nyona kuye. Ndele vo inava hala okweenda neendjila daye, noinava hala okudulika komhango yaye.


text:
Opo nee Ye a tilila oupyuhandu waye kombada yavo nolwoodi lidjuu. Ola xwama, le va dingilila keembinga adishe, ndele vo inave li dimbulukwa nande, ole va xwika, ndelenee inave li itavela momitima.


text:
Ndelenee paife Omwene ota ti ngaha, Omwene ou e ku shita, Jakob, ou e ku longekida, Israel: “Ino tila, osheshi Ame onde ku kulila, Ame onde ku ifana edina loye, oove owange.


text:
Ngeenge to pitile momeva, Ame ondi li pwoove; ngeenge pe nomilonga domeva itadi ku yelula; ngeenge to pitile momundilo, itau ku lungwinifa, nelaka lomundilo itali ku xwike.


text:
Osheshi Aame Omwene, Kalunga koye, Omuyapuki waIsrael nOmuxupifi woye. Egipiti ohandi shi yandje oikulila yoye naEtiopia naSeba ponhele yoye.


text:
Osheshi ove u nondilo momesho ange, nomufimanekwa, shaashi ondi ku hole, onghee ohandi yandje ovanhu ponhele yoye noiwana ponhele yomwenyo woye.


text:
“Ino tila, osheshi Ame ondi li pwoove; oludalo loye ohandi ke li tala ko koushilo nohandi ku kombelele kouninginino.


text:
Ame ohandi ka lombwela oumbangalanhu: ‘Eta!’ Nombuwanhu: ‘Ino anyena!’ Eta oku ovamwange ovamati vokokulekule, novamwange oukadona vokominghulo dounyuni,


text:
Oiwana aishe oya ongala novanhu voilongo ve uya kumwe. Olyelye womokati kavo e shii okuholola oinima ya tya ngaha? Ile nave tu shiivifile ei yonale, nava ete oku eendobwedi, nadi holole, nokutya ove li moshili. Opo nee tapa udika ndele tapa tiwa: Heeno, oshili.


text:
Omwene ta ti: “Onye eendobwedi dange, nomupiya wange, ou nde mu hoolola, opo mu shiive nge, nye mu itavele nge, nye mu shiive kutya, Aame tuu ou. Kape na kalunga a shitwa, nde mu shikula, ndele pehe na umwe ta shikula nge.


text:
Ame ou nda udifa nonda xupifa nonda holola, ndele mokati keni inamu kala kalunga omunailongo. Onye eendobwedi dange.” Omwene osho ta ti: “Ndele Aame Kalunga.


text:
Heeno, nghee nda dja nale nonena, Aame tuu ou. Kape na ou ta dulu okuxupifa meke lange. Ame eshi nda longa, olyelye te shi longolola?”


text:
Omwene, Omukulili weni, Omuyapuki waIsrael osho ta ti: “Omolweni ohandi tumu kuBabilon, handi va shingi ngaashi oonakufaduka po. Ovakaldea ohandi va undulile momawato oo ehafo lavo.


text:
Oye ou a twala koita omatemba neenghambe, eenghono domatanga novakwataiti, vo aveshe ohava nangala mumwe, itava ka penduka po vali, ova dimwa po ngaashi onyika tai dimwa:


text:
Taleni, Ame ohandi shiti oshinima shipe, sha tutuma nokuli, inamu shi dimbulukwa? Heeno, ohandi kokola ondjila mombuwa, omilonga ohandi di tondokifile mofuka.


text:
Oifitukuti yomoixwa otai ka fimaneka nge, ouvandje neemho, osheshi handi tondokifile omeva mombuwa, nomilonga mofuka, opo oshiwana shange, oshihoololwa shange shi nwe.


text:
Ove ino etela nge eedi di ninge exwikiloyambo loye, ndele ino fimanekifa nge nomatomenoyambo. Ame inandi ku lolokifa neendjayambo, noinandi ku djuupalifa netwiminoyambo.


text:
Ove ino landela nge okalmus noimaliwa, noino kutifa nge nomaadi omatomenoyambo oye; ndelenee ove wa humbatifa nge oudjuu womatimba oye, ndele wa lolokifa nge nomanyonauno oye.


text:
Aame, heeno, Aame ou, handi dimi po omanyonauno oye molwange mwene, ndele Ame itandi dimbulukwa vali omatimba oye.


text:
Omwene omushiti woye, omumi woye, fimbo wa li medimo lanyoko, Oye ou he ku kwafa, ota ti: Ino tila, omupiya wange, Jakob, oove Jesurun, nde ku hoolola!


text:
Osheshi ohandi ka tila omeva kombada yaau a fya enota nomilonga kombada yedu la kukuta. Ame ohandi ka tilila Omhepo yange kombada yoludalo loye nenangeko noupuna kombada yoitutumine yoye,


text:
Umwe ta ka tya: ‘Aame owOmwene,’ nomukwao ota ka ifana edina laJakob, nomukwao vali ota ka shangela meke laye nokutya: ‘Aame owOmwene,’ ndele te liluku nedina lefimano laIsrael.”


text:
Omwene, ohamba yaIsrael nOmukulili waye, Omwene Kalunga komatanga ovakwaita ota ti: “Aame ou, omutete nomuxuuninwa, Aame andike Kalunga, kape na vali umwe.


text:
Ndele olyelye ngaashi Aame? Ne shi udife, ne shi shiivife, ye ne shi ulikile nge, okudja kefiku linya nda shita oshiwana shonale. Na shiivife ei yokomesho naai tai ka shikula.


text:
Inamu kala mwa haluka, nye inamu tila! Inandi shi ku shiivifila noku ku udifila nalenale? Ndele onye eendobwedi dange! Ope na tuu Kalunga kamwe kehe fi Aame? Ahowe, kape na emanya limwe lexupifo, kandi mu shii nande umwe.”


text:
Ovahongi vomafanohongwa aveshe ovongaho, noiholike yavo kai na oshilonga; neendobwedi davo kadi wete ko, noinadi shiiva sha, nosho ngaha tava fifwa ohoni.


text:
Taleni, ovashikuli valo aveshe otava ka fifwa ohoni, novanongo ovo ovanhu! Nava ongale aveshe, nava holoke, nava haluke, nava fifwe ohoni mumwe


text:
Omuhambwidi woivela ota longo nonghwato moupyu wediko, ote li hambula nohamala ndele te li longo neenghono domaoko aye; mokulonga kwaye e udite ondjala, neenghono da pwa mo, iha nu nande omeva, ndele ta loloka.


text:
Omuhongi woipilangi ota shili ongodi; ta findi omifinda nomya; ote shi shate noshato ndele te shi yeleke noshiyelekifo ndele te shi hongo efano lomulumenhu, pawapalo lomunhu, shi kale meumbo.


text:
Umwe ota i a ka tete omisederi, ndele ta kufa omufyati ile omwoonde, ote likulifile omuti umwe mokati komiti domofuka, ta twike omusederi nodula otai u kulike.


text:
Opo nee omuti ou owa wapalela oikuni yovanhu yokutema omundilo, ndele ta tyava po imwe a xuxumukwe; imwe te i kufa po a pakife po omungome, imwe te i hongo kalunga ndele te li linyongamene; ta hongo oshihongwafano ndele te shi twile eengolo.


text:
Hano imwe ote i temifa omundilo, imwe ote i pakifa po ombelela, ta li ombelela ya telekwa, ndele ta kuta, ta kala po ta xuxumukwa, ta ti: “Iyaloo, onda xuxumukwa nonda mona omundilo.”


text:
Ndele eshi sha xupa po ote shi hongo kalunga, oshihongwafano shaye, te shi twile eengolo, ndele te shi linyongamene, ndele ta ti: “Xupife nge, osheshi oove kalunga kange!”


text:
Vo kave shi shii, ndele kave udite ko, osheshi omesho avo okwa fifikinifwa, vaha mone ko, nomitima davo opo va kale vehe udite ko;


text:
ndele vo ihava diladila sha, kape neshiivo ile eendunge dokutya: “Imwe onde i xwika po momundilo, nomakala onde a pakifa po omungome, nde liyofela ombelela ndele nde i lya po; noshixupe shayo ondi shi ninge ngeno oixuna yongaho? Ondi nokutwila oshitetela shomuti eengolo hamba?”


text:
Oye ou a hokwa omute, okwa hongaulwa komutima wa pukifwa, ye ita xupifa omwenyo waye, ndele ita ti: “Meke lange lokolulyo kamu na nande oipupulu?”


text:
Akutu Jakob naave Israel, dimbulukwa oinima ei, osheshi oove omupiya wange; Ame onde ku ma, oove omupiya wange, ihandi ku dimbwa, Israel.


text:
Ame ohandi dimi po omatauluko oye ngaashi omudidimbe nomatimba oye ongaashi oshilemo. Alukile nge, osheshi Ame onde ku kulila.


text:
Akutu nye omaulu, nyakukweni, osheshi Omwene okwe shi ninga, kuwilileni pombada, onye eembwili domedu, hafeni pombada, onye eemhunda nomifitu nomiti adishe di li mo. Osheshi Omwene okwa kulila Jakob ndele te ke lifimanekifila Israel.


text:
Omwene Omukulili woye, ou e ku ma fimbo wa li medimo lanyoko, ota ti: “Aame Omwene ou handi wanifa aishe, onda valela eulu. Aame andike, nda yala edu, olyelye a kala pwaame?


text:
Ou, handi hanauna po omadidiliko ovaxunganeki voipupulu, ndele handi shimike eemhulile, handi shunifa ovanamayele konima, ndele handi shitukifa ounongo wavo oulai.


text:
Aame ou, handi wanifa ondjovo yomupiya wange ndele handi wanifa eenghundafana dovatumwa vange. Aame ou, handi lombwele Jerusalem: Ou na okunangekwa! Noilando yaJuda: Omu na okutungululwa! Ndele Ame handi ka tungulula omakulukuma asho.


text:
Aame ou, handi lombwele Kores: ‘Omufita wange! Ndele ye ota fikifa ehalo lange la wana’, eshi ta ti kuJerusalem: ‘Ove tungwa!’ Nokotembeli: ‘Omakanghameno oye naa dikwe!’ ”


text:
Omwene ota lombwele omuvaekwa waye Kores, ou nde mu kwata kolulyo laye, ndi hanaune po oiwana moipafi yaye, nondi kufe eehamba omakwamo moiya yado; oivelo opo i yeuluke moipafi yaye, ndele yo itai ka idilwa po:


text:
“Ame mwene ohandi ku tetekele, ndele handi yelakanifa eemhunda omivelo doshikushu ohandi di teyaula po, noiidilifo yoivela ohandi i tetaula po.


text:
Ndele handi ke ku pa omamona omomilaulu noupuna womehondamo, opo u shiive kutya, Aame Omwene ou, nde ku ifana edina loye, Aame ou Kalunga kaIsrael.


text:
Omolwomuhoololwa wange Jakob, nomolwomuhoololwa wange Israel, onde ku ifana edina loye, ndele nde ku pa edina la fimana, nande ove ino shiiva nge.


text:
Aame Omwene, kape na umwe, kape na kalunga pamwe naame; Ame nde ku dika ekwamo, nande ino shiiva nge,


text:
opo vo va shiive pepito letango fiyo okeningino lalo nokutya, kape na umwe, Aame andike: Aame Omwene, kape na umwe,


text:
ou handi ningi ouyelele, ndele handi shiti omilaulu, handi eta po elao, ndele handi shiti omupya; Ame Omwene handi longo aishe ei.


text:
“Akutu, nye omaulu opombada, ufeni mo oilemo nai tike ouyuki. Yeuluka oove edu, ove u imike exupifo nouyuki. Nai twiyuke mumwe. Ame Omwene nda shita oinima ei.”


text:
Woo, ou ta tanguna nomushiti waye, oshikangwa mokati koikangwa yedu. Elova otali lombwele tuu mbela okutwa omhata nomumi walo? Noshihongwa shaye tashi ti tuu mbela: Ou na tuu eenyala?


text:
Hano Omwene, Omuyapuki waIsrael omumi waye, ota ti: “Pulei nge oinima yokomesho, efelei nge ovamwange, oilonga yomake ange.


text:
Ame nda shita edu nonda shitila omunhu kombada yedu. Aame, omake ange okwa valela eulu neengudu dalo adishe, Ame nde di ifana.


text:
Ame onde mu pendulila mouyuki, ndele nda yelakanifa eendjila daye adishe. Ndele ye ota tungu oshilando shange, ndele ye ota efa ovapika vange, ite va efele oikulila ile ofuto”, Omwene womatanga ovakwaita osho ta ti.


text:
Omwene ota ti: “Emona laEgipiti neliko laEtiopia nOvasaba ovalumenhu vale, otave uya kwoove, ndele tava ningi voye, otave ku shikula, tava ende momalyenge ndele tave ke ku linyongamena, tave ku ilikana ndele tava ti: Heeno, oshili, omwoove amuke mu na Kalunga, kape na vali kalunga umwe.


text:
Ndele Israel ota ka xupifwa kOmwene nexupifo laalushe, nye itamu fifwa ohoni nokudinika fiyo alushe.”


text:
Osheshi Omwene ou a shita omaulu osho ta ti: “Aame Omwene, nokape na vali umwe.” Oye Kalunga, ou a ma edu ndele te li wapaleke; okwe li pameka, Ye ine li shita li kale ombuwa, ndelenee okwe li ma li kalwe.


text:
“Ame inandi popya meholeko, noponhele yedu lomilaulu; Ame inandi lombwela oludalo laJakob: ‘Kongei nge oshimha.’ Aame Omwene, handi tongo ouyuki ndele handi udifa edi da yuka.


text:
“Ongaleni, nye mu uye, ndele eheneni oku amushe onye ava mwa xupila moiwana. Ovo hava djala oihongwafano yoiti itava shiiva nande sha, ndele hava ilikana kalunga ita dulu okukwafa sha.


text:
Udifeni nye mu hepaulule, heeno nava kundafane: olyelye e shi udifa nalenale, nokwe shi shiivifa nale? Haame, Omwene? Kape na kalunga umwe pamwe naame; kape na vali kalunga omuyuki nomukwafi, Aame andike.


text:
Alukeni, ileni kwaame, xupifweni, onye ominghulo adishe dedu, osheshi Aame andike Kalunga, kape na vali umwe.


text:
Ame onda ana mwaame mwene nomokanya kange omwa dja oshili, mwa dja ondjovo itai ka popyululwa: ‘Keshe ongolo oi na okulitonyena nge, nokeshe elaka oli nokulianena nge.’


text:
Otava ka tya nge: mOmwene omo amuke tamu monika ouyuki neenghono; kuye vo ve noku ke uya. Ndelenee aveshe ava ve mu handukila otava i kuye nokufya ohoni.


text:
Bel oye lishuna mumwe, Nebo oya vandalala; oikalunga yavo otai ka londekwa koimuna nokeenghwatwa; omafano mwe a humbata nale molweendo, otaa ningi omitengi didjuu dokuhumbatifwa oinamwenyo ya loloka.


text:
Tai livandalaleke, tai lishuna mumwe aishe, kai na eenghono okuxupifa omutengi, ndelenee yoovene otai i moukwatwa.


text:
Akutu eumbo laJakob! Pwilikinei nge, nanye oixupe aishe yomeumbo laIsrael, nye ava mwa li mu nokuhumbatwa kwaame nghee mwa dja medimo lanyoko, nonde mu kuminina kokudalwa kweni,


text:
ndele fiyo omoukulupe weni, Aame tuu ou, ndi li ngaashi nda kala, fiyo otamu kulu, tamu mene eenghwakutoka onda hala oku mu kuminina, Ame nde shi ninga nonatango ohandi ka humbata, handi ka kuminina ndele handi ka xupifa.


text:
Omwa hala mu yeleke nge nalyelye, omwa hala okufaafanifa nge nalyelye, tu faafane ngeno? Nomwa hala okuyeleka olupe lange nolalyelye, fye naye tu faafane ngeno?


text:
Ovo tava pimhi mo oshingoldo mekutu, ndele tava yelekifa oshisiliveli noshiyelekifo, tava ifana omuhambwidi woshingoldo note shi hambula kalunga, tave shi twile eengolo ndele tave shi ilikana.


text:
Ovo tave shi tula komapepe, tave shi humbata notave shi kaleke ofika ponhele yasho. Sha fikamekwa po! Itashi linyenge ponhele yasho. Nongeenge umwe te shi ifana yo pombada itashi nyamukula sha, noitashi mu xupifa moudjuu waye.


text:
Dimbulukweni inya ikulu yoshito, osheshi Aame Kalunga, kape na vali umwe, Aame Kalunga, kape na vali umwe ngaashi Aame;


text:
Ame ou nda holola kehovelo inya tai ke uya, oikulu ei yonale fimbo inai ningwa; Ame ou handi ti: Omhangela yange otai ka kala po, nakeshe eshi nda hala ohandi shi wanifa.


text:
Ame ou nda ifana onhwa yokoushilo, omulumenhu womomhangela yange, koshilongo shokokule. Ngaashi nde shi tongele, osho handi ka ninga yo; Ame nde shi tota, Ame ohandi shi wanifa yo.


text:
Ame onda ehenifa popepi ouyuki wange, kau li kokule vali, nexupifo lange itali kala ko. Ndele onda hala okuyandja exupifo muSion noshinge shange muIsrael.


text:
Londoloka, u kale omutumba mondwi yedu, oove okakadona, omona okakadona Babilon. Kala omutumba pedu longaho, uhe na olukalwapangelo, oove omona okakadona kaKaldea, osheshi ito ifanwa vali omundebauki nomupu.


text:
Kufa omushi u ka twe oufila; uvukulula oshipala shoye, tonya ominghulo doshikutu shoye, uvukulula omipindi doye, tauluka omilonga.


text:
Uvukulula ohoni yoye, heeno, noukainhu woye tau ka monika. Ame ohandi ka xwenena, ndele ihandi ka fila nande omunhu onghenda.


text:
Kala omutumba wa mwena filu, inda momilaulu, oove omona okakadona kaKaldea; osheshi ito ifanwa vali omupangeli woilongo.


text:
Ame onda handukila ovanhu vange, nda fifa ohoni efyuululo lange, nonde va yandja momake oye, ove ino va fila onghenda, ndele wa twika omushamane ondjoko yoye idjuu unene;


text:
ndele wa tya: Ame ohandi ka kala alushe omupangeli, nongaashi ino i lipulapula momutima woye, noino diladila exulilo loye.


text:
Hano paife pwilikina, ove ou u hole mouwa, wa kala omutumba kolukalwapangelo, uhe na oshisho wa diladila komutima woye: aame andike, kape na vali umwe. Ame itandi ka ninga omufiyekadi ile ndi kale ongadji.


text:
Ndelenee oinima ei ivali otai ke ku hanga shimwe mefiku limwe, to kala uhe na oludalo ndele to ningi omufiyekadi wa papala ye ku hanga, nande ou nongudu yovanyanekeli nomuvalu weemhule muhapu.


text:
Owa kala wa pamenena mowii woye, ove owa tile: Kape na ou ta mono nge. Eendunge doye nomayele oye okwe ku pukifa, nongaashi wa diladila komutima woye: “Aame andike, kape na vali umwe.”


text:
Opo nee omupya otau ku hange, ito shiiva oku u ta po nounongo woulodi woye; ehanauno otali ku hange, ndele ito dulu oku li ta po, okuteka po kwoye taku uya divadiva fimbo ino shi shiiva.


text:
Holoka noupule woye pamwe nongudu yeedudu doye we lihepeka nado okounyasha woye, pamwe to dulu sha, pamwe to tilifa sha.


text:
Ove we lilolokifa, eshi to diladila eshi naashinya. Nava holoke ve ku xupife, ovo tuu ovo hava koneke eulu nohava tale eenyofi, ovo tave ku lombwele keshe ohani, eshi tashi ku hange.


text:
Tala, ovo va fa olungu, nomundilo otau va lungwinifa po, ndele vo itave lixupifa mo meenghono domundilo. Kau fi omundilo womakala wokuxuxumukwa, kau fi omundilo wokukalwa puwo omutumba.


text:
Hano osho ove to ka ningwa kuvenya we ve lihepekela okounyasha woye; ovo tuu ovo mwa landafana navo, ova pepuka po, va xwateka, va ya, kape na ou te ku xupifa.


text:
Udeni, onye vomeumbo laJakob, onye ava mwe lilukila edina laIsrael nomwa dja momeva aJuda, onye ava hamu ane medina lOmwene, ndele tamu pitifa Kalunga kaIsrael momakanya eni, ndele inamu shi ninga moshili nomouyuki,


text:
osheshi ove lilukila oshilando shiyapuki, ndele tave lineekele Kalunga kaIsrael; edina laye Omwene womatanga ovakwaita.


text:
Inya ikulu onde i holola nale, oya dja mokanya kange nonde i udifa. Ame onde i wanifa diva, ndele ye uya po.


text:
Osheshi ame onda li ndi ku shii, oove omulundakani, nofingo yoye oi nomifipa doivela noshipala shoye oshikushu,


text:
onghee hano nde i ku vilikila nalenale, nonde ku udifila fimbo inandi ku hanga, opo uha tye: osha ningwa koshikalunga shange noshitelekwafano shange oshe shi tonga.


text:
Ove owa uda oinima ei. I tala aishe! Inamu hala oku ke i hepaulula? Okudja nena eli ohandi ku shiivifile ipe, oiholekwa wa li ino i shiiva.


text:
Opo ya ningwa paife eshi, hanale, fiyo mefiku eli lonena ino i uda, opo uha tye: Tala, onda li ndi i shii nokuli!


text:
Heeno, ove ino i uda nowa li uhe i shii, okutwi kwoye inaku i fitulukila shito, osheshi Ame onda li ndi ku shii, ove ku shii okulineekelwa nande, nowa ifanwa omutauluki, nghee wa dja medimo lanyoko.


text:
Molwedina lange mwene ohandi poleke ehandu lange, nohandi lididimikile efimano lange molwoku ku ningila ouwa, ndihe ku dime po sheke.


text:
Omolwange mwene, heeno, omolwange mwene, handi ke shi ninga, osheshi edina lange ola dinika ngahelipi! Efimano lange itandi li pe umwe.


text:
Akutu Jakob naave Israel, pwilikinei nge, oove tuu ou, nda ifana, Aame ou; Aame omutete nomuxuuninwa yo.


text:
Eke lange ola dika edu neke lange lokolulyo ola valela omaulu; ngeenge handi i ifana, opo tai uya po aishe.


text:
Ongaleni nye amushe, nye mu pwilikine! Olyelye ou mokati keni ta hepaulula ei? Ou e holike kOmwene, ta ka wanifa ehalo laye muBabilon neenghono daye mOvakaldea.


text:
Ileni oku kwaame nye mu shi ude, nopehovelo inandi popya nande meholeko, nghee sha ningwa oko nda kala. Ndele paife Omwene, Omwene okwa tuma nge nOmhepo yaye.


text:
Omwene Omukulili woye, Omuyapuki waIsrael ota ti ngaha: “Aame Omwene Kalunga koye, ou handi ku longo eshi tashi ku wapalele, ndele handi ku tula mondjila ei u nokweenda nayo.


text:
Akutu, ngeno ove wa li wa diinina oipango yange, ngeno ombili yoye oya kala ngaashi omulonga tau tondoka, nouyuki woye ngaashi omakufikufi omefuta;


text:
opo nee ngeno oludalo loye ola li li fike pehekedu, naava tava di molutu loye, vahapu ngaashi omawe edu ngeno edina loye itali ka dimwa po ndele itali ka kana moipafi yange.”


text:
Djeni mo muBabilon, tembukeni mo muKaldea, shi hepaululeni pombada, shi udifeni, shi twaleni fiyo okominghulo dedu! Tyeni: “Omwene okwa kulila omupiya waye Jakob.”


text:
Ndele vo inava fya enota, eshi e va endifa mombuwa; okwe va kungulukifila omeva memanya, okwa panda emanya nomeva okwa kunguluka mo.


text:
Udei nge, onye eenhunhu ndele pwilikineni, onye ava mu li kokule. Omwene okwa ifana nge fimbo nda li moshidalelo shameme, okwa tonga edina lange mokudalwa kwange.


text:
Ndele okanya kange okwe ka ninga eongamukonda la twa nokwa holeka nge momudile weke laye; okwa ninga nge oshikuti sha yawa, nokwa holeka nge monywa yaye.


text:
Ndelenee ame nda tile: “Onde lihepekele ongaho, eenghono dange onde di mana po oshimha, inadi eta po sha”. Nande ngaha, eyukifo lange oli li pOmwene, nondjabi yange oi li puKalunga kange.


text:
Ndele paife Omwene Oye tuu ou a ma nge, nda ninga omupiya waye mokudja medimo lameme, Ye ota ti: Jakob, ndi mu alulile kuye naIsrael, ndi mu ongele puye, ndele ame handi ka fimanekwa momesho Omwene, naKalunga Oye eenghono dange.


text:
Ye okwa tya: “Itashi ku wanene, oove omupiya wange, ngeenge to pamekulula omapata aJakob ndele to alula oonakuxupa muIsrael, ndelenee ohandi ku tula po u kale ouyelele woiwana, exupifo lange opo li hange fiyo okominghulo dedu.”


text:
Omwene Omukulili waIsrael, Omuyapuki waye ota lombwele ou a dinwa shili, ou a tondwa kovanhu, ou omupiya wovapangeli: “Eehamba otadi ke shi mona, ndele tadi kala ofika, novapangeli otave ke linyongamena omolwOmwene ou omudiinini,” omolwOmuyapuki waIsrael, ou e ku hoolola.


text:
Omwene ota ti ngaha: “Efimbo la wapala onde ku uda nomefiku lexupifo onde ku kwafa; Ame onde ku longekida nonde ku tula po, u kale ehangano loiwana okutungulula edu nokutaula omikunda da fyuululwa, edi da fiwa po omaputu.


text:
Nokulombwela eenghwate: ‘Djeni mo!’ Naava va kala momilaulu: ‘Ileni pouyelele!’ Ndele vo otava ka lifa pomalila, keemhunda adishe da yela otapa ka kala oulifilo wavo.


text:
Itava ka fya ondjala noitava ka fya enota, nomutenya womombuwa netango itali ke va xwika, osheshi Omufinghenda wavo ote ke va endifa ndele te ke va twala keefifiya domeva.


text:
Tala, ava tava di kokule! Tala, venya koumbangalanhu navenya vokouninginino, navenya vokedu laSinim.”


text:
Akutu omaulu, nyakukweni, naave, edu kuwilila, nanye eemhunda, hafeni pombada, osheshi Omwene ota hekeleke oshiwana shaye, ndele ta file ovafininikwa vaye onghenda.


text:
Ope na tuu omwalikadi ta dulu okudimbwa okahanana kaye, ye ita file ngeno okaana komolutu laye onghenda? Nande ngeno ye te ka dimbwa, Ame itandi ku dimbwa.


text:
Ovamwoye ovamati otave uya nokweendelela, ndelenee ovateyauli voye novahanauni voye otave ku fii po.


text:
Yelula omesho oye u talaatale: otava ongala, vo aveshe otave uya kwoove. Oshili, ngaashi ndi na omwenyo, Omwene osho ta ti, oto va djala aveshe ngaashi oulenga ndele to ve lidike moshiya ngaashi omuhombolwa.


text:
Osheshi oove, omakulukuma oye nomaputu oye, edu loye la hanaunwa po, ove to ka kala mo, wa finana mo, novaponi voye ove li kokule.


text:
Ovamwoye vopomafiku enya eshi wa li wa nyekwa oludalo, otave ke ku lombwela momatwi oye tava ti: “Onhele ei oi nofina okukala mo, ehena ko ndi dule okukala mo!”


text:
Opo nee ove to ka diladila momutima woye, ndele to ti: “Olyelye a dalela nge ounona ava? Ngeno onda li ndihe na oludalo, nda li ongadji, nda li nda tewa mo nonda hengwa po. Olyelye e va kulifa? Tala, onda kala po aame andike. Ounona ava, vo ova li peni?”


text:
Omwene, Kalunga ota ti ngaha: “Tala, eke lange ohandi li twala koiwana, epandela lange ohandi li dikile oilongo, opo nee vo otava ka eta ovamwoye ovamati, novamwoye oukadona otave ke va humbata komapepe.


text:
Ndele eehamba otadi ningi ovayakuli voye, ovapangeli ovambada vavo otave ke va nyamifa. Otave linyongamene koshipala shoye, ndele tava lafa ondwi keemhadi doye. Ove to ka shiiva nge, Aame Omwene, ndele ava tava teelele nge, itava fifwa ohoni.


text:
Omukwataiti ota ka nyekwa tuu oshihakanwa shaye? Ile eenghwate otadi dulu tuu okulivaka po pomuyuki?”


text:
Osheshi Omwene ota ti: “Omukwataiti nande na kufwe eenghwate daye, nomunaenghono nande na nyekwe oshihakanwa shaye, Ame ohandi ka lwifa ou te ku lwifa, ndele handi ka xupifa ovamwoye.


text:
Ndele ovahepeki voye onda hala oku va lifa ombelela yavo vene, ndele tava kolwa kohonde yavo vene, ngaashi hava kolwa komaviinyu manyenye Opo nee ombelela aishe otai ka shiiva nge nokutya, Aame Omwene, Omuxupifi woye, Omunaenghono waJakob, Omukulili woye.”


text:
Omwene ota ti ngaha: “Omushangwa wehengo wanyoko ou li peni, ou nde mu hengifa po? Ile olyelye ou nde mu lila oikolo nonde mu landifa po? Tala, nye omwa landifwa po omolwomanyonauno eni, nomolwomatauluko eni nyoko okwa hengwa po.


text:
Omolwashike inapa kala nande umwe, eshi nde uya ko? Nande umwe a nyamukula nge, eshi nda ifana? Eke lange ola ninga mbela lixupi okukulila, ile kandi na vali eenghono okuxupifa? Tala, omeva omefuta otaa pwinine mo ketanguno lange, omilonga ohandi di shitukifa ombuwa, eeshi edi di li mo otadi olo, osheshi omeva okwa pwininina mo, ndele tadi fi enota.


text:
Omwene okwa pa nge elaka la longwa, opo ndi kale ndi nounongo okuyakula nokutwa ouladi ava va loloka; Oye ta pendula nge keshe ongula, ta pendula okutwi kwange, opo ndi ude ko panghedi yovalongwa.


text:
Ombuda yange onde i yandja kwaava va denga nge, olupanda lange okwaava va denga nge enghava, inandi holeka oshipala shange, inandi shi holekela okushekwa nokufiilwa omate.


text:
Ndelenee Omwene, Omwene ota kwafa nge, onghee inandi fifwa ohoni, onghee onda djuupaleka oshipala shange sha fa emanya la pama, osheshi ondi shi shii, itandi ka lengaifwa.


text:
Oye ou ta yukifa nge oku li popepi. Olyelye ta hokololifa nge? Tu ongaleni hano! Omutondadi wange olyelye? Na holoke apa pwaame!


text:
Tala, Omwene, Omwene ota popile nge, olyelye ta tomhele nge oushima woulunde wange? Tala, aveshe otava pombauka ngaashi oshikutu, tava lika keenhwishi.


text:
Olyelye womokati keni ha tila Omwene ndele ta udu ko ondaka yomupiya waye? Ou ta ende momilaulu noku he na eenhe douyelele, ne lineekele edina lOmwene, ye ne liameke kuKalunga.


text:
Ndele tala, onye amushe ava hamu tema omundilo, onye omwe lidika oikuti ya xwama omundilo, wileni momalaka omundilo weni, nomoikuti yeni mwe i xwameka omundilo. Oinima ei ya dja momake ange, ndele tamu ka nangala mouyehame.


text:
Pwilikineni kwaame, onye ava hamu lalakanene ouyuki, onye ava hamu kongo Omwene. Taleni emanya omo mwa pandwa mo, noshilambo shomufima omo mwa xupwa.


text:
Lyaameneni, nye mu tale xokulu yeni Abraham naSara ou e mu dala. Osheshi okwa li oye aeke, eshi nde mu hoolola, ndele onde mu nangeka noupuna nonde mu hapupalifa.


text:
Osheshi Omwene ota hekeleke Sion ndele ta hekeleke omakulukuma aeshe asho, ombuwa yasho ote i shitukifa ngaashi Eden nofuka yasho oshikunino shOmwene; omo hamu kala enyakuko nehafo, ehambelelo noshihomo shomaimbilo.


text:
Pwilikineni kwaame, onye ovanhu vange, udei nge, onye oshiwana shange, osheshi omhango otai ka dja mwaame, Ame handi ka pameka eyukifo lange li ninge ouyelele woiwana.


text:
Ouyuki wange ou li popepi, nexupifo lange otali holoka, nomaoko ange otaa ka tokola oiwana, eenhunhu domefuta oda teelela nge, ndele tava ka tula elineekelo mokwooko kwange.


text:
Yelulileni omesho eni keulu, nye mu tale poshi kombada yedu, osheshi eulu otali ka kana po ngaashi omwifi, nedu otali kulupa ngaashi oshikutu, noonakukala mulo otava xulu po ngaashi eemwe tadi fi, ndele exupifo lange otali kala alushe, ndelenee exupifo lange itali xulu po nande.


text:
Pwilikineni kwaame, onye ava mwa shiiva ouyuki, oshiwana shi na omhango yange momutima washo: inamu kala mwa tila odino yovanhu, nye inamu haluka kesheko lavo.


text:
Osheshi otava ka tukwa keenhwishi ngaashi oshikutu, ndele tava ka tukwa keinyo ngaashi omalududi eedi, ndelenee ekulilo lange otali ka kala alushe nexupifo lange kepupi fiyo okepupi.


text:
Penduka po yambuka po! Djala eenghono, oove okwooko kwOmwene. Duduluka ngaashi momafiku ounyuni wonale, pomafiku omapupi onale. Haave tuu ou wa tetaula po Rahab nowa tyuula ongadu?


text:
Haave wa pwininifa efuta, nomeva oule wefuta ndele wa taula ondjila moule wefuta, ovakulilwa voye opo va shiive okweenda mo?


text:
Ovakulilwa vOmwene otava alukile ko, ndele tave uya kuSion nokukuwilila, enyakuko laalushe tali ka kala kombada yomitwe davo. Otava ka mona ehafo nekuwililo, ndele oluhodi nekemo otali i onhapo.


text:
Ame, heeno, Ame mwene handi mu hekeleke; oove lyelye, eshi to tila omunhu ou e nokufya nomona womunhu ou e nokuxula po ngaashi omwiidi,


text:
ndele ho dimbwa Omwene, omushiti woye, ou a nyanununa eulu nokwa dika edu, eshi efimbo keshe mefiku alishe owa kala to kakamene oupyuhandu womuhepeki, eshi a hala oku ku nyona po! Ndelenee oupyuhandu womuhepeki ou li peni hano?


text:
Ou a petamekwa keemhango ota ka manguluka diva, ndele ita file momambulukwena noita ka hepa omungome.


text:
Ndelenee Aame Omwene Kalunga koye, handi tukulukifa efuta, opo omakufikufi alo a ngungume. Edina laye olo Omwene Kalunga komatanga ovakwaita.


text:
Ndele Ame onda tula eendjovo dange mokanya koye nonde ku holeka momudidimbe weke lange, opo ndi dike eulu nondi kanghameke edu nondi lombwele Sion ndi tye: “Oove oshiwana shange.”


text:
Penduka po, yambuka po; Jerusalem, fikama; oove tuu ou wa li wa pewa okunwa meke lOmwene eholo loupyuhandu laye, ndele wa nwa eholo lekolwifo nowe li mana filu.


text:
Kape na nande umwe womovana aveshe Ye e va dala, e ku findikile ko; kape na nande umwe womovana vaye aveshe e va kulifa e mu kwata keke.


text:
Oinima ei ivali oye ku hanga; olyelye te ku kenukile? Ehanauno neteyaulo, ondjala neongamukonda; ohandi dulu ngahelipi oku ku hekeleka?


text:
Ovamwoye ovamati ova unda, va nangala meengolo domapandavanda ngaashi omhuulu ya kwatelwa mekolo, ovo tuu ovo va handukilwa kOmwene nova tanguninwa kuKalunga koye.


text:
Omwene woye ota ti ngaha: “Omwene Kalunga koye ou ota popile oshinima shoshiwana shaye: Tala, ohandi kufa meke loye onheka yokukolwifa neholo loupyuhandu wange, ito li nu vali.


text:
Ndelenee Ame onda hala ndi li yandje momake ovahepeki voye, ovo ve ku lombwela: nangala eombe, tu ende ko, ove nowa ninga ombuda yoye ngaashi edu nongaashi ondjila yokweendwa kovanhu.”


text:
Duduluka po, duduluka po, lidika neenghono, oove Sion. Akutu oove Jerusalem, lidika oshikutu shoshivilo, oove oshilando shiyapuki! Osheshi mwoove itamu uya vali ou ina pita etanda ile omunashipo.


text:
Lipupula ondwi, yeluka u kale omutumba koshipundi shoye, oove onghwate Jerusalem; xukula mo eemango doye mofingo, oove onghwate, omona okakadona Sion.


text:
Osheshi Omwene, Omwene ota ti: Ndele ovanhu vange ova tembukilile kuEgipiti, va ka kale ko ovaenda, nena Asiria okwe va fininika oshimha.


text:
Ndelenee paife ondi na shike apa, Omwene ta ti; oshiwana shange, eshi sha kufwa nge oshimha? Ovapangeli vasho otave litange, Omwene ta ti, naalushe omutenya aushe, edina lange otali shekwa.


text:
Onghee oshiwana shange otashi ka shiiva edina lange mefiku tuu olo ove na okushiiva nge. Ame ou handi popi, handi ti: Tala, ondi li apa.”


text:
Eenghatu daau ha popi eenghundana dehafo, oda wapala ngahelipi keemhunda, daau ta udifile ovanhu ombili, ndele ta hepaululile ovanhu ondaka iwa, daau ta udifa ekulilo, ou ta lombwele Sion, ta ti: “Kalunga koye Oye ohamba.”


text:
Uda! Ovanangeli voye tava popi mokule, aveshe mumwe tava kuwilile pombada, osheshi otava tale oshipala noshipala nhumbi Omwene ta alukile kuSion.


text:
Kuwilileni nye mu nyakukwe pombada, omakulukuma nye amushe aJerusalem, osheshi Omwene ota hekeleke oshiwana shaye, ta kulile Jerusalem.


text:
Omwene okwa holola okwooko kwaye kuyapuki moipafi yoiwana aishe, nominghulo adishe dedu otadi ka mona exupifo laKalunga ketu.


text:
Djeni ko, djeni ko! Tembukeni ko, inamu kuma oshipo; djeni mo mokati kavo, lifeteni onye ovahumbati voitoo yOmwene.


text:
Osheshi nye itamu di mo omhulukuta, itamu ka tembuka mo nokweendelela, osheshi Omwene ote mu kwatele komesho, Kalunga kaIsrael ta kala monima yeni.


text:
Ngaashi vahapu ve mu haluka, osheshi olupe laye ola alamekwa, ola shituka, nokufa kwaye inaku fa vali kwovana vovanhu,


text:
osho ta ka kumwifa oiwana ihapu, eehamba otadi ke likwata komilungu, da kumwa. Osheshi eshi inave shi hepaululilwa, otave shi mono. Naashi inave shi uda otave ke shi shiiva.


text:
Okwa holoka koshipala shOmwene ongoshitutumine ngaashi omudi womedu likukutu. Kakwa li e nolupe noshinge, ngeno tu mu tale, ye kakwa li e nondilo, ngeno tu mu hokwe.


text:
Ye okwa li a dinika, okwa li a efiwa kovanhu, omulumenhu womaluhodi nomwiiki wouyehame, heeno, ngaashi umwe molwaye aveshe ova uvika oipala yavo, vehe mu tale; Ye omudinwa ndele Ye otwe mu tala a fa oshinima shongaho.


text:
Ndele Ye okwe litwika oudu wetu, nokwa humbata omauyehame etu. Fye otwe mu tala, a handukilwa, a hepekwa nokwa dengwa kuKalunga,


text:
ndelenee Ye okwa tuwa molwomatauluko etu, nokwa nyanyaulwa molwowii wetu. Ehandu ole mu hanga, opo tu kale tu na ombili, ndele twa velulwa molwoipute yaye.


text:
Fye atushe otwa pukile ngaashi eedi, twe liyukila, keshe umwe nondjila yaye mwene. Ndelenee Omwene okwa twika kombada yaye omatauluko etu atushe.


text:
Okwa hepekwa shaashi e liyandja Ye mwene, Ye ina makula okanya kaye, ongaashi odjona tai twalwa i ka dipawe, nongaashi odi tai mwenenene omukululi wayo, naye yo ina makula okanya kaye.


text:
Ye okwa kufwa mefininiko nometokolo, ndele olyelye womepupi laye e shi diladila? Oye a tetwa mo medu lovanamwenyo; molwomanyonauno oshiwana shange, ehandu ole mu hanga.


text:
Ndele okwa pewa ombila yaye opwaava vehe na Kalunga, ndele mokufya kwaye okwa ka kala poshipuna, osheshi Ye ina nyona ouyuki, ndele ke na oipupulu mokanya kaye.


text:
Ndelenee osha wapalela Omwene oku mu nyanyaula, Ye e mu denga noudu; ngeenge ta yandje omwenyo waye u ninge etimbayambo opo nee ota ka mona oludalo, ndele ta kala e na omwenyo mule, ndele ta wanifa ehalo lOmwene.


text:
Molwoudjuu womwenyo waye ote ke shi mona ndele ta kuta; nomolweshiivo laye Omupiya wange omuyuki ota ka ninga vahapu ovayuki, ndele Ye ota humbata omatimba avo.


text:
Onghee hano ohandi mu pe oshitukulwa mokati kovanenenhu, ndele ta ka tukula oshihakanwa pamwe novanaenghono, osheshi okwa yandja omwenyo waye mefyo nokwa valulilwa movakolokoshi, okwa humbata omatimba avahapu nokwa ilikanena ovanyoni.


text:
Kuwilila, oove ongadji ou ino dala, kuwilila pombada ove u hafe, ove ou iho fetwa. Osheshi ounona vomunangekwa ovahapu, ve dule ovana vomuhombolwa Omwene ta ti.


text:
Mbwalangadjifa onhele yetwali loye, neefaila domatwali oye di ehenifa kokule. Ino kelela! Eengodi doye nadi ninge dile, noiti yado i dengela mo, i pame.


text:
Osheshi ove to ke litwalatwala kolulyo nokolumosho, noludalo loye otali ka nangala oilongo yoiwana, noilando yomaputu otai ka nangekwa.


text:
Ino kala wa tila, osheshi ito ka fifwa ohoni; ino tila nande okulengwa, osheshi ito ka fifwa ohoni; ino tila nande okulengwa, osheshi ito ka kwatwa kelungi. Osheshi odino yomounyasha woye oto ke i dimbwa, okudinwa kwoufiyekadi woye ito ku dimbulukwa vali.


text:
Osheshi Omumi woye, omulumenhu woye, Omwene, Omwene womatanga ovakwaita, olo edina laye, Omukulili woye Omuyapuki waIsrael. Oye ta ka ifanwa Kalunga kedu alishe.


text:
Osheshi ngaashi omukainhu okwa hengwa nokwa nyika oufiye, Omwene okwe ku ifana. Nongaashi omukainhu womounyashele, ou a li a dinika. Kalunga koye osho ta ti.


text:
Moupyu wehandu lange onde ku holeka oshipala shange okafimbo kaxupi, ndelenee nouwanghenda waalushe ohandi ku filonghenda, Omwene Omukulili woye osho ta ti.


text:
Eshi oshi li kwaame ngaashi omeva aNoa; ngaashi nda ana nale kutya, omeva aNoa itae uya vali kombada yedu, osho nda ana ndihe ku handukile vali nondihe ku aneke.


text:
Osheshi eemhunda nande odi dikuke po noikulundudu nande i tengauke, ouwanghenda wange itau kanduka po vali pwoove, nehanganombili letu naave itali tengauka po, Omwene naku ku filonghenda osho ta ti.


text:
Omufininikwa oove, omutewatewi koshikungulu, uhe nehekeleko! Tala, onda hala okutunga omikangha doye nomamanya taa vema, omakuma oye ohandi a tungile omasafir;


text:
ohote yoye ohandi i tungifa agaat nomivelo doye okristali, oluumbo loye alishe nomamanya mawa taa vilima.


text:
Ove oto ka kala wa pama molwouyuki; to ka kala kokule nefininiko, osheshi ove ku nokutila sha; ndele to ka kala kokule nehalukifo, osheshi itali ke uya kwoove.


text:
Tala, Ame onda shita omuhambwidi, ta pepele omundilo ndele ta hambula oilongifo, nonda shita yo omuhanauni e i hanaune po.


text:
Oshilwifo keshe tashi hambulwa shi ku lwife, otashi nyengwa. Nakeshe elaka tali ku hokololifa, oto li tomhele oushima. Eshi efyuululo lovapiya vOmwene nouyuki wavo womwaame, Omwene ta ti.


text:
Akutu, onye amushe ava mwa fya enota, ileni oku komeva. Nanye ava muhe na oimaliwa, ileni, landeni nye mu lye; heeno, landeni hamakasha, muhe na oimaliwa, omaviinyu nomashini.


text:
Oshike tamu yandje oimaliwa apa pehe na eendja? Neliko loilonga yeni tamu li yandjele oinima ihai kutifa? Pwilikinei nge hano, nye mu lye ounyenye, neemwenyo deni nadi hepuluke pomaadi.


text:
Pwilikineni, nye mu ehene kwaame, pwilikineni, nomitima deni opo di kale di nomwenyo. Ame onda hala ndi ninge ehangano laalushe nanye; omafilonghenda a pama, nde a fila David.


text:
Tala, oto ka ifana oiwana wa li uhe i shii, noiwana inai ku shiiva, tai ka tondokela kwoove molwOmwene Kalunga koye, nomolwOmuyapuki waIsrael, osheshi Ye e ku fimanekifa.


text:
Omudinikalunga na efe ondjila yaye nomukolokoshi omadiladilo aye, ye a alukile Omwene, opo nee Ye ote mu file onghenda; ye na ehene kuKalunga ketu, osheshi puye ope nedimepo lomatimba mahapu.


text:
Ngaashi eulu li li pombada li dule edu, osho yo eendjila dange di dule deni, nomadiladilo ange e dule omadiladilo eni.


text:
Osheshi ngaashi odula nomume tai loko meulu itai shuna mo vali, ndelenee otai talaleke edu, tai menifa ndele tai tutumifa, tai yandje ombuto komukuni neendja okulya,


text:
osho yo ondjovo yange tai di mokanya kange: itai alukile kwaame oshimha, ndelenee otai longo osho sha wapalela nge, ndele tai wanifa eshi nde i tumina.


text:
Osheshi otamu ka tembuka nehafo, ndele tamu findikilwa nombili, eemhunda noikulundudu otai mu danene nokukuwilila pombada, nomiti adishe domomufitu otadi kala nokupandula.


text:
Poima apa pa mena omano, otapa ka mena omisipresi, naapa pa li eeshosholo, otapa ka mena omirti, ndele tashi ningile Omwene efimano noshidimbulukifo itashi dimwa po fiyo alushe.


text:
Omwene osho ota ti ngaha: “Diinineni epangelo liyuki ndele ningeni ouyuki, osheshi exupifo lange oli li popepi, nouyuki wange otau ka holoka.


text:
Omunelao omunhu ou te shi diinine, nomona womunhu, ou e shi dama; ou ta diinine Eshabata ndele ite li nyono, ou ta kelele eke laye liha ninge owii.”


text:
Ndele omunailongo ou e litula pOmwene ina tya: “Omwene ota kondo nge mo shili movanhu vaye,” naau a lutulwa ina tya: “Aame omuti wa fya.”


text:
Osheshi Omwene osho ota ti: “Koonakulutulwa ava hava diinine omashabata ange, ndele hava wanifa eshi Ame nde shi hokwa, ndele hava diinine ehangano letu naave.


text:
Ame ohandi ke va dikila meumbo lange nomoluumbo lange edidiliko ledimbulukifo, nedina li dule ovana ovamati noukadona ohandi li va luku edina laalushe itali dimwa mo.


text:
Novanailongo ovo ve litula pOmwene, oku mu longela nokuhola edina lOmwene, ndele va hala va kale ovapiya vaye, keshe umwe ou ta diinine Eshabata, ite li nyono, ndele ta diinine ehangano letu,


text:
ohandi ke va twala komhunda yange iyapuki, ndele handi ke va hafifa mongulu yange yeilikano, omaxwikiloyambo nomatomenoyambo otaa ka wapalela nge keyambelo lange, osheshi ongulu yange i nokwiifanwa ongulu yeilikano yoiwana aishe.”


text:
Omwene Kalunga ou ta ongele Ovaisraeli va li ve lihana ota ti: “Navakwao vahapu ohandi va ongele natango kuye.”


text:
Ovafita vaIsrael aveshe ovapofi, itava koneke sha; vo aveshe eembwa da mwena, dihe shii okuweda. Otadi nangala nokutwa eendjodi, di hole okukofa.


text:
Neembwa odo oda fuka, ihadi kuta nande kusha. Novafita voovene osho ve li! Ihava shiiva okukoneka sha. Aveshe ova ya neendjila davo vene; keshe umwe ta tondokele eliko loulunde laye mwene, vo aveshe.


text:
Otava ti: “Ileni, ohandi mu etele omaviinyu, tu kale nokufinyuna, efiku lomongula li kale ngaashi eli lonena, li kale la wapala unene.”


text:
Omuyuki ota nyonauka po, ndele kape na ou te shi diladila komutima waye; ovayuki otava nakulwa po, ndele kape na ou te shi pula, osheshi omuyuki ota nakulwa mo aha hangike koukolokoshi.


text:
Olyelye ou tamu mu yolifa? Olyelye ou tamu mu akamene omakanya eni, ndele tamu mu leve nelaka? Hanye tuu ava ovana vometauluko noludalo lomoipupulu?


text:
Onye tuu ava mwe lipupyalekifa pomiandi, koshi yomuti keshe mutalala; onye ava hamu dipaele ovana veni momalufilu momakololo omamanya.


text:
Okombada yomamanya olukwelengedje mefilu opo pe na oshitukulwa shoye, heeno, osho oshipewa shoye; oko we va tilila oikunwayambo nowe va etela eendjayambo! Ngeno osho nee tashi wanene nge osho?


text:
Ndele konima yepeta noyoikulo owa tulika ko edidilikoledimbulukifo. Osheshi mokuliteeka nge owa londa komutala ndele we lidula nowe u mbwalangadjifa, wa kundafana ondjabi yoye u i pewe kuvo, wa li u udite ounyenye okukala puvo, nowa mona ombelela yavo.


text:
Ndele ove wa ya kuMolek u nomaadi, ndele wa ninga omuvavo woye muhapu; ndele ove wa tuma ovatumwa voye keenhele dokokule, heeno, mokule fiyo omoshovafi.


text:
Ove wa lololwa komaendaaendo oye okokule, ndele ino tya ngeno: Eshi oshimha, oshimha yongaho! Ove wa mona eenghono dipe, opo nee ove ino kwatwa koungone.


text:
Ndelenee olyelye ou hano we mu lungama nowe mu tila? Eshi wa ninga omunaipupulu ndele ino dimbulukwa nge vali, ndele ino shi tula momutima woye? Handi ti: Onda mwena nokumwenenena efimbo lile, onghee hano ove wa kala ino tila nge?


text:
Ngeenge to kuu pombada, ongudu yoikalunga yoye nai ku kwafe! Ndelenee ei aishe otai i omhepo, nokamhepo kanini otake i twalatwala. Ndelenee ou te lineekele nge, ota ka fyuulula oshilongo, ndele ta ka nangala edu lomhunda iyapuki.


text:
Ndele Ye ota ti: “Yelakanifeni, yelakanifeni, longekideni ondjila, kanduleni mo oipundukifo mondjila yoshiwana shange.


text:
Osheshi Omwene nOmufimanekwa ou ha kala moukwaalushe, nedina laye Omuyapuki, Ye ota ti: Ame ohandi kala pokule mokombadambada nomouyapuki nomwaava ve na omhepo ya nyanyaulwa noye lininipika, opo ndi hekeleke omhepo yovalininipiki nondi tululule omwenyo momutima waava va nyanyaulwa.


text:
Osheshi Ame itandi tanguna fiyo alushe ndele inandi hala okuhanduka alushe, opo omhepo iha notelwe koshipala shange, neemwenyo edi nde di shita mwene.


text:
Ame onda li nda handuka molwolwisho lemona lavo, onde va denga, nde va hondama nonda handuka. Ndele vo ove liteeka nge, ndele va ya neendjila davo vene ngaashi va hala.


text:
Eendjila davo ondi di wete, ndele Ame handi ke va velula; ndele Ame handi ke va endifa nokupa vali oonakunyikoufiye vaye ehekeleko.


text:
Ame ohandi shiti oshiimati shomilungu; ombili, heeno, ombili kwaava vokokule nokwaava vopopepi, Omwene ta ti; ndele ohandi ke va velula.


text:
Ndelenee ava vehe na Kalunga ova fa efuta la tukuluka; itali dulu okulota nomakufikufi alo otaa fulukifa mo onhata monhopo.”


text:
Ingida mokule momunino, ino lifitika, ondaka yoye nai kuwaane ngaashi enghuma. Novanhu vange va shiivifila etauluko lavo, neumbo laJakob omatimba avo.


text:
Vo otava pula nge keshe efiku vati nova hala ounongo weendjila dange! Ngaashi oshiwana tashi wanifa ouyuki noitashi efa eufo laKalunga kasho. Ohava pula nge omatokolo mayuki, va hala okweehena kuKalunga.


text:
Otava pula tava ti: “Ohatu lidilikile shike, Ove ito shi tale, hatu lihepeke, Ove ino shi didilika?” Tala, mefiku lelidiliko leni, nye otamu diinine oinima yeni vene, novapiya veni otamu va fininike kokulonga.


text:
Tala, otamu lidilikile eemhata neenhangu nokulidenga neengonyo doukolokoshi. Paife nye ihamu lidilike ondaka yeni opo i udike pombada mokule.


text:
Elidiliko olo tuu olo mbela nda hala, efiku olo omunhu ta hepeke omwenyo waye? Ngeenge ta endameke omutwe waye ngaashi olumbungu note liyalele oshako ndele ta xu ko omute shi ninge omutala waye? Osho otashi ifanwa vati elidiliko nefiku la wapalela Omwene?


text:
Ndi shii elidiliko olo nde li hokwa oleli, kutya mu mangulule eemhango doukolokoshi nokuditula omiya deendjoko nokweefa oonakuhepekwa nokuteya po keshe ondjoko?


text:
Oleli, u pambulile omufindjala komungome woye, ove u idilile omapongo meumbo loye? Ngeenge to mono omunhu e li olutu longaho, mu djaleka, ove ino hondama ou ombelela yoye.


text:
Opo nee ouyelele woye otau ka tenda ngaashi eluwa, ove ito kalele okuveluka, nouyuki woye otau ku kwatele komesho noshinge shOmwene otashi ku shikula konima yoye.


text:
Efiku olo ove to ka ifana ndele Omwene ote ke ku nyamukula, ove noto mu kuwile onghuwo, ndele Ye ota ka tya: Aame ou, ndi li apa! Ngeenge ove to taataa efininiko munye, ndele ito aneke vali nomunwe woye nokupopya omalundilo,


text:
ndele to pakele po omufindjala eendja, ndele to kutifa omwenyo wa polimana, opo nee ouyelele woye otau ke ku xwamena momilaulu, nomilaulu doye otadi kala ngaashi ouyelele wopokati komutenya.


text:
Ndele Omwene ote ku endifa alushe, ota kutifa omwenyo woye meenhele dihe nomeva, ndele ta pameke omakipa oye, ndele to ka kala ngaashi oshikunino shitalala sha tekelwa shili, ngaashi ofifiya ihai pumbwa nande omeva.


text:
Ndele ava tava di mwoove otava ka tungulula oikulukuma yonale. Omakanghameno omapupi onale oto ke a tungulula, ndele ove oto ka ifanwa omuhondji womifya dohotekuma, nomulongololi weendjila, pa shiive okukalwa.


text:
Ngeno oto kelele eemhadi doye okunyona efiku lEshabata, uha longe oilonga yoye mefiku lange liyapuki, ndele ngeenge to ifana Eshabata olo efiku lehafo, ndele efiku liyapuki lOmwene ove to li fimaneke, ndele to li fimaneke, uha longe oyiikililwalonga, ndele ito kondjele oinima yoye ndele ito popi eendjovo dongaho.


text:
Opo nee ove to kala nokuhafela mOmwene, Ame ohandi ku endifa kombada yoikulundudu yopedu nonda hala ndi ku udife ounyenye wefyuululo laxokulu Jakob. Oshili, okanya kOmwene oka popya edi.


text:
ndelenee omanyonauno eni e mu tukula muKalunga keni, nomatimba eni okwa tuvika oshipala shaye aha ude ko.


text:
Osheshi omake eni okwa nyika ohonde, nominwe deni oda nyika oulunde, omilungu deni tadi popi oipupulu nelaka leni tali lundile.


text:
Kape na umwe ta hokololifa mouyuki nopehe na ou ta twifa mukwao eemhata moshili. Vo ohave lineekele dongaho, ndele tava popi doipupulu, ova ninga ovafimba voupyakadi, ndele tava dala oixuna.


text:
Ohava dala omai ekakala, ndele tava tungu eluviluvi; ndele ou ta li omai alo, ota fi, nongeenge la tatulwa otamu di efu.


text:
Omaluviluvi avo itaa wana okuninga oshikutu, ngaashi itava dulu okulituvikila noilonga yavo, oilonga yavo oyo oilonga youlunde, ndele ve na oumhulu momake avo.


text:
Eemhadi davo otadi tondokele okuninga owii noda endelela okutilashi ohonde ihe na etimba; omadiladilo avo oo oulunde, nomeendjila davo omu na ehanauno nomateyaulo.


text:
Ondjila yombili kave i shii, nongaashi meendjila davo kamu nouyuki; otave liningile eendjila da penga, kape na ou ta ende mo a shiiva ombili.


text:
Onghee hano eyukifo liyuki ole tu ama kokule nouyuki itau tu hange, fye ohatu teelele ouyelele, ndelenee tala, omilaulu di li po, etendo leluwa, ndelenee ohatu ende nomilaulu fokofoko.


text:
Ohatu pamhadala ekuma ngaashi ovapofi, hatu pamhadala ngaashi tuhe na omesho; omutenya ohatu punduka ngaashi oufiku; mokati kovapami ngaashi ovanhu va fya.


text:
Fye ohatu kumbu ngaashi onghoshi, nohatu shukushula ngaashi onghuti, hatu teelele eyukifo liyuki, kali ko; exupifo, ndele ola kala kokule nafye,


text:
osheshi omatauluko etu koshipala shoye omahapu nomatimba etu otae tu hepaululile, osheshi omatauluko etu e li koshipala shetu noulunde wetu fye otu u shii:


text:
otwe liteeka Omwene noku mu lidimbika, nokulikufa meshikulo laKalunga ketu, twa popya eendjovo domanyeko nodondubo, twe di humbatela meni letu nomomutima twa pitifa mo eendjovo doipupulu.


text:
Eyukifo liyuki otali kandulwa po, nouyuki owa kala ofika kokule, osheshi oshili yovene oya pundukila momapandavanda naashi sha yuka itashi dulu okuuya mo.


text:
Heeno, osho sha kala ngaha, oshili yovene ya kana; naau a efa owii, ote linyatekifa. Omwene okwe shi mona, nokwa ninga omwenyo mwii, osheshi inapa kala vali ouyuki nande.


text:
Ndele ye okwa mona, kape na nande umwe, ndele okwa kumwa, osheshi kapa li nande omunghwandjila. Opo nee okwooko kwaye okwe mu kwafa nouyuki waye owe mu yambidida.


text:
Ndele ouyuki okwe u djala ngaashi oshivela, nokwa djala embale loshivela olexupifo komutwe waye, okwa djala oshikutu shonghone, ngaashi omunhu a djala elwakani.


text:
Ta futu ehandu pailonga yovatondadi vaye noupyuhandu kovanaita naye, eenhunhu ote di futu eshi de lilongela.


text:
Ndele vo otava ka kala nokutila edina lOmwene kouninginino, nokepito letango oshinge shaye. Osheshi ota kungulula po ngaashi omulonga mudjuu pokati komutune nomutune, tau shingwa komufudo wOmwene.


text:
“Ndelenee Ye ote uya kuSion ngaashi Omukulili nokwaava vomuJakob ve lidilulula koulunde wavo,” Omwene osho ta ti.


text:
Ehangano lange navo ole li, Omwene ta ti: “Omhepo yange ei i li kombada yoye, neendjovo dange handi di tula mokanya koye, nomomakanya omaludalo oye nomokanya koludalo tali shikula komesho, nena nofiyo alushe,” Omwene osho ta ti.


text:
Osheshi tala, omilaulu otadi tuvikile edu, nomulaulu woilemo oiwana, ndelenee kombada yoye Omwene ota ka vilimina ko, noshinge shaye tashi ka monika kombada yoye.


text:
Yelula omesho oye keembinga neembinga, u tale: aveshe ova ongala, ovamwoye ovamati tava di kokule novamwoye oukadona tava humbatwa.


text:
Opo nee oto ke shi mona nokuyela moshipala molwehafo nomutima woye otau nhuka pombada wa mbwalangadja, osheshi oupuna wefuta otau uya kwoove nomamona oiwana taa amekwa kwoove.


text:
Oyeendo yeengamelo otai ku tuvikile, eengamelo deenyasha domuMidian nodomuEfa, adishe otadi uya po, tadi di kuSheba, ndele vo otava eta oshingoldo noitwimino, ndele tava hepaulula nehafo oilonga yOmwene yetumbalo.


text:
Oiunda aishe yOvakedari otai ongala pwoove, eemhedi deedi daNebajot tadi londo koaltari yange tadi ningi omayambo a wapala, ndele Ame handi ka vilimifa ongulu yange yoshinge.


text:
Heeno, eenhunhu domefuta tadi teelele nge nomawato aTarsis a kwatela komesho a ete ovamwoye vokokule; tave uya noshisiliveli noshingoldo shavo tave shi etele edina lOmwene Kalunga koye nomolwOmuyapuki waIsrael, osheshi Oye e ku fimanekifa.


text:
Novanailongo otava tungulula omakumahote oye, neehamba davo otadi ke ku longela; nomokuhanduka kwange onde ku denga, ndele mokuhokwa kwange onde ku fila onghenda.


text:
Ndele oivelo yoye otai kala alushe ya yeululwa, omutenya noufiku itai idilwa po, opo u etelwe oupuna woiwana, neehamba davo tadi uya kwoove tadi findikilwa.


text:
Oshinge shaLibanon otashi ke uya kwoove, omiti domisipresi nomiplatani nomyandi okufeweka onhele youyapuki wange; oshilyatelo sheemhadi ohandi ke shi fimanekifa.


text:
Ndele ovana ovamati vovahepeki voye, otave ke uya kwoove tava ende va petama, naaveshe ava ve ku dina otava wile eombe keemhadi doye, ndele tave ku ifana: “Sion, oshilando shOmwene shOmuyapuki waIsrael!”


text:
Osheshi owa li wa efiwa nowa handukilwa nowa li uhe na eendafano; paife ohandi ku keuka, u ninge etumbalo laalushe, ehafo komaludalo fiyo okomaludalo.


text:
Ndele ove to ka nwa omashini oiwana ndele to ka nyama komavele eehamba, ndele ove to ka shiiva nge nokutya, Aame Omwene, Omukwafi woye, nOmunaenghono waJakob nOmukulili woye.


text:
Ponhele yoshikushu ohandi tula po oshingoldo noponhele yoivela ohandi tula po oshisiliveli, ponhele yomuti ohandi tula po oivela ya twima noponhele yemanya oivela. Ombili ohandi i ningi epangelo loye, nouyuki ohandi u ningi omuyukifili woye.


text:
Medu loye itamu udika vali oumhule ile ehanauno ile enyonaunepo meni loshilongo shoye, nExupifo oto li luku ohotekuma yoye, ndele oshivelo shoye Ehambelelo.


text:
Etango itali kala vali ouyelele woye omutenya nokutoka kwohani itaku ku minikile vali, ndelenee Omwene ota ka kala ouyelele woye waalushe, naKalunga koye ota ka kala evilimo loye.


text:
Etango loye itali ningine vali nohani yoye itai fi ko, osheshi Omwene ota kala ouyelele woye waalushe, nomafiku oufiye okwa xula po.


text:
Ndele ovanhu voye otava ka kala aveshe ovayuki, ndele vo otava ka nangala oshilongo fiyo alushe, ovo onhwika ya twikwa kwaame, oshilonga shomake ange shokufimanekifa nge.


text:
Ou muningholi ota ka ninga eyovi, naau munini ota ningi oshiwana sha pama. Ame Omwene nda hala oku shi ninga diva pefimbo lasho.


text:
Omhepo yOmwene, Omwene oi li kombada yange, osheshi Ye okwa vaeka nge ndi udifile omapongo ondaka yehafo, okwa tuma nge ndi mange ava ve na omutima wa nyanyaulwa, okwiingidila eenghwate emangululo naava ve li meemango, eyeuluko leedolongo;


text:
okuudifa pombada omudo muwa wOmwene nefiku longhone yaKalunga ketu, okuhekeleka aveshe ava va polimana;


text:
okudika komutwe woonakunyika oluhodi vaSion, embale loulenga ponhele yomute, nomuvavo wehafo ponhele yoluhodi, oshikutu shehambelelo ponhele yomhepo ya djuupala; opo vo va ifanwe omiti domiterebinti douyuki, oshikunino shOmwene shoku mu fimanekifa.


text:
Ndele vo otava ka tungulula omakulukuma onale nomaputu omafiku onale tave ke a nangala vali. Ndele tava ka tungulula oilando ya hanaunwa po ei ya kala omaputu kepupi fiyo okepupi.


text:
Ovanailongo otave mu lifile oimuna yeni, naava va dja koilongo noilongo otava ningi ovalongi voikokola yeni yomiviinyu.


text:
Ndelenee nye otamu ka ifanwa ovapristeli vOmwene ndele tamu ka tiwa: Ovamati vaKalunga ketu! Onye otamu ka lya oupuna woiwana ndele tamu litumbalekele oshinge shavo.


text:
Molwokulengaifwa kweni otamu ka pewa luvali, naava va dinwa otava ka hafela pombada oshipewa shavo. Osho ngaha tava ka pewa oitukulwa ivali medu lavo, tava ka mona ehafo laalushe.


text:
Osheshi Ame Omwene ndi hole ouyuki, handi tondo oukolokoshi nomanyeko; Ame ohandi va pe ondjabi yavo noudiinini, ndele ohandi ningi ehangano laalushe navo.


text:
Ndele oludalo lavo otali ka shiivika mokati koiwana noitutumine yavo mokati kovanhu vomoilongo, aveshe ava tave va mono, tava ka dimbulukwa kutya, ovo oludalo la nangekwa noupuna kOmwene.


text:
Ame ohandi hafele mOmwene unene, omwenyo wange otau nyakukilwa muKalunga kange, osheshi Ye okwa dika nge oshikutu shexupifo, nokwa uvika nge nelwakani louyuki ngaashi omuhomboli ou ta humbata embale loshivilo, ngaashi omupristeli nongaashi omuhombolwa ou te liwapeke noumanyawapeko.


text:
Osheshi ngaashi edu tali menifa oimeno yalo nongaashi oshikunino tashi menifa eembuto dasho, osho yo Omwene, Omwene ta menifa ouyuki nehambelelo moipafi yovanhu aveshe.


text:
MolwaSion itandi mwena nomolwaJerusalem itandi mono etulumuko fiyo ouyuki washo tau holoka, ngaashi evilimo nexupifo lasho, ngaashi onyika ya xwama.


text:
Ndele oiwana otai ka mona ouyuki woye neehamba adishe oshinge shoye, ndele ove to ka lukwa edina lipe, olo tali ka lukwa kokanya kOmwene.


text:
Ndele ove to ka ninga oshishani sha wapala meke lOmwene nokakwamo koulenga kokomutwe wohamba omeke laKalunga koye.


text:
Ove ito ifanwa vali Omuhengwa, nedu leni itali ifanwa vali Ofuka yOngaho; ndelenee oto ifanwa Omuholike wange, nedu loye Omuhombolwa, osheshi Omwene e ku hole, nedu loye tali ka hombolwa.


text:
Osheshi ngaashi omulumenhu omunyasha ta hombola okakadona, osho yo ovamwoye otave ku hombola nongaashi omuhomboli ta hafele omuhombolwa osho yo Kalunga koye te ku hafele.


text:
Akutu Jerusalem, keehotekuma doye onda nangeka ko ovanangeli, ava itava mwena nande omutenya noufiku. Akutu nye ava hamu dimbulukwa Omwene, inamu litulumukifa,


text:
Omwene okwa ana eano lolulyo laye nolokwooko kwaye kweenghono daye: Oshili oilya yoye itandi i yandje vali kovatondadi voye, ve i lye po, novanailongo itava nu vali omaviinyu oye we a longela.


text:
Ndelenee ava ve li tuvikilila, otava li nokuhambelela Omwene, naava va teya, otava ka nwina momikala dange diyapuki.


text:
Indei mo, indei mo mokupita moivelo, longekidileni ovanhu ondjila. Yelakanifeni, yelakanifeni oshitauwa, kufeni mo omamanya mondjila, dikileni oiwana epandela.


text:
Tala, Omwene ota udifile kominghulo dedu: “Lombweleni omona okakadona Sion: ‘Tala, exupifo tali uya. Tala, ondjabi oku i kwete neliko e li likola tali ende, le mu kwatela komesho.’ ”


text:
Ndele otava ka lukwa Oshiwana shiyapuki, Ovakulilwa vOmwene; naave Jerusalem, oto ka lukwa Omuhoololwa, oshilando sha kala itashi efiwa.


text:
Olyelye ou ta di muEdom nomuBosra, a djala oikutu itilyana? Oye tuu ou a wapalelela, a djala oshikutu shoulenga ndele ta ende neshushu meenghono daye dihapu. Aame ou, handi popi ouyuki nondi na eenghono okuxupifa.


text:
Omolwashike oshikutu shoye oshitilyana? Noikutu yoye otai kala ngahelipi ngaashi yomukoli womaviinyu?


text:
Oshikolelo nde shi kolela Ame andike, kapa li pe na nande umwe womoiwana a kwafa nge. Ndele Ame onde va lyataula mehandu lange, onde va nyanyaula noupyuhandu wange, ndele ohonde yavo ya twiyaukila koshikutu shange, nonda nyikifa oikutu yange aishe ohonde.


text:
Ndele ame onda li kutalatala, ndelenee kapa li omukwafi, nosha kumwifa nge, ndelenee inapa monika ou a yambidida nge. Opo okwooko kwange okwa kwafa nge, noupyuhandu wange wa yambidida nge.


text:
Ndele Ame nda lyataula oiwana mehandu lange nonde va kolwifa moupyuhandu wange; nohonde yavo onde i tilashi medu.


text:
Ame nda hala okuudifa omauwanghenda Omwene, oilongatumbalo yOmwene, aishe ei Omwene e tu ningila, nouwa waye muhapu keumbo laIsrael, ouwa ou e tu hololela pafilonghenda laye, nopaunene womauwanghenda aye.


text:
Momaluhepo avo aeshe okwe va nyikila oluhodi nomweengeli wokoshipala shaye okwe va xupifa. Okwe va kulila molwohole yaye nomolwolukeno laye. Ndele okwe va toola nokwe va humbata momafiku enya aeshe onale.


text:
Ndelenee vo ove mu twila ondubo ndele va nyikifa Omhepo yaye Iyapuki oufiye, onghee Ye okwe lishitula omunaita navo, ndele Ye mwene okwe va lwifa.


text:
Opo ovanhu vaye ova dimbulukwa omafiku avo onale aMoses, ou e va endifa mefuta. Oku li peni pamwe novafita woshuunda shaye? Ou a tula muye Omhepo yaye Iyapuki, oku li peni?


text:
Ou e va endifa keke laMoses lokolulyo nokwooko kwaye koshinge nokwa kandula omeva komesho yavo, opo e liningile edina laalushe;


text:
Oye ou e va endifa momeva madjuu, va enda ngaashi onghambe tai ende mombuwa, ndele vo inava punduka?


text:
Ngaashi oimuna tai filukile mefilu, osho yo Omhepo yOmwene Ye va twala ketulumuko lavo. Nosho yo wa findikila ovanhu voye u lidikile edina la fimana.


text:
Omukali meulu, tala poshi u tale onhele yoye iyapuki noi noshinge! Ouladi woye noilonga yeenghono doye oi li peni? Okuhala kwoye komonhulo yoye nokufilwaonghenda kwoye we ku kelela nge.


text:
Osheshi Oove Tate, osheshi Abraham ke tu shii, naIsrael ine tu shiiva. Akutu Omwene, Oove Tate yetu, Omukulili wetu, olo edina loye konale.


text:
Omwene, oshike we tu efela tu puke neendjila detu? Omitima detu owe di efela shike, di likukutike, fye tuhe ku tile? Aluka ko, Ove u alukile kovapiya voye nokomapata efyuululo loye!


text:
Okafimbo okaxupi kongaho oshiwana shoye sha hoololwa sha nangala edu lasho, novatondadi vetu ova lyataula ouyapuki woye.


text:
nongaashi oukuni tava xwama komundilo nongaashi omeva taa fulukifwa komundilo, opo u hololele ovatondadi voye edina loye noiwana i kakame koshipala shoye,


text:
eshi ove to longo oitilifalonga ei inatu i teelela! Akutu ngeno u kulukile poshi opo eemhunda di tengauke koshipala shoye!


text:
Okoshito nale inapa udika ile inapa shiivika, ile eisho ngeno la tala Kalunga umwe ehe fi Ove auke, ou ha longo ya tya ngaha kwaava have mu teelele.


text:
Ove to mu shakeneke ou ha wanifa nehafo ouyuki ndele ta kala te ku dimbulukwa meendjila doye. Tala, Ove we tu handukila, nafye otwa nyona, osho otwa kala efimbo lile; ohatu ka xupifwa tuu?


text:
Ndelenee fye atushe otwa li ngaashi ovanyatekwa, nouyuki wetu aushe owa kala ngaashi oshikutu sha kaka. Otwa kukuta ngaashi omafo, nomanyonauno etu okwe tu twala ngaashi omhepo.


text:
Ndele inapa kala nande umwe ou a ifana edina loye, ou a penduka okukanyatela kwoove, osheshi owe tu holeka oshipala shoye, ndele we tu efela tu notelwe koulunde wetu.


text:
Omwene, ino tu handukila unene Ove ino dimbulukwa alushelushe oulunde wetu. Tala, heeno, tala, fye atushe ngaashi tu li ofye ovanhu voye.


text:
Otembeli yetu iyapuki noya fimana, omo ootate ve ku hambelelela mo, oya lungwina komundilo, noinima yetu aishe ya fimana oya ninga onduba yomakuma.


text:
Nande ongaha Omwene, oto dulu tuu okulididimika, oto dulu tuu okumwena noku tu findila poshi fiyo alushe?


text:
Ame onda itavela va konge nge ovo inava pula nge, ndelenee nda monika kwaava inava konga nge; Ame onda lombwela oshiwana eshi inashi ifana edina lange, nda tya: “Aame ou, Aame ou!”


text:
Omutenya aushe onda twala omaoko ange kovanhu ve noshityani, nokwaava va enda nondjila ii, va shikula omadiladilo avo vene,


text:
kovanhu hava handukifa nge alushe, koshipala shange, hava yambe moikunino yomiti, ndele hava twimine keealtari deedopi;


text:
ohava kala omutumba meembila, nohava nangala meenhele da hondama, ohava li ombelela yoshingulu, nomunghoka woixuna u li momatiti avo,


text:
ava tava ti: “Kala nge kokule, ino ehena nge popepi, osheshi Aame omuyapuki kwoove.” Ovanhu ava ovo omwifi momayulu ange, nomundilo hau tema omutenya aushe.


text:
Tala osha shangwa, shi li koshipala shange: Ame itandi ka mwena, ohandi shi va alulile, heeno, Ame handi shi va pe mekolo lavo;


text:
oulunde weni noulunde wooxo mumwe, Omwene osho ta ti, eshi va twimina keemhunda nova shekela nge koikulundudu, heeno, komesho yaaishe ohandi ke va yelekela ondjabi mekolo lavo.


text:
Omwene osho ota ti ngaha: Ngaashi omeva a monika meshila lomuviinyu, ndele tapa tiwa: Ino li nyona po, omu nenangeko noupuna, osho yo handi ningi molwovapiya vange, ndihe va nyone po aveshe.


text:
Ndele muJakob onda hala ndi ka menife mo ombuto nomuJuda omufyuululi weemhunda dange, novahoololwa vange otave ke shi nangala ngaashi oshifyuululwa, novapiya vange omo tava ka kala.


text:
Ndele Saron otashi ka ninga oulifilo weedi, nefilu laAkor otali ka ninga onhele yokwoomba eengobe, oloshiwana shange eshi sha konga nge.


text:
Ndelenee onye ava tamu efa Omwene, ndele tamu dimbwa omhunda yange iyapuki, ndele hamu dikile oshikalunga shelao oshililo, ndele tamu pindile ongudu yoikalunga oikunwayambo.


text:
Ame ohandi ke mu valela keongamukonda nanye amushe omu na okunangeka eefingo deni koshidipaelo, osheshi inamu itavela nge, eshi nde mu ifana, inamu pwilikina, eshi handi popi, ndelenee omwa ninga eshi handi tondo, nomwe lihoololela eshi inashi wapala momesho ange.


text:
Opo nee Omwene, Kalunga ota ti ngaha: Tala, ovapiya vange otava ka lya, ndelenee nye otamu ka fya ondjala, tala, ovapiya vange otava ka nwa, ndelenee nye otamu ka fya enota, tala, ovapiya vange otava ka hafa, ndelenee nye otamu ka fifwa ohoni.


text:
Tala, ovapiya vange otava ka kuwilila ehafo lokomutima, ndelenee nye otamu ka kuwaana komahepeko omomutima, ndele tamu kwena molwomhepo ya teyauka.


text:
Ndele nye, edina leni otamu ke li fiila ovahoololwa vange li ninge ondjovo yefingo, ndele Omwene Kalunga ote ke ku hanauna po. Ndelenee ovapiya vaye ote va lukulula edina limwe.


text:
Opo nee moshilongo keshe ou te linangeke noupuna, oye ote linangekele noupuna muKalunga koshili, naau ta ane moshilongo, ote lianene muKalunga koshili. Osheshi omahepeko enya onale okwa dimbuwa nokwa holekwa omesho ange.


text:
Osheshi tala, Ame ohandi shiti omaulu mape nedu lipe. Inya yonale itai dimbulukiwa vali, nongaashi kape na ou te i diladila momutima waye.


text:
Ndelenee otamu ka kala alushe nokukuwililila nokunyakukilwa ei handi ke i shita. Osheshi tala, Jerusalem ohandi shi shiti enyaku linene, ovanhu vasho va kale tava hafe.


text:
Ndele Ame ohandi ka kala nokuhafela Jerusalem nokuhafela pombada ovanhu vange; ndele musho itamu monika nande ondaka yokulila noyekemo.


text:
Musho itamu hangika okahanana komafiku manini nomushamane ina wanifa omafiku aye, osheshi okaana otaka ka fya ke na omido efele, nomunyoni ota ka hangika kefingo, nonande a wanife omido efele limwe.


text:
Ndele vo otava ka dika omaumbo ndele tava kala mo, ndele tava twike oikokola yomiviinyu, ndele tava li oiimati yayo


text:
itava ka tunga mu kale vamwe, ihava ka twika, vamwe ngeno va lye oiimati yavo, osheshi ngaashi omafiku omiti e li, osho tashi ka kala yo omafiku ovanhu vange. Ovahoololwa vange ovo vene tava ka shambukilwa oilonga yomake avo.


text:
Vo itave ke lihepeka epwanga noludalo lavo itave ke li dalela vali efyo lohangelela, osheshi ovo oludalo laava va nangekwa noupuna kOmwene ndele oitutuma yavo oi li puvo.


text:
Embungu nodi otadi ka ombela pamwe, onghoshi otai li omwiidi ngaashi ongobe, neyoka otali li ondwi yedu; kombada yomhunda yange iyapuki itapa ningwa vali nande owii ile oshiponga, Omwene osho ta ti.


text:
Omwene osho ta ti: Eulu olo olukalwapangelo lange, nedu olo oshipundi sheemhadi dange. Ongulu ei tamu i tungile nge oi li peni? Nonhele yokutulumukwa kwange oi li peni?


text:
Osheshi eke lange ola ninga oinima ei aishe, nosho aishe ei oya holoka, Omwene ta ti. Ndelenee Ame ohandi ka tala komufyoona nakwaau e nomhepo ya nyanyaulwa, ndele ta kakama molwondjovo yange.


text:
Ou ta tomo ongobe, oye a fa ou ta dipaa omulumenhu, ou ta yambe odi ngaashi ou ta teya yo ombwa ofingo; ou ta yambe eendjayambo ngaashi ou ta yambe ohonde yoshingulu, ou ta yambe etwimino ngaashi edimbulukifoyambo, oye e li ngaashi ou ta fimaneke oshikalunga. Ngaashi ovo ve lihoololela eendjila davo vene neemwenyo davo oda hokwa oixuna yavo,


text:
hano osho ngaha naame yo ohandi ke va hoololela omupya, ndele handi va efele eshi tave shi tila, osheshi Ame nda ifana, ndele inapa itavela nande umwe, Ame nda popya, ndele vo inava uda ko, ndelenee vo va longa eshi inashi yuka momesho ange; nove lihoololela eshi inashi wapalela nge.


text:
Udeni ondjovo yOmwene, onye ava hamu kakama molwondjovo yaye! Ovamwaxo oonaku mu tonda, ndele tave mu taataa molwedina lange, tava ti: “Omwene na holole oshinge shaye, opo tu tale ehafo leni!” Ndelenee vo otava ka fifwa ohoni!


text:
Ondaka oyeweelelo otai di moshilando! Ondaka tai di motembeli! Ondaka yOmwene, ou ota futile ovatondadi vaye ondjabi yavo!


text:
Olyelye e shi uda? Olyelye a mona oinima ya tya ngaha? Oshilongo otashi dalwa tuu mefiku limwe alike? Ile oshiwana otashi dalwa tuu shimwe? Osheshi Sion okwa dala ounona pefimbo tuu olo a fetwa.


text:
Ame nandi ete ngeno edalo popepi, Ame ndi li kelele, Omwene ta ti. Ame mwene ou handi dalifa, ondi kelele vali? Kalunga koye ta ti.


text:
Kaleni mwa hafa pamwe naJerusalem nye mu shi nyakukilwe amushe ava mu shi hole! Kuwilileni amushe pamwe nasho, kuwilileni pombada onye ava mwa li mwe shi nyikila oluhodi.


text:
Opo nye mu shiive okunyama, nye mu kute komavele omahekeleko aye, nye mu shiive okunwa nye mu hekelekwe kouyadi woshinge shaye.


text:
Osheshi Omwene osho ta ti: Taleni, Ame ohandi ke mu endifila ombili ngaashi omulonga noupuna woiwana ngaashi omulonga wa fula. Ndele nye otamu ka nyama, tamu ka kumininwa mombuda, ndele tamu ka ukatwa komatundji.


text:
Ngaashi ina ta hekeleke omona, osho Ame handi ke mu hekeleka, ndele tamu ka hekelekelwa muJerusalem.


text:
Ndele nye otamu ke shi tala, nomitima deni otadi nyakukwa pombada, nomakipa eni otaa tutuma ngaashi omwiidi mupe, opo nee eke lOmwene tali ka shiivika kovapiya vaye, ndele Ye ota ka xweenena ovatondadi vaye.


text:
Osheshi tala, Omwene ote ke uya momundilo, nomatemba aye ngaashi okafudaela, opo a holole ehandu laye la hanya netanguno laye melaka lomundilo.


text:
Osheshi Omwene ota ka tokola nomundilo neongamukonda ombelela aishe. Noonakudipawa kOmwene otava ka ninga vahapu.


text:
Ovo tave liyapula ndele tave likosho molwoikunino yomiti, ndele tava shikula umwe ou e li pokati kavo, ava tava li ombelela yoshingulu nashimwe shoixuna neemhuku, aveshe mumwe otava ka kombwa po, Omwene ta ti.


text:
Ndelenee Ame ondi shii oilonga yavo nomadiladilo avo. Efimbo tali uya, fiku oiwana aishe nomalaka aeshe ohandi i ongele kumwe, ndele vo otave ke uya va tale oshinge shange.


text:
Ndele Ame ohandi ka didilika edidiliko mokati kavo, naava vomokati kavo va xupifwa ohandi va tumu koiwana kuTarsis, kuPul, kuLud noonakulukilomauta, okuTubal, kuJavan nokeenhunhu dokokulekule, inava uda eenghundana dange noinava mona oshinge shange; ndele vo otava ka hepaulula oshinge shange mokati koiwana.


text:
Ndele vo otava ka eta kOmwene ovamwaxo ngaashi eyambo vomoiwana aishe, va londa keenghambe nokomatemba nomoipundi tai humbatwa nokomamula nokeengamelo komhunda yange iyapuki kuJerusalem, Omwene osho ta ti; ngaashi ovana vaIsrael tava etele motembeli yOmwene eendjayambo moshitoo shiyela.


text:
Osheshi ngaashi eulu lipe nedu lipe handi ke a shita, taa ka kalelela koshipala shange. Omwene ta ti. Osho yo oludalo leni nedina leni tali ka kalelela.


text:
Ndele keshe omwedi mefiku lohani ipe nakeshe oshivike mefiku lEshabata, ombelela aishe otai ka ongala koshipala shange okulinyongamena, Omwene ta ti.


text:
Ndele vo otava piti mo ndele tava ka tala oimhu yovalumenhu ava ve liteeka nge; osheshi einyo lavo itali fi, nomundilo wavo itau dimi, ndele tava ka kala oixuna yongaho kombelela aishe.


text:
ou a hangika kondjovo yOmwene momafiku aJosia yaAmon, ohamba yaJuda momudo omutimulongo nomutitatu wepangelo laye,


text:
nokwa hangikululwa momafiku aJehoiakim yaJosia, ohamba yaJuda, fiyo okexulilo lomudo omutimulongo nowotete waSedekia yaJosia, ohamba yaJuda, fiyo Ovajerusalem va twalwa moupika mohani onhinhano.


text:
“Ame onde ku hoolola nokuli fimbo inandi ku shitila medimo lanyoko, nonde ku yapula, fimbo ino dja mo medimo lanyoko, ndele nde ku ninga omuxunganeki woiwana.”


text:
Ndelenee Omwene okwa lombwela nge, ta ti: “Ino tya: ‘Aame omunyasha,’ osheshi keshe apa handi ku tumu ou nokuya po, nakeshe eshi handi shi ku lombwele ou noku shi popya.


text:
Opo nee Omwene okwa nana eke laye nokwa kuma nge kokanya. Ndele Omwene okwa tya kwaame: “Tala, ohandi tula eendjovo dange mokanya koye.


text:
Tala, nena eli ohandi ku tula po kombada yoiwana noyomauhamba oku i dikula po noku i nyona po, noku i hanauna po noku i tunga noku i twika.”


text:
Ondjovo yOmwene oya hanga nge vali, ndele tai ti: “Jeremia, ove u wete shike?” Ndele nda nyamukula: Ondi wete oshitai shomuti waamandel.


text:
Opo Omwene okwa lombwela nge: “Heeno, ou shi wete shili, osheshi Ame ohandi kala nokupashukila ondjovo yange ndi i wanife.”


text:
Ndele ame nda hangika lutivali kondjovo yOmwene, ya tya: “Ove u wete shike?” Ndele ame nda nyamukula: “Ondi wete ombiya ya fuluka ya taalela koumbangalanhu.”


text:
Opo Omwene okwa lombwela nge: “Oumbangalanhu oko taku di omupya tau hange oonakukalamo aveshe vomoshilongo.


text:
Osheshi tala, Ame ohandi ifana oiwana aishe yomauhamba okoumbangalanhu, Omwene osho ta ti. Ndele vo otave uya ndele tave liyalele omalukalwapangelo, keshe umwe olukalwa laye, poivelo yaJerusalem nopeehotekuma adishe tadi shi dingilile, noilando aishe yaJuda.


text:
Ndele Ame onda hala oku va hololela omatokolo ange molwowii wavo aushe, eshi ve liteeka nge, ndele va twimina oikalunga imwe ndele ve linyongamena koilonga yomake avo vene.


text:
Ove hano limangeleka moshiya shoye, fikama u tonge kuvo adishe handi di ku lombwele. Ino va tila, opo Ame ndihe ku halukife moipafi yavo.


text:
Osheshi tala, onena tuu eli ohandi ku ningi ohotengulu ya pama nongudi yoshivela nekumahote loshikushu okukondjifa oshilongo ashishe, eehamba daJuda, omalenga aye omakulunhu, ovapristeli noshiwana shomoshilongo.


text:
Ndele vo otave ke ku lwifa, ndelenee itave ku dulu nande, osheshi Ame ondi li pwoove nohandi ku xupifa,” Omwene osho ta ti.


text:
Inda u ka udifile momatwi aJerusalem u tye: Omwene ota ti ngaha: “Ame onda dimbulukwa ouwa wounyasha woye, nohole yoye, fimbo wa li omufuko omupe, eshi wa shikula nge mombuwa ihamu mene nande sha.


text:
Israel okwa li a yapulilwa Omwene, oshiveli shoilikolwa yaye aishe; keshe ou te shi li, ote ke lyeetela etimba, oshiponga tashi ke mu hanga, Omwene ta ti.”


text:
Omwene ota ti ngaha: Ooxokulu ova mona owii washike mwaame, eshi ve liteeka nge va ya kokule, ndele va shikula oikalunga yongaho ndele voovene va ninga vongaho?


text:
Ndele vo inava tya: Omwene oku li peni, ou e tu tembula muEgipiti nokwe tu endifa mombuwa, medu la mbwalangadja nolomakololo, medu lomanota nolomudidimbe wefyo, edu ihali endwa nande okomunhu, ndele kape na nomunhu ta kala mo?


text:
Ndele Ame onde mu eta medu eli loikunino mu lye oiimati nounyenye wayo. Ndelenee nye eshi mwe uya mo mwa nyateka edu lange nefyuululo lange mwe li ninga oixuna.


text:
Ovapristeli inava pula: Omwene oku li peni? Novayukifi vomhango inava shiiva nge; novafita ove liteeka nge, novaxunganeki ova xunganeka edina laBaal, ndele va shikula oinima kai na nande ekwafo.


text:
Onghee hano natango nda hala oku mu hokololifa, Omwene osho ta ti, ndele handi ka hokolola noludalo lovatekulu veni.


text:
Taulukeni hano, nye mu ka tale Ovakipro keenhunhu davo, tumeni ko kedu laKedar, nye mu didilike shili ngeenge oinima ya tya ngaha ya ningwa ko?


text:
Ope na tuu oshiwana sha pingakanifa oikalunga yasho, nande kai fi Kalunga? Ndelenee ovanhu vange ova pingakanifa oshinge shavo noinima yongaho kai nekwafo.


text:
Osheshi ovanhu vange ova nyona pavali: Ove liteeka nge nande Aame ofifiya yomeva omwenyo, ndele vo ve lixupila omifima da tenda omifya, dihe shii okukala omeva.


text:
Eenghoshi eenyasha ode mu kumbila, da ndundumika ondaka yado, ya kuwaana. Nedu laye ove li ninga ombuwa, noilando yavo oya xwikwa po, kai novanhu.


text:
Haave mwene we shi likongela, eshi wa efa Omwene Kalunga koye, omafiku enya eshi e ku endifa nondjila yaye?


text:
Hano paife oto ka mona shike, eshi to i kuEgipiti u ka nwe omeva aNil? Ndele to ka mona shike eshi to i kuAsiria u ka nwe omeva omulonga waEufrat?


text:
Owii woye mwene otau ku denge, nokuliteeka kwoye kudjuu otaku ku handukile. Hano, kala u shi shii nokumona oululu woshiponga shoye apa u fike, eshi wa efa Omwene Kalunga koye, ndele ino kala nokutila nge. Omwene osho ta ti, Omwene womatanga ovakwaita.


text:
Osheshi ove owa teya ondjoko yoye mefimbo lonale, ndele wa tokola eestropa doye. Ndele wa tya: ‘Ame inandi hala okuyakula.’ Osheshi ngaashi ombwada ove wa nangala koikulundudu aishe ile nokoshi yoshixwa keshe shitalala.


text:
Ame onde ku twika omuviinyu wa hoololwa onhwikelela. Ndelenee owa shitukila nge ngahelipi omuviinyu mwii womoixwa?


text:
Hano nande ove u likoshife nofewa nomute muhapu, natango tuu oulunde woye tau kala ngaashi onyata koshipala shange, Omwene Kalunga ta ti.


text:
Ove oto dulu ngahelipi okupopya to ti: ‘Ame inandi linyateka, nosho inandi shikula Baal?’ Litala eenghedi doye nhumbi wa kala mefilu, lipulapula nomwenyo woye, oilonga yoye, ove ongamelo yonghadi i nonhapo ihapu, nai tondauke nokutelaana.


text:
Ofine yonghadi ya ikilila ombuwa, ya duka nokudikulila nokufudaana, olyelye ta dulu oku i dikululifa? Keshe ou e mu hala ke noudjuu, ohani yedikulo laye, opo tave mu hange opo.


text:
Lungama shili omhadi yoye liha kane olukaku layo, nomunino woye uha fye enota! Ndelenee ove to ti: ‘Itashi kwafa sha, osheshi ame ondi hole ovanailongo, ndele handi ke va shikulila ko.’


